(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΖ΄

Πέμπτη 1 Απριλίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.
3. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του Δελτίου Επικαίρων Ερωτήσεων της Δευτέρας 5 Απριλίου 2021, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Αναγκαίες ρυθμίσεις για την εναρμόνιση της ελληνικής νομοθεσίας με τον αναθεωρημένο, με ισχύ από 1-1-2021, Κώδικα Αντιντόπινγκ του Παγκόσμιου Οργανισμού Αντιντόπινγκ», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:
ΑΘΑΝΑΣΙΟΥ Χ. , σελ.
ΑΥΓΕΝΑΚΗΣ Ε. , σελ.
ΒΕΤΤΑ Κ. , σελ.
ΓΙΑΝΝΟΥΛΗΣ Χ. , σελ.
ΚΕΓΚΕΡΟΓΛΟΥ Β. , σελ.
ΚΩΝΣΤΑΝΤΟΠΟΥΛΟΣ Δ. , σελ.
ΛΑΜΠΡΟΥΛΗΣ Γ. , σελ.
ΜΩΡΑΪΤΗΣ Α. , σελ.

Β. Επί προσωπικού θέματος:
ΜΩΡΑΪΤΗΣ Α., σελ.

Γ. Επί του σχεδίου νόμου του Υπουργείου Πολιτισμού και Αθλητισμού:
ΑΛΕΞΟΠΟΥΛΟΥ Χ. , σελ.
ΑΣΗΜΑΚΟΠΟΥΛΟΥ Σ. , σελ.
ΑΥΓΕΝΑΚΗΣ Ε. , σελ.
ΒΕΤΤΑ Κ. , σελ.
ΓΙΑΝΝΟΥΛΗΣ Χ. , σελ.
ΓΡΗΓΟΡΙΑΔΗΣ Κ. , σελ.
ΔΗΜΟΣΧΑΚΗΣ Α. , σελ.
ΔΟΥΝΙΑ Π. , σελ.
ΚΑΒΒΑΔΑΣ Α. , σελ.
ΚΕΓΚΕΡΟΓΛΟΥ Β. , σελ.
ΚΕΦΑΛΙΔΟΥ Χ. , σελ.
ΚΩΝΣΤΑΝΤΟΠΟΥΛΟΣ Δ. , σελ.
ΚΩΤΣΟΣ Γ. , σελ.
ΛΙΟΥΤΑΣ Α. , σελ.
ΛΟΒΕΡΔΟΣ Ι. , σελ.
ΜΑΡΚΟΥ Κ. , σελ.
ΜΠΑΚΑΔΗΜΑ Φ. , σελ.
ΜΠΑΡΑΛΙΑΚΟΣ Ξ. , σελ.
ΜΠΙΑΓΚΗΣ Δ. , σελ.
ΜΠΟΥΚΩΡΟΣ Χ. , σελ.
ΜΠΟΥΜΠΑΣ Κ. , σελ.
ΜΩΡΑΪΤΗΣ Α. , σελ.
ΠΑΣΧΑΛΙΔΗΣ Ι. , σελ.
ΣΚΟΝΔΡΑ Α. , σελ.
ΣΟΥΚΟΥΛΗ - ΒΙΛΙΑΛΗ Μ. , σελ.
ΣΥΝΤΥΧΑΚΗΣ Ε. , σελ.
ΤΖΗΚΑΛΑΓΙΑΣ Ζ. , σελ.
ΧΗΤΑΣ Κ. , σελ.
ΧΡΗΣΤΙΔΟΥ Ρ. , σελ.

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΖ΄

Πέμπτη 1 Απριλίου 2021

Αθήνα, σήμερα 1η Απριλίου 2021, ημέρα Πέμπτη και ώρα 10.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 31-3-2021 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡΣΤ΄ συνεδριάσεώς του, της Τετάρτης 31 Μαρτίου 2021, σε ό,τι αφορά την ψήφιση στο σύνολο του σχεδίου νόμου: «Κατεπείγουσες ρυθμίσεις για την προστασία της δημόσιας υγείας από τις συνεχιζόμενες συνέπειες της πανδημίας του κορωνοϊού COVID-19, την ανάπτυξη, την κοινωνική προστασία και την επαναλειτουργία των δικαστηρίων και άλλα ζητήματα»)

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Αναγκαίες ρυθμίσεις για την εναρμόνιση της ελληνικής νομοθεσίας με τον αναθεωρημένο, με ισχύ από 1-1-2021, Κώδικα Αντιντόπινγκ του Παγκόσμιου Οργανισμού Αντιντόπινγκ».

Η Διάσκεψη των Προέδρων αποφάσισε, στη συνεδρίασή της της 24ης Μαρτίου 2021, τη συζήτηση του νομοσχεδίου σε μία συνεδρίαση ενιαία, επί της αρχής και επί των άρθρων. Ως προς την οργάνωση της συζήτησης προτείνεται με φυσική παρουσία να συμμετέχουν οι εισηγητές, οι ειδικοί αγορητές και οι Κοινοβουλευτικοί Εκπρόσωποι. Προτείνεται αρχικά ένας κύκλος κατά προτεραιότητα, που θα περιλαμβάνει έναν ομιλητή από κάθε Κοινοβουλευτική Ομάδα και ένας δωδεκαμελής κύκλος ομιλητών με την εξής αναλογία, πέντε από τη Νέα Δημοκρατία, τρεις από τον ΣΥΡΙΖΑ, έναν από το Κίνημα Αλλαγής, έναν από το Κομμουνιστικό Κόμμα Ελλάδας, έναν από την Ελληνική Λύση και έναν από το ΜέΡΑ25. Με υπηρεσία τηλεδιάσκεψης, την πλατφόρμα Webex, προτείνεται επίσης ένας δωδεκαμελής κύκλος ομιλητών, με την ίδια ως άνω αναλογία. Τα ονόματα των ομιλητών έχουν ήδη οριστεί από τις Κοινοβουλευτικές Ομάδες με σχετικές επιστολές.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

Παρακαλώ τους εισηγητές, τους Κοινοβουλευτικούς Εκπροσώπους, τον Υπουργό και τους ομιλητές να τηρούν τους χρόνους.

Τον λόγο έχει ο εισηγητής της Νέας Δημοκρατίας κ. Ξενοφών (Φώντας) Μπαραλιάκος για δεκαπέντε λεπτά.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η ψήφιση του παρόντος νομοσχεδίου εναρμονίζει την ελληνική έννομη τάξη με τον νέο, αναθεωρημένο και επικαιροποιημένο Κώδικα Αντιντόπινγκ του Παγκόσμιου Οργανισμού Αντιντόπινγκ της WADA και μάλιστα σε μια ιδιαιτέρως σημαντική χρονική συγκυρία, αφού η φετινή χρονιά ελπίζουμε όλοι ότι θα αποτελέσει το εφαλτήριο για την επανεκκίνηση συνολικά του αθλητισμού σε παγκόσμιο επίπεδο, αρχής γενομένης από την κορυφαία αθλητική διοργάνωση των Ολυμπιακών Αγώνων το επόμενο καλοκαίρι.

Προτού σας παρουσιάσω τις βασικές αρχές που διέπουν αυτό το νομοθέτημα, καθώς και τις επιμέρους λεπτομέρειες που συγκροτούν τη δομή του, όπως αυτές αναδείχθηκαν και κατά τη συζήτηση στην αρμόδια επιτροπή, επιτρέψτε μου να ξεκινήσω την ομιλία μου με την αξία του αθλητικού ιδεώδους, του ευ αγωνίζεσθαι και των αρχών που συνοδεύουν τον αθλητισμό, οι οποίες έρχονται σε ευθεία αντίστιξη και διαμετρική αντιπαράθεση με τους αλλότριους σκοπούς της φαρμακοδιέγερσης.

Κυρίες και κύριοι συνάδελφοι, το αθλητικό ιδεώδες, όπως μας κληροδοτήθηκε ήδη από το αρχαίο ελληνικό πνεύμα, δεν αφορούσε απλώς τη σωματική ρώμη του αθλητή, αλλά ήταν και αντανάκλαση πρωτίστως της εκγύμνασης του νου και της ψυχής. Ο μόχθος του σώματος συνομιλούσε με την πειθαρχία του πνεύματος, με σκοπό την ανάδειξη του ψυχικού κάλλους, σε μία αρμονική ισορροπία, η οποία είχε ως γνώμονα το μέτρο, την αριστοτελική μεσότητα, ως το υπέρτατο αγαθό. Άλλωστε οι δαφνοστεφείς με κότινο ολυμπιονίκες των αρχαίων χρόνων θεωρούνται πρώτοι μεταξύ ίσων, ευλογημένοι από το εκλεκτό θείο άγγιγμα που τους ξεχώριζε για τις απαράμιλλες επιδόσεις τους στα γυμνάσματα και το γενναίο ήθος του χαρακτήρα τους. Τέτοια ήταν η επιρροή και η ακτινοβολία της νίκης τους σε μια αθλητική διοργάνωση, ώστε οι συμπολίτες τους ως ένδειξη σεβασμού, υπερηφάνειας και μεγαλείου κατεδάφιζαν ένα μέρος των τειχών των πόλεών τους. Αντιστοίχως, όμως, το όνειδος μιας πλαστής νίκης, μιας νίκης εξασφαλισμένης από ιταμό τέχνασμα ή δωροδοκία ή απαγορευμένη ουσία ήταν εξίσου ανεξίτηλο και παντοτινό. Η τιμωρία ήταν βάναυση, οδυνηρή και ντροπιαστική για τον παραβάτη, ενώ οι ελλανοδίκες, οι κριτές των αγώνων, ύψωναν τις Ζάνες, τα περίφημα αγάλματα στα οποία αναγράφονταν τα ονόματα των αθλητών που παραβίασαν τις αρχές και τα αθλητικά ιδεώδη σε περίπτωση δωροδοκίας.

Έκτοτε, κυρίες και κύριοι συνάδελφοι, η εξέλιξη της ιατρικής επιστήμης, η οποία συνεχώς δρασκελίζει με άλματα και ξεπερνά τα επιστημονικά κατώφλια των αθλητικών επιδόσεων, η διαστρέβλωση του ευ αγωνίζεσθαι, η αχαλίνωτη ματαιοδοξία της νίκης χωρίς κανένα ηθικό υπόβαθρο, αλλά και η στυγνή εκμετάλλευση νέων αθλητών από επιτήδειους, που κερδοσκοπούν σε όνειρα και φιλοδοξίες, οδήγησαν στο ντόπινγκ, το οποίο πλέον έχει προσλάβει διαστάσεις ενός νοσηρού κοινωνικού φαινομένου όχι μόνο σε επίπεδο πρωταθλητισμού, αλλά και σε επίπεδο ερασιτεχνών αθλητών της διπλανής πόρτας.

Η ευγενής επιδίωξη του «citius, altius, forties» έχει διαστρεβλωθεί σε σημαντικό βαθμό από τον αχαλίνωτο, δίχως όρια πρωταθλητισμό με κάθε κόστος, γύρω από τον οποίο στήνεται κάθε χρόνο ένας χορός δισεκατομμυρίων σε πολλά αγωνίσματα. Πλείστες όσες οι χαρακτηριστικές περιπτώσεις ινδαλμάτων της εποχής, που δοξάστηκαν στα στάδια και τα γήπεδα και αποδείχτηκαν εν τέλει φενάκη των απαγορευμένων ουσιών. Από τους αθλητές της πρώην Ανατολικής Γερμανίας, τον Καναδό σπρίντερ Μπεν Τζόνσον μέχρι και τον κορυφαίο ποδηλάτη Λανς Άρμστρονγκ, η χρήση απαγορευμένων ουσιών αποτελεί ένα ένοχο μυστικό στον χώρο του υψηλού πρωταθλητισμού και δυστυχώς κατά καιρούς -κι ας μην κρυβόμαστε πίσω από το δάχτυλό μας- τέτοια περιστατικά έχουν συμβεί και σε ελληνικές αποστολές, τα οποία απογοήτευσαν την ελληνική κοινωνία και έτρωσαν το γόητρο του ελληνικού αθλητισμού.

Ο Παγκόσμιος Οργανισμός Αντιντόπινγκ, σε συνεργασία με τις εθνικές έννομες τάξεις, έχει επιδοθεί επί σειρά ετών στην καταπολέμηση της χρήσης απαγορευμένων ουσιών, της φαρμακοδιέγερσης, αλλά και στην εμπέδωση του αντιντόπινγκ ελέγχου με συγκεκριμένες μεθόδους, σαφές θεσμικό πλαίσιο και βαρύτατες κυρώσεις. Το παρόν νομοσχέδιο έρχεται να ενσωματώσει τον επικαιροποιημένο κώδικα του Παγκόσμιου Οργανισμού Αντιντόπινγκ, ο οποίος συνεχώς αναβαθμίζει το θεσμικό του πλαίσιο, προκειμένου να παρέμβει προληπτικά αλλά και κατασταλτικά, αφού ο αγώνας δρόμου με αντίπαλο τα επιστημονικά επιτεύγματα στις απαγορευμένες ουσίες είναι διαρκής και υψηλής έντασης.

Επιτρέψτε μου, όμως, κυρίες και κύριοι συνάδελφοι, προτού σας παρουσιάσω ενδελεχέστερα τις ρυθμίσεις του νομοσχεδίου, το οποίο αποτελεί ένα ιδιαιτέρως τεχνικό κείμενο, να κάνω μία παρέκβαση, προκειμένου να αναδειχθούν παθογένειες και ολιγωρίες, οι οποίες ευτυχώς ανήκουν στο παρελθόν, στο ζήτημα του αντιντόπινγκ κοντρόλ, εξαιτίας ολέθριων παραλείψεων, λαθών και οκνηρίας της προηγούμενης κυβέρνησης.

Η κυβέρνηση ΣΥΡΙΖΑ, κυρίες και κύριοι συνάδελφοι, ψήφισε το 2016 τον ν.4373, με τον οποίο ενσωμάτωνε τον τότε αναθεωρημένο Κώδικα Αντιντόπινγκ, τον οποίο ο Παγκόσμιος Οργανισμός κατήρτισε το 2015, έπειτα από μια μακρόχρονη και επίμοχθη διαδικασία αναθεώρησης, που ξεκίνησε το 2011 και ολοκληρώθηκε έπειτα από σειρά μεγάλων διαβουλεύσεων και διαλόγου.

Με την ανάληψη των καθηκόντων της κυβέρνησης της χώρας από τη Νέα Δημοκρατία μάς αποκαλύφθηκε, σε όλη της τη διάσταση, η τελματώδης και χαοτική κατάσταση στην οποία είχε περιέλθει το θεσμικό πλαίσιο του αντιντόπινγκ κοντρόλ στην Ελλάδα. Οι βασικοί πυλώνες που συγκροτούν στη χώρα μας το αντιντόπινγκ ήταν υπό κατάρρευση, με ορατό τον κίνδυνο αποκλεισμού των αθλητών μας από όλες τις διεθνείς αθλητικές διοργανώσεις. Όλες οι επιθεωρήσεις του Παγκόσμιου Οργανισμού επί ημερών ΣΥΡΙΖΑ αποκάλυπταν το τρομακτικό κενό συμμόρφωσης της χώρας με τις θεσμικές προδιαγραφές των διεθνών προτύπων.

Ειδικότερα, το Εθνικό Συμβούλιο Καταπολέμησης Ντόπινγκ, το ΕΣΚΑΝ δηλαδή, ως υφιστάμενη δομή της Γενικής Γραμματείας Αθλητισμού ήταν ανεπαρκές για να υποστηρίξει τον ρόλο του και παρουσίαζε έλλειμμα προσωπικού, υποδομών, αλλά και λειτουργικής ανεξαρτησίας. Ταυτόχρονα, εξαιτίας της ολιγωρίας της κυβέρνησης ΣΥΡΙΖΑ, το εργαστήρι ελέγχου αντιντόπινγκ περιέπεσε σε τέτοια ανυποληψία και μη αναστρέψιμη κατάσταση, ώστε απώλεσε τη διαπίστευσή του.

Τι σημαίνει αυτό πρακτικά, κυρίες και κύριοι συνάδελφοι; Σημαίνει πολύ απλά ότι τα δείγματα των ελέγχων δεν θα έφεραν διαπιστευμένη και επίσημη ανάλυση, με συνέπεια τον αποκλεισμό των αθλητών μας από όλες τις διεθνείς αθλητικές διοργανώσεις, με ανυπολόγιστο κόστος και οικονομικό, αλλά και γοήτρου.

Αποτρέψαμε αυτή την καταστροφική εξέλιξη με την υπογραφή σύμβασης με τρίτη χώρα, προκειμένου τα δείγματα των ελέγχων σε Έλληνες αθλητές να αποστέλλονται στο διαπιστευμένο εργαστήρι τους για να διενεργούν την ανάλυση σύμφωνα με τις προδιαγραφές του Παγκόσμιου Οργανισμού.

Από την πρώτη μέρα που η σημερινή ηγεσία του Υπουργείου Αθλητισμού ανέλαβε τα καθήκοντά της, προχώρησε άμεσα και δραστικά σε διορθωτικές κινήσεις για να είναι καθόλα έτοιμη και συνεπής στον απερχόμενο έλεγχο του Παγκόσμιου Οργανισμού αυτό το καλοκαίρι.

Ας δούμε, όμως, επιγραμματικά τι έχει γίνει μέχρι σήμερα από τη σημερινή ηγεσία του Υπουργείου. Έγινε αντικατάσταση του προβληματικού ΕΣΚΑΝ. Αναβαθμίστηκε η αποστολή του με την ίδρυση του Εθνικού Οργανισμού Καταπολέμησης του Ντόπινγκ, του ΕΟΚΑΝ. Η πλήρης λειτουργία του θα λάβει σάρκα και οστά εντός του προσεχούς χρονικού διαστήματος. Ο νέος οργανισμός θα επανατοποθετήσει τη χώρα μας σε περίοπτη θέση στο διεθνές αθλητικό στερέωμα από την ανυποληψία που την οδήγησε στο ζήτημα του αντιντόπινγκ ο ΣΥΡΙΖΑ.

Ταυτόχρονα, δρομολογήθηκαν όλες οι απαραίτητες διαδικασίες και ενέργειες για την επανάκτηση της διαπίστευσης του Εργαστηρίου Αντιντόπινγκ Αθηνών σε συνεργασία με το Ερευνητικό Κέντρο «Δημόκριτος». Ξεπερνιούνται τα όποια γραφειοκρατικά εμπόδια που ανακύπτουν, προκειμένου η επανάκτηση της διαπίστευσης του εργαστηρίου μας στην επόμενη επιθεώρηση του οργανισμού να είναι γεγονός και να αποτελεί εφαλτήριο για τη νέα εποχή στον ελληνικό αντιντόπινγκ έλεγχο. Ο διαγωνισμός, άλλωστε, για τον πλήρη εξοπλισμό του εργαστηρίου βρίσκεται στην τελική ευθεία.

Όλα αυτά, κυρίες και κύριοι συνάδελφοι, πραγματοποιήθηκαν σε λιγότερο από ενάμιση χρόνο, με αγόγγυστες και εργώδεις προσπάθειες οι οποίες κατόρθωσαν να επαναφέρουν τη χαμένη αίγλη στη χώρα μας και να αποκαταστήσουν την αξιοπιστία και το κύρος της.

Από εκεί που κατά τη διακυβέρνηση ΣΥΡΙΖΑ κατέφθαναν συνεχώς επικριτικές επιστολές του Παγκόσμιου Οργανισμού, γεμάτες παρατηρήσεις που προειδοποιούσαν για την επερχόμενη πανωλεθρία, σήμερα και μετά από όλα αυτά η ηγεσία του Υπουργείου δέχεται συγχαρητήρια και εύσημα από τον ίδιο τον Πρόεδρο της WADA, Witold Banka, για την αποτελεσματική δουλειά που έχει γίνει, για το χαμένο έδαφος που καλύφθηκε σε τόσο σύντομο χρονικό διάστημα που προαναγγέλλει και τη θετική αξιολόγηση της χώρας μας από τον Παγκόσμιο Οργανισμό.

Να αναφέρουμε και ένα στατιστικό στοιχείο που έχει ιδιαίτερη αξία και μαρτυρά τη δουλειά που γίνεται όλο αυτό το διάστημα και το οποίο ανέδειξε ο Υπουργός στην ομιλία του στην αρμόδια επιτροπή. Μόνο το πρώτο τρίμηνο του έτους που διανύουμε πραγματοποιήθηκαν εκατό έλεγχοι την ίδια ώρα που κατά τα έτη 2016 ως το 2018 έγιναν μόλις διακόσιοι. Και σήμερα, κυρίες και κύριοι συνάδελφοι, πραγματοποιούμε ακόμα ένα βήμα, ώστε να ενσωματώσουμε στην ελληνική νομοθεσία τον αναθεωρημένο κώδικα αντιντόπινγκ του Παγκόσμιου Οργανισμού.

Όπως προανέφερα, πρόκειται για ένα ιδιαίτερα τεχνικό κείμενο είκοσι τεσσάρων συνολικά άρθρων, το οποίο όμως υιοθετεί τις βέλτιστες πρακτικές στην επιστημονική προσέγγιση, μέθοδο και επαλήθευση των δειγμάτων και των ελέγχων αντιντόπινγκ. Αναλύονται διεξοδικά στο πρώτο άρθρο οι ορισμοί που διέπουν το παρόν νομοθέτημα, εν συνεχεία παρατίθεται ο ορισμός του ντόπινγκ και οι παραβάσεις των κανόνων του και προσδιορίζεται εξαντλητικά ο κατάλογος των απαγορευμένων ουσιών και μεθόδων, ενώ περιγράφεται η διαδικασία ανάλυσης των δειγμάτων και ο τρόπος διαχείρισης των αποτελεσμάτων.

Στο άρθρο 8 του νομοθετήματος προβλέπεται η δικαιοδοτική διαδικασία και η δικονομική διάσταση του θέματος για τη νομική του μεταχείριση. Συγκεκριμένα, γίνεται αναφορά στην πειθαρχική διαδικασία και τα πειθαρχικά όργανα που επιλαμβάνονται μετά την ένδειξη περί παραβίασης κανόνα αντιντόπινγκ. Καθιερώνεται το δικαίωμα της δίκαιης ακρόασης και η δικονομική διαδικασία προόδου της δίκης. Ως αρμόδιο πρωτοβάθμιο δικαιοδοτικό όργανο ορίζεται η Πρωτοβάθμια Πειθαρχική Επιτροπή του Εθνικού Οργανισμού Αντιντόπινγκ. Δευτεροβάθμιο όργανο είναι το ΑΣΕΑΔ και θεσπίζεται δυνατότητα προσφυγής και στο Διεθνές Διαιτητικό Δικαστήριο.

Στα άρθρα 9 έως 12 ορίζονται οι ποινές και οι κυρώσεις για αθλητές, ομάδες και ομοσπονδίες, ενώ προβλέπεται η αυτεπάγγελτη ακύρωση όλων των επιδόσεων και προνομίων των παραβατών.

Το άρθρο 18 του νομοσχεδίου παρουσιάζει ιδιαίτερη σημασία, αφού ορίζεται και ο Εθνικός Οργανισμός Αντιντόπινγκ, που σχεδιάζει, εφαρμόζει, αξιολογεί και παρακολουθεί τις πληροφορίες, την εκπαίδευση και τα προγράμματα πρόληψης για χωρίς ντόπινγκ αθλήματα, σύμφωνα με τις απαιτήσεις του κώδικα και του διεθνούς προτύπου για την εκπαίδευση. Υποστηρίζει την ενεργή συμμετοχή των αθλητών, αλλά και του προσωπικού υποστήριξής τους σε τέτοια προγράμματα.

Στο τελικό σκέλος του νομοθετήματος προσδιορίζονται αναλυτικά οι ευθύνες και οι υποχρεώσεις όλων των εμπλεκομένων προσώπων και φορέων σχετικά με τους κανόνες αντιντόπινγκ, την πρόληψη και την αποτροπή του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, ολοκληρώνοντας την ομιλία μου θα ήθελα να υπογραμμίσω την πολιτική βούληση και τον σταθερό προσανατολισμό της Κυβέρνησης της Νέας Δημοκρατίας και της ηγεσίας του Υπουργείου όχι μόνο να διορθώσουν την εφιαλτική κατάσταση που παρέλαβαν, αλλά και να αφήσουν μια παρακαταθήκη στο επίπεδο του αντιντόπινγκ ελέγχου στον ελληνικό αθλητισμό.

Το ντόπινγκ αποτελεί κοινωνική μάστιγα, εφάμιλλη με αυτή των ναρκωτικών ουσιών που έχει προσλάβει πολύ μεγάλες κοινωνικές διαστάσεις και έχει σκορπίσει θλίψη σε πολλές οικογένειες. Πρέπει να εφαρμόσουμε με κάθε αυστηρότητα το θεσμικό πλαίσιο αποτροπής του ντόπινγκ, προκειμένου να μην παρακολουθούμε τα όνειρα των νέων παιδιών, των παιδιών μας, να συνθλίβονται στις μυλόπετρες απαγορευμένων ουσιών και αδίστακτων ανθρώπων, που πρέπει να εξοβελιστούν από τα γήπεδα, τα γυμναστήρια, τα κολυμβητήρια και κάθε χώρο άσκησης.

Ο αθλητισμός και ο πρωταθλητισμός με κανόνες είναι εκκολαπτήριο προτύπων και θερμοκήπιο υψηλών ιδανικών. Νομοθετούμε σήμερα το αντίδοτο στο απαγορευμένο φάρμακο. Είναι μια υποχρέωση, με βαθιά ηθική διάσταση και κανένας αστερίσκος δεν χωρά, όταν διακυβεύεται η υγεία και η ανθρώπινη ζωή.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε συνάδελφε.

Τον λόγο έχει τώρα η εισηγήτρια του ΣΥΡΙΖΑ, η κ. Καλλιόπη Βέττα.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση του νομοσχεδίου για την κύρωση του κώδικα αντιντόπινγκ της WADA στην Επιτροπή Μορφωτικών Υποθέσεων απέδειξε ότι η Κυβέρνηση και στον τομέα του αθλητισμού κινείται με επικοινωνιακά τεχνάσματα, θεσμικές αυθαιρεσίες και ατεκμηρίωτες επιθέσεις προς την Αντιπολίτευση, ενώ κυβερνά είκοσι μήνες.

Αρχικά, να αναφέρουμε ότι είμαστε θετικοί στην εναρμόνιση της χώρας με τον κώδικα της WADA, όπως αυτός ψηφίστηκε στις 7 Νοεμβρίου 2019 και είναι σε ισχύ διεθνώς από 1η Ιανουαρίου του 2021. Ο επικαιροποιημένος Κώδικας Αντιντόπινγκ της WADA έχει την ίδια λογική με τους προηγούμενους. Παρατίθενται οι ορισμοί και το πεδίο εφαρμογής των κανόνων, έπειτα η διαδικασία των κυρώσεων και, τέλος, ακολουθούν οι διατάξεις για την εκπαίδευση των αθλητών και των στελεχών, ενώ προστέθηκε ένα κεφάλαιο που αφορά στα δικαιώματα των αθλητών κατά τη διαδικασία ελέγχου.

Κάθε ενίσχυση του οπλοστασίου της πολιτείας στον αγώνα για την καταπολέμηση του ντόπινγκ, μας βρίσκει σύμφωνους. Ο αγώνας αυτός είναι παράλληλος και σύμφυτος με τον αγώνα ενάντια στην εμπορευματοποίηση, ενάντια, δηλαδή, στις αξίες του ευ αγωνίζεσθαι, τις οποίες πρεσβεύουμε διαχρονικά, όταν άλλες κυβερνήσεις στο παρελθόν αδιαφορούσαν για προγράμματα ντοπαρίσματος αθλητών. Μάλιστα, ζητήσαμε να ενταθούν οι προσπάθειες για την καταπολέμηση του φαινομένου του ντόπινγκ, που ενδημεί και σε χώρους άσκησης της νεολαίας, καθώς, δυστυχώς, κάποιοι νέοι λόγω στρεβλών προτύπων καταφεύγουν σε παράνομες και επικίνδυνες ουσίες για την αύξηση της μυϊκής δύναμης και μάζας, ναρκοθετώντας την υγεία και το μέλλον τους.

Ο αγώνας πρέπει, όπως είπαμε, να είναι διαρκής και ανυποχώρητος. Γι’ αυτό, εξάλλου, το 2016, η κυβέρνηση του ΣΥΡΙΖΑ ήταν η πρώτη που ενσωμάτωσε με νόμο τον κώδικα του αντιντόπινγκ που ίσχυε τότε.

Παράλληλα, ο ΣΥΡΙΖΑ προχώρησε στα εξής μέτρα. Θα αναφερθώ με επικεφαλίδες. Τετραπλασίασε τον προϋπολογισμό για το ΕΣΚΑΝ. Εξόφλησε τα χρέη προς τους δειγματολήπτες. Διεκδίκησε και πέτυχε να πάρει προς όφελος του δημοσίου οφειλές από ελέγχους -από ομάδες και οργανισμούς- συνολικού ύψους 2,4 εκατομμυρίων ευρώ. Εξόφλησε χρέη προς τους διεθνείς οργανισμούς. Έφτιαξε την Εθνική Πλατφόρμα για την Καταπολέμηση του Ντόπινγκ. Διοργάνωσε τη Διάσκεψη του Συμβουλίου της Ευρώπης για την Καταπολέμηση του Ντόπινγκ στο Ζάππειο Μέγαρο το 2018.

Γι’ αυτές τις δράσεις είχαμε απτά και αναγνωρίσιμα αποτελέσματα. Θα καταθέσω στα Πρακτικά τέσσερα έγγραφα. Τα πρώτα δύο αφορούν τον δείκτη συμμόρφωσης και εναρμόνισης της Ελλάδας με τη Διεθνή Σύμβαση της UNESCO για την καταπολέμηση του ντόπινγκ. Να αναφέρω ότι το 2009 ήταν στο 60%, το 2015 στο 75% και το 2017 στο 95%.

Τα άλλα δύο έγγραφα που θα καταθέσω, αφορούν επίσημη ενημέρωση της μόνιμης ελληνικής αντιπροσωπείας στην UNESCO με ημερομηνία 13 Δεκεμβρίου του 2018, τα οποία αναφέρουν ότι λόγω των ενεργειών του Υπουργείου -δηλαδή της δημιουργίας πλατφόρμας συμμόρφωσης με τη συμμετοχή συναρμόδιων Υπουργείων- η Ελλάδα εναρμονίστηκε πλήρως με τις διεθνείς υποχρεώσεις για το ντόπινγκ.

(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για το εργαστήριο αντιντόπινγκ, όπως το παρέλαβε ο ΣΥΡΙΖΑ, δηλαδή χωρίς αυτοτελή προϋπολογισμό, με ανείσπρακτα χρέη, υποστελεχωμένο και παρωχημένο εξοπλισμό, σας τα είπαμε στην επιτροπή.

Σας είπαμε, επίσης και για τις λύσεις που δόθηκαν, λόγου χάριν με τη μεταφορά στον «Δημόκριτο», που εσείς καταψηφίσατε, για να το βρείτε μπροστά σας τον Οκτώβριο του 2019, όταν η WADA ήρε την πιστοποίηση του εργαστηρίου των Αθηνών.

Σήμερα, ενάμιση χρόνο μετά την ποινή, διαπιστώνουμε ότι το εργαστήριο δεν έχει πάρει ακόμα πίσω την πιστοποίηση, ενώ ο ΕΟΚΑΝ, που προβλεπόταν ήδη από τις αρχές του 2019, είναι από τον Οκτώβριο του 2020, όπου βγήκε η υπουργική απόφαση, σε φάση λειτουργικής μετάβασης, όπως μας ενημέρωσε ο κύριος Υπουργός. Και ποιος φταίει γι’ αυτές τις καθυστερήσεις; Προφανώς φταίει ο ΣΥΡΙΖΑ, όπως μας ενημέρωσε, βέβαια, ο κύριος Υπουργός. Μάλλον έχει ξεχάσει ότι έγιναν εκλογές τον Ιούλιο του 2019 και έκτοτε είναι υπεύθυνος για να λύσει τα προβλήματα στον αθλητισμό και όχι να ασκεί αντιπολίτευση.

Αν θέλει να μάθει περισσότερα για το αντιντόπινγκ, μπορεί να ρωτήσει τον κ. Μαυρωτά γιατί στην Ελλάδα σημειώθηκε το 2010 η πρώτη απεργία δειγματοληπτών στον κόσμο, γιατί χάθηκε η πιστοποίηση ISO της Υπηρεσίας Ελέγχου Ντόπινγκ του ΟΑΚΑ, γιατί οι κυβερνήσεις της Νέας Δημοκρατίας δεν έκαναν οτιδήποτε για τη δημιουργία ανεξάρτητου ΕΟΚΑΝ. Οι απαντήσεις του θα σας διαφωτίσουν.

Θα ήθελα με αυτή την ευκαιρία, να αναφερθώ σε ορισμένα σημεία, που έχουν μείνει αναπάντητα, σε σχέση με τα προβλήματα του αθλητισμού.

Αρχικά, θα ήθελα να αναφερθώ στη λειτουργία του αθλητισμού κατά την περίοδο της πανδημίας, όταν είμαστε από τις ελάχιστες χώρες στην Ευρώπη που έκλεισαν τα πάντα. Την ίδια ώρα δε, καμμία απευθείας οικονομική στήριξη σε αθλητές, προπονητές, στελέχη, διαιτητές και κριτές. Βέβαια, δεν είναι κάτι πρωτόγνωρο για την Κυβέρνηση της Νέας Δημοκρατίας. Το ίδιο συνέβη και στους ανθρώπους του πολιτισμού, στους ελεύθερους επαγγελματίες, στους αγρότες. Καμμία στήριξη. Μόνο επικοινωνία. Επίσης, δεν υπήρξε καμμία πρόνοια για την ένταξη του αθλητισμού στο Εθνικό Σχέδιο για το Ταμείο Ανάκαμψης, που ανακοινώθηκε χθες. Και εκεί ο αθλητισμός είναι απών.

Τέλος, επειδή μας προκαλέσατε σχετικά με τις αναφορές μας για τις πρωτοφανείς παρεμβάσεις σας, κύριε Υπουργέ, στις εκλογές των αθλητικών ομοσπονδιών, θα καταθέσω για τα Πρακτικά δήλωση του κ. Νίκου Τζώρτζογλου, Προέδρου της ΕΠΣ Ηρακλείου, ο οποίος υποστήριξε ότι στη μακρόχρονη αθλητική διαδρομή του δεν έχει υπάρξει ποτέ ξανά τέτοια παρέμβαση στις εκλογές όπως αυτή του κ. Αυγενάκη. Αξίζει να σας παραθέσω μία θέση του κ. Τζώρτζογλου για εσάς. Είπε: «Κρατικός λειτουργός βγαίνει συνεχώς και εκβιάζει για την εκλογή συγκεκριμένων προσώπων και, μάλιστα, χαρακτηρίζει ασόβαρους και ανεύθυνους τους εκλέκτορες των ενώσεων, δηλαδή όλους εμάς, αν δεν το πράξουμε.»

Το καταθέτω για τα Πρακτικά.

(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Την ξέρετε αυτή τη δήλωση, κύριε Αυγενάκη. Αν έχετε απορίες, ωστόσο, μπορείτε να ζητήσετε εξηγήσεις από τον συμπατριώτη σας, με τον οποίο, μάλιστα, βρεθήκατε στην ίδια λίστα της Νέας Δημοκρατίας στις εκλογές του 2019.

Μια τρίτη κατάθεση για τα Πρακτικά αφορά ένα προχθεσινό άρθρο από την ιστοσελίδα in.gr, όπου έχουμε, ανάμεσα στα άλλα, τις αναφορές. Ακούστε τι έγραψε. «Ολίγιστος πολιτικά και άσχετος ποδοσφαιρικά οδηγήθηκε ο ίδιος και οδήγησε την Κυβέρνηση σε μια βαρύτατη ήττα. Ο κ. Αυγενάκης είδε τον ίσκιο του το βράδυ στον τοίχο και πίστεψε ότι είναι μέγας και τρανός. Την πορεία του κ. Αυγενάκη προς την πολιτική απαξίωση δεν μπορεί να τη σταματήσει πλέον κανένας. Σε οποιαδήποτε στοιχειωδώς σοβαρή χώρα, ο πολιτικός προϊστάμενος του αθλητισμού -στην περίπτωσή μας ο κ. Ελευθέριος Αυγενάκης- θα είχε ήδη θέσει την παραίτησή του στη διάθεση του Πρωθυπουργού και θα μάζευε τα πράγματα από το γραφείο του.»

Αυτά αναφέρθηκαν στην ιστοσελίδα in.gr.

Το καταθέτω και αυτό.

(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταλαβαίνω ότι είναι μια δύσκολη στιγμή να τον απαξιώνουν, να τον εγκαλούν και να τον κατηγορούν άνθρωποι που δεν θα το περίμενε. Όμως, όταν ανακατεύεται κανείς εκεί που δεν έχει θεσμικό ρόλο, όταν κάποιος υιοθετεί πρακτικές αήθεις και καταδικαστέες, αυτές είναι, δυστυχώς, οι συνέπειες.

Κύριε Υπουργέ, αν είναι ψέματα και χαλκεία τα παραπάνω, να βγείτε ξεκάθαρα και να κάνετε μια δήλωση ότι δεν είχατε εκλεκτούς και αποπαίδια, συνομιλητές και εξοβελιστέους. Το Βήμα της Βουλής νομίζω ότι προσφέρεται για να κάνετε αυτή τη δήλωση. Τολμήστε το.

Νομίζω, όμως, ότι δεν θα το κάνει ο κύριος Υπουργός, γιατί είναι η αλήθεια ότι επέμβηκε και απέτυχε. Έχει βιώσει και άλλες φορές την πολιτική απαξίωση και αποδοκιμασία κατά τη διάρκεια της θητείας του, από το πρωτοφανές στα διεθνή χρονικά να παραγκωνίζεται στις επαφές της Κυβέρνησης με τη Διεθνή Ομοσπονδία Ποδοσφαίρου έως το γεγονός ότι οι καθυστερημένες, δειλές και αποσπασματικές του πρωτοβουλίες για την επανεκκίνηση του αθλητισμού συναντούσαν την αδιαφορία και την άρνηση άλλων μελών της Κυβέρνησης.

Το τρις εξαμαρτείν ουκ ανδρός σοφού, κύριε Υπουργέ. Πλέον το ερώτημα που δεν μπορεί να απαντηθεί, είναι σαφές. Πώς θα συνομιλείτε θεσμικά με τους νεοεκλεγέντες παράγοντες στις αθλητικές ομοσπονδίες, όταν δώσατε αγώνα για να μην εκλεγεί η πλειοψηφία των νικηφόρων, εν τέλει, συνδυασμών;

Κυρίες και κύριοι συνάδελφοι, υπερψηφίζουμε το νομοσχέδιο για την κύρωση του Διεθνούς Κώδικα Αντιντόπινγκ, έχοντας, ωστόσο, αποσύρει προ πολλού την εμπιστοσύνη μας και την ανοχή μας προς την κυβερνητική πολιτική για τον αθλητισμό. Ο κόσμος του αθλητισμού, ιδιαίτερα οι αθλητές, οι προπονητές και τα στελέχη του χώρου, που μοχθούν καθημερινά στα γήπεδα, αξίζουν άλλη αντιμετώπιση και άλλη πολιτική. Και είναι σίγουρο ότι θα την έχουν συντομότερα απ’ ό,τι υπολογίζουν κάποιοι.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρία Βέττα, κι εγώ σας ευχαριστώ και ιδιαίτερα για την τήρηση του χρόνου.

Δίνω τώρα τον λόγο στον κ. Δημήτριο Κωνσταντόπουλο, τον ειδικό αγορητή από το Κίνημα Αλλαγής.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, κυρίες και κύριοι συνάδελφοι, κύριε Υπουργέ, συζητάμε σήμερα την εναρμόνιση της εθνικής μας νομοθεσίας με τον νέο Κώδικα Παγκόσμιου Οργανισμού Αντιντόπινγκ και τούτο μάλιστα σε μια εποχή δύσκολη, σε μια εποχή που ο αθλητισμός σε όλον τον κόσμο βιώνει κρίση σε όλες του τις μορφές και μάλιστα έχει πληγεί από την εξέλιξη της πανδημίας.

Στη χώρα μας είδαμε και το παράδοξο, με παράπονα ιδιαίτερα πολιτών, θεσμών και φορέων -γι’ αυτό καταθέσαμε και ερώτηση στον Υπουργό-, όπου το Υπουργείο, αντί να διασφαλίσει τη χρηματοδότηση λειτουργίας των δημοτικών αθλητικών εγκαταστάσεων, όπως δηλαδή υποχρεούται από τον νόμο και τούτο ώστε να επανέλθουμε στην κανονικότητα και να επανέλθει και η άθληση στη ζωή των πολιτών, είδαμε το Υπουργείο να κάνει αναρμοδίους τους δημάρχους, ουσιαστικά να βγάλουν έξω από αθλητικούς χώρους δημότες και τα νόμιμα σωματεία τους. Δηλαδή ουσιαστικά να καταργήσουν και να αποκλείσουν προγράμματα λαϊκού μαζικού αθλητισμού, προγράμματα απευθυνόμενα στους δημότες, ιδιαίτερα στην τρίτη ηλικία και στα ΑΜΕΑ και επίσης σε άτυπες ομάδες πολιτών και μεμονωμένα άτομα, θα έλεγα, που δεν ανήκουν σε οργανωμένο σωματείο ή σύλλογο. Τα συμπεράσματα, αγαπητοί συνάδελφοι, δικά σας.

Τώρα, όσον αφορά το νομοσχέδιο, το ντόπινγκ, αγαπητοί συνάδελφοι, αποτελεί μια σύγχρονη μάστιγα στον χώρο του αθλητισμού. Οδηγεί, θα έλεγα, μάλιστα, το ντόπινγκ σε εμπορευματοποίηση του αθλητισμού και φυσικά υπονομεύει το θεμελιώδες δικαίωμα για άθληση με υγιείς συνθήκες, χωρίς φυσικά τη χρήση οποιωνδήποτε ουσιών, ιδιαίτερα σήμερα όπου εν μέσω της πρωτοφανούς πανδημίας οι έλεγχοι ντόπινγκ έχουν περιοριστεί και ολοένα πληθαίνουν οι φωνές των αθλητών που ανησυχούν για αυξημένες, θα έλεγα, παραβάσεις.

Αγαπητοί συνάδελφοι, πριν λίγους μήνες στο αθλητικό ρεπορτάζ στο CNN είδα τον Μάικλ Φελπς να δηλώνει ότι με άριστα το «10» οι Ολυμπιακοί του Τόκιο θα είναι καθαροί γύρω στο «4» με «5» -με προβλημάτισε- κι αυτό γιατί έχουν μειωθεί οι έλεγχοι, καθώς και λόγω των μειωμένων αθλητικών διοργανώσεων. Σύμφωνα με τον WADA, τον Σεπτέμβριο οι έλεγχοι ήταν λιγότεροι κατά 20%. Η καταπολέμηση, λοιπόν, του ντόπινγκ είναι κομβικής σημασίας, αγαπητοί συνάδελφοι, για όλους μας και τούτο φυσικά για την προώθηση του φίλαθλου πνεύματος και του ευ αγωνίζεσθαι. Επίσης, για την προστασία των αθλητών και φυσικά για τη διασφάλιση του υγιούς ανταγωνισμού.

Αγαπητοί συνάδελφοι, βρισκόμαστε λίγους μήνες πριν τους Ολυμπιακούς και Παραολυμπιακούς Αγώνες του Τόκιο. Εδώ, λοιπόν, χρειάζεται να δούμε τις ρυθμίσεις που πρέπει να γίνουν, ρυθμίσεις οι οποίες δίνουν και έναν συμβολισμό, καθώς δεν πληγώνει, αγαπητοί συνάδελφοι, τίποτα περισσότερο τους Ολυμπιακούς Αγώνες από το ντόπινγκ. Από το ντόπινγκ καταλύεται το ευ αγωνίζεσθαι.

Με το παρόν νομοσχέδιο, κύριε Υπουργέ, η ελληνική νομοθεσία εναρμονίζεται με τον νέο Κώδικα του Παγκόσμιου Οργανισμού Αντιντόπινγκ. Ο Κώδικας WADA έχει ήδη τεθεί σε ισχύ από 1-1-2021 και αποτελεί, θα έλεγα, το θεμέλιο λίθο του παγκόσμιου προγράμματος αντιντόπινγκ. Θέτει ένα ολοκληρωμένο και αποτελεσματικό θεσμικό πλαίσιο για την καταπολέμηση του ντόπινγκ αφ’ ενός σε επίπεδο καταστολής και κυρώσεων και αφ’ ετέρου σε επίπεδο πρόληψης.

Αγαπητοί συνάδελφοι, το νομοσχέδιο που συζητάμε μεταφέρει την ελληνική έννομη τάξη στον Κώδικα του WADA, αντικαθιστώντας στο σύνολό του τον ν.4376/2016 που είχε ψηφίσει η προηγούμενη κυβέρνηση ΣΥΡΙΖΑ - ΑΝΕΛ που ίσχυε ουσιαστικά μέχρι και σήμερα. Τώρα οι αλλαγές που έρχονται είναι σημαντικές και πολλές και αντανακλούν στη σύγχρονη προσέγγιση του φαινομένου του ντόπινγκ, με βάση βέβαια τις εξελίξεις της ιατρικής και φυσικά της τεχνολογίας.

Εδώ θα πρέπει να τονιστεί ότι ο κώδικας, αγαπητοί συνάδελφοι, εισάγει δύο νέα διεθνή πρότυπα, πρώτον, το διεθνές πρότυπο για τη διαχείριση αποτελεσμάτων και, δεύτερον, το διεθνές πρότυπο για την εκπαίδευση. Αυτό πρέπει να κρατηθεί.

Πρέπει, επίσης, κύριε Υπουργέ, να τονιστεί ότι στο επίκεντρο τίθεται πλέον η αξιολόγηση με βάση τα χαρακτηριστικά κάθε περίπτωσης και όχι φυσικά σε μια άκριτη εφαρμογή των κυρώσεων. Έτσι, αγαπητοί συνάδελφοι, εισάγεται η έννοια των επιβαρυντικών περιστάσεων που οδηγούν σε βαρύτερη τιμωρία, όταν δηλαδή για παράδειγμα έχει γίνει χρήση πολλών και πολλαπλών απαγορευμένων ουσιών και αυτό θα πρέπει να ληφθεί υπ’ όψιν. Στον αντίποδα προβλέπονται μειωμένες κυρώσεις για τις περιπτώσεις που οι ίδιοι οι αθλητές ομολογούν την παράβαση και φυσικά ομολογούν την παράβαση πριν λάβουν τη γνωστοποίηση για υποβολή σε δειγματοληψία.

Άλλωστε, αυτό που πρέπει, κύριε Υπουργέ, εδώ να τονιστεί είναι ότι ο νέος κώδικας δίνει έμφαση στην προστασία των δικαιωμάτων των αθλητών και αυτό είναι κάτι πολύ σημαντικό. Στόχος είναι να διασφαλιστεί ο κάθε αθλητής, ώστε να γνωρίζει το πλαίσιο για τον έλεγχο του ντόπινγκ, να έχει λάβει την κατάλληλη εκπαίδευση γι’ αυτό και να γίνεται δίκαιη δίκη, όταν του καταλογίζεται κάποια παράβαση, με εφαρμογή των αρχών της αναλογικότητας.

Εδώ, αγαπητοί συνάδελφοι, θα ήθελα να πω ότι για πρώτη φορά υπάρχει ειδική πρόβλεψη για αθλητές που βρίσκονται να έχουν λάβει ουσίες κατάχρησης. Στους αθλητές αυτούς επιβάλλονται μικρότερες κυρώσεις, εφόσον αποδείξουν ότι η χρήση πραγματοποιήθηκε εκτός του αγώνα και δεν σχετίζεται δηλαδή με την αθλητική απόδοση και επίδοση, καθώς και περαιτέρω μείωση των κυρώσεων, εφόσον ενταχθούν σε ένα πρόγραμμα απεξάρτησης.

Αγαπητοί συνάδελφοι, μια ακόμη σημαντική αλλαγή που φέρνει το νέο θεσμικό πλαίσιο είναι η ενθάρρυνση αθλητών και άλλων πέριξ αυτών και ιδιαίτερα πέριξ του αθλητισμού να καταγγείλουν περιστατικά ντόπινγκ. Εδώ θα πρέπει να τονιστεί πως ο εκφοβισμός, οι απειλές, τα αντίποινα που έχουν στόχο να αποτρέψουν καταγγελίες για ντόπινγκ τιμωρούνται πλέον ως παράβαση του Ποινικού μας Κώδικα. Είναι, άλλωστε, αυτονόητη υποχρέωση της πολιτείας να προστατεύσει όσους βρίσκονται σε ευάλωτη θέση.

Τέλος, θα ήθελα να αναφερθώ στην εφαρμογή του κώδικα και σε τρίτα πρόσωπα, εκτός των αθλητών. Έτσι, ορίζεται πλέον ξεκάθαρα ότι τα μέλη της διοίκησης των αθλητικών ομοσπονδιών, καθώς και το προσωπικό υποστήριξης των αθλητών, όπως γυμναστές, προπονητές, δεσμεύονται από τους κανόνες του ντόπινγκ.

Έρχομαι στον Εθνικό Οργανισμό Καταπολέμησης του Ντόπινγκ, τον ΕΟΚΑΝ. Αγαπητοί συνάδελφοι, ο ΕΟΚΑΝ θα είναι αρμόδιος για τη χώρα μας για την εφαρμογή του Κώδικα Aντιντόπινγκ. Να θυμίσω ότι η ίδρυσή του ως νομικό πρόσωπο ιδιωτικού δικαίου, εποπτευόμενο και επιχορηγούμενο από τη Γενική Γραμματεία Αθλητισμού, είχε προβλεφθεί ήδη από τον ν.4049/2012. Ωστόσο, φτάσαμε τον Οκτώβριο του 2020, οκτώ χρόνια μετά, για να εκδοθεί ένα προεδρικό διάταγμα με το οποίο καθορίζεται η οργάνωση και λειτουργία του νέου οργανισμού που αντικαθίσταται εδώ από το ΕΣΚΑΝ, δηλαδή το Εθνικό Συμβούλιο Καταπολέμησης του Ντόπινγκ, και αναμένουμε πλέον μία διαπιστωτική πράξη από τότε για την πιστοποίηση λειτουργίας ετοιμότητας του ΕΟΚΑΝ.

Κύριε Υπουργέ, το Υπουργείο έχει ήδη ανακοινώσει τη συγκρότηση του διοικητικού συμβουλίου του νέου οργανισμού με απόφαση του Υπουργού Πολιτισμού και Αθλητισμού, καθώς και την επιχορήγησή του με 1,4 εκατομμύρια ευρώ για το 2021. Καλώς.

Όμως, εδώ μπαίνουν κάποια ερωτήματα, γιατί ο νέος οργανισμός αφ’ ενός είναι επιφορτισμένος με ένα σημαντικό και μεγάλο έργο και, φυσικά, είναι αναγκαίο να εξοπλιστεί με κατάλληλους πόρους και προσωπικό, ώστε να είναι αποτελεσματικός, γιατί αρμοδιότητες χωρίς πόρους δεν έχουν σημασία.

Εδώ λοιπόν, κύριε Υπουργέ, θα θέλαμε να μας ενημερώσετε πότε πρόκειται να ξεκινήσει η κανονική λειτουργία του ΕΟΚΑΝ αφ’ ενός και, δεύτερον, ποια είναι η στελέχωση σε επίπεδο υπαλλήλων και, φυσικά, αν έχουν γίνει προσλήψεις και με ποια διαδικασία έγιναν. Είναι ερωτήματα που σας θέσαμε και στη συζήτηση στην επιτροπή επί της αρχής, στα οποία δεν πήραμε απάντηση. Ευελπιστούμε να πάρουμε σήμερα την απάντησή σας.

Κύριε Υπουργέ, για εμάς, για το ΠΑΣΟΚ, για το Κίνημα Αλλαγής, πρωταρχικός στόχος του νέου οργανισμού πρέπει να είναι η αποτελεσματικότητα και, φυσικά, η ανεξαρτησία αυτού του οργανισμού, ανεξαρτησία από κάθε πολιτική ή κομματική δέσμευση, ανεξαρτησία από κάθε ομοσπονδία, ανεξαρτησία από κάθε παράγοντα του αθλητισμού. Τι θέλουμε; Όλοι το θέλουμε φυσικά. Θέλουμε διαφάνεια παντού.

Έτσι, κύριε Υπουργέ, θα μπορούσε να προβλεφθεί η γνώμη της Επιτροπής Διαφάνειας ή της Επιτροπής Μορφωτικών Υποθέσεων της Βουλής και τούτο για την επιλογή της διοίκησης του οργανισμού.

Έτσι, αγαπητοί συνάδελφοι, θα υπάρχουν οι εγγυήσεις διαφάνειας για τον οργανισμό και ουδείς θα μπορεί να αμφισβητήσει το παραμικρό.

Και έρχομαι, αγαπητοί συνάδελφοι, στο θέμα του εργαστηρίου για τους ελέγχους ντόπινγκ.

Το εργαστήριο για ελέγχους ντόπινγκ στην Ελλάδα, αγαπητοί συνάδελφοι, έχασε την πιστοποίησή του από τον WADA την 1η Οκτωβρίου του 2019, γιατί κρίθηκε ότι δεν κάλυπτε τα διεθνή στάνταρντς. Μάλιστα, ο WADA είχε ήδη προειδοποιήσει για αυτό από το 2018.

Φωνή βοώντος, όμως, αγαπητοί συνάδελφοι, εν τη ερήμω.

Το 2019 με τον ν.4589/2019 προβλέφθηκε η μεταφορά του εργαστηρίου στον «Δημόκριτο». Ωστόσο, ακολουθούν μήνες αδράνειας και τούτο με ευθύνη της προηγούμενης κυβέρνησης ΣΥΡΙΖΑ - ΑΝΕΛ, με αποτέλεσμα η σχετική ΚΥΑ να εκδοθεί με καθυστέρηση και ο WADA να αναστείλει την πιστοποίηση του εργαστηρίου. Η ανατολή αυτή παρατάθηκε μέχρι τον Σεπτέμβριο του 2020 και συνεχίζεται φυσικά έως και σήμερα με ευθύνη δική σας.

Κύριε Υπουργέ, η αναστολή της πιστοποίησης του εργαστηρίου στην Ελλάδα δεν τιμά τη χώρα μας και, φυσικά, όλους εμάς. Είναι χαρακτηριστικό -θα έλεγα- ότι σύμφωνα με την ιστοσελίδα του WADA, τα μοναδικά εργαστήρια στον κόσμο που ουσιαστικά έχουν χάσει την πιστοποίησή τους είναι το δικό μας, της Ινδίας και της Ταϊλάνδης. Βγάλτε τα συμπεράσματά σας.

Πρέπει, λοιπόν, αγαπητοί συνάδελφοι, το εργαστήριο να αποκτήσει το χαμένο του έδαφος με στελέχωση και επιστήμονες και εφαρμογή σύγχρονου εξοπλισμού.

Στη συζήτηση στην επιτροπή είπατε, κύριε Υπουργέ, ότι θα προχωρήσουν προσλήψεις επιστημόνων και η αγορά των οργάνων του εργαστηρίου. Το αναμένουμε. Θα θέλαμε, όμως, εδώ να μας ενημερώσετε για το πότε αναμένεται να δοθεί και πάλι η πιστοποίηση του WADA στο εργαστήριο.

Ολοκληρώνοντας αγαπητοί συνάδελφοι, το θέμα του ντόπινγκ απαιτεί συνεργασία και συντονισμένες προσπάθειες από όλους μας με κοινό στόχο την καταπολέμησή του. Ο Παγκόσμιος Οργανισμός Αντιντόπινγκ θέτει κανόνες τόσο φυσικά σε εθνικό όσο και σε διεθνές επίπεδο. Υποχρέωση όλων μας είναι να διασφαλίσουμε το θεσμικό πλαίσιο, ώστε να εφαρμοστεί και να είναι αποτελεσματικό.

 Και, βέβαια, εδώ να πούμε, κύριε Υπουργέ, ότι η ενημέρωση για το ντόπινγκ και τους κινδύνους του επιβάλλουν να ξεκινά, όπως είπα και στην επιτροπή, από το σχολείο, δηλαδή να είναι και θέμα μάθησης, αλλά και παιδείας, έτσι ώστε να γίνει βίωμα σε κάθε πολίτη και να γνωρίζει τα αρνητικά αποτελέσματα που έχει το ντόπινγκ για την υγεία των αθλητών όσο και για την ποιότητα του αθλητισμού γενικότερα, αφού στην περίπτωση αυτή θα λέμε ότι αν κάποιος χρησιμοποιεί αυτές τις χημικές ουσίες, δηλαδή ντοπάρεται, θα μιλάμε για κατασκευασμένα αποτελέσματα και τεχνηέντως πλασματική κατάταξη του αθλητή.

Να γίνει, λοιπόν, συνείδηση σε όλους ότι το ντόπινγκ είναι παράγωγο της διαπλοκής, της παγκόσμιας βιομηχανίας, όπως θα έλεγε και ο φίλος μου ο κ. Παφίλης, του αθλητικού θεάματος. Να μπει, δηλαδή, στο συλλογικό υποσυνείδητο ότι το χειροκρότημα σε αθλητές που έχουν κάνει χρήση απαγορευμένων ουσιών είναι χειροκρότημα στο κέρδος, σε βάρος της υγείας.

Χρειάζεται, λοιπόν, συστηματική ενημέρωση στο σχολείο με προληπτικές πολιτικές σχετικά με τις επιπτώσεις του ντόπινγκ στην υγεία των αθλητών.

Κατόπιν όλων αυτών, στα οποία αναφέρθηκα, τοποθετούμαστε θετικά για την κύρωση του Κώδικα του Ντόπινγκ και ψηφίζουμε φυσικά το παρόν νομοσχέδιο.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε συνάδελφε, και εσάς και για την τήρηση του χρόνου βέβαια.

Κυρίες και κύριοι συνάδελφοι, έχω την τιμή να σας ανακοινώσω το δελτίο επικαίρων ερωτήσεων της Δευτέρας 5 Απριλίου 2021.

Α. ΕΠΙΚΑΙΡΕΣ ΕΡΩΤΗΣΕΙΣ  Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 600/22-3-2021 επίκαιρη ερώτηση του Βουλευτή Πιερίας της Νέας Δημοκρατίας κ. Ξενοφώντα (Φώντα) Μπαραλιάκου προς την ΥπουργόΠολιτισμού και Αθλητισμού, με θέμα: «Αρχαιρεσίες Αθλητικών Ομοσπονδιών».

2. Η με αριθμό 603/24-3-2021 επίκαιρη ερώτηση του Βουλευτή Ρεθύμνου του ΣΥΡΙΖΑ - Προοδευτική Συμμαχία κ. Ανδρέα Ξανθούπρος τον ΥπουργόΥγείας, με θέμα: «Απόλυση μέσω μη ανανέωσης σύμβασης του συνδικαλιστή γιατρού Κώστα Καταραχιά».

3. Η με αριθμό 606/26-3-2021 Επίκαιρη Ερώτηση του Βουλευτή Χαλκιδικής του Κινήματος Αλλαγής κ. Απόστολου Πάνα προς τον Υπουργό Υγείας, με θέμα: «Πορεία εμβολιασμού των κατοίκων της Αμμουλιανής Χαλκιδικής».

4. Η με αριθμό 619/29-3-2021 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς τον Υπουργό Περιβάλλοντος και Ενέργειας, με θέμα: «Τα αναγκαία έργα διαχείρισης υδάτων στον Νομό Χανίων».

5. Η με αριθμό 599/22-3-2021 επίκαιρη ερώτηση του Βουλευτή Επικρατείας της Ελληνικής Λύσης κ. Βασίλειου Βιλιάρδου προς τον Υπουργό Δικαιοσύνης, με θέμα: «Διερεύνηση ιατρικών πρακτικών κατά τη νοσηλεία ασθενών COVID-19».

6. Η με αριθμό 602/23-3-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς την Υπουργό Παιδείας και Θρησκευμάτων, με θέμα: «Σκανδαλώδης η παραχώρηση στην εταιρεία CISCO προσωπικών δεδομένων 1,5 εκατομμυρίου μαθητών-τριών και εκπαιδευτικών».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 601/22-3-2021 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς την Υπουργό Πολιτισμού και Αθλητισμού, με θέμα: «Αναδιάρθρωση των επαγγελματικών κατηγοριών ποδοσφαίρου».

2. Η με αριθμό 604/26-3-2021 επίκαιρη ερώτηση του Βουλευτή Κορινθίας του ΣΥΡΙΖΑ - Προοδευτική Συμμαχία κ. Γεώργιου Ψυχογιού προς τον Υπουργό Μετανάστευσης και Ασύλου, με θέμα: «Επιτακτική η ανάγκη επίλυσης των πολλών προβλημάτων που έχουν δημιουργηθεί με τις άδειες διαμονής με ευθύνη του Υπουργείου».

3. Η με αριθμό 613/28-3-2021 επίκαιρη ερώτηση του Βουλευτή Επικρατείας του Κινήματος Αλλαγής κ. Γεώργιου Καμίνη προς τον Υπουργό Μετανάστευσης και Ασύλου, με θέμα: «Παρατεταμένη στρεβλή λειτουργία του Μητρώου Μη Κυβερνητικών Οργανώσεων (ΜΚΟ)».

4. Η με αριθμό 621/29-3-2021 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς τον Υπουργό Περιβάλλοντος και Ενέργειας, με θέμα: «Τις καθυστερήσεις έγκρισης των πολεοδομικών σχεδίων στα Δημοτικά Διαμερίσματα Σκαλανίου και Βασιλείων Δήμου Ηρακλείου».

5. Η με αριθμό 608/28-3-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Περιβάλλοντος και Ενέργειας, με θέμα: «Ανεξέλεγκτο το κυνήγι και τα δηλητηριασμένα δολώματα».

6. Η με αριθμό 607/26-3-2021 επίκαιρη ερώτηση του Βουλευτή Μεσσηνίας της Νέας Δημοκρατίας κ. Περικλή Μαντά προς τον Υπουργό Αγροτικής Ανάπτυξης και Τροφίμων, με θέμα: «Σύγκρουση συμφερόντων γύρω από την Προστατευμένης Ονομασίας Προέλευσης (ΠΟΠ) Ελιά Καλαμάτας».

7. Η με αριθμό 618/29-3-2021 επίκαιρη ερώτηση του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Σωκράτη Βαρδάκη προς τον Υπουργό Εργασίας και Κοινωνικών Υποθέσεων, με θέμα: «Απολύσεις εργαζομένων οδηγών τουριστικών λεωφορείων εν μέσω πανδημίας».

8. Η με αριθμό 614/29-3-2021 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Υγείας, με θέμα: «Αποκλειστική ευθύνη της Κυβέρνησης η ενίσχυση λειτουργίας Γενικού Νοσοκομείου Λιβαδειάς – Γενικού Νοσοκομείου Θήβας».

9. Η με αριθμό 622/29-3-2021 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς τον Υπουργό Εργασίας και Κοινωνικών Υποθέσεων, με θέμα: « Την έλλειψη προσωπικού στην υπηρεσία ΕΦΚΑ στην Κρήτη και τα σοβαρά προβλήματα, λόγω καθυστερήσεων στην έκδοση συνταξιοδοτικών αποφάσεων».

10. Η με αριθμό 609/28-3-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Εσωτερικών, με θέμα: «Επικίνδυνη αναβολή προσλήψεων στην καθαριότητα των Δήμων (ουρά της προκήρυξης 3Κ/2018)».

11. Η με αριθμό 620/29-3-2021 επίκαιρη ερώτηση του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Σωκράτη Βαρδάκη προς τον Υπουργό Υποδομών και Μεταφορών, με θέμα: «Εμπλοκή ως προς την χρηματοδότηση του Βόρειου Οδικού Άξονα Κρήτης από το Ταμείο Ανάκαμψης;».

12. Η με αριθμό 615/29-3-2021 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας, με θέμα: «Τηλεθέρμανση Μεγαλόπολης».

13. Η με αριθμό 610/28-3-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Υγείας, με θέμα: «Η κυβέρνηση μετατρέπει το “Δρομοκαΐτειο” σε αποθήκη ψυχικά ασθενών με κορωνοϊό».

14. Η με αριθμό 623/29-3-2021 επίκαιρη ερώτηση του Βουλευτή Λασιθίου του ΣΥΡΙΖΑ - Προοδευτική Συμμαχία κ. Εμμανουήλ Θραψιανιώτη προς την Υπουργό Παιδείας και Θρησκευμάτων, με θέμα: «Έναρξη λειτουργίας νέων τμημάτων του Ελληνικού Μεσογειακού Πανεπιστημίου».

15. Η με αριθμό 616/29-3-2021 επίκαιρη ερώτηση του Βουλευτή Α΄ Αθηνών του Κινήματος Αλλαγής κ. Κωνσταντίνου Σκανδαλίδη προς τον Υπουργό Οικονομικών, με θέμα: «Κίνδυνος τεράστιας ζημίας του ελληνικού δημοσίου από τον χρόνο και τον τρόπο που γίνεται η αύξηση μετοχικού κεφαλαίου της Τράπεζα Πειραιώς».

16. Η με αριθμό 611/28-3-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Αγροτικής Ανάπτυξης και Τροφίμων, με θέμα: «Το ελαιόλαδο μετατρέπεται σε ανθυγιεινό προϊόν μέσα από τις στρεβλώσεις του Nutri-Score».

17. Η με αριθμό 624/29-3-2021 επίκαιρη ερώτηση της Βουλευτού Χαλκιδικής του ΣΥΡΙΖΑ - Προοδευτική Συμμαχία κ. Κυριακής Μάλαμα προς τον Υπουργό Τουρισμού, με θέμα: «Η κυβέρνηση εντείνει την αβεβαιότητα στην τουριστική οικονομία της Χαλκιδικής».

18. Η με αριθμό 625/29-3-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Σχέδιο προώθησης ελαιολάδου και συγκεκριμένα μέτρα στήριξης ελαιοπαραγωγών».

19. Η με αριθμό 617/29-3-2021 επίκαιρη ερώτηση του Βουλευτή Β1΄ Βόρειου Τομέα Αθηνών του ΜέΡΑ25 κ. Κλέωνα Γρηγοριάδη προς τον Υπουργό Υγείας, με θέμα: «Σχέδιο μαζικών τεστ αυτοδιάγνωσης για την πρόληψη του κορωνοϊού».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής

1. Η με αριθμό 3623/460/27-1-2021 ερώτηση και αίτηση κατάθεσης εγγράφων του Βουλευτή Β΄ Θεσσαλονίκης του ΣΥΡΙΖΑ - Προοδευτική Συμμαχία κ. Σωκράτη Φάμελλου προς τον Υπουργό Εσωτερικών, με θέμα: «Τα μέτρα του προγράμματος “ΑΝΤΩΝΗΣ ΤΡΙΤΣΗΣ” έρχονται σε αντίθεση με τις υποχρεώσεις των φορέων ανακύκλωσης».

2. Η με αριθμό 3806/2-2-2021 ερώτηση του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Η συμβολή των προγραμμάτων απασχόλησης του Οργανισμού Απασχόλησης Εργατικού Δυναμικού (ΟΑΕΔ) στην εύρυθμη λειτουργία των υπηρεσιών του δημοσίου».

3. Η με αριθμό 3929/5-2-2021 ερώτηση της Βουλευτού Β1΄ Βόρειου Τομέα Αθηνών του ΣΥΡΙΖΑ - Προοδευτική Συμμαχία κ. Μαρίας - Ελίζας (Μαριλίζας) Ξενογιαννακοπούλου προς τον Υπουργό Οικονομικών, με θέμα:« Η κυβέρνηση της Νέας Δημοκρατίας δεν δίνει λύση στο πρόβλημα των εργαζομένων στην καθαριότητα των φορέων του δημοσίου».

4. Η με αριθμό 1983/23-11-2020 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Περιβάλλοντος και Ενέργειας, με θέμα: «Ανάλγητη και απαράδεκτη η διακοπή της ηλεκτροδότησης σε καταστήματα και επιχειρήσεις που έχουν κλείσει με κυβερνητική απόφαση».

Θα δώσω τον λόγο στον ειδικό αγορητή του Κομμουνιστικού Κόμματος Ελλάδας, τον κ. Μανώλη Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Το Κομμουνιστικό Κόμμα Ελλάδας θα ψηφίσει «παρών» στο νομοσχέδιο για τον αναθεωρημένο Κώδικα Αντιντόπινγκ. Πάντα θεωρούσαμε ότι πρέπει να υπάρχουν κανόνες και μέτρα κατά του ντόπινγκ και, ταυτόχρονα, όμως, μέτρα ενίσχυσης και προστασίας των αθλητών, την προστασία και την ανάπτυξη του αθλητικού ιδεώδους ως κοινωνικό αγαθό και δικαίωμα.

Αποδεικνύεται, δυστυχώς, ότι παρά τις όποιες θετικές ρυθμίσεις του αναθεωρημένου κώδικα υπάρχουν και ανεπαρκείς, ακόμα και επικίνδυνες ρυθμίσεις, ενώ θα έλεγα ότι πολλές από αυτές γίνονται και τιμωρητικές για τους αθλητές.

Σε άλλη περίπτωση, προκρίνει μεθόδους τύπου προστατευόμενου μάρτυρα με το πρόσχημα των αντιποίνων. Ποιος κρίνει και με ποια διαδικασία κρίνεται η αξιοπιστία του καταγγέλλοντα ή του πληροφοριοδότη; Ποιος μου λέει ότι δεν πρόκειται για κακόβουλες, ανώνυμες καταγγελίες, πίσω από τις οποίες βρίσκονται ανταγωνιστικά συμφέροντα εταιρειών, όπως συνήθως γίνεται;

Εμείς δεν τρέφουμε αυταπάτες ότι ένας κώδικας από μόνος του μπορεί να δώσει λύση στα σοβαρά προβλήματα που υπάρχουν στον χώρο του αθλητισμού και για όσους, ενδεχομένως, θεωρούν πανάκεια λύση τους κώδικες ή δεν ξέρουν ή συνειδητά λένε ψέματα.

Δεν πρόκειται το φαινόμενο του ντόπινγκ να καταπολεμηθεί όσους κώδικες και αν θεσπίσει ο WADA, όσες αυστηροποιήσεις ποινών και αν υπάρξουν, όσες εναρμονίσεις και αν γίνουν στο Ελληνικό Δίκαιο, διότι -θα το πούμε ξανά για άλλη μια φορά- το ντόπινγκ είναι γνήσιο τέκνο -όχι νόθο-, γνήσιο παιδί, του εμπορευματοποιημένου αθλητισμού, των επιχειρήσεων, του αθλητισμού των χορηγών, που τα συνδέει με ανταλλάγματα και έχει μετατρέψει μια λαϊκή ανάγκη, ένα λαϊκό δικαίωμα σε μια κερδοφόρα βιομηχανία θεάματος με θύματα, βέβαια, αθλητές, γονείς, τον λαό, τη νεολαία.

Ο οργανωμένος αθλητισμός, ακόμα και ο ίδιος ο WADΑ, δεν είναι άσπιλος, παρ’ όλο που διέπεται από κώδικα δεοντολογίας. Οικονομικά σκάνδαλα, δωροδοκίες, στημένα παιχνίδια, βία, ξέπλυμα χρήματος, χρήση ναρκωτικών, πολιτικά παιχνίδια και διαπλοκή με οικονομικά συμφέροντα είναι μερικά προβλήματα με ηθική διάσταση που ταλανίζουν διαχρονικά τον αθλητισμό ανά τον κόσμο.

Ένα δεύτερο ζήτημα που θέλαμε να θέσουμε είναι ότι ακόμα και αν δεχτούμε ότι ο Κώδικας του WADA είναι πλήρης, ολοκληρωμένος, που δεν είναι -αναφερθήκαμε- υπάρχει ένα θέμα που αφορά στη λειτουργία του ΕΟΚΑΝ. Αυτός ο νεοσύστατος ΕΟΚΑΝ έρχεται να αντικαταστήσει το Εθνικό Συμβούλιο Καταπολέμησης του Ντόπινγκ. Αναφέρθηκε ο Υφυπουργός προχθές στην συνεδρίαση της επιτροπής.

Αυτό που γνωρίζουμε είναι ότι οι έλεγχοι που γίνονται είναι ελάχιστοι όχι μόνο τώρα λόγω της πανδημίας, γιατί μπορεί να βρεθεί κάποιος να πει: «Μα, τώρα λόγω της πανδημίας είναι δυνατόν να κάνουμε ελέγχους, όταν οι αθλητικοί χώροι είναι κλειστοί χωρίς να γίνονται αθλητικές διοργανώσεις;». Αυτό ίσχυε και παλαιότερα.

Οι έλεγχοι που έχουν γίνει ή που γίνονται, είναι συντριπτικά λίγοι και ούτε κατά διάνοια δεν μπορούμε να λέμε ότι γίνεται ουσιαστικός προληπτικός έλεγχος στον χώρο του ντόπινγκ. Μπορεί να άλλαξε ονομασία, από ΕΣΚΑΝ σε ΕΟΚΑΝ, όμως τα γραφεία είναι άδεια και εν μέσω πανδημίας επιδοτήθηκε και με 1,5 εκατομμύριο ευρώ. Θα δούμε πώς θα εξελιχθεί αυτή η ιστορία.

Άρα, λοιπόν, πέρα από τον κώδικα, πέρα από τις ποινές, πέρα από τις διαδικασίες, υπάρχει ένα ζήτημα που αφορά τα μέσα, το προσωπικό, την υποδομή, που έχει ένας φορέας στη διάθεσή του για να κάνει σωστά τη δουλειά του και να λειτουργεί έτσι όπως πρέπει.

Για εμάς όσο ο αθλητισμός είναι εμπόρευμα, όσο αποτελεί βιομηχανία θεάματος και κερδοφόρα επιχείρηση, πάντα το ντόπινγκ θα βρίσκεται δύο βήματα μπροστά –όχι ένα- από το αντιντόπινγκ, γιατί ακριβώς συμβάλλει στην κερδοφορία των επιχειρηματικών ομίλων. Δεν είναι λοιπόν, υπερβολή να πούμε ότι το ντόπινγκ ακυρώνει τον αθλητισμό ως κοινωνικό αγαθό.

Σε ποια βάση, λοιπόν, μπορεί να αντιμετωπιστεί το φαινόμενο της φαρμακοδιέγερσης αλλά και η λογική του ντόπινγκ, όταν όλες οι κυβερνήσεις το συζητούν σε ένα περιβάλλον άκρατης εμπορευματοποίησης του αθλητισμού, που βασικό στόχο έχουν κάποιοι να κερδίσουν μετάλλια και δόξα;

Το πολυδιάστατο θέμα της φαρμακοδιέγερσης φυσικά δεν αφορά μία χώρα ή ένα άθλημα. Πρόκειται, όπως είπαμε, για μία βιομηχανία με τεράστια κέρδη, που στηρίζεται και ανθεί λόγω της απαράδεκτης και επιζήμιας φιλοσοφίας του νικητή με κάθε μέσον που έχει επιβληθεί.

Όπως έχουν δείξει αρκετά παραδείγματα, ο σημερινός εμπορευματοποιημένος αθλητισμός που αποτελεί το πεδίο δράσης τεράστιων πολυεθνικών εταιρειών, πολλές εκ των οποίων δεν έχουν σχέση καν με το αθλητικό αντικείμενο αλλά με ιδιαίτερα σημαντικές μπίζνες, έχει δείξει ότι δίνει και τις αφορμές για τα χοντρά παιχνίδια. Όλη η δομή των ολυμπιακών αγώνων, η ίδια η Διεθνής Ολυμπιακή Επιτροπή, οι διεθνείς ομοσπονδίες αποτελούν έναν πολυπλόκαμο μηχανισμό οικονομικών συμφερόντων και χειραγώγησης των λαών, της νεολαίας, με παγίδα το αθλητικό συμφέρον.

Οι επιπτώσεις από την πορεία της περαιτέρω εμπορευματοποίησης που προωθήθηκε χρόνια είτε με Νέα Δημοκρατία είτε με ΣΥΡΙΖΑ είτε με το ΠΑΣΟΚ, με την πολιτική και της Ευρωπαϊκής Ένωσης, είναι εξαιρετικά αρνητικές.

Η επιχείρηση «ισχυρή Ελλάδα» και στον αθλητισμό από τα μέσα της δεκαετίας του 1990 έχει εξελιχθεί πλέον σε τραγωδία. Η επιδίωξη μεταλλίων, ο πρωταθλητισμός πάση θυσία προκάλεσε τον παραλογισμό του ντοπαρίσματος που πήρε πρωτοφανείς διαστάσεις, καταστρέφοντας την υγεία νεαρών αθλητών, ακυρώνοντας την ίδια την ουσία του αθλητισμού, θέτοντας και την επιστήμη στην υπηρεσία ανήθικων επιδιώξεων. Συντέλεσε ακόμα και στην απορρόφηση όλων σχεδόν των πόρων και στη συρρίκνωση κάθε προγράμματος μαζικού ερασιτεχνικού αθλητισμού και γενικά κάθε αθλητικής δραστηριότητας που δεν υπηρετεί τα κέρδη και τον αθλητισμό επιχείρηση.

Χωρίς να υπάρχουν οι προϋποθέσεις για άθληση, ώστε να βγουν γνήσια και πολλά ταλέντα και ο συναγωνισμός να είναι πραγματικά υγιής, διαμορφώνονται σούπερ αθλητές, οι οποίοι είναι όμηροι αυτών που τους κατασκευάζουν. Ιδιαίτερα στο επίπεδο που έχουν φτάσει σήμερα οι αθλητικές επιδόσεις, κάθε επιδίωξη υπέρβασης τους οδηγεί όλο και πιο βαθιά στο τούνελ των αναβολικών.

Οι σούπερ ομάδες και οι αθλητές χρησιμοποιούνται ως πρότυπα, ως μηχανισμός μαζικής χαύνωσης και αποπροσανατολισμού, ώστε να αποδεχθούν κυρίως οι νέοι το σύστημα της οικονομικής κυριαρχίας και πολιτικής εξουσίας των μονοπωλίων, τις ιδέες και τις αξίες που παράγει, με επίκεντρο την ατομικότητα, να μη στραφούν στη συλλογική μαχητική αμφισβήτησή τους.

Είναι ουτοπία, λοιπόν, να ισχυρίζεται κανείς ότι σε αυτό το περιβάλλον μπορεί να υπάρξει καθαρός αθλητισμός, ότι μέτρα αποκλειστικά κατασταλτικού χαρακτήρα, ένταση των ελέγχων, αυστηροποίηση του θεσμικού πλαισίου μπορούν να διορθώσουν την κατάσταση. Αποτελεί ουτοπία ότι μπορούν να συνυπάρξουν αρμονικά η πολιτική των κερδών με αθλητισμό που εξυπηρετεί τις σύγχρονες λαϊκές ανάγκες.

Νομίζω ότι η ζωντανή εμπειρία του ελληνικού λαού από το 2004 και ύστερα, όπως και η παγκόσμια πείρα, είναι ένας αδιάψευστος μάρτυρας για το ποιος ευθύνεται. Μα, είναι φανερό ότι ευθύνεται το ίδιο το σύστημα που ανοίγει την κερκόπορτα στις εταιρείες, δίνοντας το δικαίωμα να μετατρέπουν τον αθλητισμό, τους ολυμπιακούς αγώνες, τους πανευρωπαϊκούς αγώνες, όλες τις αθλητικές δραστηριότητες σε επιχείρηση.

Δυστυχώς το ντόπινγκ σήμερα έχει εξελιχθεί σε κοινωνική μάστιγα. Ξεπερνάει πλέον τα όρια του πρωταθλητισμού και επεκτείνεται και σε άλλες κοινωνικές δραστηριότητες τόσο στο μαθητικό πληθυσμό όσο και στους αθλητές που γυμνάζονται για καλή φυσική κατάσταση και όχι για να κάνουν πρωταθλητισμό. Οι μισοί περίπου αρχίζουν τη χρήση από την ηλικία των δεκαέξι ετών. Η μέση ηλικία έναρξης είναι τα δεκατέσσερα χρόνια.

Οι νέοι που γνωρίζουν τις επιπτώσεις των ουσιών αυτών στην υγεία τους, ενθαρρύνονται στη χρήση έχοντας σαν παράδειγμα διάσημους αθλητές, πρότυπα για τη νεολαία, οι οποίοι αποκαλύπτεται πως είναι χρήστες. Το σύστημα που προσβλέπει στα ρεκόρ και τις διακρίσεις παραμένει άθικτο.

Τόσο η Νέα Δημοκρατία ως Κυβέρνηση όσο και τα άλλα αστικά κόμματα που κυβέρνησαν, το στηρίζουν συνειδητά. Όλοι αρκούνται σε καταγγελτικά κείμενα, μνημόνια κατανόησης και επιφανειακές αποσπασματικές κινήσεις, ενώ η πραγματικότητα γίνεται συνεχώς εφιαλτικότερη. Όλοι ομνύουν κατά του ντόπινγκ, όμως καμμία κυβέρνηση μέχρι σήμερα δεν συνέδεσε τη μάχη κατά του ντόπινγκ με τη ενίσχυση του μαζικού λαϊκού αθλητισμού, με την αθληιατρική.

Μόνο στο πλαίσιο της αντίληψης που θέλει τον αθλητισμό ως κοινωνικό αγαθό μπορεί να βρει την πραγματική της αξία και η αθληιατρική, όταν αναπτύσσεται παράλληλα με το όλο σύστημα του αθλητισμού, μια επιστήμη που στο κέντρο της προσοχής της έχει την κατάσταση του οργανισμού όσων αθλούνται, αλλά και τις βλάβες ή τις κακώσεις που μπορεί να προκληθούν από την άσκηση.

Ας μας πείτε πού, πώς, από ποιον και για ποιον στη χώρα μας αξιοποιείται η έρευνα και η αθληιατρική. Είναι και αυτή άμεσα συνδεδεμένη με τον εμπορευματοποιημένο και ανταγωνιστικό αθλητισμό. Υπάρχει μήπως στα σχολεία, στις αθλητικές σχολές, στα αθλητικά ερασιτεχνικά σωματεία, στους χώρους δουλειάς, για τα άτομα με ειδικές ανάγκες, έτσι ώστε ο κάθε αθλούμενος να παρακολουθείται και να υποστηρίζεται ιατρικά;

Η προκλητική στάση και τα όσα εξυφαίνονται εις βάρος του ελληνικού αθλητισμού, κατά τη γνώμη μας, πρέπει να κινητοποιήσουν και να αφυπνίσουν συνειδήσεις. Η βία, το ντόπινγκ, η εξαγορά συνειδήσεων δεν είναι φυσικά φαινόμενα. Είναι το αποτέλεσμα της επιδίωξης των κυρίαρχων κύκλων, που έχουν οφέλη από τον αθλητισμό εις βάρος του λαού και της νεολαίας.

Η πάλη, λοιπόν, κατά της φαρμακοδιέγερσης και του συστήματος αξιών και πρακτικών που την υποθάλπει, είναι ταυτόσημη με την πάλη για έναν άλλο αθλητισμό, με αρχές και αξίες, ως δικαίωμα του λαού και όχι ως θέαμα-επιχείρηση, για να κερδοσκοπούν οι έμποροι. Ο δρόμος αυτός δεν είναι απλά πολιτική επιλογή –είναι και αυτό-, αλλά όλα οδηγούν να είναι ένα ζήτημα ζωής.

Η ανάπτυξη του αθλητισμού υψηλών επιδόσεων προϋποθέτει πολύχρονη προετοιμασία, επιλογή ταλέντων και επιστημονική ανάδειξή τους. Όμως, αυτό προϋποθέτει σύστημα με μία αντίληψη ανάπτυξης αθλητισμού για όλους, σχολικού αθλητισμού, σωματειακού, ερασιτεχνικού αθλητισμού, δηλαδή προϋποθέτει δράση στην κατεύθυνση της επιστημονικής έρευνας, τεκμηρίωσης, υλικοτεχνικής υποδομής και χρηματοδότηση επαρκή.

Η Κυβέρνηση με την πρακτική του «ελέγχω τα πάντα», δηλαδή σωματεία, ομοσπονδίες, αθλητές, προσπάθησε και συνεχίζει να προσπαθεί να χειραγωγήσει το αθλητικό πνεύμα, να ολοκληρώσει το έγκλημα μετατροπής ό,τι έχει απομείνει από τον ερασιτεχνικό αθλητισμό σε πλήρως εμπορευματοποιημένο.

Κύριε Υφυπουργέ, μας πετάτε το γάντι, για να σας πούμε ονόματα, σωματεία και μας ρωτάτε «πού είδατε ότι έκανα παρέμβαση σε κάποιο πρόσωπο, σε κάποια ομοσπονδία και λοιπά;». Μα, πιστεύει κανένας ότι μπορεί να γίνει καταδότης για κάποιον, ο οποίος αντέδρασε απέναντι σε αυτή την τακτική; Βεβαίως!

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Είσαι ψεύτης!

**ΕΜΜΑΝΟΥΗΛ ΣΥΝΤΥΧΑΚΗΣ:** Ζητάτε από το Βήμα της Βουλής να αναφερθούμε σε ονόματα και πρακτικές, που μέχρι και χθες στις εκλογές του ΣΕΓΑΣ παίρνατε τηλέφωνο σε ψηφοφόρους και τους λέγατε «ξέρουμε τι ψηφίσατε, έχεις χρόνο ακόμα να αλλάξεις την ψήφο σου»; Ναι, αυτά συνέβαιναν μέχρι και χθες στις εκλογές του ΣΕΓΑΣ!

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Είσαι ψεύτης!

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ μη διακόπτετε.

**ΕΜΜΑΝΟΥΗΛ ΣΥΝΤΥΧΑΚΗΣ:** Εκβιάσατε αθλητές μέχρι και την τελευταία στιγμή. Ονόματα δεν πρόκειται να σας δώσουμε! Ξέρουν οι αθλητές, ξέρουν όσοι συμμετείχαν στις αρχαιρεσίες τι ακριβώς έχει συμβεί.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Είσαι ψεύτης, τίποτα άλλο!

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό, κύριε Συντυχάκη.

Κύριε Υπουργέ, θα απαντήσετε μετά. Παρακαλώ μη διακόπτετε!

**ΕΜΜΑΝΟΥΗΛ ΣΥΝΤΥΧΑΚΗΣ:** Το αντιπαρέρχομαι, λοιπόν.

Σας έχω πει και άλλες φορές ότι είστε κακόψυχος. Είστε κακόψυχος άνθρωπος! Αυτό ακριβώς είστε!

**ΠΡΟΕΔΡΕΥΩΝ (Χαράλαμπος Αθανασίου):** Ελάτε στο νομοσχέδιο, κύριε Συντυχάκη! Ελάτε, παρακαλώ!

**ΕΜΜΑΝΟΥΗΛ ΣΥΝΤΥΧΑΚΗΣ:** Αξιοποιήσατε την ηλεκτρονική ψηφοφορία στις εκλογές των αθλητικών ομοσπονδιών για να ελέγξετε ψηφοφόρους, να εκβιάσετε και να χειραγωγήσετε συνειδήσεις, αλλά ακόμα και έτσι, δεν σας βγήκε! Ηττηθήκατε κατά κράτος στις αρχαιρεσίες στη συντριπτική πλειοψηφία των ομοσπονδιών.

Η ηλεκτρονική ψηφοφορία επεκτείνεται στις γενικές συνελεύσεις, στην απόφαση για λήψη απεργίας και στις εκλογές των σωματείων. Γι’ αυτό σας καίει τόσο πολύ το θέμα της ηλεκτρονικής ψηφοφορίας. Εντάσσεται, δηλαδή, σε ένα σχέδιο που ξεδιπλώνεται τα τελευταία χρόνια με την ψήφιση του νόμου για την παρεμπόδιση του δικαιώματος στην απεργία -βλέπε νόμο Αχτσιόγλου ΣΥΡΙΖΑ- που για να είναι έγκυρη η απόφαση για μια απεργία θα πρέπει να συγκεντρώσει το «50+1%», λες και εσείς έχετε εκλεγεί με το «50+1%», λες και σας εξέλεξε εσάς με το «50+1%» ο ελληνικός λαός.

Να μην ξεχνάμε τον νόμο της Νέας Δημοκρατίας για τις διαδηλώσεις αλλά και τον συνδικαλιστικό νόμο που έχει στα σκαριά η Κυβέρνηση.

Το επιχείρημα, λοιπόν, ότι εφαρμόζουμε την ηλεκτρονική ψηφοφορία λόγω πανδημίας είναι για ιθαγενείς. Πέστε το καθαρά: Δεν θέλετε τη φυσική παρουσία στις γενικές συνελεύσεις, τον διάλογο, την απευθείας αντιπαράθεση ιδεών και προτάσεων. Αυτό είναι που εκκολάπτει την αδιαφάνεια, τη χειραγώγηση και τον έλεγχο σκέψης και δράσης.

Όμως, θα μου πείτε, εδώ ακόμα και στη μητρόπολη του καπιταλισμού, στις Ηνωμένες Πολιτείες Αμερικής, αμφισβητούνται αυτές οι πρακτικές που τώρα εφαρμόζετε εσείς, όπως είδαμε και στις τελευταίες εκλογές με την αμφισβήτηση της επιστολικής ψήφου.

Φοβάστε, λοιπόν, το λαϊκό κίνημα, γιατί μόνο αυτό μπορεί να βάλει φρένο σε αυτές τις επιδιώξεις. Όλοι, λοιπόν, όσοι αναγνωρίζουμε τον σοβαρό κοινωνικό ρόλο του αθλητισμού πρέπει να κάνουμε μία κίνηση διεκδίκησης όλων όσων δικαιούται ο αθλητισμός, για να δούμε τους νέους της πατρίδας μας στον τίμιο αγώνα μέσα στους στίβους, σε υγιή ανταγωνισμό με τους νέους όλου του κόσμου, για να καμαρώσουμε επιτυχίες αθλητών ελεύθερων δημοκρατικών ανθρώπων με ολοκληρωμένες προσωπικότητες και όχι ρομπότ ρυθμισμένα για μεγάλες επιδόσεις κατά παραγγελία πολυεθνικών που θα πουλιούνται και θα αγοράζονται από αυτές, για να γίνει πράξη το δικαίωμα του λαού και της νεολαίας στον αθλητισμό, όπου κάθε επιτυχία και ανέβασμα αθλητή στο βάθρο θα έχει πίσω της χιλιάδες αθλούμενων, χιλιάδες υγιείς και με ολοκληρωμένη προσωπικότητα νέους και όχι σπόνσορες και χορηγούς.

Εν κατακλείδι, για το κόμμα μας ο αθλητισμός είναι δικαίωμα για όλους και όχι για τους λίγους. Μπορεί και πρέπει να γίνει γέφυρα φιλίας ανάμεσα στους λαούς όλης της γης. Το σύνθημα «ο αθλητισμός, όπως και ο πολιτισμός, δεν είναι πολυτέλεια μόνο για τους λίγους, αλλά δικαίωμα για τους πολλούς» συμπυκνώνει μέσα σε μια φράση την αντίληψή μας, την πρόταση δηλαδή του ΚΚΕ για τη φυσική αγωγή και τον αθλητισμό, αλλά και την αντιπαράθεσή μας με το σημερινό σύστημα, μακριά από χορηγούς, διαφημιστικά πακέτα και αθλητές-σούπερμαν.

Ευχαριστώ.

Ευχαριστώ για την ανοχή, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Συντυχάκη.

Τον λόγο έχει τώρα η ειδική αγορήτρια της Ελληνικής Λύσης κ. Σοφία-Χάιδω Ασημακοπούλου.

Ορίστε, κυρία Ασημακοπούλου, έχετε τον λόγο.

**ΣΟΦΙΑ-ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Ο αθλητισμός είναι δείγμα πολιτισμού για μία κοινωνία και αντανακλά γενικότερα το βιοτικό της επίπεδο. Σε μία κοινωνία υψηλής ανταγωνιστικότητας, όπου επιδιώκεται συνεχώς η βελτίωση της απόδοσης για πολλές μορφές αθλητισμού, υπάρχει η καχυποψία για το εάν επιβραβεύεται πάντα η αξιοκρατία, η συλλογικότητα και η άμιλλα.

Μέσα σε αυτή τη χρήση απαγορευμένων ουσιών αμαυρώνεται η ίδια η αξία του ανθρώπου, όσον αφορά στις επιδόσεις του. Και αυτό επειδή η διάκριση έχει γίνει πια αυτοσκοπός και έχουν χαθεί τα βαθύτερα και ουσιαστικότερα νοήματα του ίδιου του αθλητισμού, ή πιο σωστά έχουν θυσιαστεί στον βωμό των σκοπιμοτήτων.

Ο όρος «ντόπινγκ» -«φαρμακοδιέγερση» στα ελληνικά- αναφέρεται στη χρήση ή χορήγηση φαρμακευτικών ουσιών και μεθόδων που απώτερο σκοπό έχουν την αύξηση της αθλητικής απόδοσης. Με αυτό τον τρόπο ο αθλητής δεν χρησιμοποιεί μόνο τα θεμιτά μέσα που είναι κατάλληλα για προπόνηση, διατροφή, ψυχολογική προετοιμασία για τη βελτίωση της απόδοσής του. Πρόκειται για μέσα αντίθετα στους κανόνες και τις ηθικές αρχές του αθλητισμού.

Δυστυχώς επικρατεί η εμπορευματοποίηση στον χώρο του αθλητισμού, αφού πολλοί αθλητές εξαγοράζουν τις διακρίσεις τους με τη διαφήμιση, την κοινωνική προβολή, τις απαιτήσεις για υπέρογκες οικονομικές απολαβές. Άλλωστε, η λήψη απαγορευμένων ουσιών εκτός από μεγάλα κέρδη στους παρανομούντες αθλητές που καταφέρνουν να διακριθούν χάρη σε αυτές δημιουργεί και τζίρο δισεκατομμυρίων στα κυκλώματα προώθησης και εμπορίας τους.

Παρά τη συνεχή επιστημονική εξέλιξη, οι επιπτώσεις που προκαλούν στον οργανισμό οι απαγορευμένες αυτές ουσίες παραμένουν από τραγικές έως θανατηφόρες. Δεν υπάρχει μαγικό ελιξίριο που να δίνει υπεράνθρωπες δυνάμεις και να μην προκαλεί βλάβες. Υπάρχουν, όμως, ουσίες που σκοτώνουν.

Εξάλλου, δεν πρέπει να ξεχνάμε το γεγονός ότι η μη εφαρμογή των κανόνων του ευ αγωνίζεσθαι στο γήπεδο τροφοδοτεί το φαινόμενο της βίας, το οποίο έχει αρνητικές επιπτώσεις στους αγωνιζόμενους αθλητές και ένας φαύλος κύκλος υφίσταται ανάμεσα στην αντιαθλητική συμπεριφορά και στη βία. Πράξεις, όπως το ντόπινγκ, θέτουν υπό αμφισβήτηση την αθλητική ιδιότητα, καθώς και τη δυνατότητα συμμετοχής στην αθλητική δράση.

Οι υπό ψήφιση ρυθμίσεις για την εναρμόνιση της ελληνικής νομοθεσίας με τον αναθεωρημένο Κώδικα Αντιντόπινγκ του Παγκόσμιου Οργανισμού Αντιντόπινγκ περιέχουν πληθώρα ασαφών και αόριστων σημείων τα οποία χρήζουν διευκρινίσεων, όπως επισημάναμε και κατά τη συζήτηση του παρόντος στην αρμόδια επιτροπή.

Βλέπουμε στην αρχή του νομοσχεδίου να αναλύονται οι διάφοροι ορισμοί που αφορούν στους κανόνες αντιντόπινγκ, ενώ προσδιορίζονται οι εννοιολογικοί όροι που χρησιμοποιούνται στον Κώδικα και στο σχέδιο νόμου προς διευκρίνιση των εννοιών και αποφυγή πολλαπλών ερμηνευτικών προσεγγίσεων.

Υπάρχουν δύο εξ αυτών των ορισμών οι οποίοι χρειάζονται περαιτέρω ανάλυση και διευκρινίσεις. Ο πρώτος είναι εκείνος που αναφέρεται στην περίπτωση λη΄ του πρώτου άρθρου, ο οποίος κάνει λόγο για εντεταλμένο τρίτο μέρος. Πρόκειται –λέτε- για πρόσωπο στο οποίο ο Εθνικός Οργανισμός Αντιντόπινγκ αναθέτει οποιοδήποτε στάδιο του ελέγχου ντόπινγκ ή των προγραμμάτων εκπαίδευσης αντιντόπινγκ. Ποια θα είναι αυτά τα πρόσωπα; Γιατί δεν προσδιορίζετε περί ποιων πρόκειται;

Επίσης, όσον αφορά στην εφαρμογή των κανόνων αντιντόπινγκ σε φυσικά πρόσωπα, εντάσσονται σε αυτούς και οι αθλούμενοι. Τι ακριβώς εννοείτε με αυτό και τι σημαίνει πρακτικά;

Αναφέρονται, επίσης, οι περιπτώσεις παραβάσεων των κανόνων αντιντόπινγκ για τις οποίες δεν έχουμε να παρατηρήσουμε κάτι ιδιαίτερο. Όμως, δεν γίνεται να μην εκφράσουμε τις επιφυλάξεις μας ως προς την απόδειξη για το ντόπινγκ, καθώς επισημαίνεται ότι το βάρος απόδειξης ότι έχει διαπραχθεί παράβαση κανόνα αντιντόπινγκ φέρει ο Εθνικός Οργανισμός Αντιντόπινγκ.

Και εδώ ερχόμαστε να ρωτήσουμε -εύλογα θεωρούμε- αν πιστεύετε πράγματι ότι ο Εθνικός Οργανισμός Αντιντόπινγκ είναι ικανός να σηκώσει ένα τέτοιο βάρος και να υπάρχουν τα κατάλληλα και τα αναμενόμενα αποτελέσματα, διότι διατηρούμε τις επιφυλάξεις μας. Πρέπει δηλαδή να δούμε ουσιαστικά το ποιος θα διασφαλίσει την τήρηση και εφαρμογή των υπό ψήφιση διατάξεων στη χώρα μας.

Ο Εθνικός Οργανισμός Αντιντόπινγκ πρέπει να εργάζεται τόσο σε επίπεδο ελέγχων όσο κυρίως σε επίπεδο επιμόρφωσης των αθλητών, ειδικά με τη συνεχή ενημέρωσή τους για τις τροποποιήσεις του διεθνούς καταλόγου απαγορευμένων ουσιών και τις απαιτήσεις του και κυρίως για τις διαδικασίες κατ’ εξαίρεση χρήσης ουσιών για θεραπευτικούς σκοπούς.

Χωρίς όλα τα απαραίτητα στοιχεία που απαιτούνται, δηλαδή την εύρυθμη λειτουργία του Εθνικού Οργανισμού και του εργαστηρίου, την απαιτούμενη κρατική μέριμνα κ.λπ., δεν πρόκειται να έχουμε αποτέλεσμα, με κίνδυνο να εκτεθούμε ως χώρα σε διεθνές επίπεδο σε επόμενους αγώνες. Οι εν λόγω νομοθετικές διατάξεις είναι ανούσιες αν δεν μπορούν να εφαρμοστούν και να έχουν πραγματικό αποτέλεσμα στην πράξη.

Ως προς τον κατάλογο των απαγορευμένων ουσιών και μεθόδων που δημοσιεύει ο Παγκόσμιος Οργανισμός Αντιντόπινγκ, υπάρχουν δύο ζητήματα τα οποία θα θέλαμε να θίξουμε. Το πρώτο έχει να κάνει με τον ιδιαίτερα μεγάλο χρόνο των τριών μηνών για τη θέση σε ισχύ του επικαιροποιημένου κάθε φορά καταλόγου του Παγκόσμιου Οργανισμού Αντιντόπινγκ. Διανύουμε το 2021, όπου οι νέες ανακαλύψεις τρέχουν με ταχύτητα, πολλώ δε μάλλον στον χώρο των φαρμάκων και των διαφόρων ουσιών. Το δεύτερο έχει να κάνει με την επιφύλαξη που εκφράσαμε και ανωτέρω ως προς τον Ελληνικό Εθνικό Οργανισμό Αντιντόπινγκ για τη γρήγορη εφαρμογή των διατάξεων που συζητούμε. Το πρόβλημα της ελληνικής πραγματικότητας και της εφαρμογής των διατάξεων εντοπίζεται και σε ό,τι έχει να κάνει με τους ελέγχους και τις έρευνες για την καταπολέμηση του ντόπινγκ.

Στο άρθρο 6 για την ανάλυση των δειγμάτων λέτε ότι «δεδομένα που σχετίζονται με παραβάσεις των κανονισμών αντιντόπινγκ δύναται να αποδεικνύονται με οποιοδήποτε αξιόπιστο μέσο. Αυτό μπορεί να περιλαμβάνει, για παράδειγμα, αξιόπιστους εργαστηριακούς ή άλλους ελέγχους που διεξάγονται εκτός των διαπιστευμένων ή εγκεκριμένων από τον Παγκόσμιο Οργανισμό Αντιντόπινγκ Εργαστηρίων». Προφανώς και διαφωνούμε με αυτό. Δεν θα μπορούσε να γίνει διαφορετικά άλλωστε, αφού δημιουργούνται σοβαρές αμφιβολίες, εφόσον αυτά τα εργαστήρια δεν έχουν τα απαιτούμενα εχέγγυα ποιότητας για να εξετάζουν και να αναλύουν δείγματα που αφορούν σε τυχόν παραβάσεις των κανόνων αντιντόπινγκ.

Ομοίως, τις ίδιες σκέψεις ως προς την εφαρμογή έχουμε και ως προς τη διαχείριση των αποτελεσμάτων της εξέτασης των δειγμάτων που θα λαμβάνονται, προκειμένου να μην καταστούν ανούσιες οι υπό ψήφιση διατάξεις. Χρήζει πολλών διευκρινίσεων μιας και είναι παντελώς αόριστο το άρθρο 8 που αφορά στο δικαίωμα σε μία δίκαιη ακροαματική διαδικασία και σε ανακοίνωση απόφασης. Περιγράφεται εντελώς γενικά η σύνθεση της επιτροπής των ακροάσεων, η οποία θα συγκροτείται από τον Εθνικό Οργανισμό Αντιντόπινγκ. Θα είναι, λέτε, δίκαιη, αμερόληπτη και λειτουργικά ανεξάρτητη. Πώς θα επιλέγονται, όμως, τα μέλη της; Με ποια κριτήρια θα συγκροτείται; Αυτό δεν μας το λέτε.

Ως προς την αυτοδίκαιη ακύρωση ατομικών αποτελεσμάτων, μιλάτε για παράβαση κατά κανόνα αντιντόπινγκ σε ατομικά αθλήματα στο πλαίσιο ελέγχου εντός αγώνα. Τι εννοείτε με τη φράση «εντός αγώνα»; Σε ποια ακριβώς χρονικά πλαίσια αναφέρεστε; Όλα αυτά είναι ασαφή και αόριστα.

Αναφορικά με τις κυρώσεις σε αθλητές ατομικών αθλημάτων, και εδώ υπάρχει πλήθος ασαφειών. Ταυτόχρονα, λέτε, μεταξύ άλλων, ότι εάν ο αθλητής μπορεί να αποδείξει ότι οποιαδήποτε πρόσληψη ή χρήση πραγματοποιήθηκε εκτός αγώνα και δεν σχετίζεται με την αθλητική απόδοση, τότε η περίοδος αποκλεισμού είναι τρεις μήνες. Πρόκειται για μία ιδιαίτερη ευμενή διάταξη. Η τρίμηνη ποινή είναι ελάχιστη, ιδιαίτερα αν συλλογιστούμε ότι ο αγώνας κατά του ντόπινγκ και της χρήσης απαγορευμένων ουσιών στον αθλητισμό δεν θα μπορεί να είναι τόσο αποτελεσματικός όσο θα έπρεπε με τόσο μικρές και καθόλου αυστηρές ποινές.

Και σε άλλα σημεία του συγκεκριμένου άρθρου βλέπουμε παρόμοιες ευμενείς διατάξεις, κάτι που δεν είναι αποδεκτό. Σχετικά με τις συνέπειες σε ομάδες, είναι εντελώς ανεπαρκείς και για μία ακόμη φορά αόριστες. Κάνετε λόγο για στοχευμένους ελέγχους χωρίς παραπάνω πληροφορίες.

Ανεπαρκείς είναι και οι κυρώσεις για άλλους αθλητικούς φορείς. Ας μην ξεχνάμε ότι πρόκειται για ένα νομοσχέδιο ο στόχος του οποίου είναι πάρα πολύ σημαντικός. Ακριβώς γι’ αυτό δεν γίνεται να βλέπουμε κυρώσεις και ποινές απλά για τα μάτια του κόσμου και όχι σοβαρές ποινές που θα παραδειγματίζουν. Δεν χωρά η ευελιξία σε καμμία περίπτωση, όταν συζητούμε για την καταπολέμηση του ντόπινγκ στον αθλητισμό.

Εύλογες κρίνονται οι διατάξεις που αφορούν στην εφαρμογή και εκτέλεση των αποφάσεων για την περίπτωση παράβασης των κανόνων αντιντόπινγκ. Επιβάλλεται υποχρέωση σε όλες τις εθνικές ομοσπονδίες να αναφέρουν οποιαδήποτε πληροφορία σχετικά με φερόμενη παράβαση κανόνα αντιντόπινγκ στον Εθνικό Οργανισμό Αντιντόπινγκ και στη διεθνή τους ομοσπονδία. Τι ακριβώς εννοείτε λέγοντας «φερόμενη παράβαση»; Σε ποιες πληροφορίες αναφέρεστε; Διότι, όπως αντιλαμβάνεστε, αυτό δεν θα πρέπει να γίνεται ανεξέλεγκτα.

Ως προς το ζήτημα της εκπαίδευσης, πάλι επιφυλασσόμαστε για την εφαρμογή της. Είναι το «άλφα» και το «ωμέγα». Όμως, εκείνη πρέπει να γίνεται συστηματικά, σωστά και αποτελεσματικά. Και αυτό το βάρος ξανά για τον σχεδιασμό, την εφαρμογή, την αξιολόγηση και την παρακολούθηση των πληροφοριών για την εκπαίδευση αναλαμβάνει ο Εθνικός Οργανισμός Αντιντόπινγκ. Είναι βέβαιον ότι θα καταφέρει να τα υλοποιήσει όλα αυτά; Γίνεται αναφορά σε άλλο πρόσωπο εμπλεκόμενο στον έλεγχο ντόπινγκ με το οποίο πρέπει να συνεργάζονται τα μέλη του προσωπικού υποστήριξης αθλητών. Ποιο θα είναι αυτό; Γιατί δεν διευκρινίζεται;

Το αθλητικό ιδεώδες οδηγείται σταδιακά στον εκφυλισμό του, καθώς οι άνθρωποι δύσκολα κατανοούν τον ρόλο του και την αξία του μέσα σε μία κοινωνία ανεξέλεγκτου ανταγωνισμού. Για έναν αθλητή η τιμιότητα και ο δίκαιος αγώνας στο πεδίο του αθλητισμού πρέπει να είναι βασικοί κανόνες στην καθημερινή αθλητική ζωή του. Ο αθλητής ως δημόσιο πρόσωπο οφείλει να είναι πρότυπο κοινωνικής δράσης. Η ενέργεια χρήσης ντόπινγκ φανερώνει όχι μόνο τάση προς τη διάκριση με κάθε τρόπο, αλλά ιδιαίτερα στο συγκεκριμένο πρόσωπο-χρήστη εκδηλώνεται εξωτερική αντιαθλητική συμπεριφορά που πλήττει κάθε έννοια ηθικής και αξιών στον αθλητισμό.

Όπως είναι καλά γνωστό, ο αθλητισμός υψηλών επιδόσεων σε εθνικό ή διεθνές επίπεδο εξαρτάται σε μεγάλο βαθμό από τα οικονομικά μέσα που διατίθενται, κάτι που μπορεί να επηρεάσει αρνητικά την ομαλή αθλητική εξέλιξη. Βέβαια, οι οικονομικοί πόροι είναι απαραίτητοι. Χρειάζεται, όμως, σωστή διαχείριση. Φυσικά η ανώτατη επίδοση δεν προσελκύει μόνο τους αθλητές, αλλά και τους θεατές. Αυτό είναι φυσιολογικό. Όμως, η προσδοκία για συνεχείς επιτυχίες δεν είναι ρεαλιστική, αφού υπάρχουν όρια στις ανθρώπινες βιολογικές ικανότητες. Η θετική επιδίωξη να επιτύχει ο αθλητής το απρόσμενο και σπουδαίο και μάλιστα ως προϋπόθεση για μεγαλύτερο οικονομικό κέρδος οδηγούν στη χρήση απαγορευμένων ουσιών. Πρόκειται για έναν τεράστιο κίνδυνο στην πορεία του αθλητή προς τον πρωταθλητισμό με συνέπειες στην υγεία του, αλλά και στην ίδια την αξία του πρωταθλητισμού.

Εμείς στην Ελληνική Λύση πιστεύουμε ότι το ντόπινγκ σκοτώνει τον ίδιο τον αθλητισμό, καταλύει όλες τις αρχές του. Πρόκειται ξεκάθαρα για μάστιγα. Για την καταπολέμησή του χρειάζονται αποφασιστικά νομοθετικά μέτρα πρόληψης και καταστολής. Δεν πρέπει να υπάρχουν περιθώρια για «παραθυράκια». Το πρόβλημα του ντόπινγκ δεν πρόκειται να λυθεί αν δεν υπάρξει σαφής πρωτοβουλία για την πλήρη εξέλιξη του φαινομένου. Ο εφιάλτης του ντόπινγκ στη συνείδηση των αθλητών είναι και αποτελεί αντιαθλητική συμπεριφορά. Πρέπει, όμως, να αντιμετωπίζεται ανάλογα αυστηρά και όχι απλά ως πράξη αντικοινωνικής συμπεριφοράς.

Κλείνοντας, σας λέμε για μία ακόμη φορά να εξασφαλίσετε ευκαιρίες και να δώσετε σοβαρά κίνητρα επιστροφής σε όσους Έλληνες έφυγαν από τη χώρα για να μπορέσουν να εργαστούν την περίοδο της οικονομικής κρίσης. Το αξίζουν!

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Ασημακοπούλου και για την τήρηση του χρόνου.

Τον λόγο έχει τώρα η κ. Φωτεινή Μπακαδήμα, ειδική αγορήτρια του ΜέΡΑ25.

**ΦΩΤΕΙΝΗ ΜΠΑΚΑΔΗΜΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα μου επιτρέψετε πριν από οτιδήποτε άλλο, γιατί είναι πραγματικά μεγάλη η χαρά μας, σήμερα να δώσω και από το Βήμα αυτό συγχαρητήρια στη συνοδοιπόρο, φίλη και συναγωνίστρια Σοφία Σακοράφα για τη χθεσινή της νίκη που κατάφερε πραγματικά να σπάσει τα στεγανά, με αποτέλεσμα να έχουμε την πρώτη γυναίκα πρόεδρο στα εκατόν είκοσι τέσσερα χρόνια ιστορίας του ΣΕΓΑΣ. Πολλά συγχαρητήρια, λοιπόν, και καλή θητεία στη Σοφία! Είμαι σίγουρη ότι η αξιοπρέπειά της, το ήθος, η μαχητικότητα και η αγάπη της για τον αθλητισμό είναι τα καλύτερα εχέγγυα και προδιαγράφουν μια πραγματικά επιτυχημένη θητεία.

Περνώντας στο θέμα της φαρμακοδιέγερσης, πριν έρθω στο νομοσχέδιο, θα μου επιτρέψετε να κάνω μια γενικότερη αναφορά. Σίγουρα η παγκοσμιοποίηση, αλλά και η συνακόλουθη εμπορευματοποίηση του αθλητισμού γενικότερα έθρεψαν ένα περιβάλλον ανταγωνισμού με την ευγενή άμιλλα να μπαίνει σε δεύτερη μοίρα. Για πολλούς αθλητές τα ρεκόρ και η κατάρριψή τους ήταν αυτοσκοπός. Έτσι φτάσαμε μία μερίδα εξ αυτών να καταφεύγουν σε διάφορα μέσα. Ένα μέσο είναι ο φυσικός τρόπος, ένας καλός προπονητής, σωστή διατροφή, ειδική προθέρμανση, λήψη βιταμινών, ώστε να μπορέσουν με φυσικό τρόπο να αυξήσουν τις αποδόσεις τους.

Σταδιακά, όμως, ο φυσικός αθλητής αντικαθίσταται και δυστυχώς τότε έχουμε και την εμφάνιση της χρήσης απαγορευμένων ουσιών. Το ντόπινγκ με στόχο την αύξηση της δύναμης, της αντοχής, αλλά και τη βελτίωση της επίδοσης, με τελικό σκοπό την κατάκτηση ενός μεταλλίου σιγά σιγά μπήκε στην αθλητική ζωή. Για τον σκοπό αυτό και με γνώμονα την κατάκτηση μιας θέσης στο βάθρο κάποιοι αθλητές δεν δίστασαν να θέσουν σε κίνδυνο τους εαυτούς τους, την ψυχική και σωματική τους υγεία, ακόμη και την ίδια τους τη ζωή και να ξεκινήσουν να χρησιμοποιούν αναβολικά, στεροειδή και άλλες απαγορευμένες ουσίες, καθώς και διάφορες μεθόδους. Μάλιστα, όπως έχει αποδείξει η θεωρητική έρευνα, συχνά αθλητές βρίσκονται σε ένα δίλημμα φυλακισμένου, εάν πρέπει να διαλέξουν μεταξύ ντόπινγκ και αντιντόπινγκ. Αν και κάθε αθλητής θα προτιμούσε περισσότερο από τον καθέναν να μην ντοπάρεται κανείς, καθένας επίσης προτιμά να ντοπαριστεί είτε οι άλλοι ντοπάρονται είτε όχι.

Δυστυχώς παρά αυτή την αύξηση της φαρμακοδιέγερσης η νομική επιστήμη καθυστέρησε αρκετά να ασχοληθεί με το θέμα του ντόπινγκ και με την κατάσταση ακόμη νομικά να είναι ρευστή. Γιατί το λέω αυτό; Έχουμε, για παράδειγμα, το Αθλητικό Δίκαιο που είναι το κατ’ εξοχήν κομμάτι που ασχολείται με τους κανονισμούς κάθε είδους και κάθε μορφής αθλήματος και αθλητικής αγωνιστικής δραστηριότητας. Παρ’ όλα αυτά το ντόπινγκ δεν εμπίπτει αποκλειστικά στο Αθλητικό Δίκαιο, καθώς ανακύπτουν προβλήματα και θέματα διοικητικού δικαίου και όχι μόνο.

Γίνεται, λοιπόν, ως εκ τούτου εύκολα αντιληπτό πως δεν υπάρχει ένα σαφές περίγραμμα για το πού εμπίπτει μία περίπτωση ντόπινγκ, ειδικά όταν αυτή προκύψει, για παράδειγμα, στη διάρκεια ενός διεθνούς αγώνα. Στην Ελλάδα υπάρχει νομοθετικό πλαίσιο για την καταπολέμηση του ντόπινγκ στον αθλητισμό που προσπαθεί να συμβαδίσει με το παγκόσμιο νομοθετικό πλαίσιο, με κύρια επιδίωξη τον περιορισμό της χρήσης, που πραγματικά αμαυρώνει την εικόνα του αθλητισμού. Αν δούμε διαχρονικά τη νομοθεσία, θα δούμε πως οι κυριότεροι νόμοι που αναφέρονται στο ντόπινγκ είναι ο ν.75/1975 «Περί οργανώσεως του σχολικού αθλητισμού και ρυθμίσεως συναφών θεμάτων», που είναι η πρώτη νομοθετική πρωτοβουλία που έχουμε επί του θέματος, ο ν.1646/1986 «Μέτρα πρόληψης και καταστολής της βίας στους αθλητικούς χώρους και άλλες διατάξεις», ο ν.2371/1996 «Κύρωση της ευρωπαϊκής σύμβασης κατά του ντόπινγκ», ο ν.3057/2002, που ήρθε να τροποποιήσει και να συμπληρώσει τον 2725/1999, ο ν.3516/2006 «Κύρωση της διεθνούς σύμβασης κατά της φαρμακοδιέγερσης στον αθλητισμό», ο ν.3708/2008 «Καταπολέμηση της βίας», ο ν.4049/2012 «Αντιμετώπιση της βίας στα γήπεδα, του ντόπινγκ των προσυνεννοημένων αγώνων και λοιπές διατάξεις» και ο ν.4373/2016 για τον Κώδικα Αντιντόπινγκ του Παγκόσμιου Αθλητισμού Αντιντόπινγκ και με την ΚΥΑ 3491/2011 είχαμε τον καθορισμό των απαγορευμένων ουσιών και των μεθόδων ντόπινγκ κατά την έννοια των άρθρων 128β και 128γ του ν.2725/1999.

Όμως παρά τη σειρά νόμων που σας ανέφερα και είμαι σίγουρη ότι γνωρίζετε όλοι δεν χωρά καμμία αμφιβολία το γεγονός πως μία κατασταλτικού χαρακτήρα νομοθεσία δεν αρκεί. Αυτό που χρειάζεται είναι να λειτουργήσουμε με μία σειρά προληπτικού χαρακτήρα μέτρων. Για την καταπολέμηση αυτής της μάστιγας απαιτείται κοινωνική, ψυχολογική, οικονομική, πολιτική προσέγγιση των πολλαπλών παραγόντων που προωθούν το ντόπινγκ. Γιατί δεν είναι μόνο αθλητής που το χρησιμοποιεί. Είναι ένα κύκλωμα γύρω του που ξεκινά από την εισαγωγή και τη διάθεση των φαρμάκων των παράνομων ουσιών κ.ο.κ..

Ως φαινόμενο συμφωνούμε όλοι πως ευτελίζει τον αθλητισμό και καταστρέφει τη ζωή των αθλητών που καταφεύγουν σε αυτό. Γι’ αυτό και θεωρούμε ότι θα πρέπει η συζήτηση γύρω από την καταπολέμησή του να έχει ένα σαφέστατα ευρύτερο πλαίσιο. Στο τραπέζι της συζήτησης πρέπει να μπαίνουν από τη μία πλευρά οι τροποποιήσεις και η εξέλιξη του σχετικού νομοθετικού πλαισίου και η κριτική προσέγγισή του πάντα σε συνάρτηση και με τις επιδιώξεις, το περιεχόμενο και τον προσανατολισμό που έχει ο νομοθέτης, ποιοι είναι οι στόχοι μας δηλαδή όταν νομοθετούμε για την αντιμετώπιση του ντόπινγκ και των βλαβερών συνεπειών του.

Θα, πρέπει λοιπόν, να σκεφτούμε πώς μπορούμε από τη μία να προστατεύσουμε τον αθλητισμό και τους αθλητές διαφυλάττοντας την προσπάθειά τους, την υγεία τους, τις θεμελιώδεις αρχές του ολυμπισμού, της ιατρικής ηθικής, την ευταξία της αθλητικής κοινωνίας και από την άλλη πλευρά θα πρέπει να συζητήσουμε για την προληπτική πολιτική που μπορεί να θεσπιστεί μέσω σχετικών διατάξεων για την πάταξη του φαινομένου στον αθλητισμό με θεσμοθέτηση ελέγχων, εκπαιδευτικών προγραμμάτων, εκστρατειών πληροφόρησης διεθνούς και διακρατικής συνεργασίας, καθώς και την πρόληψη αυτού καθαυτού του εγκλήματος που αφορά πραγματικά όλους και συνδέεται άμεσα με τις ελευθερίες και την ποιότητα της ζωής.

Φυσικά δεν μπορούμε να αφήνουμε εκτός πλαισίου συζήτησης την πρακτική πλευρά της νομοθέτησης. Η εφαρμογή του νομοθετικού πλαισίου από τα ελληνικά δικαστήρια, ποινικά και διοικητικά, η δικαστική αντιμετώπιση των παραβατών είτε αυτοί είναι αθλητές είτε προπονητές είτε παράγοντες του αθλητισμού είτε φαρμακοποιοί που πουλούσαν απαγορευμένες ουσίες είτε αναβάτες ίππων, όταν μιλάμε για αθλήματα αυτού του είδους, με αναφορά στις βάσει της νομοθεσίας επιβαλλόμενες ποινικές, πειθαρχικές και διοικητικές κυρώσεις.

Ένα άλλο κομμάτι, μία ακόμη πρακτική πτυχή είναι η ανάλυση των κοινωνικών, πολιτισμικών και ιδεολογικών αντιλήψεων όπως αυτές φυσικά εκφράζονται μέσα από την εξέλιξη του νομοθετικού πλαισίου και προβάλλονται μέσα από τις αλλαγές και τις τροποποιήσεις τους. Όπως και η κοινωνία, έτσι και ως αθλητισμός εξελίσσεται και γι’ αυτό και θα πρέπει πάντα να επικαιροποιείται η νομοθεσία η σχετική με το αντιντόπινγκ.

Παράλληλα με τις προσπάθειες και τις νομοθετικές πρωτοβουλίες στην Ελλάδα δεν θα μπορούσε ένα τόσο σοβαρό θέμα να μην απασχολεί και τη διεθνή κοινότητα. Με βάση το ενδιαφέρον του Συμβουλίου της Ευρώπης για την ανάπτυξη μιας κοινής πολιτικής για την αντιμετώπισή του λήφθηκαν αποφάσεις οι οποίες είχαν διεθνή ισχύ, ξεκινώντας από το 1967, με σημαντικότερο σταθμό λίγο αργότερα τον Ευρωπαϊκό Χάρτη Αθλητισμού κατά του Ντόπινγκ το 1984. Λίγο μετά η ΔΟΕ είχε μία αποτελεσματική συνεισφορά στην ισότητα και τη δικαιοσύνη διεθνώς με τον Ολυμπιακό Καταστατικό Χάρτη Αντιντόπινγκ, που πήρε μορφή το 1988, στον οποίο αναφέρεται ο ρόλος της Επιτροπής Αθλητισμού για τη θέσπιση κανονισμών κατά του ντόπινγκ, θεσπίζεται ο συντονισμός των ενεργειών των διεθνών και εθνικών ομοσπονδιών, η διενέργεια ελέγχων, οι πειθαρχικές διαδικασίες και προτείνεται η οργάνωση προληπτικών και κατασταλτικών εκπαιδευτικών προγραμμάτων.

Έχουμε στη συνέχεια την έκδοση του Κανονισμού Καταπολέμησης Ντόπινγκ. Ο κανονισμός του οποίου την ενσωμάτωση καλούμαστε σήμερα να κυρώσουμε είναι ο τέταρτος αναθεωρημένος παγκόσμιος κώδικας, που ισχύει από την 1η Ιανουαρίου του τρέχοντος έτους και είναι αναγνωρισμένος από τη διεθνή σήμανση της UNESCO και από περισσότερες από εκατόν ογδόντα πέντε χώρες.

Ο αναθεωρημένος, λοιπόν, κανονισμός έρχεται με τη μορφή του σημερινού σχεδίου νόμου, περιλαμβάνει είκοσι τέσσερα άρθρα, με ρυθμίσεις όχι μόνο για την αναθεώρηση του Κώδικα Αντιντόπινγκ που ίσχυε έως σήμερα, αλλά και τον αναθεωρημένο κατάλογο απαγορευμένων ουσιών και μεθόδων, όπως και μια χάρτα δικαιωμάτων των αθλητών.

Το γενικότερο πλαίσιο σαφέστατα παραμένει ίδιο. Είναι ο καθορισμός των ουσιών, των πρακτικών και των μεθόδων που ενδέχεται να είναι αποτέλεσμα ντόπινγκ, η μείωση των πιθανοτήτων λήψης και χρήσης απαγορευμένων ουσιών, ο ορισμός δεσμευτικών διαδικασιών για τη διεξαγωγή ή ακόμη και τη χρηματοδότηση τακτικών ελέγχων κατά του ντόπινγκ τόσο κατά τη διάρκεια όσο και εκτός των διαγωνισμών, η καθιέρωση συστήματος κυρώσεων σε περίπτωση παραβίασης των καθορισμένων προτύπων και η προώθηση της διεθνούς συνεργασίας για την καταπολέμηση του φαινομένου.

Όμως, πέρα από το να αναθεωρήσουμε, να προσαρμόσουμε και να επικαιροποιήσουμε το νομοθετικό πλαίσιο κυρώνοντας τον σημερινό κανονισμό, θεωρώ ότι θα πρέπει να λειτουργήσουμε επικαιροποιώντας και τα όργανα που έρχονται να τον υποβάλουν, να τον οριοθετήσουν και να τον εφαρμόσουν στη χώρα μας, όπως για παράδειγμα ο ΕΣΚΑΝ, που έχει λίγο έως πολύ παραμείνει ίδιος από το 1999, που είναι και το έτος ίδρυσής του.

Θεωρώ ότι πρέπει και δεν μπορεί κανείς να έχει αντίθετη άποψη στο να δημιουργηθούν και να εκσυγχρονιστούν όλα τα απαραίτητα εργαλεία για την καταπολέμηση του ντόπινγκ στη χώρα μας. Για αυτόν τον λόγο, θα θέλαμε να έχουμε σήμερα από τον κύριο Υπουργό περισσότερες πληροφορίες αναφορικά με το εθνικό πρόγραμμα αντιντόπινγκ της Ελλάδας, αλλά και τη στρατηγική ανάπτυξης του αθλητισμού, όχι μόνο των ολυμπιακών αθλημάτων, αλλά όλων των αθλημάτων και πώς θα μπορέσει αυτό να γίνει με παράλληλη αξιοποίηση των υφιστάμενων υποδομών και αύξησή τους.

Σε ό,τι αφορά το ντόπινγκ, είναι ένα φαινόμενο που, πραγματικά, πρέπει να αντιμετωπιστεί ριζικά, στρατηγικά και ολιστικά, ώστε να πάψει να καταστρέφει τους αθλητές μας και να πλήττει τον αθλητισμό. Εννοώ τους αθλητές που καταφεύγουν στη χρήση αυτών των ουσιών. Η επιστροφή στις ρίζες του αθλητισμού, στις ρίζες του αθλητικού πνεύματος και η ενίσχυση και προώθηση όλων των αθλημάτων θα μπορούσε ίσως να λειτουργήσει εναντίον του δικτύου φαρμακοδιέγερσης.

Όμως, δεν είναι μόνο το ντόπινγκ η αιτία καταστροφής του αθλητισμού. Είναι και οι στημένοι αγώνες ένα εξίσου σημαντικό κεφάλαιο, γι’ αυτό περιμένουμε με εξαιρετικό ενδιαφέρον τη χρήση και το πώς θα χρησιμοποιηθεί το application του «Red Button» στη χώρα μας, ώστε να διευρυνθεί σε όσο το δυνατόν περισσότερα αθλήματα και να μπορέσει σιγά-σιγά να αρχίσει να εξαλείφεται και να καταπολεμάται το φαινόμενο των στημένων.

Θα κλείσω με δύο ακόμα στοιχεία που λειτουργούν σε βάρος του αθλητισμού. Το πρώτο είναι το κλείσιμο λόγω της πανδημίας. Είναι θετικό, οφείλω να το πω, πως, έστω και με τεράστια καθυστέρηση, δόθηκε το «πράσινο φως» και ξεκίνησαν -κάποια ξεκίνησαν, κάποια ξεκινούν αυτές τις μέρες- κάποια πρωταθλήματα που δεν είχαν ξεκινήσει λόγω της πανδημίας, ενώ, όπως ενημερώθηκα, αρχίζουν και οι προπονήσεις μπιτς βόλεϊ.

Κύριε Υπουργέ, γνωρίζετε πολύ καλά την αγωνία των αθλητών όλους αυτούς τους μήνες που έμειναν εκτός αθλητικών χώρων, το άγχος τους και την ανησυχία τους όχι μόνο για την αποχή τους από τις αθλητικές δραστηριότητες, αλλά κυρίως την αγωνία τους για το εργασιακό κομμάτι. Είναι αγωνία που είχα μοιραστεί μαζί σας και που προσπάθησα με αρκετές ερωτήσεις να σας μεταφέρω.

Χαίρομαι που τελικά αναλάβατε πρωτοβουλίες, ώστε να έχουμε τη θετική έκβαση της επανέναρξης και περιμένω να δω αντίστοιχες κινήσεις αναφορικά και με τις αθλητικές ακαδημίες.

Κλείνω με το τεράστιο θέμα του bullying και των παρενοχλήσεων κάθε είδους, που είδαμε να ανοίγει στον αθλητισμό με τη γενναία απόφαση της Σοφίας Μπεκατώρου να μιλήσει για την κακοποίηση που είχε υποστεί. Σιγά-σιγά, είδαμε και ακούμε καθημερινά και άλλα στόματα να ανοίγουν και νέες καταγγελίες να έρχονται στο φως.

Δικός μας ρόλος, κοινός τόπος και αποστολή θα πρέπει να είναι να δημιουργήσουμε το κατάλληλο υποστηρικτικό πλέγμα των θυμάτων, αλλά και το τιμωρητικό πλαίσιο για τους δράστες, ώστε όλα αυτά τα «αποστήματα» να ανοίξουν, πραγματικά να τιμωρηθούν οι κακοποιητές και οι κακοποιήτριες, αλλά και ο αθλητισμός να καθαρίσει από τέτοιου είδους συμπεριφορές που καταρρακώνουν τους αθλητές και τις αθλήτριες που τις υφίστανται, αλλά και πραγματικά νοθεύουν, βρωμίζουν και κακοποιούν το ίδιο το αθλητικό πνεύμα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ την ανοχή σας, κύριε Πρόεδρε.

Πρέπει να λειτουργήσουμε προστατευτικά προς τον πρωταθλητισμό και τους αθλητές, απομακρύνοντας την κακοποίηση, το στήσιμο και το ντόπινγκ από τους αγωνιστικούς χώρους.

Μακάρι να έλεγα, κύριε Υπουργέ, πως η παρουσία σας στο Υφυπουργείο Αθλητισμού θα ήταν το εχέγγυο για να γίνουν όλα αυτά τα πράγματα. Δυστυχώς ισχύει το ακριβώς αντίθετο. Έχετε λειτουργήσει όλο αυτό το διάστημα, όλους αυτούς τους μήνες που χειρίζεστε το τόσο σημαντικό και ευαίσθητο χαρτοφυλάκιο του αθλητισμού πραγματικά σαν να είναι φέουδό σας. Έχουμε βρεθεί, ως ΜέΡΑ25 και εγώ, ως Βουλευτής, απέναντί σας, καταδικάζοντας τον τρόπο παρέμβασης στις εκλογές των ομοσπονδιών, τις «φωτογραφικές» τροπολογίες που έχετε φέρει όλους αυτούς τους μήνες, τις ηλεκτρονικές ψηφοφορίες και πάρα πολλά άλλα.

Έχετε ξεχάσει, κύριε Υπουργέ, ότι ο αθλητισμός ενώνει. Ή το έχετε ξεχάσει ή έχετε επιλέξει να το ξεχάσετε, γιατί αυτό που εσείς κάνετε είναι, αντί να ενώσετε, να διχάσετε και να χειραγωγήσετε. Εργαλειοποιείτε τους αθλητές και τον αθλητισμό, προσπαθείτε να χειραγωγήσετε, αλλά -ας είμαστε ειλικρινείς- τα αποτελέσματα δείχνουν πως δεν σας βγαίνει πάντα και ευτυχώς, δεν σας βγαίνει πάντα.

Πραγματικά, είναι να αναρωτιέται κανείς: Πόσο ακόμα θα λειτουργείτε σε βάρος του αθλητισμού και των αθλητών; Πόσο ακόμα θα θεωρείτε ότι ο αθλητισμός είναι φέουδό σας;

Εμείς, ως ΜέΡΑ25 -και είναι δέσμευσή μας αυτή- θα είμαστε πάντα απέναντί σας, πάντα θα αναδεικνύουμε και θα στηλιτεύουμε τις πρακτικές σας και πάντα θα είμαστε εδώ για να υπενθυμίζουμε την ενωτική δύναμη που έχει ο αθλητισμός, κόντρα στον δικό σας διχασμό και στη δική σας προσπάθεια χειραγώγησης και εργαλειοποίησης.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Μπακαδήμα.

Εισερχόμαστε τώρα στον κύκλο των ομιλητών…

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Χαράλαμπος Αθανασίου):** Ό,τι θέλετε. Μπορείτε να μιλήσετε και τώρα. Προηγείστε.

Ο Υφυπουργός Αθλητισμού κ. Λευτέρης Αυγενάκης έχει τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, πριν ξεκινήσω την τοποθέτησή μου, θα μου επιτρέψετε να δώσω δύο γρήγορες απαντήσεις τους αγαπητούς εισηγητές των κομμάτων της Αντιπολίτευσης.

Πρώτα από όλα, κυρία Βέττα, είπατε κάτι για το Ταμείο Ανάκαμψης. Δεν μας κάνετε και καμμιά κοινοβουλευτική ερώτηση για να απαντήσουμε και να έχετε και πραγματικά ολοκληρωμένη απάντηση για όλο αυτό που πολύ εύκολα διαπιστώσατε, αλλά χωρίς να ρωτήσετε; Ρωτήστε μας και μετά βγάζετε τα συμπεράσματά σας, σε ό,τι αφορά δηλαδή τη συμμετοχή του αθλητισμού στο Ταμείο Ανάκαμψης και στη γενναία χρηματοδότηση που έλαβε η χώρα μας, με πρωτοβουλία του ίδιου του Πρωθυπουργού. Και εκεί, δυστυχώς, πέσατε έξω!

Σε ό,τι αφορά στην παρέμβαση στις εκλογές των ομοσπονδιών, θέλω να σας πω ότι για άλλη μια φορά πολιτική των sites κάνετε και εσείς και ο κ. Συντυχάκης. Λέτε, λέτε, λέτε και στο διά ταύτα; «Ξέρετε, ένα δημοσίευμα που έγραψε, που είπε…;».

Εγώ, λοιπόν, σας προκαλώ για άλλη μια φορά -εδώ είμαστε και μην κρύβεστε πίσω από το δαχτυλάκι σας, είστε μεγάλα παιδιά- να καταθέσετε οτιδήποτε συγκεκριμένο έχετε για παρεμβάσεις της Κυβέρνησης και εμού προσωπικά στις εκλογές των ομοσπονδιών. Σε αυτές τις εκλογικές διαδικασίες κέρδισε η ανανέωση, κέρδισε ο αθλητισμός, αλλά κυρίως κέρδισε η διαφάνεια.

Για αυτόν, λοιπόν, τον λόγο επιτρέψτε μου να συγχαρώ όλες τις διοικήσεις χωρίς καμμία εξαίρεση, όλα τα πρόσωπα που εθελοντικά αναλαμβάνουν πλέον το τιμόνι πολλών ομοσπονδιών της χώρας μας. Είμαι βέβαιος ότι με το πνεύμα που πλέον χαρακτηρίζει όλες τις νέες διοικήσεις και συνολικά, το αθλητικό οικοδόμημα, θα προσφέρουν εξαιρετικά σημαντικό έργο, συνεργαζόμενοι φυσικά και με την Ελληνική Ολυμπιακή Επιτροπή, την Ελληνική Παραολυμπιακή Επιτροπή, αλλά και με την ελληνική Κυβέρνηση.

Είπατε και μερικά άλλα πράγματα και καταθέσατε κάποια έγγραφα. Θα τα πω στη συνέχεια γιατί έχει ενδιαφέρον όλη αυτή η ιστορία των εγγράφων και των διαπιστώσεών σας.

Συζητάμε τον νέο Κώδικα Αντιντόπινγκ. Ουσιαστικά δηλαδή εναρμονίζουμε το εθνικό θεσμικό πλαίσιο με την επικαιροποιημένη εκδοχή του Παγκόσμιου Προγράμματος Αντιντόπινγκ. Από την πρώτη στιγμή της ανάληψης των καθηκόντων μας, θέσαμε ως προτεραιότητα την αντιμετώπιση του ντόπινγκ και ήδη τον Ιούλιο του 2019 στην ανακοίνωση των προγραμματικών δηλώσεων της Κυβέρνησης στον τομέα του αθλητισμού είχαμε αναφερθεί στο σχέδιό μας για το αντιντόπινγκ. Να σας θυμίσω τι είχαμε πει τότε, το είπα στην επιτροπή και το επαναλαμβάνω και τώρα. Είχαμε δεσμευτεί για τη θεσμική ενίσχυση και στήριξη της αποστολής και του έργου του Εθνικού Συμβουλίου Καταπολέμησης του Ντόπινγκ (ΕΣΚΑΝ). Είχαμε θέσει ως πολιτική μας προτεραιότητα να στηρίξουμε τον «καθαρό αθλητισμό» που αποτελεί φορέα του ολυμπιακού ιδεώδους και των μακραίωνων αξιών που τον συντροφεύουν ενάντια στη σύγχρονη μάστιγα των ενισχυμένων υπερ-επιδόσεων. Είχαμε επίσης δεσμευτεί για τη σύσταση επιστημονικής επιτροπής για την υποστήριξη του έργου του ΕΣΚΑΝ εν όψει τότε των Ολυμπιακών Αγώνων, οι οποίοι δεν έγιναν και μεταφέρθηκαν για φέτος. Αυτά είχαμε δεσμευτεί να κάνουμε σε γενικές γραμμές τον Ιούλιο του 2019 κατά τη διάρκεια της θητείας μας.

Είμαστε περήφανοι, αγαπητοί συνάδελφοι, με ό,τι καταφέραμε όλο αυτό το διάστημα στον τομέα του αντιντόπινγκ. Το είπαμε, το έχουμε κάνει πράξη.

Βεβαίως ο εκσυγχρονισμός του Εθνικού Συστήματος Αντιντόπινγκ είναι μια διαρκής προσπάθεια την οποία υλοποιούμε εν μέσω των δυσκολιών της πανδημίας με επίγνωση των απαιτήσεων και με σαφή στόχευση. Η προσπάθεια αυτή αποδίδει καρπούς και η αναγνώρισή της είναι καθολική από το διεθνές αθλητικό στερέωμα.

Με χαρά μπορώ να σας πω -και φαντάζομαι ότι κι εσείς θα χαρείτε- και σας μεταφέρω από αυτό το Βήμα το ενδιαφέρον της Διεθνούς Ολυμπιακής Επιτροπής για τις εξελίξεις στην αντιμετώπιση του ντόπινγκ στη χώρα μας. Κατά την προχθεσινή συνάντηση του Προέδρου της ΔΟΕ κ. Τόμας Μπαχ με τον Πρωθυπουργό της χώρας μας Κυριάκο Μητσοτάκη και με την παρουσία του Προέδρου της Ελληνικής Ολυμπιακής Επιτροπής κ. Καπράλου, στο Μέγαρο Μαξίμου ο κ. Μπαχ εξέφρασε στον Πρωθυπουργό την ικανοποίησή του για την αξιέπαινη πρόοδο που έχει επιδείξει η χώρα μας στην καταπολέμηση του ντόπινγκ τους τελευταίους μήνες.

Γίνεται εμφανές σε όλους ότι η πρόοδος που έχει σημειωθεί στην αποκατάσταση των σχέσεων με την WADA, το έργο μας στην αντιμετώπιση χρόνιων προβλημάτων και στον τομέα της φαρμακοδιέγερσης και η αθλητική μας μεταρρύθμιση γίνονται πλέον αντιληπτά, αλλά και αναγνωρίζονται για τη σημαντική δουλειά την οποία κάνουμε, από κορυφαίους διεθνείς αθλητικούς φορείς.

Στην κορυφή αυτής της προσπάθειας βρίσκεται η λειτουργία του Εθνικού Οργανισμού Καταπολέμησης του Ντόπινγκ, του ΕΟΚΑΝ πλέον. Μετά από οκτώ ολόκληρα χρόνια καθυστέρησης εξεδόθη επιτέλους το π.δ.87/2020 του ν.4049/2012. Πολλοί είχαν εξαγγείλει την πρόθεσή τους να συστήσουν τον οργανισμό, αλλά εμείς συνειδητοποιήσαμε τη σημασία του και προχωρήσαμε με πολύ γοργούς ρυθμούς στη σύσταση του νέου οργανισμού για τον οποίο θα επανέλθω στη συνέχεια.

Ας δούμε, όμως, τι παραλάβαμε και έχει αξία γιατί θα πούμε αλήθειες. Το 2019 κληρονομήσαμε μια προβληματική κατάσταση σε αμφότερες τις δραστηριότητες αντιντόπινγκ σε εθνικό επίπεδο. Η κατάσταση που παραλάβαμε είναι γνωστή μέσω των σχετικών επιθεωρήσεων του Παγκόσμιου Οργανισμού Αντιντόπινγκ WADA.

Παραλάβαμε δύο βαθύτατα προβληματικούς φορείς: Το Εργαστήριο Ελέγχου Ντόπινγκ στο χείλος της καταστροφής, το ΕΣΚΑΝ να λειτουργεί σε παρελθόντα χρόνο μην έχοντας αντιληφθεί διεθνείς εξελίξεις πολλών ετών. Τα μηνύματα δε από πλευράς του Παγκόσμιου Οργανισμού Αντιντόπινγκ ήταν συστηματικά και σαφή επί σειρά ετών. Η ανταπόκριση της χώρας μας ήταν περιορισμένη, αποσπασματική, αλλά κυρίως ανεπαρκής. Το 2018 ο Παγκόσμιος Οργανισμός Αντιντόπινγκ μάς έκρουε τον κώδωνα του κινδύνου. Με επιστολές του σε τακτά χρονικά διαστήματα εντός του 2018 επεσήμαινε τα κενά και ζητούσε την άμεση λήψη μέτρων. Το ίδιο ζητούσε και το πρώτο τετράμηνο του 2019, αλλά συνέχιζε η κωλυσιεργία και η αναβλητικότητα από πλευράς της χώρας μας. Μόλις λίγες εβδομάδες μετά την ανάληψη των καθηκόντων μου, πραγματοποιείται η επίσκεψη των επιθεωρητών της WADA στη χώρα μας, η οποία ήταν προγραμματισμένη από την προηγούμενη ηγεσία του Υπουργείου Αθλητισμού.

Ο κ. Βασιλειάδης, σε απάντηση κοινοβουλευτικού ελέγχου στις 15 Μαΐου του 2019 -ψευδώς βεβαίως για άλλη μια φορά- έγραψε: «Ολοκληρώθηκε με επιτυχία ο έλεγχος από τη WADA, όπου βρήκε το ΕΣΚΑΝ σε πλήρη συμμόρφωση με τους κανόνες καταπολέμησης του ντόπινγκ». Στη συνέχεια ακολουθεί η έκθεση επιθεώρησης της WADA στις 5 και 6 Σεπτεμβρίου. Πρόκειται για μια έκθεση πενήντα οκτώ σελίδων, η οποία διαπιστώνει σειρά μη συμμορφώσεων και ζητά τη λήψη σειράς αναγκαίων μέτρων και δράσεων.

Σας την καταθέτω. Θα είναι πολύ χρήσιμη, αν θελήσετε να κάνετε δευτερολογία.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αναφερθήκατε, κυρία Βέττα, και στους δείκτες μη συμμόρφωσης και τους καταθέσατε στα Πρακτικά. Ξέρετε τι ακριβώς καταθέσατε; Αυτοί οι δείκτες τι αφορούν, τι περιλαμβάνουν; Μήπως αφορούν σε συμπλήρωση και απλώς υποβολή ερωτηματολογίων και όχι στο περιεχόμενο των απαντήσεων; Η δήθεν συμμόρφωση που επικαλείστε οδήγησε στην άφιξη των επιθεωρητών του WADA και στην έκθεση την οποία προανέφερα και κατέθεσα και είναι στη διάθεσή σας. Μάλιστα, η επιθεώρηση είχε σχεδιαστεί -και όλα αυτά αποδεικνύονται γραπτώς- τον Ιούνιο του 2019. Όμως, με παρελκυστικές τακτικές του τότε Υπουργού ζητήσατε η επιθεώρηση να γίνει τον Σεπτέμβριο, πράγμα που έγινε, για να αποφύγετε την «καυτή πατάτα» που εσείς δημιουργήσατε όλα τα χρόνια τα οποία βρισκόσασταν στο τιμόνι του Υπουργείου και της Κυβέρνησης.

Επικαλεστήκατε τον κ. Μαυρωτά. Αντί να ρωτήσω εγώ τον κ. Μαυρωτά, δεν ρωτάτε εσείς τον κ. Κοντονή και τον κ. Βασιλειάδη να απαντήσουν στις ερωτήσεις που τους υπέβαλε τότε στο πλαίσιο του κοινοβουλευτικού ελέγχου και με τις οποίες τους έθετε ενώπιον των ευθυνών τους για την απαράδεκτη κατάσταση του Εθνικού Συστήματος Αντιντόπινγκ επί των ημερών σας; Ο καθένας νομίζω μπορεί να βγάλει τα συμπεράσματά του, αρκεί να ρίξει μια ματιά στην ερώτηση του κ. Μαυρωτά.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η επιθεώρηση του WADA στο ΕΣΚΑΝ στις 4 και 5 Σεπτεμβρίου του 2019 ανέδειξε πλήθος μη συμμορφώσεων, απότοκες ετών, και τον κίνδυνο αποκλεισμού της χώρας από το διεθνές αθλητικό γίγνεσθαι.

Αμέσως μετά, την 1η Οκτωβρίου του 2019, ακολούθησε η αναστολή της διαπίστευσης του εργαστηρίου του ΟΑΚΑ ολοκληρώνοντας ένα χρονικό προαναγγελθέντος θανάτου με τη γνωστή απάθεια-νωχελικότητα του κ. Βασιλειάδη και συνολικά της κυβέρνησης ΣΥΡΙΖΑ.

Η προηγούμενη κυβέρνηση, ωστόσο, σπεύδω να πω ότι είχε νομοθετήσει από τον Ιανουάριο του ίδιου έτους τη μεταφορά του Εργαστηρίου στο ΕΚΕΦΕ «Δημόκριτος» ως λύση στα οικονομικά και διαχειριστικά προβλήματα που αντιμετώπιζε το εργαστήριο. Ωστόσο, δεν προχώρησε στις απαιτούμενες ενέργειες όπως στην έκδοση υπουργικής απόφασης, στη μεταφορά του εργαστηρίου, θέματα χρηματοδότησης, θέματα προσωπικού. Πρόκειται για ενέργειες που όταν εμείς ξεκινήσαμε να υλοποιούμε ανακαλύψαμε ότι για άλλη μια φορά είχε γίνει μια απίστευτη προχειρότητα και φυσικά μια απίστευτα ανεύθυνη στάση της ελληνικής προηγούμενης ηγεσίας του Υπουργείου.

Όμως, δεν παραμείναμε με σταυρωμένα τα χέρια από την πρώτη στιγμή που λάβαμε γνώση των σοβαρών προβλημάτων στον τομέα του αντιντόπινγκ. Δεσμευτήκαμε ως Κυβέρνηση να δώσουμε άμεση προτεραιότητα στην επίλυση των προβλημάτων στον τομέα του αντιντόπινγκ.

Σχετικά με τον ΕΟΚΑΝ θα ήθελα να πω τα εξής. Σχεδιάσαμε και μετά από διαβούλευση με το WADA προχωρήσαμε στην ίδρυση ενός ανεξάρτητου οργανισμού, του Εθνικού Οργανισμού Καταπολέμησης του Ντόπινγκ, ο οποίος θα έχει τη δυνατότητα να λειτουργήσει σύμφωνα με τις σύγχρονες επιταγές στο πεδίο του αντιντόπινγκ.

Ακούσαμε να λένε οι συνάδελφοι του ΣΥΡΙΖΑ ότι είχαν ήδη ετοιμάσει το έδαφος για τον ΕΟΚΑΝ, ότι «θα» ολοκλήρωναν και γενικότερα ότι όλα ήταν καλώς καμωμένα. Πώς είναι δυνατόν μια κυβερνητική προτεραιότητα να διαρκεί τρία ολόκληρα χρόνια και τελικά να μην κάνετε τίποτα, αν υπολογίσουμε φυσικά και τις εξαγγελίες του κ. Κοντονή;

Ας είναι, αγαπητοί συνάδελφοι του ΣΥΡΙΖΑ. Εσείς είστε επαγγελματίες στις εξαγγελίες, αλλά η ιστορία λέει ότι μένετε μόνο στις εξαγγελίες. Κι εμείς το εξαγγείλαμε, αλλά η διαφορά είναι ότι εμείς το κάναμε, και αυτή είναι η διαφορά μεταξύ των δύο παρατάξεων. Το προεδρικό διάταγμα ίδρυσης του Οργανισμού ΕΟΚΑΝ δημοσιεύθηκε στην Εφημερίδα της Κυβερνήσεως στις 21-10-2020.

Οι εξαγγελίες μας δεν στάθηκαν μονάχα στη δημιουργία του οργανισμού απλά για να βγάλουμε την υποχρέωση και να δείχνουμε επιφανειακά ένα καλό πρόσωπο ως προς το WADA. Δεσμευτήκαμε ότι ο νέος φορέας θα είναι οικονομικά αυτόνομος, θα μπορεί να πατά γερά στα πόδια του και να είναι ικανός να χαράξει με σχέδιο και ασφάλεια τη σύγχρονη αθλητική στρατηγική της καταπολέμησης του ντόπινγκ και της ευαισθητοποίησης της κοινωνίας σχετικά με το ζήτημα αυτό.

Και μάλιστα είπαμε ότι αυτό θα γίνει έγκαιρα, πριν το τέλος της μεταβατικής περιόδου λειτουργίας του ΕΣΚΑΝ. Πράγματι, στις 8 Μαρτίου υπέγραψα την έγκριση του προϋπολογισμού για το έτος 2021, ύψους 1.513.600 ευρώ. Το καταθέτω στα Πρακτικά, γιατί μπορεί να σας φανεί χρήσιμο. Το είπαμε, το κάναμε.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είπαμε, επίσης, ότι θα συμβάλουμε για τη διασφάλιση σύγχρονων συνθηκών λειτουργίας του ΕΟΚΑΝ σε όλο το φάσμα και εξαρχής είπαμε ότι θα αλλάξουμε το περιβάλλον των συνθηκών λειτουργίας, ότι δεν θα συνεχιστεί το δυσλειτουργικό πλαίσιο λειτουργίας του ΕΣΚΑΝ, που ήταν κάπου χαμένο ανάμεσα στις υπηρεσίες της Γενικής Γραμματείας Αθλητισμού. Διακρίναμε εξαρχής την ανάγκη της ύπαρξης του ΕΟΚΑΝ σε νέους χώρους, όπου η διοίκηση και το προσωπικό θα υπηρετούν απερίσπαστα το έργο τους. Εντοπίσαμε την αναγκαιότητα, τονίσαμε τη σημασία της και ναι, δεσμευτήκαμε για αυτήν. Με γρήγορους ρυθμούς μεριμνήσαμε για τη μεταφορά των υπηρεσιών του ΕΟΚΑΝ σε σύγχρονες και λειτουργικές εγκαταστάσεις στο ΟΑΚΑ, διακοσίων και πλέον τετραγωνικών μέτρων. Το είπαμε, το κάναμε, κύριοι συνάδελφοι. Τα γραφεία είναι έτοιμα στο κέντρο, στην καρδιά του Ολυμπιακού Σταδίου.

Έχω δεσμευτεί ότι ο νέος οργανισμός, ο ΕΟΚΑΝ, θα είναι έτοιμος τον Απρίλιο. Με χαρά σας λέω ότι ο ΕΟΚΑΝ είναι ήδη έτοιμος, είναι έτοιμο το θεσμικό πλαίσιο, έχει εγκεκριμένο προϋπολογισμό, έχει σύγχρονους χώρους λειτουργίας και όλες τις υλικοτεχνικές υποδομές, και προχωρούν και οι διαδικασίες για τη στελέχωσή του. Το είπαμε και το κάνουμε πράξη, κύριοι συνάδελφοι.

Προσωπικό, μιας και ρωτήσατε: Έχει συγκροτηθεί ήδη από τη Γενική Γραμματεία Αθλητισμού ομάδα εργασίας από προσωπικό της ΓΓΑ και του ΟΑΚΑ, η οποία εργάζεται νυχθημερόν για τη μετάβαση του οργανισμού σε κατάσταση λειτουργικής ετοιμότητας. Έχει ήδη γίνει πρόσκληση για τη μετακίνηση προσωπικού από τη Γενική Γραμματεία Αθλητισμού στον ΕΟΚΑΝ, ενώ βρίσκεται σε εξέλιξη το αίτημα πρόσληψης τακτικού προσωπικού δεκαπέντε ατόμων. Το προσωπικό θα είναι διαφόρων ειδικοτήτων, Διοικητικού-Οικονομικού, ΠΕ, Νομικών, Πληροφορικής, Μεταφραστών, Διοικητικού-Λογιστικού και τα λοιπά. Ακολουθείται η διαδικασία της επιτροπής της ΠΥΣ 33/2006. Όπως γνωρίζετε, δεν μπορούμε να έχουμε συμπεριλάβει τον ΕΟΚΑΝ στον προγραμματισμό προσλήψεων για το 2021, διότι αυτός ο προγραμματισμός γίνεται το προηγούμενο έτος. Το προεδρικό διάταγμα σύστασης του ΕΟΚΑΝ δημοσιεύτηκε τον Οκτώβριο 2020 και για τον λόγο αυτό ακολουθούμε τη διαδικασία της έκτακτης έγκρισης πρόσληψης τακτικού προσωπικού. Το είπαμε, το κάνουμε πράξη.

Κανονισμός Λειτουργίας, μιας και με ρωτήσατε στην επιτροπή. Σήμερα δεν τολμήσατε να με ρωτήσετε πολλά πράγματα. Ο Κανονισμός Λειτουργίας του Αντιντόπινγκ είναι ο κώδικας που συζητάμε σήμερα. Ο Κανονισμός Λειτουργίας του ΕΟΚΑΝ είναι έτοιμος και θα τεθεί σε λειτουργία τις επόμενες ημέρες, μετά τη στελέχωση του οργανισμού.

Οργανόγραμμα, με ρωτήσατε και για αυτό: Είναι έτοιμο και το οργανόγραμμα του ΕΟΚΑΝ, που ουσιαστικά αποτυπώνει τη δομή, όπως αυτή περιγράφεται στο προεδρικό διάταγμα της σύστασής του. Παράλληλα, λάβαμε υπ’ όψιν μας τη στάση του WADA και έχουμε προβεί σε διορθωτικές παρεμβάσεις. Χαρακτηριστικό παράδειγμα αποτελεί η κατάργηση της ομολογουμένως παράλογης κατάστασης αποπληρωμής των ελέγχων από τις αθλητικές ομοσπονδίες. Προσέξτε τώρα, πρόκειται για μια ελληνική πρωτοτυπία διά χειρός Βασιλειάδη. Το κόστος των ελέγχων αναλάμβαναν οι ομοσπονδίες, με αποτέλεσμα οι έλεγχοι να εξαρτώνται από τον προϋπολογισμό, και τη διάθεση, και την παραγγελία στην ουσία της εκάστοτε ομοσπονδίας, δηλαδή ο ελεγχόμενος γινόταν και ελεγκτής. Εμείς βάλαμε τέλος σε αυτό το παράδοξο, το οποίο σωστά είχε εντοπίσει και ο WADA. Με πρόσφατη νομοθετική ρύθμιση, τον ν.4726, το κόστος των ελέγχων αντιντόπινγκ αναλαμβάνει ο ΕΟΚΑΝ, ώστε να είναι σε θέση να προγραμματίζει και να υλοποιεί, ανεξάρτητα και ολοκληρωμένα, τον έλεγχο ντόπινγκ. Έτσι κάνουμε σαφή διάκριση μεταξύ ελεγκτή, ΕΣΚΑΝ, και ελεγχόμενου, που είναι οι ομοσπονδίες οι αθλητικές. Παράλληλα, εργαζόμαστε ακατάπαυστα για την αποκατάσταση όσο το δυνατόν περισσότερων μη συμμορφώσεων του ΕΣΚΑΝ, ώστε να πάψει η δαμόκλειος σπάθη του αποκλεισμού να επικρέμαται πάνω από τον ελληνικό αθλητισμό.

Πάμε τώρα στο εργαστήριο, μιας και με ρωτήσατε και γι’ αυτό. Υλοποιήσαμε τη διοικητική του υπαγωγή σε ένα από τα κορυφαία ερευνητικά ιδρύματα της χώρας, στον «Δημόκριτο», ώστε να διευκολυνθεί η κάλυψη των αναγκών του σε προσωπικό πρωτίστως αλλά και εξοπλισμό. Η μεταφορά του έγινε τον Ιούλιο του 2019. Αυτό έγινε για να έχει οικονομική ανεξαρτησία αλλά και κυρίως δυνατότητα προσλήψεων, καθώς αυτά ήταν δύο από τα βασικά σημεία που είχε παρατηρήσει ο WADA. Είμαστε στη διαδικασία επανάκτησης διαπίστευσής του, μολονότι το εργαστήριο δεν βρίσκεται πλέον υπό την εποπτεία του Υπουργείου μας, εξακολουθούμε να το υποστηρίζουμε, όμως, προκειμένου να ανακτήσει τη διαπίστευσή του και εγγυόμαστε την επαρκή στήριξη προς τον εθνικό οργανισμό, ώστε να διασφαλιστεί ικανός αριθμός δειγμάτων. Για την εύρυθμη λειτουργία του εργαστηρίου, ειδικότερα, πέραν των 2 εκατομμυρίων, που έχουν δεσμευτεί για τον εξοπλισμό του εργαστηρίου και που έχουν απορροφηθεί τα 1,2 και τα υπόλοιπα 800 ήδη έχουν προχωρήσει, η Γενική Γραμματεία Αθλητισμού έχει υπογράψει μνημόνιο συνεργασίας με τον «Δημόκριτο» και επιχορηγεί το εργαστήριο με ποσό 480.000 ευρώ μέχρι να ανακτήσει τη διαπίστευσή του. Ήδη το πρώτο ποσό αυτό δόθηκε για το 2020, ενώ προχωρά και η εκταμίευση του 50%, δηλαδή των 240.000 για το 2021. Ωστόσο, έχουμε δεσμευτεί με 400.000 ευρώ τον χρόνο, στη συνέχεια, εφόσον πάρει τη διαπίστευσή του, από τον τακτικό μας προϋπολογισμό.

Να επισημανθεί ότι δεν είναι πλέον –το λέω δεύτερη φορά- το εργαστήριο στην αρμοδιότητα του Υπουργείου Πολιτισμού και Αθλητισμού, το Εργαστήριο Ελέγχου Ντόπινγκ των Αθηνών πλέον αφορά τον «Δημόκριτο» και είναι αρμοδιότητα του Υπουργείου Ανάπτυξης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα χρειαστώ μερικά λεπτά ακόμα, κύριε Πρόεδρε.

Έχουν όμως προσληφθεί τέσσερα από τα έξι άτομα που απαιτούνταν, επιπλέον των δέκα που ήδη εργάζονται εκεί. Δηλαδή απασχολούνται συνολικά σήμερα δεκατέσσερα εξειδικευμένα άτομα στο συγκεκριμένο εργαστήριο. Για τα υπόλοιπα δύο έχουν βγει οι προκηρύξεις, έχουν υποβληθεί οι αιτήσεις των υποψηφίων και αυτή την περίοδο αξιολογούνται.

Είναι δεδομένη η βούληση της Κυβέρνησης, όχι μόνο στην κατεύθυνση της καταπολέμησης του ντόπινγκ, στάση η οποία είναι αδιαπραγμάτευτη για μας, αλλά και στη διασφάλιση της εύρυθμης λειτουργίας και της ανεξαρτησίας των αρμόδιων αρχών. Είναι και δική μας επιθυμία και προτεραιότητα η αποκατάσταση του ελληνικού αντιντόπινγκ, να ολοκληρωθεί το συντομότερο δυνατόν. Πρέπει, όμως, να αναγνωρίσουμε και κυρίως να αναγνωριστούν οι καθυστερήσεις που προκύπτουν όχι μόνο από τα θεσμικά εμπόδια και τη γραφειοκρατία, αλλά από τις εξαιρετικά δύσκολες συνθήκες που αντιμετωπίζουμε λόγω της πανδημίας.

Πρέπει να επισημάνουμε ότι το τούνελ μέσα στο οποίο βρήκαμε το ελληνικό αντιντόπινγκ έχει τέτοιο μήκος, που παρ’ ότι το φως πλέον φαίνεται, ακόμα δεν έχουμε φτάσει στην άκρη. Όμως, δουλεύουμε ακατάπαυστα, μεθοδικά και κυρίως εξαιρετικά υπεύθυνα. Τα τεχνικά και τα στατιστικά στοιχεία είναι συντριπτικά υπέρ της παρούσας κατάστασης. Το ΕΣΚΑΝ εφαρμόζει πλέον έναν σύγχρονο ετήσιο σχεδιασμό κατανομής ελέγχων, βασισμένο σε εκτίμηση κινδύνου, με έμφαση στο πρόγραμμα ελέγχων εκτός αγώνα. Ο έλεγχος είναι ευφυής, απρόβλεπτος και κυρίως απροειδοποίητος, και όχι κατά παραγγελία, όπως γινόταν μέχρι πρότινος. Αντιμετωπίζεται το πολυετές κενό εκπαίδευσης αθλητών και αθλητικών φορέων. Το ΕΣΚΑΝ, που έχει περιέλθει σε καθεστώς παρόχου υπηρεσιών, μηχανικά εξυπηρετώντας παραγγελίες αθλητικών φορέων, πισωγυρίζοντας σε εποχές προ WADA και Κώδικα, αναλαμβάνει επιτέλους τον ρόλο της Εθνικής Αρχής Καταπολέμησης του Ντόπινγκ και προτάσσει το πρόγραμμά του. Συγκρούεται δηλαδή με αγκυλώσεις, που δεν έχουν σχέση με τον σύγχρονο αθλητισμό. Ενδεικτικά, θα αναφέρουμε ότι μέσα στο πρώτο τρίμηνο του 2021 έχουν πραγματοποιηθεί εκατόν δώδεκα αληθείς έλεγχοι εκτός αγώνα, ενώ στο σύνολο της τριετίας 2016-2018 μετά βίας ξεπέρασαν τους διακόσιους ελέγχους. Πραγματοποιούνται και αιμοληψίες, που επί των ημερών του ΣΥΡΙΖΑ δεν διεξάγονταν καν, μάλλον είχαν καταλάβει ότι ήταν τόσο πολύ απαραίτητες. Οι αριθμοί μιλούν από μόνοι τους. Η σύγκριση είναι συντριπτική.

Και συνεχίζουμε τις συγκρίσεις. Προσωπικό: Τι άλλαξε στο θέμα του προσωπικού; Επί των ημερών σας το προσωπικό του ΕΣΚΑΝ παρέμενε στα πέντε με έξι άτομα, υπάλληλοι ανειδίκευτοι της Γενικής Γραμματείας Αθλητισμού. Δεν αλλάξατε κάτι. Δεν στελεχώσατε με νέο προσωπικό, που μας κουνάτε και το δάχτυλο σήμερα. Δεν χρειάζεται να επαναλάβω ότι με πρωτοβουλίες που πήραμε άμεσα, το θέμα του προσωπικού αντιμετωπίζεται και μάλιστα αποτελεσματικά.

Προϋπολογισμοί: Βεβαίως. Από 50.000 που ήταν ο προϋπολογισμός που παραλάβατε, τον πήγατε στις 200.000. Σωστά, αλλά το ερώτημα είναι τι έργο παρήγαγε ο ΕΣΚΑΝ με τον τετραπλασιασμό του προϋπολογισμού. Άλλαξε κάτι; Για πείτε μας. Διότι οι εκθέσεις του WADA δεν διαπίστωσαν κάποια βελτίωση. Το αντίθετο μάλιστα.

Παράλληλα, το κόστος των ελέγχων, όπως ανέφερα και πριν, δεν το έκανε το ΕΣΚΑΝ, αλλά το μεταφέρατε στις ομοσπονδίες, που κατά παραγγελία ζητούσαν να κάνουν ελέγχους. Και επειδή σας προκάλεσα και στην επιτροπή, δεν σηκώσατε το γάντι. Σας το λέω και σήμερα, στην Ολομέλεια, αν θέλετε έχω στη διάθεσή μου όλη την αλληλογραφία που είχε ο κ. Βασιλειάδης με τη WADA, και εκεί αποδεικνύεται η συνέπειά σας και το πραγματικό σας ενδιαφέρον ως Κυβέρνηση για το θέμα του αντιντόπινγκ.

Μην προκαλείτε, τα έχω στη διάθεσή σας και αν θέλετε σας τα καταθέτω, ώστε να γνωρίζουν άπαντες το περιεχόμενο της πολιτικής που είχατε και εφαρμόζατε ως κυβέρνηση τα τελευταία τέσσερα χρόνια.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, συντομεύετε παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σε ό,τι αφορά τη χώρα μας, η Ελλάδα πλέον αποκτά έναν σύγχρονο, αλλά και λειτουργικό οργανισμό αντιντόπινγκ στη θέση του παρωχημένου και ανεπαρκούς ΕΣΚΑΝ, όπως όλα σχεδόν τα κράτη του αθλητικού κόσμου ή τουλάχιστον του προηγμένου, προσβλέποντας να ανακτήσει τη θέση της στην πρωτοπορία του διεθνούς κινήματος αντιντόπινγκ.

Στην τελευταία τηλεδιάσκεψη που είχα με τον Πρόεδρο του WADA, στις 22 Οκτωβρίου 2020, ο Πρόεδρος Witold Banka, όπως είπε και ο εισηγητής μας, μας έδωσε εύσημα για την πρόοδο που έχει γίνει μέχρι σήμερα, λέγοντας χαρακτηριστικά: «Χαίρομαι να συνεργάζομαι μαζί σας. Έχετε κάνει ένα σπουδαίο έργο μέχρι σήμερα και ακόμα σημαντικότερο είναι πως καταφέρατε τόσα πολλά πράγματα σε μικρό διάστημα, αν συνυπολογιστούν και οι πάσης φύσεως δυσκολίες λόγω της πανδημίας. Συγχαρητήρια! Τολμώ να πω ότι παίρνω από την Ελλάδα τα πιο θετικά νέα, την ίδια στιγμή που σε καμμία άλλη χώρα δεν είχαμε τόσο καλά, τόσο ευχάριστα νέα! Και θέλω να συνεχίσουμε μαζί, χέρι-χέρι ώστε να ολοκληρώσετε τις αναγκαίες αλλαγές».

Παράλληλα, όμως, προετοιμάζουμε και μια σειρά ενημερωτικών δράσεων για τις αξίες του υγιούς αθλητισμού, για την πρόληψη και την αντιμετώπιση του ντόπινγκ. Μια καμπάνια ενημέρωσης θα είναι έτοιμη σε ελάχιστο διάστημα, φυσικά χορηγούμενη από τον ιδιωτικό τομέα, μιας και έχει άμεση σχέση με το θέμα του ισχυρού μηνύματος που πρέπει να περάσει απ’ άκρη σε άκρη.

Και μια κουβέντα μόνο για τον κώδικα. Πάμε να δούμε τον σημερινό Κώδικα Αντιντόπινγκ. Ο παγκόσμιος Κώδικας Αντιντόπινγκ είναι το θεμελιώδες έγγραφο στο οποίο βασίζεται το παγκόσμιο πρόγραμμα αντιντόπινγκ. Σκοπός του είναι η προστασία του θεμελιώδους δικαιώματος αθλητών και αθλουμένων να συμμετέχουν στον αθλητισμό χωρίς τη χρήση φαρμακοδιέγερσης, μέσω της διασφάλισης εναρμονισμένων, συντονισμένων και αποτελεσματικών προγραμμάτων κατά του ντόπινγκ σε εθνικό και διεθνές επίπεδο ως προς τον εντοπισμό, την αποτροπή, αλλά και την πρόληψη του ντόπινγκ. Ο κώδικας έχει συνταχθεί λαμβάνοντας υπ’ όψιν τις αρχές της αναλογικότητας και φυσικά των ανθρωπίνων δικαιωμάτων.

Ο πρώτος κώδικας, θυμίζω, εγκρίθηκε στην Κοπεγχάγη τον Ιανουάριο του 2003 κατά τη διάρκεια του Δεύτερου Παγκόσμιου Συνεδρίου για το ντόπινγκ στον αθλητισμό. Εκείνη την εποχή ο WADA δεσμεύτηκε να διασφαλίσει ότι ο κώδικας θα ήταν ζωντανό έγγραφο το οποίο θα υπόκειτο σε περιοδική εξέταση. Και φτάνουμε σήμερα στον αναθεωρημένο κώδικα, ο όποιος ετέθη σε ισχύ την 1η Ιανουαρίου 2021. Με το προτεινόμενο νομοσχέδιο επιτυγχάνεται η επιβαλλόμενη εναρμόνιση της ελληνικής νομοθεσίας με τις νέες τροποποιήσεις του.

Κυρίες και κύριοι, είναι αυτονόητο ότι το ντόπινγκ δηλητηριάζει όχι μόνο τη σταδιοδρομία των αθλητών, αλλά και το κύρος μιας χώρας στο διεθνές αθλητικό στερέωμα. Τώρα περισσότερο από ποτέ έχουμε χρέος να αφήσουμε στην άκρη τις ολιγωρίες και τα λάθη του παρελθόντος, να δείξουμε γρήγορα αντανακλαστικά και να προστατεύσουμε τον υγιή αθλητισμό, να θεσπίσουμε όλα τα σύγχρονα εργαλεία, να εφαρμόσουμε τις διεθνείς πρακτικές του αύριο και όλοι μαζί, ενωμένοι να καταστήσουμε τη χώρα μας ξανά πρότυπο του ευ αγωνίζεσθαι.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Θα εισέλθουμε στον κατάλογο των ομιλητών. Παρακαλούνται οι Κοινοβουλευτικοί Εκπρόσωποι όταν κρίνουν ότι είναι έτοιμοι να μιλήσουν, να ενημερώνουν, ώστε να οργανώνεται η συζήτηση. Ο λόγος θα τους δίνεται με τη σειρά που θα δηλώνουν την επιθυμία να μιλήσουν και θα μεσολαβούν τουλάχιστον δύο Βουλευτές από τους ομιλητές. Εν συνεχεία θα ακολουθεί ο επόμενος Κοινοβουλευτικός Εκπρόσωπος.

Πρώτος ομιλητής είναι ο Γεώργιος Κωτσός από τη Νέα Δημοκρατία. Έχει γίνει αλλαγή με τον κ. Μπουκώρο.

Κύριε συνάδελφε, έχετε τον λόγο.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα για μια από τις μεγαλύτερες μάστιγες του αθλητισμού, το ντόπινγκ, που μαζί με τη βία στα γήπεδα, αλλά και τα στημένα παιχνίδια, αποτελούν τα τρία θεμελιώδη και δομικά προβλήματα του αθλητικού οικοδομήματος. Και βέβαια, ακούω πολλούς από τους συναδέλφους να αποδίδουν το φαινόμενο του ντόπινγκ μόνο στην εμπορευματοποίηση. Σίγουρα η εμπορευματοποίηση παίζει καθοριστικό ρόλο σε αυτή τη διαδικασία. Όμως, το ντόπινγκ έχει βαθύτερα κοινωνικά και οικονομικά αίτια, αλλά ταυτόχρονα εξαρτάται και από τα πρότυπα που έχει η κάθε εποχή. Και φυσικά δεν είναι σύγχρονο φαινόμενο. Δεν γνωρίζει ούτε σύνορα ούτε κράτη ούτε ιδεολογίες, αλλά ούτε και ηλικίες.

Αρκεί να σας πω ότι φαινόμενα ενίσχυσης της επίδοσης των αθλητών παρουσιάστηκαν και στην αρχαία Ελλάδα. Βέβαια δεν είχαν καμμία σχέση με φάρμακα, με χημικά παρασκευάσματα, αλλά με ενισχυτικά τρόφιμα ή με ενισχυτικές ουσίες, προκειμένου να αυξηθεί η επίδοση των αθλητών. Η πρώτη καταγεγραμμένη περίπτωση απαγορευμένης ουσίας καταγράφεται το 1865. Τότε, σε έναν αγώνα κολύμβησης στο κανάλι του Άμστερνταμ διαπιστώθηκε άγνωστη ουσία -γιατί πραγματικά δεν υπήρχαν και οι διαδικασίες ανίχνευσης αυτών των ουσιών- σε έναν από τους αθλητές. Ο πρώτος θάνατος μάλιστα διαπιστώνεται το 1896 σε έναν Άγγλο ποδηλάτη, τον Linton, ο οποίος πήρε εφεδρίνη στον αγώνα Παρίσι -Μπορντό. Η περίοδος που είχαμε την τεράστια αύξηση του ντόπινγκ είναι η δεκαετία του ’60, με πρωταθλήτρια την Ανατολική Γερμανία.

Γι’ αυτό σας λέω πως δεν έχει ιδεολογίες, δεν έχει να κάνει μόνο με τα οικονομικά ζητήματα. Έχει να κάνει με κοινωνικές αιτίες, αλλά και με τη διάθεση πάρα πολλών ανθρώπων να διακριθούν, να γραφτεί το όνομά τους στο παγκόσμιο στερέωμα και να δημιουργήσουν αίσθηση γύρω από τον αθλητισμό, αλλά και όχι μόνο γύρω από τον αθλητισμό. Ακόμη και στον μαζικό αθλητισμό παρατηρείται το φαινόμενο του ντόπινγκ. Φαντάζομαι ότι γνωρίζετε ότι πάρα πολλοί από αυτούς που γυμνάζονται ελεύθεροι στα γυμναστήρια χρησιμοποιούν απαγορευμένες ουσίες, προκειμένου να αποκτήσουν ωραίο σώμα ή να δημιουργήσουν νέο πρότυπο στην εποχή που βρισκόμαστε.

Η βούληση της δικής μας Κυβέρνησης στον χώρο του αθλητισμού παραμένει δεδομένη και αδιαπραγμάτευτη όχι μόνο στην κατεύθυνση της καταπολέμησης του φαινομένου του ντόπινγκ, αλλά και στη διασφάλιση της εύρυθμης λειτουργίας και της ανεξαρτησίας των αρμόδιων αρχών που έχουν να κάνουν με τον αθλητισμό.

Από την πρώτη στιγμή που αναλάβαμε τη διακυβέρνηση της χώρας μας, λαμβάνουμε συνεχώς αποφάσεις προκειμένου να διορθώσουμε λάθη και παθογένειες του παρελθόντος. Αυτό συνέβη και στο συγκεκριμένο θέμα όπου είχαμε πάρα πολλές παραλείψεις, πάρα πολλές αναβλητικότητες, με αποτέλεσμα να κινδυνεύει και η συμμετοχή των αθλητών μας σε διεθνείς αγώνες. Επίσης είχαμε πάρα πολλές παρατηρήσεις από τη WADA, η οποία αναγνώρισε ότι το τελευταίο διάστημα έχουν γίνει σημαντικότατα βήματα από την ελληνική Κυβέρνηση.

Όπως ανέφερα, το φαινόμενο του ντόπινγκ είναι στην κυριολεξία μια μάστιγα όχι μόνο για τον αθλητισμό, αλλά και για τους συμμετέχοντες στον αθλητισμό. Αγγίζει το σύνολο του αθλητικού οικοδομήματος και εμπλέκονται σε αυτό παράγοντες, αθλητές, γυμναστές, προπονητές, γιατροί. Και βέβαια, οι αποδέκτες όλου αυτού του φαινομένου είναι οι ίδιοι αθλητές ή οι γυμναζόμενοι, με τεράστιες συνέπειες στο σώμα τους και στην υγεία τους.

Εδώ βέβαια να σημειώσουμε -γιατί όπως σας είπα στην αρχή δεν έχει να κάνει με ηλικίες- ότι το φαινόμενο ντόπινγκ το συναντούμε και στην παιδική ηλικία, ιδιαίτερα σε κάποια αθλήματα όπως είναι η ενόργανη και η κολύμβηση όπου ο πρωταθλητισμός εμφανίζεται πάρα πολύ νωρίς. Έχουμε πρωταθλητές δεκατριών και δεκατεσσάρων ετών. Έχουμε, λοιπόν, χρήση αναβολικών ουσιών ή ντόπινγκ και σε αυτές τις ηλικίες. Καταλαβαίνετε τι σημαίνει αυτό και πόσο σοβαρό είναι το όλο ζήτημα.

Πρόκειται για ένα φαινόμενο με διεθνείς διαστάσεις, διαρκώς διογκούμενο και κυρίως με μεγάλη εξέλιξη ως προς τη χρήση των ουσιών που χρησιμοποιούνται γι’ αυτόν το σκοπό. Γι’ αυτό και είναι δύσκολο πάρα πολλές φορές να ανιχνευθούν αυτές οι ουσίες, διότι υπάρχει μια τεράστια βιομηχανία που προωθεί, προάγει και αξιοποιεί αυτές τις δυνατότητες.

Θεωρώ ότι απαιτείται διαρκής εγρήγορση, αλλά κυρίως διακρατική συνεργασία, προκειμένου να αντιμετωπίσουμε αυτό το φαινόμενο. Όλοι οι εμπλεκόμενοι φορείς θα πρέπει να έχουν συνεργασία μεταξύ τους για να προασπίσουμε το ευ αγωνίζεσθαι, αλλά πάνω από όλα τους αθλητές, διότι όπως ανέφερα πιο πριν, το αποτέλεσμα της χρήσης του ντόπινγκ μπορεί να οδηγήσει στο θάνατο και αυτό είναι ό,τι χειρότερο.

Ερχόμαστε, λοιπόν, σήμερα, με το παρόν σχέδιο νόμου, και αναμορφώνουμε την κείμενη νομοθεσία περί του ντόπινγκ, σύμφωνα με τον αναθεωρημένο Κώδικα Αντιντόπινγκ της WADA. Συγκεκριμένα, δίνονται οι έννοιες των σχετικών όρων, επαναπροσδιορίζεται το πεδίο εφαρμογής των κανόνων αντιντόπινγκ, οι κανόνες αντιντόπινγκ από τούδε και στο εξής θα εφαρμόζονται από τον Εθνικό Οργανισμό Καταπολέμησης του Ντόπινγκ στις εθνικές αθλητικές ομοσπονδίες, στα φυσικά πρόσωπα, είτε είναι αθλητές είτε είναι προσωπικό υποστήριξης, αλλά και σε αθλητές εθνικού επιπέδου.

Επίσης, επανακαθορίζονται οι παραβάσεις των κανόνων του ντόπινγκ, η διαδικασία απόδειξης του ντόπινγκ, καθώς και η διαδικασία των ελέγχων και των ερευνών ώστε να επιτευχθεί η καταπολέμησή του. Ο κατάλογος των απαγορευμένων ουσιών επικαιροποιείται, αλλά και ο τρόπος ανάλυσης των δειγμάτων των αθλητών και διαχείρισης των αποτελεσμάτων.

Ενσωματώνεται, τέλος, ο κατάλογος των απαγορευμένων ουσιών, όπως ακριβώς αυτός δημοσιεύεται και αναθεωρείται κάθε φορά από τη WADA διότι, όπως είπα πιο πριν, είναι ένα διεθνές φαινόμενο, απαιτείται διεθνής συνεργασία και ταυτόχρονα συνέργεια όλων των εμπλεκόμενων φορέων.

Επανακαθορίζονται οι ποινές και οι κυρώσεις που επιβάλλονται σε περιπτώσεις ντόπινγκ με ποσά που φτάνουν -αν έχουμε χρηματικά ποσά- τις 10.000 ευρώ για τον κάθε αθλητή ή 100.000 ευρώ αν πρόκειται για περιπτώσεις όπου εμπλέκονται περισσότερα άτομα.

Στόχος μας, λοιπόν, είναι να διαμορφωθεί ένα στιβαρό και αποτελεσματικό θεσμικό πλαίσιο που θα προλαμβάνει κυρίως, αλλά και θα αντιμετωπίζει το φαινόμενο του ντόπινγκ, ώστε να διασφαλιστεί το ευ αγωνίζεσθαι, αλλά κυρίως η υγεία των αθλητών.

Κυρίες και κύριοι, οφείλουμε να αποκαταστήσουμε το κύρος της χώρας μας και το αθλητικό πνεύμα, αλλά ταυτόχρονα να προστατεύσουμε τους αθλητές και όσους συμμετέχουν στο αθλητικό γίγνεσθαι, να εφαρμόσουμε όλες τις πρακτικές που προάγουν τον αθλητισμό και τις αξίες του και λέμε «ναι» στον καθαρό αθλητισμό, γιατί θέλουμε την Ελλάδα να βρίσκεται στην πρωτοκαθεδρία του αθλητικού πνεύματος.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε συνάδελφε.

Τον λόγο έχει τώρα ο κ. Κωνσταντίνος Μάρκου από τον ΣΥΡΙΖΑ.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε.

Κύριε Υπουργέ, αν και η δική σας παρέμβαση στη διαδικασία αυτού του νομοσχεδίου κινείτο στο ίδιο κλίμα, να ξέρετε ότι θα συμφωνούσαμε στο 60% με 70% των λεχθέντων και θα είχε περάσει ένα νομοσχέδιο, το οποίο θα υπερψηφίσουμε, με ένα τριαντάφυλλο. Δεν μπορέσατε, όμως, να αρνηθείτε το DNA σας και επικαλεστήκατε τουλάχιστον ανακρίβειες και συκοφαντίες.

Κυρίες και κύριοι Βουλευτές, θέλω να κάνω μια διευκρίνιση στον συνάδελφο που μίλησε πριν από λίγο, για να αποκαταστήσω το κύρος της γυμναστικής.

Κύριε συνάδελφε, χωρίς υποκειμενισμό η επιστημονική μας ομάδα έχει δημοσιεύσει στα καλύτερα περιοδικά του κόσμου αποδείξεις ιατρικές, ότι στην ενόργανη και στη ρυθμική γυμναστική μέχρι την ενηλικίωση δεν χρησιμοποιούν αναβολικά. Σας βεβαιώνω γι’ αυτό.

Ερχόμαστε τώρα στα ουσιαστικά που συζητάμε.

Ο νέος Kώδικας της WADA είναι πραγματικά μια επικαιροποίηση, διότι οι καιροί αλλάζουν και κανείς πρέπει να προσαρμόζεται σε αυτούς. Βεβαίως, οφείλουμε όλοι να ξέρουμε ότι η επιστήμη και η νομιμότητα πάντα «τρέχουν» σε αυτή την περίπτωση πίσω από την παρανομία. Πάντα, δηλαδή, η εργαστηριακή και επιστημονική δραστηριότητα, η παράνομη, της φαρμακοδιέγερσης είναι ένα βήμα μπροστά και η WADA, όπως και οι λοιποί φορείς της επιστημονικής κοινότητας, «τρέχουν» από πίσω για να καλύψουν και να προλάβουν. Αυτή είναι μία διεθνής πραγματικότητα.

Οφείλουμε να δηλώσουμε και εδώ ότι ως έναν βαθμό η διεθνής κοινότητα η αθλητική και η νομιμότητα υπολείπεται των πρωτοβουλιών που πρέπει να πάρει. Τα συμφέροντα είναι τεράστια, οι δυνάμεις που κινούνται είναι τεράστιες και πρωτοβουλίες που θα προχωρούσαν το θέμα πάρα πολύ, όπως παραδείγματος χάριν η αιμοληψία, δεν αναλαμβάνονται. Αυτή είναι, όμως, η κατάσταση.

Ας έρθουμε τώρα σε εμάς.

Κάνατε μία ωραία μετάφραση, κύριε Υπουργέ. Συγχαρητήρια, θα την ψηφίσουμε και πάμε πιο πέρα. Ας δούμε, λοιπόν, κάποια πράγματα, διότι, ξέρετε, η σημερινή μέρα είναι εξαιρετικά πλεονεκτική για σας. Εξαιρετικά πλεονεκτική! Είναι Πρωταπριλιά και δικαιούστε να πείτε ό,τι είπατε και στις επιτροπές και να ενταχθούν στο πλαίσιο της ημέρας. Να σας πω ότι το 2011 και το 2013 επί κυβέρνησης Νέας Δημοκρατίας δεν είχε υποβληθεί καν απολογισμός στους διεθνείς οργανισμούς; Η ενσωμάτωση ήταν 0% και σε εμάς έφτασε στο 95%. Να σας πω ότι τη μεταφορά του εργαστηρίου αντιντόπινγκ στον «Δημόκριτο» την έκανε η κυβέρνησή μας και να σας θυμίσω τι ψηφίσατε εσείς τότε; Ψηφίσατε αρνητικά σε αυτό για το οποίο καυχάστε τώρα. Να σας θυμίσω ότι ο εξοπλισμός για το εργαστήριο αυτό, με τα πανάκριβα μηχανήματα, έχει ενταχθεί στο ΕΣΠΑ από μας και έτσι θα μπορέσει να γίνει ρεαλιστικό;

Και με την ευκαιρία, θα ήθελα να σας ρωτήσω το εξής: Τι έχει γίνει αυτός ο διεθνής διαγωνισμός ο οποίος προκηρύχθηκε το 2020 επί κυβέρνησής μας -είναι μια ευκαιρία να μας δώσετε αυτή τη διευκρίνιση- και ο οποίος επί κυβέρνησής μας εντάχθηκε στα ΕΣΠΑ; Σας καταθέτω εδώ το σχετικό έγγραφο. Ακόμα δεν ξέρουμε τι έχει γίνει.

(Στο σημείο αυτό ο Βουλευτής κ. Κωνσταντίνος Μάρκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε πιο πέρα. Ερχόμαστε στο προσωπικό. Ξέρετε, κάνετε μία πονηριά. Αποφεύγετε να χρησιμοποιείτε «θα», γιατί τότε όλα θα ενταχθούν στο πλαίσιο των υποσχέσεων και χρησιμοποιείτε ενεστώτα διαρκείας. «Δουλεύουμε», «τρέχουμε», «εργαζόμαστε». Έρχεστε, λοιπόν, και μας λέτε ότι μόλις τον Μάρτιο, λίγες μέρες πριν την κατάθεση αυτού του νομοσχεδίου και τη συζήτηση, φτιάξατε τον προϋπολογισμό -μέχρι τότε ήταν όλα στον αέρα!- γιατί προφανώς δεν είχατε πρόσωπο να έρθετε να σταθείτε στην Εθνική Αντιπροσωπεία χωρίς προϋπολογισμό.

Κάνατε και κάτι άλλο πολύ ενδιαφέρον. Ανακοινώνεται η πρόσκληση εκδήλωσης ενδιαφέροντος για μετακίνηση υπαλλήλων από διάφορους φορείς της Γενικής Γραμματείας στο ΕΟΚΑΝ. Πότε την κάνατε; Χθες, κύριε Υπουργέ, την κάνατε. Αυτά είναι τα πλεονεκτήματά του ενεστώτα διαρκείας.

Καταθέτω και αυτό το έγγραφο για τα Πρακτικά.

(Στο σημείο αυτό ο Βουλευτής κ. Κωνσταντίνος Μάρκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρετε, τα προβλήματα με τη WADA δεν είναι πρόσφατα. Ξεκίνησαν από το 2008 με Υπουργό τον Ιωαννίδη, τότε που αποφάσισαν να εντάξουν στους κόλπους τού τότε ΕΣΚΑΝ τους δειγματολήπτες. Και τότε ήταν κάτι αντίθετο από τους κανονισμούς της WADA και αφαιρέθηκε το ISO στο εργαστήριο. Οι δειγματολήπτες δεν πληρωνόντουσαν και έγινε το καλοκαίρι του 2010, επί κυβερνήσεώς σας, η άρση της διαθεσιμότητας των δειγματοληπτών και απεργία. Παγκόσμια πρωτοτυπία, απεργία δειγματοληπτών!

Ο σημερινός Γενικός Γραμματέας Αθλητισμού, ο κ. Μαυρωτάς, ο οποίος απουσιάζει από το πλάι σας και τώρα και στην επιτροπή, μάλλον από σεμνότητα, ήταν μέλος του επιστημονικού συμβουλίου τότε, επί υπουργίας Ορφανού και επί υπουργίας Ιωαννίδη. Ας σας ενημερώσει, λοιπόν, γιατί η WADA έβαλε στο μάτι την Ελλάδα. Απ’ όσο γνωρίζουμε, μάλιστα, είχε αναλάβει να συγκροτήσει και σχετικό σχέδιο. Η τύχη του αγνοείται.

Ερχόμαστε και στην τωρινή πραγματικότητα. Αυτή τη στιγμή το εργαστήριό μας δεν λειτουργεί. Τα δείγματά μας στέλνονται στο Κατάρ. Γιατί στο Κατάρ, κύριε Υπουργέ; Γιατί; Δεν υπάρχουν διπλανές μας ευρωπαϊκές πόλεις με πιστοποιημένα εργαστήρια για να πάνε; Υπάρχει μήπως κάποια οικονομική προσφορά καλύτερη; Να την κατανοήσουμε. Το Κατάρ γιατί; Θα ήθελα να μας ενημερώσετε.

Τέλος, έχουμε πανδημία. Έχουμε δραστηριότητες οι οποίες είναι πάρα πολύ περιορισμένες. Για να πιστοποιηθεί ξανά το εργαστήριό μας, χρειάζονται τρεις χιλιάδες μετρήσεις και δείγματα. Πήρατε την ευκαιρία της πανδημίας να ζητήσετε από τους διεθνείς οργανισμούς να μειώσουν αυτή την απαίτηση των τριών χιλιάδων προσδιορισμών λόγω αυτών των ειδικών συνθηκών, ούτως ώστε το εργαστήριό μας να πιστοποιηθεί νωρίτερα και καλύτερα;

Θα ήθελα, λοιπόν, να μας δώσετε αυτές τις απαντήσεις τις οποίες, τελειώνοντας, επιγραμματικά θυμίζω ξανά, γιατί έχετε μια επιλεκτική μνήμη, σε κάποια να απαντάτε και σε κάποια να μην απαντάτε.

Πού βρίσκεται η διαδικασία του εξοπλισμού; Μη χρησιμοποιήσετε πάλι ενεστώτα διαρκείας και μας πείτε «φτιάχνουμε τον κανονισμό του ΕΟΚΑΝ». Πού βρίσκεται, λοιπόν, αυτή η διαδικασία; Γιατί στέλνουμε στο Κατάρ τα δείγματα; Και τέλος, ο προϋπολογισμός αυτός που καταθέσατε πριν λίγες μέρες πιστεύετε ότι είναι επαρκής;

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Τον λόγο έχει η κ. Χαρά Κεφαλίδου από το Κίνημα Αλλαγής.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε. Καλό μήνα.

Κύριε Υπουργέ, αγαπητοί συνάδελφοι, θέλω κι εγώ με τη σειρά μου να συγχαρώ τη Σοφία Σακοράφα για την εκλογή της και να της ευχηθούμε καλή θητεία στο έργο της. Είναι ένα αντικείμενο που και το ξέρει πολύ καλά και το αγαπάει πολύ.

Συζητάμε σήμερα για την εναρμόνιση της ελληνικής νομοθεσίας με τον αναθεωρημένο με ισχύ από 1-1-2021 Κώδικα Αντιντόπινγκ του Παγκόσμιου Οργανισμού Αντιντόπινγκ, της WADA. Η αλματώδης και συνεχής εξέλιξη της τεχνολογίας με ρυθμούς που το Δίκαιο και οι κοινωνικές επιστήμες δεν μπορούν να παρακολουθήσουν καθιστούν τις σύγχρονες κοινωνίες ανήμπορες, ουραγό τελικά των τεχνολογικών επιτευγμάτων. Ασθμαίνοντας προσπαθούν με κανόνες και απαγορεύσεις να ρυθμίσουν και να οριοθετήσουν τη διαρκή εισβολή στη ζωή μας όλο και πιο εξελιγμένων επιτευγμάτων.

Σε έναν κόσμο που ο αθλητισμός αποτελεί χρήσιμο εργαλείο ισχύος και εξουσίας από κράτη και κυβερνήσεις, η εμπορευματοποίηση είναι συνακόλουθη και φυσικά τροφοδοτείται από τα ίδια τα κράτη. Γίνεται έτσι ένας φαύλος κύκλος ανταλλαγής εξυπηρετήσεων. Το πάθος για δόξα του αθλητή εξυπηρετείται από την υπόσχεση ενός νέου επιτεύγματος της επιστήμης. Με τη σειρά τους οι αθλητές θα χρηματοδοτήσουν τα τεράστια οικονομικά συμφέροντα που εξασφαλίζουν τη βιωσιμότητα και την άνθισή τους από την ίδια την κεντρική εξουσία κάθε κράτους που είτε αποκτά ή νομίζει πως αποκτά περισσότερη δύναμη επιρροής και τελικά σε ένα τέτοιο παγκόσμιο περιβάλλον μοιάζει μάταιο και ανεδαφικό να εξαντλούμαστε σε έναν δημόσιο διάλογο που αναλύει και επικαλείται τις αξίες του ευ αγωνίζεσθαι.

Στο τέλος της κάθε συζήτησης τα κράτη θα συνεχίσουν να επιδιώκουν τη δόξα ως δύναμη επιρροής και ισχύος. Οι βιομηχανίες του αθλητισμού θα αρπάζουν κάθε ευκαιρία εύκολου πλουτισμού. Τα άτομα θα πασχίζουν για μια θέση στο βάθρο, εισιτήριο μιας καλύτερης ζωής, έστω και με απαγορευμένες ουσίες και με κίνδυνο της υγείας τους, συνήθως πολύ υποβαθμιζόμενο από προπονητές, αθλητικά σωματεία και συλλόγους, έστω και με γονιδιακή θεραπεία ή γονιδιακή μεταφορά ή ακόμα και με εξωσκελετικά προϊόντα. Εκεί και ίσως πιο μπροστά από εκεί, στη δημιουργία νέων υπεραθλητών, βρισκόμαστε σήμερα.

Τα ισχύοντα κριτήρια που καθορίζουν την απαγόρευση μιας τεχνολογίας ντόπινγκ ουσιών και μεθόδων, σύμφωνα με τον κώδικα της WADA, είναι τρία, η βελτίωση της αθλητικής επίδοσης, η δημιουργία προβλημάτων υγείας στον αθλητή και η σύγκρουση με το πνεύμα του ευ αγωνίζεσθαι. Στην περίπτωση που έστω δύο από τα τρία πληρούνται, η τεχνολογία αυτή χαρακτηρίζεται ως απαγορευμένη. Και ενώ το ντόπινγκ με χρήση ουσιών ελέγχεται συστηματικά και αναθεωρείται σε συχνή βάση από τους αρμόδιους διεθνείς και εθνικούς οργανισμούς, παραμένοντας όμως πολλά βήματα πίσω από την τεχνολογία αιχμής, άλλες μέθοδοι αρχίζουν και αποτελούν νέα και δύσκολα ζητήματα για τις αρχές αντιντόπινγκ, για παράδειγμα η εφαρμογή γενετικών τεχνολογιών στους αθλητές. Η βελτίωση των αθλητικών επιδόσεων χρησιμοποιώντας αυτές τις γενετικές τεχνολογίες αποτελεί ένα σχετικά πρόσφατο ζήτημα που καλούνται να εξετάσουν οι αρμόδιες αρχές αντιντόπινγκ. Αντιμετωπίζουν όλες αυτές τις γενετικές παρεμβάσεις ως μία μορφή ντόπινγκ, με πολλές δυσκολίες στην ερμηνεία τους και με δυσδιάκριτα τα όρια τού αν αποτελούν θεραπευτική μέθοδο για ιατρικούς λόγους και όχι τελικά κατάχρηση για τη βελτίωση αθλητικών επιδόσεων.

Αγαπητοί συνάδελφοι, αν θέλουμε να είμαστε ειλικρινείς, πρέπει να παραδεχτούμε ότι η διεθνής προσέγγιση του ζητήματος με επιμονή σε ελεγκτικούς και κατασταλτικούς μηχανισμούς όλο και περισσότερο εξελιγμένους και ενημερωμένους μπορεί τελικά να φανεί χρήσιμη, γιατί περιορίζει την ανεξέλεγκτη διάχυση του ντόπινγκ παντού, από το αθλητικό σωματείο της γειτονιάς ή το διπλανό γυμναστήριο, όμως θα είναι πάντοτε -στην καλύτερη των περιπτώσεων- αρκετά βήματα πίσω από την τεχνολογία που φαίνεται ότι καλπάζει. Κάθε μέρα εφευρίσκουν νέους τρόπους, λιγότερο ή περισσότερο επικίνδυνους για την υγεία των αθλητών, αδιαφορώντας για την όποια ηθική διάσταση του ευ αγωνίζεσθαι και την κατάφωρη παραβίαση της αρχής της ισότητας και των ίσων όρων συμμετοχής σε αγώνες.

Συνεπώς πολύ καλή η σημερινή συζήτηση για την εναρμόνιση της νομοθεσίας μας με τον αναθεωρημένο Κώδικα Αντιντόπινγκ της WADA, αλλά ασήμαντη, όπως και άλλων κρατών φυσικά, από τη σκοπιά της αποτελεσματικής αντιμετώπισης ενός παγκόσμιου φαινομένου που συνεχίζει να μολύνει τον αθλητισμό, συνεχίζει να μολύνει τους αθλητές και τελικά τις σύγχρονες κοινωνίες.

Ίσως μοναδική αποτελεσματική τομή στο φαινόμενο αυτό θα αποτελούσε η μετατόπιση του κέντρου βάρους από την καταστολή και την απαγόρευση, όπου πάντα θα είμαστε πίσω, στη συντονισμένη διεθνή δράση για αλλαγή κουλτούρας, αλλαγή προτύπων. Εδώ η εκπαίδευση πιστεύω ότι διαδραματίζει τον σπουδαιότερο ρόλο.

Δεν είμαι, ξέρετε, τόσο ρομαντική ώστε να πιστεύω ότι θα κινηθούν γρήγορα οι διαδικασίες. Τα αποτελέσματα θα αργήσουν. Δεν θα έρθουν την επόμενη μέρα. Αυτός, όμως, δεν είναι λόγος να μην μπούμε από σήμερα στη διαδικασία να δημιουργήσουμε τις συνθήκες για ένα υγιέστερο αύριο στον αθλητισμό που θα επιστρέψει επιτέλους στις αρχές του.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Κομβικό ρόλο για την υλοποίηση ενός τέτοιου μεγαλόπνοου σχεδίου αλλαγής και ελέγχου της βιομηχανίας του ντόπινγκ διαδραματίζει η επιστημονική κοινότητα και οι άμεσα εμπλεκόμενοι αθλίατροι, προπονητές, αθλητικά σωματεία, καθώς είναι αυτοί που στον βωμό μιας επιτυχίας, ενδεχομένως τεράστιας, συχνά αξίας πολλών εκατομμυρίων, προτρέπουν αθλητές να βάλουν σε κίνδυνο τη ζωή τους και -εξυπακούεται- να διαλύσουν τη βασική προϋπόθεση του αθλητισμού.

Η Ελλάδα, αξιοποιώντας το ειδικό βάρος του πολιτισμού της και το ιστορικό της παρελθόν ως η μήτρα του παγκόσμιου αθλητισμού και του αθλητικού πνεύματος, θα μπορούσε να είναι πρωτοπόρος, παρακινώντας την παγκόσμια κοινότητα σε μια διαδικασία αλλαγής μοντέλου στην αθλητική βιομηχανία. Μέχρι τότε η σημασία του αυστηρού ελέγχου απαγορευμένων ουσιών και προϊόντων από τις αρμόδιες αρχές και παράλληλα η επιμονή στη διάχυση πλήρους και ακριβούς πληροφόρησης των αθλητών για βλαπτικές ενδεχομένως παρενέργειες του ντόπινγκ είναι σημαντικές για τον περιορισμό του φαινομένου.

Σε αυτό το περιορισμένης αποτελεσματικότητας πλαίσιο, ο νέος Κώδικας WADA παρέχει μια περισσότερο εξελιγμένη προσέγγιση στο φαινόμενο του ντόπινγκ, θέτοντας στο επίκεντρο την προστασία των δικαιωμάτων των αθλητών, ενθαρρύνοντας την καταγγελία περιστατικών ντόπινγκ και καθορίζοντας ως ευθείες παραβάσεις που επισύρουν κυρώσεις τόσο τις πράξεις εκφοβισμού, όσο και απειλών που έχουν ως στόχο να ανακάμψουν καταγγελίες για τον ντόπινγκ.

Παρ’ όλα αυτά, με θλίψη πρέπει να παραδεχτούμε ότι οι προβλέψεις του κώδικα είναι εντελώς ανίκανες να οδηγήσουν στην εξάλειψη του φαινομένου.

Κυρίες και κύριοι συνάδελφοι -και τελειώνω με αυτό- η ριζική λύση, όσο αυστηρό πλαίσιο και αν φτιάξουμε, δεν βρίσκεται στην καταστολή και την απαγόρευση. Η λύση βρίσκεται στον μακρύ δρόμο της εκπαίδευσης που ξεκινά μέσα από το σχολείο, από τον μικρό σύλλογο, το αθλητικό σωματείο, για να φτάσει στην κορυφή της πυραμίδας και να την αναγκάσει να αλλάξει.

Μέχρι να γίνει αυτό, θα έρθουμε ξανά, θα ψηφίσουμε ξανά έναν πιο εμπλουτισμένο κάθε φορά κώδικα, που μοιρολατρικά θα έπεται των καταστάσεων και θα παραμένει κατώτερος των περιστάσεων και των αναγκών της κοινωνίας.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Μπούμπας Κωνσταντίνος από την Ελληνική Λύση. Θα ακολουθήσει ο κ. Μπουκώρος από τη Νέα Δημοκρατία, η κ. Χρηστίδου από τον ΣΥΡΙΖΑ και μετά ο Κοινοβουλευτικός Εκπρόσωπος της Ελληνικής Λύσης, ο κ. Χήτας.

Ορίστε, κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, κατ’ αρχάς έχει ξεκινήσει επιτέλους και η Γ΄ Εθνική Κατηγορία, οπότε δεν σας το υπενθυμίζω αυτό. Κάλλιο αργά παρά ποτέ! Έχει ξεκινήσει και η Football League.

Συγχαρητήρια στη νέα προέδρο, που είναι η πρώτη γυναίκα που εκλέγεται στη μεγάλη αυτή ομοσπονδία του ΣΕΓΑΣ, που ιδρύθηκε το 1897 -το ΣΕΓΑΣ είναι και μια ιστορική ομοσπονδία- στην κ. Σοφία Σακοράφα και ελπίζουμε για το καλύτερο σε ό,τι αφορά τον αθλητισμό. Ο αθλητισμός μπορεί να είναι γένους αρσενικού, αλλά η προσπάθεια και η άμιλλα είναι γένους θηλυκού. Άρα το θηλυκό μυαλό χρειάζεται στον αθλητισμό. Επίσης, να δώσω συγχαρητήρια και στη συντοπίτισσά μου, την Τασούλα Κελεσίδου, από το Στρυμονοχώρι των Σερρών, για τον αγώνα που έκανε.

Τώρα, αν ξέραμε πόσο σοβαρό είναι το θέμα του ντόπινγκ, θα έπρεπε να μιλάμε ώρες ατελείωτες, γιατί είναι το θέμα τι πρότυπα καλλιεργούμε και για τις επόμενες, τις μελλοντικές γενιές.

Θα ξεκινήσω με κάτι στραβό. Κι όταν λέω στραβό για τον αθλητισμό, πραγματικά το εννοώ. Έχετε δει το δημοσίευμα του «GUARDIAN» που μιλάει για εξίμισι χιλιάδες εργάτες νεκρούς στο Κατάρ από το 2010, προκειμένου να κάνουν τα γήπεδα ποδοσφαίρου για το μεγάλο υπερθέαμα του Παγκοσμίου Κυπέλλου Ποδοσφαίρου; Εξίμισι χιλιάδες εργάτες στοιβαγμένοι σε κοντέινερ, κάτω από αντίξοες συνθήκες, έχουν χαθεί σε αυτό το κράτος, που κυρώσαμε και σύμβαση, το περιβόητο Κατάρ. Να χαιρόμαστε τέτοιον αθλητισμό στον βωμό του χρήματος και της εμπορευματοποίησης!

Το ντόπινγκ είναι μεγάλη ιστορία, κυρίες και κύριοι συνάδελφοι, και αν δεν βάλουμε την εκπαίδευση και την παιδεία, δεν καταπολεμάται, όσους εθνικούς οργανισμούς και να κάνουμε, όσα εξειδικευμένα εργαστήρια και να κάνουμε, έστω και αν υπάρχει συνεργασία με το μεγάλο Ερευνητικό Κέντρο «Δημόκριτος», κύριε Υπουργέ, όσο και αν το χρηματοδοτήσουμε –λέτε, για παράδειγμα, για 1.266.000 ευρώ τον χρόνο- ή βάλουμε εξειδικευμένο προσωπικό, γιατί το ντόπινγκ είναι πάντα πιο μπροστά. Είναι Λερναία Ύδρα.

Όπως αναφέρθηκε ο συνάδελφος για την ιστορία του ντόπινγκ, το ντόπινγκ έρχεται από πολύ παλιά. Η λέξη «dop» διαβάζω είναι ολλανδική. Από κάποιες φυλές της Νοτίου Αφρικής ήρθε η λέξη «dop» στη Γηραιά, από τους αποίκους των Ολλανδών. Το μετέφεραν οι Ολλανδοί. Όμως, έρχεται και από την Αρχαία Ελλάδα και τον Φιλόστρατο που κάνει λόγο για ντόπινγκ. Ακόμη και μέσα στη θεωρία της λέξης «συκοφάντης», τα σύκα θεωρούνταν υπερτροφή-superfood, που είναι και η λέξη της εποχής. Ήταν υπερτροφή για τους αθλητές της αρχαίας Αθήνας.

Ερχόμαστε, όμως, να δούμε ποια θα είναι η επόμενη μέρα, γιατί ήμασταν όντως πίσω. Μπορούσαμε να συγκριθούμε μόνο με τη Βραζιλία, τη Γουατεμάλα και κάποιες άλλες χώρες της Λατινικής Αμερικής, που δεν θέλω να τις υποβαθμίσω, αλλά δεν είχαμε καμμία σύγκριση με τις υπόλοιπες χώρες της Ευρώπης.

Πώς αντιμετωπίζεται το πρόβλημα το οποίο έρχεται από τα τέλη του δέκατου όγδοου αιώνα με θανάτους; Ούτε η Ελλάδα φυσικά έχει το καλό πρόσωπο. Βρέθηκαν πολλές αθλήτριες και αθλητές ντοπαρισμένοι. Ακόμη, θανάτους είχαμε στις πρόσφατες Ολυμπιάδες, όπως και στο Λονδίνο το 1969 και πάει λέγοντας. Θυμάστε και τον Γάλλο ποδηλάτη.

Θα κάνω ένα λογοπαίγνιο με δύο επίθετα: Jay Cooper. Θυμάστε τι έκανε; Προκειμένου να μη βρεθεί ντοπαρισμένος ο γνωστός καλαθοσφαιριστής- μπασκετμπολίστας -πείτε το όπως θέλετε- που πολιτογραφήθηκε και Βόσνιος και πέρασε και από ομάδες ελληνικές, έδωσε εσκεμμένα τα ούρα της συντρόφου του για να μην τον πιάσουν για τις απαγορευμένες ουσίες. Όμως, η σύντροφός του ήταν έγκυος και βγήκε ο Jay Cooper ότι είναι έγκυος.

Αντιλαμβάνεστε τι παιχνίδια γίνονται, τι μάρκετινγκ γίνεται; Όμως, ξέρετε τι λέει ένας προπονητής, όπως λέει και ο αθλητικογράφος, ο Δήμος Μπουλούκος; Να μην κρυβόμαστε πίσω από το δάχτυλό μας. «Ντοπαρισμένος αθλητής είναι αυτός που πιάνεται», λέει.

Αντιλαμβάνεστε τι γίνεται αν δεν υπάρχουν αυστηρές ποινές και στους προπονητές, με τις μεγάλες χορηγίες, τα συμβόλαια; Ένας αθλητής, όταν είναι καθαρός, πρέπει αυτό να διατυμπανίζεται και να επιβραβεύεται περισσότερο όταν έχει κατακτήσει, μάλιστα και μεγάλα ρεκόρ, για να αποτελέσει πρότυπο.

Ενώ έκανε αυτά ο Jay Cooper, θα πάω σε έναν άλλον Cooper, τον Carls Cooper. Αυτό το πρόβλημα που θα μας απασχολήσει τα επόμενα χρόνια είναι το γονιδιακό ντόπινγκ.

Αν διαβάσετε πραγματικά, κυρίες και κύριοι συνάδελφοι, το πώς θα γίνεται το γονιδιακό ντόπινγκ με τον έλεγχο γενετικά τροποποιημένων κυττάρων που δεν θα μπορούν να εντοπιστούν, πραγματικά θα εκπλαγείτε. Μιλάμε ότι η γονιδιακή ιατρική, η βιοχημεία, είναι για να θεραπεύει νοσήματα. Έχουν βρεθεί περίπου είκοσι πέντε χιλιάδες ενεργειακά γονίδια για να θεραπεύσουν πέντε χιλιάδες νοσήματα. Τα ενενήντα σχετίζονται με αθλητικές επιδόσεις και ήδη σε εργαστήρια χρησιμοποιούνται παράνομα κάποιες ιατρικές μέθοδοι, προκειμένου να διεισδύσουν ξένα κύτταρα στον οργανισμό, να προσβάλουν τα χρωμοσώματα και το DNA, για να παράγουν νέες ουσίες και να έχει επιδόσεις ο άνθρωπος. Δηλαδή, ο άνθρωπος πάει κόντρα στον δημιουργό του, στη φύση του και γίνεται υπεράνθρωπος, σούπερ άνθρωπος. Ελληνική λέξη είναι και το σούπερ, από το hyper το λατινικό και το υπέρ.

Θέλω να πω ότι πρέπει να είμαστε προετοιμασμένοι διότι το ντόπινγκ θα βρει παραλλαγές. Μιλάμε για το γονιδιακό ντόπινγκ. Πρέπει η Ελλάδα να είναι μέσα σε μια παγκόσμια συνεργασία για να αντιμετωπίσει, δυστυχώς, μεταλλαγμένους αθλητές και, μάλιστα, σε κάποιες ιατρικές μελέτες η διείσδυση θα γίνεται είτε εξωσωματικά είτε ενδοσωματικά με μέθοδο από αδρανείς ιούς, μιας και είμαστε στο θέμα των ιών είτε ρετροϊούς είτε κάποιους άλλους ιούς.

Το Αριστοτέλειο Πανεπιστήμιο είναι το μοναδικό ακαδημαϊκό πανεπιστήμιο που είναι ενταγμένο σε ένα ευρωπαϊκό πρόγραμμα σε ό,τι αφορά το θέμα του ντόπινγκ.

Διαβάζω μελέτες: Αστέριος Δεληγιάννης, Καθηγητής-Αθλίατρος, Νικόλαος Κουτλιανός και Βασίλης Μπαρκούλης που είναι ο συντονιστής του Αριστοτελείου μετέχουν σε ένα ευρωπαϊκό ερευνητικό πρόγραμμα που συμμετέχει και η Κύπρος, η Φινλανδία και η Ιταλία –το Societa Sportiva Lazio, η ποδηλατική ομάδα του Lazio- για να δουν τι θα κάνουν τα επόμενα χρόνια.

Όμως, κυρίως το ντόπινγκ δεν είναι στον επαγγελματικό αθλητισμό, είναι στον αναψυχικό αθλητισμό. Βλέπετε τι γίνεται σε κάποια γυμναστήρια με κάποιες τροφές; Λένε ότι έχουν έγκριση του ΕΟΦ. Και τι έγινε; Έχουμε περάσει στα παιδιά δεκαπέντε ετών που πάνε σε ένα γυμναστήριο για να χτίσουν σώμα, να πάρουν κρεατίνες, καρνιτίνες, εφεδρίνες, για να φτιάξουν σώμα.

Άρα αυτά δεν είναι πρότυπα. Άρα το καλλιεργείς μέσα από τα σχολεία. Η Σουηδία το έχει βάλει στα σχολεία, αλλά τι έχει κάνει; Έχει κάνει ένα μικρό βιβλιαράκι τσέπης, στο οποίο μπορεί να δει κάποιος τις απαγορευμένες ουσίες και το προμηθεύεται από φαρμακεία. Υπάρχει τετραψήφιος αριθμός που μπορεί να πάρει κάποιος τηλέφωνο -είναι η αντίστοιχη Γενική Γραμματεία Αθλητισμού η δική μας- και θα του πουν τη λίστα με τις απαγορευμένες ουσίες.

Κυκλοφορούν στη γειτονιά διάφορα συμπληρώματα διατροφών που δεν ξέρουμε αν πραγματικά θα έχουν επιπτώσεις, γιατί δεν ξέρουμε αν είναι απαγορευμένα ή όχι και χτίζουμε πρότυπα με πρωτεΐνες. Πάει χτυπιέται ο άλλος στα γυμναστήρια, στον διάδρομο, στο step, οπουδήποτε, παίρνει και τις πρωτεΐνες του ανεξέλεγκτα, παίρνει και κάποια στεροειδή για να φτιάξει το body building.

Δεν είναι έτσι! Τα πρότυπα είναι λανθασμένα.

Άρα, λοιπόν, δίνουμε βαρύτητα στον αναψυχικό αθλητισμό, αν θέλουμε να χτυπήσουμε το ντόπινγκ και όλα αυτά τα επακόλουθα, με όλους αυτούς τους θανάτους που είχαμε, τις μεταλλάξεις και λοιπά.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπούμπα, να ολοκληρώνετε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Άρα, λοιπόν, θέλει παιδεία το θέμα του ντόπινγκ. Όσους εθνικούς οργανισμούς και αν κάνουμε, όσα εξειδικευμένα εργαστήρια και αν κάνουμε, πάντα θα πρέπει να αντιμετωπίσουμε τις προκλήσεις της εποχής, για να το περάσουμε.

Κάντε ένα κέντρο που να μας λέει ανά πάσα ώρα και στιγμή, κύριε Αυγενάκη, κύριε Υπουργέ, ποιες είναι οι απαγορευμένες ουσίες. Ελάτε σε επαφή με φαρμακοποιούς, όπως έκαναν οι Σουηδοί. Δώστε ένα βιβλίο να ξέρει ο κόσμος τι επιτρέπεται και τι απαγορεύεται. Αλλιώς, δεν μπορούμε να κάνουμε τίποτα. Θα είναι συσίφειος η προσπάθεια.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Χρήστος Μπουκώρος από τη Νέα Δημοκρατία.

Ορίστε, κύριε Μπουκώρο, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Αρχικά, κύριε Υπουργέ, κυρίες και κύριοι συνάδελφοι, θα ήθελα να εκφράσω την ικανοποίησή μου γιατί ένα τέτοιο νομοσχέδιο φαίνεται ότι θα ψηφιστεί με μεγάλη πλειοψηφία, παρά τις όποιες επιμέρους διαφωνίες ή κριτική γίνεται στη διαχείριση του ζητήματος της φαρμακοδιέγερσης.

Εκφράζω την ικανοποίησή μου γιατί, παρά το γεγονός ότι το νομοσχέδιο περιέχει κυρίως τεχνικά ζητήματα και τεχνική ορολογία, το ζήτημα είναι πολύ σημαντικό για εμάς τους Έλληνες, διότι το ευ αγωνίζεσθαι αποτέλεσε διαχρονικά μία θεμελιώδη αξία του ελληνικού πολιτισμού που έρχεται από πάρα, πάρα πολύ μακριά.

Αυτό βεβαίως δεν προστάτευσε ούτε τη χώρα μας από αυτό το σύγχρονο, κατά κύριο λόγο, φαινόμενο –όσο κι αν ιστορικά πάει εκατό, διακόσια χρόνια πίσω- και έτσι είδαμε αθλητές που δοξάστηκαν στα στάδια να αποκαθηλώνονται στη συνέχεια, δικαίως, γιατί παραβίασαν αρχές που αποτελούν αναπόσπαστο κομμάτι του ελληνικού πολιτισμού.

Όμως, η όλη ιστορία, κύριε Υπουργέ, αναλογικά θυμίζει τον ανταγωνισμό εγκλήματος και νόμου. Γνωρίζουμε όλοι μας ότι το έγκλημα βρίσκει τον τρόπο να είναι πάντα ένα βήμα μπροστά από τον νόμο, να προηγείται του νόμου.

Το ίδιο συμβαίνει και με το ντόπινγκ. Πριν μάθουμε για τις μάσκες της πανδημίας, πολλά χρόνια νωρίτερα είχαμε μάθει για τα αναβολικά-μάσκες που δεν εντοπίζονται εύκολα, που τα εργαλεία που έχει η κάθε οργανωμένη πολιτεία δεν επαρκούν, για να αντιμετωπίσουν το φαινόμενο, ένα φαινόμενο που απειλεί την άμιλλα του αθλητικού ανταγωνισμού, μία άμιλλα η οποία ήταν η γενεσιουργός αιτία του αρχαιότερου μέχρι σήμερα -ή ενός από τα αρχαιότερα- κοινωνικού και πολιτικού φαινομένου που είναι ο ανταγωνιστικός αθλητισμός.

Όμως, αυτό σημαίνει ότι ο νόμος πρέπει να σταματήσει τις προσπάθειες, πρέπει να πάψει τη δίωξη του εγκλήματος; Όχι. Ο νόμος οφείλει να εκσυγχρονίζεται συνεχώς, να ανακαλύπτει καινούργια εργαλεία και νομίζω ότι, όπως ανέλυσε ο κύριος Υπουργός από το Βήμα της Βουλής, με την εμπλοκή και νέων θεσμών καταξιωμένων, όπως είναι το εργαστήριο του «Δημόκριτου» -που, αν θέλετε, έχει δώσει τα διαπιστευτήριά του για πλήθος ζητημάτων- τα εργαλεία που υπάρχουν σήμερα στη χώρα μας έρχονται να ενισχυθούν.

Δεν θα μπω σε ανάλυση, γιατί ήταν επαρκέστατη η ανάλυση του Υπουργού για το τι έχει γίνει μέχρι σήμερα και τι πρέπει να γίνει. Ούτε πρέπει να μας παρασύρει, κυρίες και κύριοι συνάδελφοι, το γεγονός ότι σήμερα ψηφίζουμε μια απλή εναρμόνιση της WADA, ενός κανονισμού που ψηφίστηκε στα τέλη του προηγούμενου έτους και ισχύει από τον Ιανουάριο του 2021. Όμως, θέλω να αποδώσω τα εύσημα στην ηγεσία του Υπουργείου Αθλητισμού, διότι έρχεται να κάνει μια ταχεία εναρμόνιση αυτής της αναγκαίας νομοθεσίας.

Από εκεί και πέρα, οπωσδήποτε θα υπάρχουν και διαφορετικές προσεγγίσεις. Και η Αξιωματική Αντιπολίτευση κυβέρνησε. Προσπάθησε να κάνει κάποια πράγματα. Άφησε κάποια κενά, τα οποία επεσήμανε ο Υπουργός και τα οποία έρχεται η σημερινή πολιτική ηγεσία να συμπληρώσει. Είναι ένα ζήτημα για τον ελληνικό πολιτισμό και για τον ελληνικό αθλητισμό που βλέπω ότι καλώς ενώνει πλήθος πολιτικών δυνάμεων.

Και είναι σημαντικό αυτό το νομοσχέδιο, κυρίες και κύριοι συνάδελφοι, γιατί η Ελλάδα διεκδικεί κομμάτι μεγαλύτερο από την έκτασή της στο αθλητικό γίγνεσθαι. Δικαιωματικά. Αυτό το απαντά η ιστορία. Δεν χρειάζεται να το διεκδικήσουμε εμείς σήμερα. Όμως, πρέπει το δικαίωμα αυτό της χώρας να το προστατεύσουμε εμείς σήμερα και αυτό ακριβώς κάνουμε με το συγκεκριμένο νομοσχέδιο.

Βεβαίως, ορισμένα τμήματα της αθλητικής βιομηχανίας πάντα θα βρίσκουν τον τρόπο να διαφεύγουν των ελέγχων, να παρεκκλίνουν, να παρατυπούν και να παρανομούν. Γι’ αυτό η προσπάθεια της πολιτείας πρέπει να είναι συντονισμένη, διαρκής και, αν θέλετε, να κάνει και χρήση των σύγχρονων μέσων. Αυτό προσφέρει το σημερινό νομοσχέδιο και το προσφέρει με τρόπο επαρκή, δεδομένων των εργαλείων που έχουμε.

Θα γίνουν, βεβαίως, και άλλα βήματα παρανομίας και στη χώρα μας και στην Ευρώπη και στον κόσμο ολόκληρο. Όταν οι Ολυμπιακοί Αγώνες έχουν μολυνθεί από τη μάστιγα, από τη γάγγραινα του ντόπινγκ διαχρονικά –και πάντα έχουμε κάποια τέτοια παραδείγματα- ο αντίπαλος θα είναι πάντα εκεί.

Εμείς, ενωμένοι και συνεισφέροντας ο καθένας τις προτάσεις του, θα πρέπει να έχουμε μια πολιτική στο ζήτημα αυτό, που να διακρίνεται από τη συνέχεια. Δεν πρέπει δηλαδή ένας αυριανός Υπουργός Αθλητισμού να γκρεμίσει αυτά που κτίζει ο σημερινός Υπουργός, γιατί κατ’ αυτή την έννοια η προσπάθεια ελέγχου του ντόπινγκ γίνεται αναποτελεσματική και αποσπασματική.

Θα εντοπίσουμε όλα τα φαινόμενα; Ποτέ δεν θα γίνει αυτό. Ας είμαστε ειλικρινείς. Το κόκκινο φανάρι το περνάνε χίλιοι, αλλά ο τροχονόμος δυστυχώς συλλαμβάνει έναν ή πέντε ή δέκα. Αυτό θα συμβαίνει διαρκώς.

Όμως, αυτό δεν πρέπει να μειώσει τη δυναμική, με την οποία δίνουμε αυτόν τον αγώνα εναντίον της μάστιγας και για έναν ακόμη λόγο, κυρίες και κύριοι συνάδελφοι. Είτε το θέλουμε είτε όχι, οι αθλητές όλων των αθλημάτων είτε σε εθνικό είτε σε ευρωπαϊκό είτε σε παγκόσμιο επίπεδο αποτελούν πρότυπα και κυρίως πρότυπα για τη νεολαία μας. Θα πρέπει, λοιπόν, το θεσμικό πλαίσιο να προστατεύει πρώτα απ’ όλα τους αθλητές.

Πολλά από τα άρθρα της συγκεκριμένης εναρμόνισης, του συγκεκριμένου νομοσχεδίου προβλέπουν τις κυρώσεις για τους παραβάτες, κυρώσεις για αθλητές, για ομοσπονδίες, για πρόσωπα που εμπλέκονται. Το προβλέπουν σαφώς τα άρθρα. Μιλάμε για προπονητές, για μέλη του τεχνικού team της κάθε ομάδας.

Επίσης, προβλέπει και τις ποινές για τις αθλητικές ομοσπονδίες. Προσδιορίζονται οι υποχρεώσεις και οι ευθύνες των αθλητών. Προσδιορίζονται οι ευθύνες και οι υποχρεώσεις του προσωπικού που εμπλέκεται. Προσδιορίζονται οι ρόλοι και οι ευθύνες και άλλων, τρίτων προσώπων που εμπλέκονται στην αθλητική διαδικασία.

Κατά συνέπεια αποκτάμε ένα εργαλείο. Σε συνδυασμό με την ομοσπονδία, με το εργαστήριο, με το «Δημόκριτο», και κυρίως την εκπεφρασμένη πολιτική βούληση της ηγεσίας του Υπουργείου νομίζω ότι είμαστε πιο ισχυροί στον αγώνα με έναν πολύ δύσκολο αντίπαλο, που έχει προκαλέσει πολύ μεγάλη ζημιά στην υγεία των αθλητών, στο πρότυπο των αθλητών, στον αθλητισμό, αλλά κυρίως στο κοινό που τη μία δοξάζει και την άλλη απογοητεύεται, αναγκαζόμενο να αποκαθηλώσει αθλητές που αποτέλεσαν δόξες και της Ελλάδος και του παγκόσμιου αθλητισμού.

Ως εκ τούτου, κύριε Υπουργέ, το μόνο που έχω να σας πω είναι «συνεχίστε»!

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Επόμενη ομιλήτρια είναι η κ. Ραλλία Χρηστίδου από το ΣΥΡΙΖΑ.

Ορίστε, κυρία Χρηστίδου, έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ερχόμαστε σήμερα στην Ολομέλεια να ψηφίσουμε για να ενσωματώσουμε σε εθνικό επίπεδο έναν κώδικα, ο οποίος είχε ψηφιστεί από τις 7 Νοεμβρίου 2019 στην Παγκόσμια Σύνοδο για το Ντόπινγκ στον Αθλητισμό στην Πολωνία. Έχουν περάσει, δηλαδή, δεκαεπτά ολόκληροι μήνες από την Παγκόσμια Σύνοδο, είμαστε τέσσερις μήνες πριν τους Ολυμπιακούς Αγώνες του Τόκιο και μόλις τώρα η Κυβέρνηση της Νέας Δημοκρατίας -πολύ σωστά- φέρνει τη μετάφραση του κειμένου του «World Anti-Doping Agency» με επιτελική βραδύτητα.

Τα ίδια, βέβαια, είχατε κάνει και στο παρελθόν. Η προηγούμενη αναθεώρηση του κώδικα από τον «World Anti-Doping Agency» είχε γίνει τον Νοέμβριο του 2013. Έως το 2015 η Νέα Δημοκρατία δεν είχε κάνει τίποτα απολύτως για την υιοθέτησή του -δύο χρόνια δηλαδή χαμένα- μέχρι που η ελληνική νομοθεσία αναγνωρίστηκε με το ν.4373 του ΣΥΡΙΖΑ.

Και αυτό δεν ήταν το μόνο πρόβλημα γύρω από το ντόπινγκ που έπρεπε να λύσουμε. Επειδή στην επιτροπή ειπώθηκαν αρκετά πράγματα και από τον εισηγητή της Πλειοψηφίας και από τον Υπουργό, να θυμίσουμε ότι το Εθνικό Συμβούλιο Καταπολέμησης του Ντόπινγκ είχε προϋπολογισμό 50.000 ευρώ το 2013 και το 2014 -ουσιαστικά δηλαδή ήταν ανενεργός- και εμείς τον τετραπλασιάσαμε, ενώ παράλληλα εξοφλήσαμε χρέη εκατομμυρίων σε δειγματολήπτες.

Επίσης, υπήρχαν συσσωρευμένα χρέη προς το ΕΣΚΑΝ από ομάδες, από οργανισμούς, συνολικού ύψους 2,4 εκατομμυρίων ευρώ, χρέη που δεν είχατε διεκδικήσει. Εμείς τα διεκδικήσαμε και με νομοθετική ρύθμιση απαιτήσαμε είτε την εξόφλησή τους είτε τη ρύθμισή τους.

Εμείς, επίσης, σε δύσκολες περιόδους, σε μνημονιακές περιόδους, με δημοσιονομικές πιέσεις εξοφλήσαμε τις εισφορές προς διεθνείς οργανισμούς που εσείς είχατε αφήσει απλήρωτες. Φτιάξαμε την εθνική πλατφόρμα για την καταπολέμηση του ντόπινγκ που προέβλεπε η Διεθνής Σύμβαση της UNESCO, για την οποία εσείς είχατε αδιαφορήσει. Αυτό ως προς την αποκατάσταση της αλήθειας.

Στην ουσία τώρα του ζητήματος: Το ντόπινγκ, όπως πολλές και πολλοί συνάδελφοι από όλες τις πτέρυγες στη Βουλή έχουν πει, δεν είναι μόνο αθλητικό πρόβλημα ούτε μόνο πρόβλημα υγείας όσων εμπλέκονται στα δίχτυα του. Είναι το σύμπτωμα μίας αρρώστιας που έχει διαβρώσει όλο το αθλητικό εποικοδόμημα και ιδιαίτερα τον πρωταθλητισμό. Είναι το αποτέλεσμα μίας έλλειψης ηθικής που τείνει να κυριαρχήσει και που στο όνομα τής νίκης είναι διατεθειμένη να παραβιάσει κάθε φραγμό. Εδώ και πολλά χρόνια δεν είναι απειλή, είναι μία πραγματικότητα, μία κίβδηλη πραγματικότητα που υπηρετείται από ένα ολόκληρο σύστημα.

Αναφερόμαστε -και πολύ σωστά- στα τεράστια οικονομικά συμφέροντα της φαρμακευτικής τεχνολογίας και στα συμφέροντα των διαφημιστών, των χορηγών, που μέσα από τις επιδόσεις του υψηλού πρωταθλητισμού επιδιώκουν να προωθήσουν κέρδη και φυσικά να προωθήσουν τη δημόσια εικόνα τους. Όλοι αυτοί αποτελούν την κορυφή μίας πυραμίδας, αλλά η βάση του προβλήματος διαβρώνει ολόκληρη την κοινωνία, αναπαράγοντας μία σειρά από κακοδαιμονίες.

Γνωρίζουμε όλες και όλοι το κλασικότατο παράδειγμα: Ένα παιδί ξεκινά στα χρόνια του δημοτικού ένα άθλημα σε έναν σύλλογο, στίβο, κολύμπι, ποδόσφαιρο, μπάσκετ, τένις, οτιδήποτε. Ο σύλλογος διοικείται από παράγοντες και έχει και προπονητή. Και εκεί ακριβώς αρχίζουν οι ευθύνες. Κάποιοι ξεχωρίζουν ότι το παιδί έχει ικανότητες σε σχέση με τα υπόλοιπα. Ακολουθεί μία συμβουλή, «πρέπει να πάρεις βιταμίνες». Το παιδί το λέει στους γονείς, οι γονείς ενδεχομένως το αποδέχονται. Το παιδί με την προσπάθειά του, το ταλέντο του συνεχίζει, έχει επιτυχίες, αφιερώνει χρόνο, κόπο, κάνει όνειρα και τότε έρχονται και ξανάρχονται οι επιτήδειοι και προτείνουν κάποια επιπλέον βοηθήματα, κάποια ιατρική παρακολούθηση.

Ξέρετε, η λέξη «αναβολικά» μπορεί να μην ακουστεί ευθέως, αλλά περί αναβολικών πρόκειται στο όνομα της δόξας, στο όνομα του υλικού κέρδους, γιατί ο πρωταθλητισμός σε όλα τα πράγματα αμείβεται πάρα πολύ υψηλά και στο όνομα επίσης του «όλοι το κάνουν, όλοι κάνουν το ίδιο πράγμα, εσύ γιατί να μην το κάνεις;».

Πολλοί θα υποκύψουν, θα παρασυρθούν. Οι περιπτώσεις Ελλήνων και Ελληνίδων πρωταθλητών και πρωταθλητριών που βρέθηκαν θετικοί σε αντιντόπινγκ τεστς, δυστυχώς, είναι πάρα πολλές. Έχουμε, λοιπόν, ως πολιτεία την ευθύνη αυτό που περιέγραψα να μην το αποδεχθούμε ως τετελεσμένο. Είναι υποχρέωσή μας να προστατεύσουμε τη νεολαία και τον αθλητισμό από τη φαρμακοδιέγερση -το ντόπινγκ- που αναπαράγει σε συμβολικό επίπεδο και εκτός αθλητικών χώρων την αντίληψη της πάση θυσία νίκης, ακόμα και αν τα μέσα δεν είναι και τόσο καθαρά, ακόμα και αν κινδυνεύει η υγεία ή η ζωή, η δική μας ή των άλλων, ακόμα και αν αντιλαμβάνομαι ότι ο κόπος μου και η προσπάθειά μου ίσως εξυπηρετεί άλλα συμφέροντα και όχι τόσο τα δικά μου τελικά.

Επαναλαμβάνω ότι αυτά τα φαινόμενα, κυρίες και κύριοι συνάδελφοι, ανθούν στον αθλητισμό, καθώς οι αθλητές είναι πρότυπα, λειτουργούν, όμως, πολλαπλασιαστικά και έξω από τον αθλητισμό. Η νίκη γίνεται η υπέρτατη αξία και εκτός των γηπέδων, παντού, στη δουλειά, στις διαπροσωπικές σχέσεις. Δεν υφίστανται πλέον συνάδελφοι ή συμπολίτες, αλλά μόνο ανταγωνιστές, εχθροί. Η έντιμη προσπάθεια περιγελιέται, η αλληλεγγύη θεωρείται γραφική.

Το πρότυπο του ντόπινγκ είναι η επιτομή της ιδέας ότι η επικράτηση επί των άλλων είναι το μόνο που έχει σημασία. Αυτό ακριβώς, δηλαδή, που θεωρητικοποιεί ο νεοφιλελευθερισμός, διαλύοντας τον κοινωνικό ιστό και οδηγώντας την κοινότητα στα όριά της.

Τουλάχιστον, το νομοσχέδιο που έχουμε στα χέρια μας είναι αναμφίβολα θετικό. Είναι, όμως, ένα επαρκές όπλο, αν δεν συνδυαστεί με μια άλλη προσέγγιση του αθλητισμού στο σχολείο, στο σωματείο, στον σύλλογο;

Είναι ένα εντελώς ανεπαρκές όπλο, κυρίες και κύριοι συνάδελφοι -και κλείνω με αυτό- αν δεν συνοδευτεί με μέτρα ενίσχυσης του μαζικού αθλητισμού, με υποστήριξη του ερασιτεχνικού αθλητισμού. Και δυστυχώς, προς αυτή την κατεύθυνση δυόμισι χρόνια τώρα -όχι μόνο κατά τη διάρκεια της καραντίνας, αλλά και πριν και πολύ φοβάμαι ότι και στο μέλλον το ίδιο θα ισχύει- δεν έχουμε καμμία απολύτως κίνηση από πλευράς του Υπουργείου, το οποίο αναλώνεται σε ίντριγκες, ώστε να αναπαράγει και να αναπαράγεται το πελατειακό κύκλωμα στη διοίκηση των ομοσπονδιών και των σωματείων. Και αυτό είναι όλο, ενώ τα προβλήματα συσσωρεύονται.

Και στον αθλητισμό, όπως και παντού, οι πολίτες καταλαβαίνουν τι ακριβώς αυτό συνεπάγεται, τι συνεπάγεται δηλαδή η δήθεν αριστεία της Νέας Δημοκρατίας και θα την επιβραβεύσουν αναλόγως πολύ σύντομα. Να είστε σίγουροι!

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Επόμενος ομιλητής είναι ο Κοινοβουλευτικός Εκπρόσωπος της Ελληνικής Λύσης, ο κ. Χήτας.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατ’ αρχάς, καλό μήνα!

Επειδή σήμερα μιλάμε για αθλητισμό και πριν μπω στο νομοσχέδιο, θα ήθελα να σας διαβάσω το εξής: «Να ανοίξουν γήπεδα, στάδια, πάρκα, πλατείες, χώροι στους οποίους οι άνθρωποι θα μπορούν να περπατήσουν, θα μπορούν να αθληθούν. Οι συνέπειες στα παιδιά θα είναι ολέθριες. Αυτό που μπορούμε να κάνουμε είναι να πούμε στον κόσμο ποιος και πού είναι ο κίνδυνος, παρά να αλλάξουμε τη νομοθετική ρύθμιση για κάθε γυμναστήριο».

Τα λόγια αυτά –ξέρετε- ανήκουν στον δόκτωρ Ιωαννίδη του Stanford, τον άνθρωπο που πολλοί λοιδορήσαν, όταν σας έλεγε πόσο καταστροφικό είναι το lockdown, τον άνθρωπο που τα συστημικά κανάλια τον έθαψαν -μεταφορικά εννοώ- και δεν του έδωσαν ποτέ τον λόγο.

Έχετε κάνει εγκλήματα για την πανδημία, θα επιστρέψω μετά εκεί, αλλά θέλω να πω κάποια πράγματα για το νομοσχέδιο, κύριε Αυγενάκη, για το ντόπινγκ, για τη μάστιγα του σύγχρονου αθλητισμού. Και ως δημοσιογράφος-αθλητικογράφος είκοσι επτά χρόνια έχω να σας πω δυο-τρία πράγματα.

Οι παράγοντες, ξέρετε, κύριε Αυγενάκη, είναι πολύ πιο βλαβεροί από το ντόπινγκ, που και αυτό είναι πολύ βλαβερό -το πιστεύω ακράδαντα αυτό, νομίζω ότι το πιστεύετε και εσείς- όχι μόνο στο ποδόσφαιρο σε όλα. Παράγοντες, για παράδειγμα, πρωταγωνίστησαν –θα μου πείτε, είναι οι εξαιρέσεις αλλά υπάρχουν-πριν από λίγο καιρό στις αποκαλύψεις για περιστατικά παιδοβιασμών σε σωματεία, περιστατικά που ξεκίνησαν από τις αποκαλύψεις της Μπεκατώρου, η οποία πριν λίγες μέρες διεκδίκησε την Ομοσπονδία της Ιστιοπλοΐας, αλλά οι παράγοντες τής γύρισαν την πλάτη και δεν εξελέγη.

Καλά, δεν θα ζητήσω να συζητήσουμε για τους παράγοντες του ποδοσφαίρου, γιατί αν αρχίσω να μιλάω γι’ αυτό, δεν θα τελειώσουμε ποτέ εδώ μέσα. Προφανώς και δυστυχώς δεν πιστεύουμε ότι με την εναρμόνιση αυτή, γιατί περί εναρμόνισης πρόκειται, θα χτυπήσουμε το πρόβλημα στη ρίζα του. Και δεν θα λύσουμε το πρόβλημα γιατί όπως ακριβώς καμμία κυβέρνηση μέχρι σήμερα -όχι εσείς, δεν λέω ότι έχετε κακές προθέσεις, ίσα ίσα που είναι πολύ καλές και μακάρι να πετύχετε- δεν έδειξε πραγματική βούληση να αντιμετωπίσει το φαινόμενο, θεωρώ ότι έτσι και η δική σας δεν θα «σπάσει αβγά». Η έλλειψη ικανότητας, αποτελεσματικότητας και πολλές φορές η αδιαφορία σε συνδυασμό με τους ρυθμούς χελώνας που έχουμε εδώ στην Ελλάδα είναι οι βασικοί ανασταλτικοί παράγοντες.

Και μη γελιόμαστε, κύριε Υπουργέ, αυτά που ανέφερα είναι και η αιτία που η WADA τον περασμένο Οκτώβριο επί της Κυβέρνησής σας απέσυρε για έξι μήνες την πιστοποίηση από το εργαστήριο που έχουμε για ελέγχους ντόπινγκ.

Για εμάς πολύ σημαντικό είναι, ξέρετε, και ένα ακόμη κομμάτι σε αυτό το θέμα του ντόπινγκ. Αυτό είναι οι αυστηρές ποινές, κάτι που παίζει πολύ σημαντικό ρόλο. Αν υπήρχαν σοβαρές ποινές σαν αυτές που προτείνει η Ελληνική Λύση, όπως για παράδειγμα, τα πραγματικά ισόβια ή ο χημικός ευνουχισμός για τον παιδοβιασμό, θα το σκεφτόντουσαν δέκα φορές πριν απλώσουν τα βρωμόχερά τους αυτοί οι συγκεκριμένοι άρρωστοι άνθρωποι.

Όταν κυβερνήσει η Ελληνική Λύση -και θα έρθει αυτή η ώρα-, αυτά τα φαινόμενα θα πάψουν να υπάρχουν. Οι παιδοβιαστές θα μπαίνουν πραγματικά ισόβια. Εμείς πιστεύουμε ότι η ίδια λογική θα πρέπει να υπάρχει και στο ντόπινγκ. Οι κυρώσεις για τους παραβάτες πρέπει να είναι πολύ αυστηρές και να μην τους δίνουν κανένα περιθώριο για προνομιακή μεταχείριση.

Κατά τα άλλα, πραγματικά ευχόμαστε να βάλετε ένα λιθαράκι και να μπορέσουμε να περιορίσουμε έστω αυτό το φαινόμενο. Και όσον αφορά αυτό το κομμάτι, το νομοσχέδιο σήμερα δεν είναι πεδίο αντιπαράθεσης. Μπορεί να μιλήσουμε για τον τρόπο που μπορεί κανείς να πολεμήσει το θέμα αυτό, αλλά πραγματικά όλοι ευχόμαστε να καταπολεμηθεί το φαινόμενο αυτό.

Ως Κοινοβουλευτικός Εκπρόσωπος σήμερα θα μου δώσετε το δικαίωμα να αναφερθώ σε κάποια πολύ σοβαρά θέματα, απευθυνόμενος στις Ελληνίδες και τους Έλληνες, στους Βουλευτές του κυβερνώντος κόμματος και σε σας, κύριε Υπουργέ, που εκπροσωπείτε αυτή τη στιγμή την ελληνική Κυβέρνηση.

Δεν θα μπορούσα, λοιπόν, να μην αναφερθώ σε κάτι σκανδαλώδες που έγινε προχθές. Την ώρα που οι Έλληνες στα νησιά μας, στη Λέσβο, τη Χίο, τη Σάμο παραμένουν εγκλωβισμένοι και υπό το καθεστώς απίστευτων διώξεων, η Ευρωπαία Επίτροπος, η κ. Γιόχανσον, μαζί με τον αρμόδιο Υπουργό Νότη Μηταράκη πραγματοποίησαν ένα πολύ προκλητικό ταξιδάκι αναψυχής για να επιβλέψουν τη διαδικασία εξισλαμισμού των νησιών μας. Η Ελληνική Λύση στέκεται στο πλευρό των αγωνιζόμενων Ελλήνων και απαιτεί τώρα τη μεταφορά όλων των παράνομων μεταναστών σε ανθρώπινες δομές σε ακατοίκητα νησιά.

Και λυπάμαι που θα το πω σήμερα που είναι και Πρωταπριλιά, γιατί, κύριε Αυγενάκη, μπορεί να διαφωνούμε σε πολλά, και στο αθλητικό κομμάτι, αλλά και στο ιδεολογικό κομμάτι, κάτι που είναι υγιές. Άλλωστε, εδώ είναι ένας χώρος ανταλλαγής απόψεων και πολιτικής αντιπαράθεσης. Και αυτό ισχύει για όλους. Είναι θεμιτό και υγιές να διαφωνούμε, όχι μεταξύ μας, εγώ κι εσείς, αλλά όλοι μας. Όμως, αυτό το οποίο δεν είναι επιθυμητό είναι να έρχονται Υπουργοί στον ναό της δημοκρατίας και να λένε ψέματα ενώπιον Βουλευτών, ενώπιον των αντιπροσώπων του ελληνικού λαού.

Και πραγματικά σήμερα, μέρα που είναι, θέλω να πω χρόνια πολλά στον κ. Μηταράκη! Να του πούμε χρόνια πολλά, γιατί είναι Πρωταπριλιά! Είναι η μέρα του ψέματος!

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Γιατί; Γιορτάζει;

**ΚΩΝΣΤΑΝΤΙΝΟΣ ΧΗΤΑΣ:** Τι γιορτάζει; Αναρωτιέστε αν γιορτάζει; Είναι η μέρα του ψέματος σήμερα! Θα τα πούμε και για τον Τσίπρα, είναι γνωστά. Όμως, εδώ τώρα έχουμε και νέους που διεκδικούν αυτή τη θέση, κύριοι της Νέας Δημοκρατίας! Και θα αποδείξουμε γιατί λέει ψέματα. Γι’ αυτό λέω ότι μπορούμε να έχουμε διαφορετική άποψη στην αντιμετώπιση του λαθρομεταναστευτικού, του οικονομικού, της επιδημιολογίας και για ό,τι άλλο θέλετε, αλλά όχι με ψέματα! Διότι λέει ψέματα ο κ. Μηταράκης, όταν λέει ότι οι ροές σταμάτησαν, κάτι που θα αποδείξω σήμερα για άλλη μια φορά.

Σας δείχνω τις νέες χθεσινοβραδινές αφίξεις στη Λέσβο! Ορίστε, δείτε τις φωτογραφίες! Εδώ είναι και θα τις καταθέσω όλες μαζί στα Πρακτικά στο τέλος. Εδώ είναι όλα! Λέει ψέματα! Και είπε ψέματα πριν από δεκαπέντε μέρες εδώ στην ελληνική Βουλή, όταν έφερε τροπολογία και είπε ότι τα χρήματα που θα παίρνουν και αφορούν σε ξενοδοχεία, και όχι μόνο, θα είναι αφορολόγητα, δεν θα μπορεί να τα «ακουμπάει» κανείς, ότι δεν έχει μέσα ΜΚΟ κ.λπ., κ.λπ.. Τα θυμάστε; Σε εμένα τα έλεγε, εκεί καθόμουν! Και πήραμε το χαρτί που κατέθεσε και είχε μέσα δεκαεπτά ΜΚΟ! Άρα λέει ψέματα! Και τον καλέσαμε εκείνη την ημέρα ή να επιστρέψει στο Κοινοβούλιο και να ζητήσει συγγνώμη από τους Βουλευτές, από την Εθνική Αντιπροσωπεία γιατί είπε ξεδιάντροπα ψέματα ή να παραιτηθεί. Δεν έχει κάνει τίποτα, συνεχίζει τα ψέματά του.

Τρίτο ψέμα. Είπε ότι οι δομές θα είναι κλειστές. Δυστυχώς γι’ αυτόν, όμως, η κ. Γιόχανσον τον διέψευσε. Οι δομές θα είναι ανοιχτές και μιλάμε για ένα τεράστιο σκάνδαλο, γιατί πηγαίνετε πλέον να κάνετε μόνιμες εγκαταστάσεις, μόνιμα χωριά στα νησιά μας, μόνιμα χωριά με παράνομους μετανάστες!

Και έρχομαι στη συνέχεια των ψεμάτων. «Ξαφνική αύξηση των αφίξεων παράνομων μεταναστών. Επτά βάρκες, διακόσια τριάντα άτομα έχουν αποβιβαστεί στο νησί από τις 25 Μαρτίου μέχρι και σήμερα». Κι αυτό ψέματα; Φεύγει σιγά σιγά η «καραντίνα» και ξεκινάει τώρα πάλι η «δουλειά»! «Business»! Ξεκινάμε πάλι τις «business»! Και αν η κυρία Ευρωπαία Επίτροπος, η κ. Γιόχανσον, είναι τόσο φιλική με τους παράνομους μετανάστες, ας τους βάλει σε ένα αεροπλάνο, ας τους πάει στην Κωνσταντινούπολη και να πηγαίνουν στη Σουηδία. Και ας αποφασίζουν από εκεί, βρισκόμενοι στη Σουηδία, αν είναι νόμιμοι ή παράνομοι.

Επίσης, για να καταλάβω, να μας πουν η κ. Γιόχανσον και ο κ. Μηταράκης πού έχουμε πόλεμο τώρα! Έχουμε κάπου πόλεμο για να έρθουν αυτοί οι άνθρωποι; Έχουμε πόλεμο κάπου στη γειτονιά μας και δεν το ξέρουμε εμείς;

Επιπλέον, σας διαβάζω: «Βάρκα με σαράντα τρεις παράνομους έφτασε χθες στις 3.00΄ τα ξημερώματα». Στις 3.00΄ τα ξημερώματα τους εντόπισε το Λιμενικό μας και τους μάζεψε από τη θάλασσα.

Και την ώρα που συμβαίνουν αυτά, έρχεται η Ελληνική Στατιστική Αρχή, κύριε Υπουργέ και κύριοι συνάδελφοι, να μας δώσει μια γερή γροθιά στο στομάχι. Εκατόν τριάντα δύο χιλιάδες θάνατοι και μόλις ογδόντα έξι χιλιάδες νέες γεννήσεις το 2020 για τους Έλληνες! Η μεγαλύτερη μείωση πληθυσμού που έχει καταγράψει η Ελληνική Στατιστική Αρχή από το 1932, αν εξαιρέσει κανείς την εποχή της Κατοχής! Μιλάμε για κανονική εθνοκτονία! Μιλάμε για σαράντα έξι χιλιάδες Έλληνες μείον! Και αυτό μόνο το 2020!

Αντί, λοιπόν, αυτό να είναι το πρώτο θέμα στην πολιτική αντιπαράθεση μεταξύ όλων των κομμάτων εδώ μέσα και αντί να υπάρχει σύμπνοια των πολιτικών δυνάμεων για να ανακοπεί η πορεία αφανισμού του ελληνικού έθνους, το πολιτικό σύστημα ασχολείται με τον Καλογρίτσα! Συγγνώμη, κύριε Κουτσούμπα, αλλά αυτοί είστε! Θα το δανειστώ!

Και θα πάω λίγο στα της πανδημίας, όπου πραγματικά εδώ ο κατήφορός σας δεν έχει τέλος, δυστυχώς! Και είναι ξεκάθαρη ομολογία ήττας από το «απαγορεύεται η μετακίνηση το Σαββατοκύριακο» να πηγαίνουμε στο «επιτρέπεται η μετακίνηση μόνο το Σαββατοκύριακο». Και προφανώς η δημοσκοπική σας κατάρρευση σάς οδήγησε στο άρον άρον άνοιγμα της αγοράς.

Η Κυβέρνηση, λοιπόν, σκέφτεται να ανοίξει την αγορά -και καλά κάνει, εμείς το φωνάζουμε εδώ και έναν χρόνο ότι δεν έπρεπε να κλείσει ποτέ- με πενταπλάσιο αριθμό διασωληνωμένων από ό,τι είχε όταν την έκλεισε. Μας δικαιώνετε απόλυτα σαν Ελληνική Λύση, η οποία έγκαιρα είχε προειδοποιήσει πως το καθολικό κλείσιμο, η οριζόντια απαγόρευση οικονομικής και κοινωνικής δραστηριότητας θα είχε καταστροφικά αποτελέσματα.

Και είναι απαράδεκτο -και θα πρέπει κάποια στιγμή να μαζευτούν- να βγαίνουν Υπουργοί ως «τηλεμαϊντανοί» και να κάνουν συνεχώς αντιφατικές δηλώσεις για το άνοιγμα του λιανεμπορίου. Άλλα ακούς στις 11.00΄, άλλα ακούς στις 12.00΄, άλλα στις 14.00΄ και άλλα στις 15.00΄, χωρίς σχέδιο.

Τέρμα, όμως, τα ψέματα, γιατί κι εδώ έχουμε ψέματα. Είχαμε πει από την πρώτη στιγμή ότι το 80% των θανάτων στο «κύμα» που σάρωσε τη βόρεια Ελλάδα γινόταν εκτός ΜΕΘ. Δικαιωθήκαμε! Είπαμε ότι το lockdown είναι καταστροφικό και ότι αυξάνει τη θνησιμότητα και τη νοσηρότητα. Φωνάζαμε για τεστ και δικαιωθήκαμε. Όλα αυτά πριν από δέκα μήνες! Είπαμε ότι είμαστε επιφυλακτικοί για τα εμβόλια και δικαιωθήκαμε! Μας λέγατε γραφικούς. Εσείς διαψευστήκατε και εμείς δικαιωθήκαμε! Τώρα όλα όσα προτείναμε γίνονται αποδεκτά, και τα τεστ και τα lockdown, τώρα που ανοίγει η αγορά, παρά την έξαρση. Κανονικά η Κυβέρνηση του κ. Μητσοτάκη και ο ίδιος ο Πρωθυπουργός θα έπρεπε να ξηλώσει την επιτροπή χθες, γιατί αυτή τον οδήγησε σε αυτά τα μονοπάτια. Χθες έπρεπε να ξηλωθεί η επιτροπή!

Και θα έρθω και σε αυτό το εθνικό σχέδιο ανάκαμψης το οποίο παρουσίασε χθες ο κ. Μητσοτάκης. Και εδώ οι ανακοινώσεις του Πρωθυπουργού αποδεικνύουν ότι δεν υπάρχει κανένα σχέδιο για την ανάκαμψη.

Η παρουσίαση ενός αθροίσματος υποτιθέμενης κοινοτικής ενίσχυσης, δανεισμού, ιδιωτικών κεφαλαίων, για να αυξηθεί επικοινωνιακά το ποσό διάθεσης, μοιάζει περισσότερο με φούσκα.

Και πραγματικά το λέμε τώρα που είναι ακόμη νωρίς, ότι με επικοινωνιακές πομφόλυγες δεν έρχεται ούτε ανάπτυξη ούτε παραγωγική ανασυγκρότηση. Χρειάζεται σχέδιο, το σχέδιο της Ελληνικής Λύσης, το σχέδιο ανάκαμψης και παραγωγικής ανασυγκρότησης, που βασίζεται στις αρχές του οικονομικού πατριωτισμού και του έθνους - κράτους. Είναι η λύση για την εθνική, οικονομική και κοινωνική ανάκαμψη της πατρίδας.

Δεν είναι εδώ οι αρμόδιοι Υπουργοί -και κλείνω με αυτό, κύριε Πρόεδρε, και σας ευχαριστώ, ούτως ή άλλως δεν θα δευτερολογήσω- αλλά θέλω να κλείσω με ένα πολύ σημαντικό θέμα για το οποίο μας ενόχλησαν εχθές στην Ελληνική Λύση από τους παράκτιους αλιείς μας. Αυτό αφορά. Θέλω να ακουστεί από Βήματος Βουλής και θα επανέλθουμε και με ερωτήσεις, αλλά και με επίκαιρες: Δεκατρεισήμισι χιλιάδες σκάφη παράκτιων αλιέων έμειναν εντελώς αδικαιολόγητα εκτός επιδότησης 11 εκατομμυρίων ευρώ της Ευρωπαϊκής Ένωσης.

Τι έχουμε λοιπόν εδώ; Ακούστε λίγο γιατί πρέπει να ασχοληθείτε και εσείς του κυβερνώντος κόμματος. Έδωσε η Ευρωπαϊκή Ένωση επιδότηση 11 εκατομμύρια ευρώ για τους παράκτιους αλιείς, από δεκατρεισήμισι χιλιάδες σκάφη την καρπώθηκαν πεντακόσια ογδόντα σκάφη. Ερώτηση: Γιατί; Απάντηση: Γιατί βάλατε εσείς -όχι, η Ευρωπαϊκή Ένωση, εσείς, είναι αστοχία, δείτε το- προϋπόθεση για να τη λάβουν την επιδότηση αυτή τα σκάφη των παράκτιων να έχουν το δορυφορικό σύστημα VMS, το οποίο είναι και ακριβό -3 με 3,5 χιλιάδες ευρώ- και δεν το προβλέπει η Ευρωπαϊκή Ένωση πουθενά αυτό. Δείτε το. Στηρίξτε τους Έλληνες αλιείς. Αυτοί είναι που θα στηρίξουν την οικονομία μας, αλιείς, αγρότες, κτηνοτρόφοι, η πρωτογενής παραγωγή, αυτά, αυτοί. Δείτε τους ανθρώπους αυτούς. Είναι δεκατρεισήμισι χιλιάδες σκάφη. Αποκλείστηκαν όλοι από την επιδότηση των 11 εκατομμυρίων. Δείτε το. Να βοηθήσουμε τους ανθρώπους αυτούς. Αυτά είναι τα πραγματικά προβλήματα, με τα οποία πρέπει να ασχολείται το πολιτικό σύστημα και να δίνει λύσεις για την κοινωνία.

Ευχαριστώ.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Καββαδάς Αθανάσιος από τη Νέα Δημοκρατία. Θα ακολουθήσουν ο κ. Κεγκέρογλου, ο κ. Λοβέρδος, η κ. Δούνια και με την κ. Σκόνδρα θα ολοκληρωθεί ο κύκλος ομιλητών με φυσική παρουσία. Θα μιλήσουν μετά δύο Κοινοβουλευτικοί Εκπρόσωποι.

Κύριε Καββαδά, έχετε τον λόγο.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, καλό μήνα σε όλους σας.

Έχοντας μακρά θητεία στον χώρο του ερασιτεχνικού αθλητισμού πιστεύω σε ένα υγιές αθλητικό κίνημα. Για να διασφαλιστεί αυτό, ιδιαίτερα στον χώρο του επαγγελματικού αθλητισμού όπου υπεισέρχεται ο παράγοντας «κέρδος», πρέπει να υπάρχουν και να εφαρμόζονται οι νόμοι. Και ενώ στον χώρο του ερασιτεχνικού αθλητισμού χρειάζεται μια μεγάλη αναπτυξιακή ώθηση, στον χώρο του επαγγελματικού αθλητισμού χρειάζονται κανόνες. Η τοξικότητα που έχει κυριαρχήσει τα προηγούμενα χρόνια πρέπει να καταπολεμηθεί και να απαλειφθεί. Μία σειρά από παθογένειες απομάκρυναν τα τελευταία χρόνια τα νέα παιδιά από την ενεργό ενασχόλησή τους με τον αθλητισμό.

Το νέο πλαίσιο λειτουργίας των ομοσπονδιών και των σωματείων ενισχύει τη διαφάνεια. Χρειάζονται, όμως, και εμπνευσμένες πολιτικές από αυτούς που θα κληθούν να διοικήσουν τις ομοσπονδίες στο άμεσο μέλλον. Η θεσμοθέτηση και εκχώρηση εσόδων από το «ΣΤΟΙΧΗΜΑ» στον επαγγελματικό και ερασιτεχνικό αθλητισμό σε μια ισομερή κατανομή, αποτελεί επιλογή της Κυβέρνησης, μια επιλογή που γίνεται πράξη και δίνει ώθηση στον αθλητισμό.

Το νομοσχέδιο που έρχεται σήμερα προς ψήφιση στη Βουλή στοχεύει στο να θωρακίσει τον αθλητισμό από μια άλλη τοξική έκφανση. Αναφέρομαι στο ντόπινγκ, που συνιστά μάστιγα για τον αθλητισμό. Ο ελληνικός αθλητισμός δέχτηκε ισχυρά πλήγματα κατά το πρόσφατο παρελθόν από ανάλογες υποθέσεις. Θέλουμε καθαρούς αθλητές, καθαρό αθλητισμό, καθαρά μετάλλια. Θέλουμε οι φίλοι του αθλητισμού, όσοι παρακολουθούν και αγαπούν τα σπορ, να ξέρουν ότι αυτό που βλέπουν είναι κάτι αγνό, αληθινό, υγιές. Θέλουμε ένα αποτελεσματικό πλαίσιο για την καταπολέμηση και τον έλεγχο των αναβολικών ουσιών στον αθλητισμό.

Μέσα από τις διατάξεις αυτού του νομοσχεδίου επιχειρείται η εναρμόνιση του ελληνικού θεσμικού πλαισίου με τον νέο επικαιροποιημένο κώδικα του Παγκόσμιου Οργανισμού Αντιντόπινγκ. Σε λεκτικό επίπεδο και στο πεδίο των προθέσεων όλοι είναι εναντίον του ντόπινγκ. Οι πράξεις και τα έργα όμως είναι αυτά που μετράνε. Ο Παγκόσμιος Οργανισμός Αντιντόπινγκ το 2018 είχε επισημάνει τα κενά που υπήρχαν στη χώρα μας στο θεσμικό, αλλά και στο λειτουργικό πλαίσιο των υπηρεσιών, που είναι επιφορτισμένες με τον έλεγχο χρήσης αναβολικών ουσιών στον ελληνικό αθλητισμό.

Η Κυβέρνηση της Νέας Δημοκρατίας δημιούργησε μία νέα ανεξάρτητη αρχή, τον Εθνικό Οργανισμό Καταπολέμησης του Ντόπινγκ, με ουσιαστική αυτονομία και ανεξαρτησία, οικονομική αυτοτέλεια και διευρυμένες αρμοδιότητες. Πρόκειται για έναν σύγχρονο και λειτουργικό οργανισμό αντιντόπινγκ. Ο νέος διεθνής αναθεωρημένος κώδικας για το αντιντόπινγκ που ενσωματώνεται στην εθνική νομοθεσία, επιβάλλει την ύπαρξη μιας ανεξάρτητης αρχής, που θα ελέγχει και θα εγγυάται την εφαρμογή του.

Όλοι γνωρίζουμε τα προβλήματα που αντιμετώπιζε το Εθνικό Συμβούλιο Καταπολέμησης του Ντόπινγκ, τα κενά συμμόρφωσης που υπήρχαν με το διεθνές πλαίσιο. Αυτά τα κενά οδήγησαν στην άρση της αναγνώρισης του εργαστηρίου που λειτουργούσε στο ΟΑΚΑ, το οποίο αντιμετώπιζε προβλήματα βιωσιμότητας και λειτουργίας. Μπορεί η προηγούμενη κυβέρνηση να είχε περάσει νομοθετική ρύθμιση στις αρχές του 2019 για τη μεταφορά του εργαστηρίου στον «Δημόκριτο», αλλά αυτό δεν έλυνε κανένα πρόβλημα, αφού δεν είχε εκδοθεί υπουργική απόφαση για μεταφορά του, αλλά ούτε οι κανονιστικές διατάξεις για τα ζητήματα της χρηματοδότησης και του προσωπικού.

Σε όλα αυτά έδωσε λύση η Κυβέρνηση της Νέας Δημοκρατίας. Πέρα από τα 2 εκατομμύρια ευρώ που είχαν δεσμευτεί για να ενισχυθεί με εξοπλισμό το εργαστήριο, προβλέπεται η χρηματοδότησή του με 480.000 ευρώ μέχρι να επανακτήσει τη διαπίστευσή του και να αναγνωριστεί από τον Παγκόσμιο Οργανισμό Αντιντόπινγκ. Θα διατίθενται 400 χιλιάδες ευρώ σε ετήσια βάση από τον προϋπολογισμό. Ο πρώτος διαγωνισμός για την προμήθεια του εξοπλισμού του εργαστηρίου έχει ήδη ολοκληρωθεί με σύγχρονα όργανα αξίας 1,2 εκατομμυρίων ευρώ.

Από κει και πέρα δημιουργούνται οι συνθήκες και οι προϋποθέσεις για να διενεργούνται αιφνιδιαστικοί και κυρίως αποτελεσματικοί έλεγχοι στους αθλητές. Έμπρακτα η Ελλάδα βάζει τις βάσεις για να αποτελέσει χώρα - πρότυπο στον έλεγχο χρήσης αναβολικών ουσιών στον αθλητισμό, δικαιώνοντας την περίοπτη θέση που έχει διαχρονικά και ιστορικά στο ολυμπιακό κίνημα. Ήδη μέσα στο πρώτο τρίμηνο του 2021 έχουν πραγματοποιηθεί εκατό έλεγχοι εκτός αγώνων, ενώ ολόκληρη την τριετία 2016-2018 έγιναν συνολικά περίπου διακόσιοι.

Κυρίες και κύριοι συνάδελφοι, με ιδιαίτερη ικανοποίηση άκουσα και την πρόθεση του κυρίου Υπουργού να προηγηθεί μια ενημερωτική εκστρατεία ευαισθητοποίησης και ενημέρωσης για την πρόληψη ντόπινγκ, η οποία πιστεύω ότι πρέπει να αρχίσει μέσα από τα σχολεία. Ως θιασώτης του ερασιτεχνικού αθλητισμού, πιστεύω ότι το πρώτο πράγμα που πρέπει να διδάσκονται τα παιδιά είναι ότι ο αθλητισμός δεν αφορά μόνο ούτε κυρίως το σώμα, αλλά και την ψυχή, διαπλάθει χαρακτήρα, καλλιεργεί το ήθος, αναδεικνύει υψηλές αξίες και ιδανικά που δεν σχετίζονται μόνο με τις υψηλές επιδόσεις, αλλά και με τον σεβασμό στον συναθλητή, με το « ευ αγωνίζεσθαι» , την αξία της προσπάθειας και της συμμετοχής. Αυτές τις αρχές πρέπει να έχουν όπλο τους τα παιδιά και κυρίως εκείνα που φιλοδοξούν να είναι οι αυριανοί πρωταθλητές. Γιατί μόνο έτσι θα διατηρήσουν την ισορροπία τους μέσα στο εξαιρετικά ανταγωνιστικό περιβάλλον του πρωταθλητισμού. Μόνο έτσι θα αντισταθούν στο ντόπινγκ, θα παραμείνουν ακέραιοι άνθρωποι. Μόνο έτσι θα κατορθώσουν να γίνουν αληθινά επιτυχημένοι αθλητές, ανεξάρτητα από νίκες και ήττες.

Πεποίθησή μου είναι ότι σε ένα τέτοιο νομοσχέδιο που στέκεται στο πλευρό των αθλητών για να τους βοηθήσει να προστατεύσουν και τους εαυτούς τους και αυτό που αγαπούν, πρέπει να εκφραστεί η ευρεία συναίνεση όλων των πολιτικών δυνάμεων για να προστατέψουμε τον καθαρό και υγιή αθλητισμό.

Κύριε Υπουργέ, θέλω να συγχαρώ για τη συνέπεια σε αυτά που υποσχεθήκατε, αλλά και τους χρόνους τήρησής τους.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καββαδά.

Επόμενος ομιλητής ο κ. Λοβέρδος Ιωάννης από τη Νέα Δημοκρατία.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, κύριε Πρόεδρε.

Καλησπέρα σας, κυρίες και κύριοι Βουλευτές. Σήμερα συζητούμε ένα πολύ ενδιαφέρον νομοσχέδιο, γιατί η χώρα και ο κόσμος συνεχίζει, παρά την τρομακτική πανδημία που όλοι υφιστάμεθα τον τελευταίο χρόνο και για αυτόν τον λόγο, δεν πρέπει να εγκαταλείψουμε τις αλλαγές που πρέπει να γίνουν προς το καλό της κοινωνίας μας, επειδή υπάρχει η πανδημία. Πολύ σωστά φέρνει η Κυβέρνηση και ο Υφυπουργός, ο κ. Αυγενάκης, το νομοσχέδιο αυτό για ένα θέμα για το οποίο όλοι συμφωνούμε, τουλάχιστον επίσημα, τουλάχιστον ανοικτά. Για το τι κάνει ο καθένας στο μυαλό του έχω μερικές επιφυλάξεις. Όμως, όλοι επίσημα συμφωνούμε ότι πρέπει να καταργηθεί το ντόπινγκ, έτσι;

Δεν πρέπει να υπάρχει ντόπινγκ στον αθλητισμό. Πολύ σωστά. Και γιατί δεν πρέπει να υπάρχει ντόπινγκ στον αθλητισμό; Για δύο λόγους. Ο πρώτος είναι γιατί υπονομεύει τον υγιή ανταγωνισμό. Γίνονται ολυμπιονίκες και πρωταθλητές άνθρωποι που δεν το αξίζουν. Αυτός είναι ένας βασικός, για μένα, λόγος.

Ο δεύτερος λόγος είναι οι μεγάλες και φοβερές επιπτώσεις και συνέπειες που φέρει στην υγεία των πολιτών και κυρίως, των ανθρώπων που ασχολούνται με τον αθλητισμό και είναι πάρα-πάρα πολλοί. Διότι όταν λέμε αθλητισμό, δεν εννοούμε μόνο τους πρωταθλητές και τους ολυμπιονίκες. Μιλάμε ακόμη και για τα παιδιά που πηγαίνουν σε γυμναστήρια και γυμνάζονται και είναι εκατομμύρια, για να μην πω παραπάνω, δισεκατομμύρια σε όλον τον κόσμο.

Πρέπει, λοιπόν, να καταπολεμηθεί το ντόπινγκ. Σε αυτό συμφωνούμε και χαίρομαι που και η Αντιπολίτευση το υποστηρίζει. Άκουσα, βέβαια και άλλες απόψεις. Λογικό είναι μέσα στο πλαίσιο μιας αντιπολιτευτικής διάθεσης να ακούγονται και άλλες απόψεις.

Άκουσα, ας πούμε, τον αγαπητό μου -όντως το λέω, επειδή συμπαθώ πάρα πολύ τους Βουλευτές του ΚΚΕ, μολονότι δεν έχω τις ίδιες πολιτικές αντιλήψεις μαζί τους, αλλά άλλο το ανθρώπινο και άλλο το πολιτικό- κ. Συντυχάκη, ο οποίος είπε για το κίνητρο, την εμπορευματοποίηση του αθλητισμού και ότι το ντόπινγκ προκαλείται από την εμπορευματοποίηση του αθλητισμού. Είναι μια άποψη της Αριστεράς η οποία υπάρχει όσο θυμάμαι τον εαυτό μου. Θυμάμαι ότι τα έλεγε η κ. Σοφία Σακοράφα προτού γίνει Πρόεδρος του ΣΕΓΑΣ, όταν ήταν ακόμα αθλήτρια του ακοντισμού, που έλεγε για εμπορευματοποίηση του αθλητισμού.

**ΕΜΜΑΝΟΥΗΛ ΣΥΝΤΥΧΑΚΗΣ:** Τι είναι αυτά που λέτε;

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Τι να σας πω; Και εγώ θα ήθελα να υπάρξει πραγματικά μια ειδυλλιακή εικόνα αυτού που έχουμε όλοι στο μυαλό μας, ενός αθλητισμού που πηγαίνει για το δάφνινο στεφάνι, που δεν νοιάζεται για τίποτα άλλο παρά μόνο για τη νίκη και για τη συμμετοχή, που έλεγε ο Πιερ ντε Κουμπερτέν. Όμως, δεν υπάρχει αυτός, δεν υπάρχει στην πραγματική ζωή. Πρέπει να είμαστε ρεαλιστές.

Είπε προηγουμένως ο συνάδελφος, Γιώργος Κωτσός, ότι υπήρξαν προσπάθειες για ντόπινγκ από τα αρχαία χρόνια. Πάντα υπάρχουν και πάντα θα υπάρχουν, γιατί, όπως λένε και πολύ σωστά, «τον πλούτο πολλοί εμίσησαν, την δόξα ουδείς» και η νίκη ειδικά στον αθλητισμό είναι δόξα.

Αγαπητέ κύριε Συντυχάκη, δεν θέλω να σας φέρω σε δύσκολη θέση. Δεν το λέω για να σας μεμφθώ, αλλά το ντόπινγκ στη σύγχρονη εποχή ουσιαστικά με επιστημονικό και συστηματικό τρόπο ξεκίνησε από την Ανατολική Ευρώπη, ξεκίνησε από τη Λαοκρατική Δημοκρατία της Γερμανίας, που το είχε αναγάγει σε μείζον θέμα, διότι μέσα από τις επιτυχίες στον αθλητισμό μια χώρα μόλις δεκαεπτά εκατομμυρίων κατοίκων, έναντι εξήντα και εξήντα πέντε που είχε η Ομοσπονδιακή Δημοκρατία της Γερμανίας, είχε φτάσει να είναι πρώτη ή δεύτερη δύναμη στον παγκόσμιο αθλητισμό, που δεν έβγαινε με τίποτα. Γιατί; Διότι είπαν ότι με το μέσο του αθλητισμού θα αναδείξουμε τη δύναμη της θεολογίας και του καθεστώτος.

Άρα είναι πολιτικό όπλο για πάρα πολλούς το ντόπινγκ. Δεν σας κρύβω ότι δεν είμαι καθόλου σίγουρος αν δεν έχει γίνει και στην Ελλάδα αυτό μερικές φορές. Το 2004 νομίζω ότι δείξαμε ανοχή σε κάποια φαινόμενα. Εγώ τα λέω έξω από τα δόντια. Πώς είναι δυνατόν το 2004, που έγιναν εδώ οι Ολυμπιακοί Αγώνες, ξαφνικά να γέμισε η Ελλάδα ολυμπιονίκες; Δεν ήταν όλα ξεκάθαρα και βγήκαν στην πορεία. Μετά βγήκαν.

Το ντόπινγκ, λοιπόν, χρησιμοποιείται και για εμπορικούς σκοπούς και για να βγάλουν κέρδος κάποιες εταιρείες και για να βγάλουν κέρδος κάποιοι γιατροί και κάποιοι αθλητές και κάποιοι προπονητές και πολύ περισσότερο, κάποιοι μεσάζοντες. Χρησιμοποιείται, όμως και για τη δόξα του καθεστώτος σε ορισμένες περιπτώσεις, για τη δόξα της Ομοσπονδίας, για τη δόξα γενικότερα. Και αυτό είναι το πρόβλημα, αυτό είναι το μεγάλο πρόβλημα για το ντόπινγκ.

Θυμάμαι που μου έλεγε ένας αθλίατρος που ασχολείτο με το αντιντόπινγκ ότι ο τρόπος με τον οποίο παράγεται το ντόπινγκ είναι πιο γρήγορος από ό,τι το αντιντόπινγκ. Είναι πολύ δύσκολο να το καταπολεμήσεις στην πράξη.

Εγώ είμαι βέβαιος ότι η διάθεση και της Διεθνούς Ολυμπιακής Επιτροπής και των περισσότερων κυβερνήσεων είναι να καταπολεμηθεί. Δεν είναι εύκολο και δεν έχουν και τα επαρκή μέσα. Δείτε, για παράδειγμα, αυτό που συμβαίνει με την Τζαμάικα. Η Τζαμάικα είναι μια χώρα τριών εκατομμυρίων κατοίκων και έχει τον μεγαλύτερο αριθμό δρομέων στις μικρές αποστάσεις -εκατό, διακοσίων, τετρακοσίων- από όλες τις χώρες του κόσμου, ακόμη και από τις Ηνωμένες Πολιτείες της Αμερικής, που έχει τριακόσια πενήντα με τριακόσια εβδομήντα εκατομμύρια κατοίκους και πολύ περισσότερα οικονομικά μέσα από ό,τι έχει Τζαμάικα. Γιατί συμβαίνει αυτό; Νομίζω ότι η απάντηση είναι εύλογη.

Το νομοσχέδιο, λοιπόν, είναι προς τη σωστή κατεύθυνση και για αυτόν τον λόγο, όλοι πρέπει να το ψηφίσουμε και θα το ψηφίσουμε και είναι θετικό αυτό το οποίο γίνεται.

Θέλω μόνο να κάνω μια επισήμανση προτού τελειώσω, κύριε Πρόεδρε, για τριάντα δευτερόλεπτα, επειδή μπήκε τώρα και η εισηγήτρια της Μείζονος Αντιπολίτευσης, του ΣΥΡΙΖΑ.

Κάνατε μια επίθεση το πρωί στην εισήγησή σας εναντίον του κ. Αυγενάκη για τις παρεμβάσεις που έκανε στις ομοσπονδίες για να βάλει, να χώσει «δικούς του» ανθρώπους. Ο κ. Αυγενάκης έφερε ένα νομοσχέδιο που το ψηφίσαμε παλιότερα για να αλλάξουν οι διοικήσεις των ομοσπονδιών που ήταν δεκαετιών. Πολύ σωστά, στη σωστή κατεύθυνση ήταν αυτό το νομοσχέδιο και έπρεπε να γίνει. Έπρεπε να αλλάξουν αυτοί οι άνθρωποι που κάθισαν επί χρόνια και μπορεί ακόμα να φτάσαμε και σε φαινόμενα διαφθοράς στις ομοσπονδίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τώρα αλλάζουν σε πάρα πολλές ομοσπονδίες αυτοί οι πρόεδροι. Αν έχει κάνει παρεμβάσεις ο Αυγενάκης δεν τις ξέρω, δεν ήμουν μπροστά. Εκείνο, όμως, που δεν χωράει στη λογική μου είναι το εξής: Πώς είναι δυνατόν, αν έκανε παρεμβάσεις ο Αυγενάκης, να εξελέγη Πρόεδρος του ΣΕΓΑΣ η κ. Σοφία Σακοράφα; Παρενέβη υπέρ της Σακοράφα ο Αυγενάκης;

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Λοβέρδο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Παρενέβη υπέρ του Ζαγοράκη ο Αυγενάκης;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αυτόν τον έβαλαν άλλοι.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ο Ζαγοράκης, ο Αρχηγός της Εθνικής Ομάδας το 2004, που πήρε διακόσιες χιλιάδες ψήφους στις ευρωεκλογές, θα έβγαινε έτσι;

Ας είμαστε σοβαροί. Το μόνο που μπορείτε να μου πείτε είναι ότι από εδώ και πέρα, δεν θα πρέπει οι Πρόεδροι των ομοσπονδιών να είναι οι Βουλευτές κομμάτων. Σε αυτό θα συμφωνήσω.

Να ’στε καλά!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσω τον λόγο τώρα στον κ. Κεγκέρογλου από το Κίνημα Αλλαγής, μετά θα μιλήσει ο Κοινοβουλευτικός Εκπρόσωπος του ΜέΡΑ25 κ. Γρηγοριάδης.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ξέρετε τι έχετε κάνει και τι δεν έχετε κάνει κυρίως!

Άκουγα τον κ. Αυγενάκη από το γραφείο μου. Μέχρι τώρα είχαμε το κακέκτυπο «Τσίπρας που προσπαθεί να αντιγράψει τον Ανδρέα Παπανδρέου». Σήμερα, Πρωταπριλιά, κάτι γίνεται και ο αγαπητός κ. Αυγενάκης είπε ότι «χαιρετίζουμε τις εκλογές και τα αποτελέσματα, διότι ενίκησε η ανανέωση».

Nα υπενθυμίσω ότι αυτό το είχε πει ο Ανδρέας Παπανδρέου όταν είχαμε χάσει ως ΠΑΣΟΚ όλους τους μεγάλους δήμους. Είχε πει: «Νίκησε η αυτοδιοίκηση». Από εκεί το αντιγράψατε. Η αλήθεια είναι άλλη, κύριε.

Όμως, θέλω να ξεκινήσω τη σημερινή μου τοποθέτηση με μια αναφορά στον Γιώργο Φουντουλάκη και να εκφράσω τα θερμά μου συλλυπητήρια στην οικογένειά του. Ήταν ένας άνθρωπος που υπήρξε αγωνιστής της ζωής ούτως ή άλλως ως άτομο με αναπηρία, αλλά και εργάτης του παρα-ολυμπιακού κινήματος στη χώρα μας. Ήταν από τους πρωτεργάτες. Είναι απώλεια πέρα από τη ζωή και για τον χώρο του αθλητισμό.

Κυρίες και κύριοι συνάδελφοι, η Ελλάδα, η Ευρώπη και όλος ο κόσμος δίνουν έναν αγώνα για την αντιμετώπιση της πανδημίας. Οι αδυναμίες και τα λάθη στις αποφάσεις και τους χειρισμούς θεωρούνται μέχρι ενός σημείου αναπόφευκτα και αναπόφευκτες. Αυτό όμως που δεν είναι αναπόφευκτο και που δεν δικαιολογείται είναι η επανάληψη των λαθών από έλλειψη αξιολόγησης και αξιοποίησης εμπειρίας. Όμως, κυρίως δεν επιτρέπεται να υπάρχουν τραγικές ανεπάρκειες στους κυβερνητικούς χειρισμούς, που μαζί με τις σκοπιμότητες, προκαλούν ένα εκρηκτικό μείγμα που απειλεί τόσο την κοινωνική συνοχή, όσο και τη δημοκρατία και τη δημοκρατική λειτουργία των θεσμών.

Το λεγόμενο «επιτελικό κράτος» που -υπενθυμίζω- στηρίζεται στη βασική αρχή ότι όλες οι αποφάσεις λαμβάνονται από το Μαξίμου, από το Πρωθυπουργικό Γραφείο, ανακοινώνονται και εκτελούνται από τους Υπουργούς και τους Υφυπουργούς. Αν μεν θεωρηθούν ως επιτυχημένες τότε επευφημείται ο Πρωθυπουργός -και από αυτό το Βήμα βλέπουμε παρέλαση Βουλευτών που επευφημούν τις σωστές αποφάσεις του Πρωθυπουργού-, αν, όμως, όχι, χρεώνονται τους Υπουργούς και τους Υφυπουργούς. Αυτό είναι επιτελικό κράτος. Πρόκειται για ένα επιτελικό κράτος το οποίο προωθεί εν μέσω πανδημίας ανάθεση έργων και προμηθειών χωρίς διαγωνισμούς με το πέπλο της νομιμότητας των κατ’ εξαίρεση διατάξεων, που όμως έχουν γίνει κανόνας. Τι «κατ’ εξαίρεση» είναι όταν δεν υπάρχει εξαίρεση στο κατ’ εξαίρεση; Είναι κανόνας πλέον. Προωθούνται προσλήψεις ημετέρων παντού με αποκορύφωμα την κατακόρυφη αύξηση μετακλητών στο Μαξίμου και στα Υπουργεία. Ξεπεράσατε ακόμα και το ρεκόρ του ΣΥΡΙΖΑ για το οποίο είχαμε μαζί καταγγείλει την προηγούμενη κυβέρνηση. Οι περίπου δύο χιλιάδες επτακόσιοι ή εννιακόσιοι του ΣΥΡΙΖΑ -δεν θυμάμαι ακριβώς- πλέον είναι ένα ρεκόρ που έπεσε. Το ρεκόρ κατέχει πλέον η Νέα Δημοκρατία με τρεις χιλιάδες τριάντα μετακλητούς.

Από τη σκοπιμότητα δεν εξαιρέθηκε ούτε ο χώρος του αθλητισμού σε μία περίοδο που υπήρχαν όλες, και υπάρχουν και τώρα, οι προϋποθέσεις για να ανοίξει ένας ευρύς κοινωνικός, πολιτικός, δημόσιος διάλογος για την καλλιέργεια του αθλητικού πνεύματος, για την ενίσχυση των αθλητικών θεσμών και την επιβράβευση όσων διακονούν τον εθελοντισμό και τον αθλητισμό για να υπάρχει κίνητρο και για τους νέους ανθρώπους. Η Κυβέρνηση έδωσε προτεραιότητα στο κυβερνητικό και κομματικό παρεμβατισμό στο αθλητικό κίνημα. Είναι πασιφανές. Το λένε από παντού όλες οι πλευρές. Ο μόνος που δεν το αποδέχεται, αν και έμμεσα το αποδέχτηκε ο κ. Λοβέρδος προηγουμένως που τον διαδέχθηκα στο Βήμα, είναι ο κ. Αυγενάκης.

Τα αποτελέσματα αυτής της παρέμβασης είναι μπούμερανγκ για την Κυβέρνηση. Όποιος προσπαθεί να βιάσει τα πράγματα, έρχεται αντιμέτωπος με αυτή την πραγματικότητα. Τα αποτελέσματα στην πλειονότητα των αθλητικών ομοσπονδιών είναι ράπισμα για τις κυβερνητικές παρεμβάσεις. Κάνουν λάθος, όμως, όσοι θεωρούν ότι είναι προσωπική αποτυχία του κ. Αυγενάκη. Είναι επιλογή της Κυβέρνησης και του κ. Μητσοτάκη. Το Πρωθυπουργικό Γραφείο αντί να ασχολείται με την πανδημία, έπαιρνε τηλέφωνο για τις εκλογές στις ομοσπονδίες. Έχω πάρα πολλά. Δεν μου επιτρέπεται από αυτό το Βήμα να τα πω, αλλά αν με καλέσει οποιοσδήποτε, δικαστικός ή άλλος λειτουργός, βεβαίως θα τα καταθέσω σε όλες σχεδόν τις ομοσπονδίες που εγώ έχω γνώση.

Κι εσείς προσωπικά πήρατε τηλέφωνα, κύριε Αυγενάκη. Ξέρετε και ξέρουμε πολύ καλά τα θέματα τα οποία συζητήσαμε. Όπως και πολιτικά φέρατε είκοσι τροπολογίες, πολλές από τις οποίες είχαν και φωτογραφικές διατάξεις και ήταν παρεμβατικές και χάσατε είκοσι συν μία ομοσπονδίας, εκτός από δυο-τρεις που εξελέγησαν αξιόλογοι άνθρωποι κ.λπ.. Σας γύρισαν την πλάτη.

Στο σημείο αυτό θα ήθελα να συγχαρώ όλους όσους εκλέχτηκαν στις πρόσφατες εκλογές. Να τους ευχηθώ καλή δύναμη, αλλά να συγχαρώ και αυτούς που συμμετείχαν, με κίνητρο την αγάπη τους για τον αθλητισμό, αλλά δεν εκλέχτηκαν, διότι είναι πάρα πολλοί και αυτοί που δεν εκλέχθηκαν και είχαν μπει λόγω αυτού του κινήτρου. Να συγχαρώ και αυτούς που μπήκαν και ατύχησαν λόγω του ότι ενεπλάκησαν σε ένα σχέδιο σκοπιμοτήτων το οποίο ήταν αχρείαστο τούτη την ώρα. Το αθλητικό κίνημα δεν χρειαζόταν αυτή την παρέμβαση. Και δεν αναφέρομαι στις θεσμικές παρεμβάσεις για τις οποίες μίλησε ο κ. Λοβέρδος προηγουμένως γιατί πολλές είναι αναγκαίες και εμείς όποιες ήταν αναγκαίες τις στηρίξαμε. Αναφέρομαι στη σκοπιμότητα και στον κομματικό και κυβερνητικό παρεμβατισμό. Συμφέροντα επιχειρηματικά ή οικονομικά ή άλλα τα οποία προσπάθησαν σε ορισμένες ομοσπονδίες και που συνδέονται με αυτά, αποκρούστηκαν.

Κλείνω, λέγοντας ότι…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κεγκέρογλου, παρ’ ότι ολοκληρώθηκε ο χρόνος σας, αναλώσατε όλη την ομιλία σας στα αποτελέσματα των πρόσφατων εκλογών. Με συγχωρείτε, αλλά άλλο είναι το περιεχόμενο του νομοσχεδίου. Ολοκληρώστε παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Με συγχωρείτε. Να σας εξηγήσω.

**ΠΡΟΕΔΡΕΥΩΝ (Γεώργιος Λαμπρούλης):** Δεν είναι θέμα συγχώρεσης, έχετε τον λόγο ούτως ή άλλως. Απλώς μιλήστε στο μικρόφωνο για να καταγράφεται στα Πρακτικά αυτό που λέτε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θέλετε να με ακούσετε; Μπορεί να είναι δικό μου το λάθος. Αντικαθιστώ τον κ. Σκανδαλίδη ως Κυβερνητικός Εκπρόσωπος και έχω δώδεκα λεπτά. Συγγνώμη, ξέχασα να το πω. Ίσως δεν έχει έρθει ακόμα…

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε, κύριε Κεγκέρογλου!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όχι, δεν σας συγχωρώ, κύριε Πρόεδρε! Σας κάνω μια δήλωση. Μου λέτε να την κάνω στα Πρακτικά και την κάνω.

**ΠΡΟΕΔΡΕΥΩΝ (Γεώργιος Λαμπρούλης):** Εγώ σας κάλεσα ως όφειλα να πάρετε τον λόγο επειδή είστε εγγεγραμμένος στον πίνακα των ομιλητών και έχετε δικαίωμα να μιλήσετε επτά λεπτά, και με την ανοχή του Προεδρείου. Δεν μας ενημέρωσε ποτέ κανείς…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ομιλώ…

**ΠΡΟΕΔΡΕΥΩΝ (Γεώργιος Λαμπρούλης):** Τον χρόνο θα τον έχετε, αλλά θα με ακούσετε. Δεν ήρθε κανένα χαρτί στο Προεδρείο…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είναι άσκοπη η παρέμβασή σας και μοιάζει με αυτή του κ. Αυγενάκη στις ομοσπονδίες.

**ΠΡΟΕΔΡΕΥΩΝ (Γεώργιος Λαμπρούλης):** Δεν είναι καθόλου άσκοπη, διότι έχουμε πει από την αρχή της συνεδρίασης ότι οι Κοινοβουλευτικοί…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τι θέλετε; Θέλετε να κατέβω από το Βήμα και μετά να ξαναπάρω τον λόγο συμπληρωματικά;

**ΠΡΟΕΔΡΕΥΩΝ (Γεώργιος Λαμπρούλης):** Δεν θέλετε να ακούσετε!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είστε αρτηριοσκληρωτικός. Δεν είστε Προεδρείο εσείς! Θα μπορούσατε να…

**ΠΡΟΕΔΡΕΥΩΝ (Γεώργιος Λαμπρούλης):** Συγγνώμη, αλλά ανεβαίνει ένας Βουλευτής…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Με φωνάξατε να κάνω την ομιλία μου, κύριε Πρόεδρε, και σας είπα ότι έγινε ένα λάθος με...

**ΠΡΟΕΔΡΕΥΩΝ (Γεώργιος Λαμπρούλης):** Θα με αφήσετε να μιλήσω;

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Κύριε Πρόεδρε, αφού είπε ότι είναι ο Κοινοβουλευτικός Εκπρόσωπος τώρα…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μωραΐτη, επειδή αναφέρεστε σε αυτό να σας πω…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν είστε δίκαιος Πρόεδρος. Μπορεί να έχετε άλλα προβλήματα αλλά όχι μαζί μου, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ πολύ, κύριε Κεγκέρογλου! Έπρεπε να ενημερώσετε το Προεδρείο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Συνεχίζετε το ίδιο βιολί! Συνεχίστε να δω πού θα καταλήξετε.

**ΠΡΟΕΔΡΕΥΩΝ (Γεώργιος Λαμπρούλης):** Είναι απαράδεκτο αυτό που κάνετε.

Συνεχίστε, λοιπόν, αφού είστε Κοινοβουλευτικός Εκπρόσωπος για να πείτε αυτά που θέλετε να πείτε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ.

Όταν, όμως, το χαρτί το υπογράφει ο Γραμματέας της Κοινοβουλευτικής Ομάδας, και η δήλωσή του στα Πρακτικά αρκεί, κύριε Πρόεδρε.

Σήμερα το αθλητικό κίνημα έχει ανάγκη…

**ΠΡΟΕΔΡΕΥΩΝ (Γεώργιος Λαμπρούλης):** Μην ξύνετε πληγές! Δεν ήρθε κανένα χαρτί. Τώρα παίρνουμε την Κοινοβουλευτική σας Ομάδα για να μας στείλει χαρτί. Σας παρακαλώ πολύ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σας λέω τώρα ότι το χαρτί το υπογράφει ο γραμματέας…

**ΠΡΟΕΔΡΕΥΩΝ (Γεώργιος Λαμπρούλης):** Κολλάτε στα τυπικά…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τι να πω! Έχετε πρόβλημα, κύριε Πρόεδρε, να προεδρεύσετε. Στην επόμενη Διάσκεψη των Προέδρων να το θέσετε.

**ΠΡΟΕΔΡΕΥΩΝ (Γεώργιος Λαμπρούλης):** Εγώ έχω πρόβλημα; Δικό σας είναι το πρόβλημα και της Κοινοβουλευτικής σας Ομάδας. Δεν είναι δικό μας το πρόβλημα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Καλά τώρα!

**ΠΡΟΕΔΡΕΥΩΝ (Γεώργιος Λαμπρούλης):** Το «καλά» αλλού!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αναλωνόμαστε τρία λεπτά για να μάς κάνετε άσκοπες διαδικαστικές παρατηρήσεις.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ! Κάνετε και παρατήρηση τώρα!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εσείς κάνετε παρατηρήσεις.

**ΠΡΟΕΔΡΕΥΩΝ (Γεώργιος Λαμπρούλης):** Να τηρείτε τη διαδικασία.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εγώ σας παρακαλώ να με αφήσετε να μιλήσω. Να με αφήσετε να μιλήσω, εντάξει;

**ΠΡΟΕΔΡΕΥΩΝ (Γεώργιος Λαμπρούλης):** Από πού κι ως πού; Να μην προκαλείτε για διαδικαστικά θέματα, για το οποία φέρετε ευθύνη, και εσείς προσωπικά και η Κοινοβουλευτική σας Ομάδα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν προκάλεσα εγώ, εσείς διακόψατε και συνεχίζετε! Και συνεχίζετε!

Έχω τον λόγο;

Στο ένα λεπτό λοιπόν που έχω, μετά τα τρία-τέσσερα που ανάλωσε ο κύριος Πρόεδρος για τα διαδικαστικά…

**ΠΡΟΕΔΡΕΥΩΝ (Γεώργιος Λαμπρούλης):** Έχετε και δευτερολογία και τριτολογία ως Κοινοβουλευτικός.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σας καλούμε, κύριε Αυγενάκη, μετά από όλα αυτά και όσο είναι καιρός, να αφήσετε την τακτική που ακολουθούσατε μέχρι τώρα και να προσανατολιστείτε, να ασχοληθείτε, με την πολιτική για τον αθλητισμό και όχι με την μικροπολιτική, με τα πραγματικά προβλήματα του χώρου, που όπως όλοι οι χώροι λόγω της πανδημίας βιώνουν τα δύσκολα. Η πανδημία έχει πλήξει χιλιάδες ανθρώπους και του αθλητισμού. Χρειάζονται στήριξη. Κυρίως, όμως, θέλουμε ένα σχέδιο για την επόμενη μέρα. Σε αυτό μπορούν να συμβάλουν όλοι, με την κριτική τους, με τις διαφωνίες μας, με τις προτάσεις μας. Μπορούμε να συμβάλουμε σε ένα σχέδιο για την επόμενη μέρα, να δούμε, και με αφορμή και τις ανακοινώσεις που έγιναν χθες για το Ταμείο Ανάκαμψης, τι μπορεί να υπάρξει ως καλύτερο για τον αθλητισμό την επόμενη μέρα, με αξιοποίηση πόρων του Ταμείου Ανάκαμψης.

Το συγκεκριμένο νομοσχέδιο, που αφορά την καταπολέμηση του ντόπινγκ, ουσιαστικά έρχεται να ενισχύσει την προσπάθεια αντιμετώπισης ενός προβλήματος, το οποίο υπάρχει βεβαίως από την αρχαιότητα. Όμως, την εποχή της έντονης εμπορευματοποίησης του επαγγελματικού αθλητισμού είναι αδήριτη ανάγκη να ενισχύονται συνεχώς οι κανόνες, διαφάνεια, η πρόληψη. Θεωρώ ότι η πρόταση της WADA για τη βελτίωση του ισχύοντος κανονισμού θα έχει σημαντική συμβολή στην αντιμετώπιση του ντόπινγκ. Βεβαίως, διαδικαστικά δεν μπορούμε ούτε να αλλάξουμε ούτε να τροποποιήσουμε τις διατάξεις του, αλλά η αναθεώρηση αυτή, η επικαιροποίηση του κώδικα, θα βοηθήσει τα πράγματα.

Όμως, το νομοσχέδιο, που ήρθε την τελευταία στιγμή κυριολεκτικά, μπορούσε να έχει έρθει πολύ πιο μπροστά, με δεδομένο ότι 7 Νοεμβρίου 2019 έχει αποφασιστεί ο αυτός ο νέος κώδικας, με δεδομένο ότι από 1η Ιανουαρίου του 2021 ισχύει και έχει ενσωματωθεί σε άλλες χώρες. Άρα μιλάμε για ένα μεγάλο διάστημα καθυστέρησης, που χάθηκε χωρίς λόγο. Ο κώδικας πρέπει να ενταχθεί, καθώς είναι ένα θεμιτό και δεσμευτικό πλαίσιο της WADA, προκειμένου να αντιμετωπιστεί το φαινόμενο του ντόπινγκ. Ο Εθνικός Οργανισμός Καταπολέμησης του Ντόπινγκ, ο ΕΟΚΑΝ –και θέλω να κάνω δυο παρατηρήσεις και να κλείσω- έπρεπε να έχει συσταθεί σε αντικατάσταση του ΕΣΚΑΝ. Περιμένουν πέντε χρόνια τη διαπιστωτική πράξη για την πιστοποίηση λειτουργία του οργανισμού. Είναι από την προηγούμενη κυβέρνηση η καθυστέρηση αυτή. Έγιναν νομοθετικές παρεμβάσεις, αλλά δεν ολοκληρώθηκε αυτό το έργο. Το αποτέλεσμα; Το εργαστήριο για ελέγχους ντόπινγκ στην Ελλάδα γνωρίζετε πολύ καλά ότι έχασε στην πιστοποίηση από την 1η Οκτωβρίου 2019. Είχε γίνει μια νομοθετική παρέμβαση για τη μεταφορά του στον «Δημόκριτο» και πάλι μεσολάβησαν μήνες αδράνειας. Με ευθύνη και της προηγούμενης κυβέρνησης φτάσαμε τον Αύγουστο του 2019 να εκδοθεί μία ΚΥΑ για τη μεταφορά του εργαστηρίου. Χάθηκε πολύς χρόνος.

Θέλουμε δύο απαντήσεις: Πρώτον, αν έχουν καλυφθεί σήμερα οι απαιτήσεις του WADA για τη στελέχωση και λειτουργία του εργαστηρίου και, δεύτερον, αν και πότε το εργαστήριο θα επανακτήσει την πιστοποίηση, προκειμένου να μην αναγκαζόμαστε να στέλνουμε σε άλλες χώρες.

Κλείνοντας, θα πω για άλλη μια φορά ότι εδώ είμαστε. Εάν αποφασίσετε ότι θα σταματήσετε την παραπολιτική και τη μικροπολιτική, να ασχοληθούμε με την πολιτική για τον αθλητισμό, εμείς είμαστε διαθέσιμοι με τις προτάσεις μας, πέρα από την κριτική μας, να συμβάλουμε στο να διαμορφωθεί το σχέδιο για την επόμενη μέρα, γιατί τα πράγματα προφανώς δεν είναι εύκολα ούτε για τον αθλητισμό γενικά, ούτε για τους ανθρώπους στον αθλητισμό.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος του ΜέΡΑ25 κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, ξέρετε, οι απλοί άνθρωποι, οι πολίτες που κυκλοφορούν ακόμα ελεύθεροι, για την ώρα, στη χώρα μας, ξέρετε τι σκέφτονται μετά από δύο χρόνια, που η Κυβέρνηση προσπαθεί να τους πείσει ότι η οικονομία πετάει ή θα πέταγε, αν δεν είχε έρθει η πανδημία, παρ’ ότι είχε φρενάρει, παρ’ ότι υπολειπόμασταν από τους στόχους ήδη από το πρώτο τρίμηνο της διακυβέρνησής της και το δεύτερο πια, που άρχισε το 2020 -αυτό φάνηκε με δραματικό τρόπο- αλλά κυρίως με αυτή την εμμονική στάση σας, να λέτε εδώ κι ένα χρόνο –ψευδέστατα βέβαια- ότι έχετε προσλάβει περίπου επτά, οκτώ, δέκα –κανείς δεν ξέρει πόσες- χιλιάδες υγειονομικούς και γιατρούς και να αφήνετε να αιωρείται και η ψευδέστατη υπόνοια ότι δήθεν κάποιοι από αυτούς είναι μόνιμα προσληφθέντες. Όταν σας ακούω να λέτε ότι βρήκατε το θαυμάσιο, θεόσταλτο σχέδιο «ΗΡΑΚΛΗΣ», με το οποίο θα δώσετε, ειρήσθω εν παρόδω, οσονούπω θα δώσετε 12-13 δις στα αρπακτικά ταμεία μόνο και μόνο για να σώσετε τις τράπεζες και τα σπίτια των ανθρώπων, που είχαν κοκκινίσει τα δάνειά τους, που είχαν πάρει από τις τράπεζες, όταν σας ακούω να λέτε –τι να πρωτοθυμηθεί κανείς, τι να ξεχάσει- ότι ένα εκατομμύριο συμπολίτες μας έχουν εμβολιαστεί, ενώ όλοι ξέρουν, και οι πέτρες ακόμα ξέρουν, ότι από αυτούς δυστυχώς οι τετρακόσιες χιλιάδες έχουν πάρει και τις δύο δόσεις, ενώ οι υπόλοιπες εξακόσιες έχουν πάρει μόνο τη μία. Θέλουν, ανάλογα με το εμβόλιο που εμβολιάστηκαν, στην καλύτερη περίπτωση σαράντα μέρες μέχρι τη χειρότερη δυόμισι-τρεις μήνες για να κάνουν τη δεύτερη δόση. Όταν σας ακούω να λέτε, να λέτε, να λέτε…

Όταν ακούω, από την άλλη μεριά, την Αξιωματική Αντιπολίτευση της χώρας να λέει εδώ και δύο συναπτά χρόνια ότι μας έβγαλε από τα μνημόνια, ότι δήθεν δεν είμαστε σε μνημόνιο τώρα, όταν ακούμε την Αξιωματική Αντιπολίτευση να λέει πως όταν παρέδωσε την εξουσία η οικονομία της χώρας πετούσε, δεν τροχιοδρομούσε απλώς για να απογειωθεί, αλλά ήδη είχε απογειωθεί και πετούσε και πως η πολύ κακή διακυβέρνηση της παρούσας Κυβέρνησης είναι αυτή –και ο κορωνοϊός φυσικά, αλλά κυρίως η πολύ κακή διακυβέρνηση- και η οικονομική πολιτική είναι αυτή που έχει φέρει το τέλμα, ενώ και οι πέτρες ξέρουν ότι η προηγούμενη κυβέρνηση –και λυπάμαι που το λέω, γιατί έχω και συναισθηματικές σχέσεις με τους ανθρώπους που εκπροσωπούν τον ΣΥΡΙΖΑ εδώ- έφερε ένα μνημόνιο που δεσμεύει τη χώρα μέχρι το 2060, το πιο μακρόπνοο μνημόνιο, ένα μνημόνιο που απαγορεύει συνεπαγωγικά, εξαλείφει μάλλον, εξατμίζει οποιαδήποτε πιθανότητα ανάκαμψης της οικονομίας μας μέχρι το 2060. Γιατί; Διότι είναι εντελώς υφεσιακό το μνημόνιο, διότι προϋποθέτει πλεονάσματα τα οποία κατ’ εξαίρεση δεν τηρούμε τώρα για ένα δύο χρόνια, αλλά θα κληθούμε να τηρήσουμε και θα κληθούμε και να ισορροπήσουμε αυτά που τους χρωστάμε τα επόμενα.

Επομένως, όταν η Κυβέρνηση φέρεται με τέτοια ψέματα κατά συρροή στον ελληνικό λαό, όταν η Αξιωματική Αντιπολίτευση αντιτάσσει άλλου είδους ψέματα, αλλά πάντως πάλι ψέματα στον ελληνικό λαό, τότε είναι εύλογο αυτό που σκέφτονται οι πολίτες. Ξέρετε τι σκέφτονται οι πολίτες; Το λέω λίγο χιουμοριστικά, λίγο με αγάπη, αλλά κυρίως με φρίκη. Σκέφτονται γιατί δεν καθιερώνουμε την Πρωταπριλιά ως ετήσια γιορτή της Βουλής των Ελλήνων, να αποδεχθούμε την αλήθεια και να πούμε όλοι ότι θα ‘ναι η γιορτή μας, αφού έτσι κι αλλιώς, κατά τεκμήριο, ψέματα λέγονται σε αυτή την Αίθουσα, ας το δεχτούμε και επισήμως για να ξέρει ο ελληνικός λαός ότι μας γιορτάζει αυτή την ημέρα. Το λέω για να ελαφρύνω λίγο το κλίμα.

Όσον αφορά το νομοσχέδιο που συζητάμε σήμερα, ένα μόνο θα πω. Θα είμαι εξαιρετικά σύντομος κ. Αυγενάκη. Να μην ξεχάσω, μιας και μιλάμε για αθλητικό νομοσχέδιο βέβαια, να εκφράσω τη χαρά, όχι τη δική μας, που είναι αυτονόητη, αλλά όλου του ελληνικού λαού, που επιτέλους ένας ελεύθερος, ανεξάρτητος άνθρωπος και μάλιστα θηλυκός άνθρωπος, γυναίκα –«η γυναίκα είναι το μισό του ουρανού» είναι η γνωστή φράση- γυναίκα επιτέλους, για πρώτη φορά, στο ιστορικότερο σωματείο, στη συνομοσπονδία αυτή της Ελλάδος, στο ΣΕΓΑΣ, και μια γυναίκα, τι είδους γυναίκα; Αδέκαστη, μια γυναίκα που δεν συνθηκολόγησε ποτέ, μια γυναίκα που δεν έκατσε ποτέ να απολαύσει τις χαρές της εξουσίας, αλλά κάθε φορά που το κόμμα που υπηρετούσε πρόδιδε τις αρχές της, έφευγε από αυτό το κόμμα και πήγαινε σε ένα καινούργιο, που δεν είχε καμμία πιθανότητα να πρωταγωνιστήσει, όπως έκανε και με το ΜέΡΑ25, και σαν από θαύμα θεόσταλτο, με τη βοήθεια του ελληνικού λαού, να που παίζει τον ρόλο του το ΜέΡΑ25.

Να πούμε λοιπόν, ότι χαίρεται όλη η Ελλάδα, χαίρονται όλοι οι τίμιοι άνθρωποι που ασχολούνται με τον αθλητισμό, όλοι οι αθλητές μας, που ένας αδέκαστος και τίμιος άνθρωπος -και μάλιστα θηλυκός, γυναίκα- είναι στο τιμόνι του ΣΕΓΑΣ από χθες.

Όσον αφορά το νομοσχέδιο για το οποίο μιλάμε σήμερα, θα αρκεστώ να σας πω μόνο μια ιστορία την οποία αγαπώ πολύ και την λέω στους φίλους μου. Κάποτε ρώτησαν τον περίφημο Ουίνστον Τσώρτσιλ, τον πολύ μεγάλο αυτόν πολιτικό και πολύ σπουδαίο άνθρωπο: «Αθλείστε;». Και αυτός απάντησε: «Βεβαίως. Περπατάω πάρα πολύ, ακολουθώντας τις κηδείες όλων των φίλων μου που γυμνάζονταν». Ξέρετε, εκτός από τη λέξη φίλαθλος, υπάρχει και η λέξη έχθραθλος. Είναι ελληνική λέξη και σημαίνει αυτός που είναι εχθρός του αθλητισμού. Κανείς λογικά σκεπτόμενος άνθρωπος δεν μπορεί να είναι εχθρός του αθλητισμού, καθώς δεν μπορεί να παραβλέπει τη ζωική υπόσταση που έχουμε. Είμαστε και ζώα εκτός από τα έλλογα όντα, έχουμε και μια ζωική υπόσταση, καθώς κάποτε, πριν αλλοτριωθούμε ήμασταν θηρευτές.

Θα πρέπει λοιπόν με κάποιον τρόπο να κρατάμε μια φυσική κατάσταση που να προσομοιάζει στη ζωική μας υπόσταση. Επομένως κανένας άνθρωπος δεν θα μπορούσε να έχει σοβαρά επιχειρήματα κατά του αθλητισμού. Όλοι, όμως οι σκεπτόμενοι άνθρωποι κατά τη γνώμη μου, οφείλουν να έχουν σοβαρότατα επιχειρήματα κατά αυτού του εντελώς παράλογου, εξεζητημένου, παρανοϊκού πρωταθλητισμού ή να το πω σωστότερα για να το καταλάβουν όλοι όσοι μας ακούν, υπερπρωταθλητισμού.

Ξέρετε εσείς, κυρίες και κύριοι συνάδελφοι, κανέναν άνθρωπο στον κόσμο που να μπορεί να τρέξει, να διανύσει σε οκτώ δευτερόλεπτα την απόσταση των εκατό μέτρων; Όχι δεν υπάρχει, δεν υπήρξε και δεν πρόκειται να γεννηθεί σας ενημερώνω παρά την εξελικτική δαρβινική διαδικασία που συνεχίζει να εξελίσσεται εις τους αιώνας των αιώνων. Υπάρχουν συγκεκριμένοι φυσικοί περιορισμοί για να μην μπορούμε να κατέβουμε κάτω από τα οκτώμισι – εννέα δευτερόλεπτα. Τώρα όμως, τα έχουμε κατέβει. Και τα έχουμε κατέβει γιατί ντοπαριζόμαστε. Είναι τόσο κοινό μυστικό ότι ντοπάρονται άπαντες οι πρωταθλητές που ένας έντιμος πρωταθλητής που σκέφτεται να κατέβει σε Ολυμπιάδα ή σε παγκόσμιο αντοπάριστος, ξέρει ότι θα αντιμετωπίσει στον τελικό αν καταφέρει να φτάσει εκεί επτά άγρια ντοπαρισμένους συναδέλφους του.

Επομένως ουσιαστικά η εμπορευματοποίηση του αθλητισμού που κάνει τις τεράστιες πολυεθνικές, τύπου «COCA-COLA» κ.ο.κ. –ας μην τις διαφημίζω κι εγώ από εδώ, καθώς το είπα δυσφημιστικά- να θέλουν να τους ταυτίσουν σώνει και καλά με έναν υπεράνθρωπο, με έναν άνθρωπο του οποίου ο τετρακέφαλος είναι μεγαλύτερος από το στήθος ενός παλαιστή του προηγούμενου αιώνα -εκεί έχει φτάσει αυτή η αθλητική παραμόρφωση-, σπρώχνουν αγόγγυστα και ακατάπαυστα όλα αυτά τα νέα παιδιά που μπλέκουν ιδεαλιστικά και από αγνή αγάπη για τον αθλητισμό στο να γίνουν υπεράνθρωποι, στο να πάρουν ουσίες που όπως είπε πολύ χαριτωμένα ο συνάδελφος από την Ελληνική Λύση, τους βγάζουν εγκύους, γιατί βέβαια έχουν χρησιμοποιήσει τα ούρα της γυναίκας τους στο αντιντόπινγκ κοντρόλ, η οποία έτυχε να είναι έγκυος. Ο κ. Κούπερ ήταν αυτός ο αθλητής.

Έτσι λοιπόν, μη γελιέστε και μη μιλάμε σαν να έχουμε μια κοινωνία όμορφη ηθικά και αγγελικά πλασμένη. Δεν την έχουμε. Δεν είναι ότι τάχα μου δήθεν είναι πάντα το κακό, το εγκληματικό ένα βήμα πιο μπροστά και τους κυνηγάει η πολιτεία. Όχι, όχι δεν είναι έτσι. Είναι σαφέστατο ότι η πολιτεία και το έγκλημα συνεργάζονται σε έναν βαθμό. Η πολιτεία για να το πω ακριβώς, κάνει τα στραβά μάτια στο έγκλημα, συντεταγμένα, διαχρονικά και διακομματικά εδώ και πολλά, πολλά χρόνια.

Με λίγα λόγια, όπως λέτε -όπως λέμε όλοι μας- ότι αν ήθελε η αστυνομία θα συνελάμβανε τους συνήθεις ύποπτους, μπαχαλάκηδες αλλά δεν θέλει -διότι δημιουργούν το άλλοθι, ώστε να δέρνει και όλους τους υπόλοιπους, εμάς, μαζί τους- έτσι ακριβώς -σας λέω ευθέως, κοιτώντας σας στα μάτια, κύριε Αυγενάκη κι όχι εσάς μόνο, αλλά και όλους τους προκατόχους σας-, αν θέλατε, θα είχατε ξεμπερδέψει μια χαρά με το ντόπινγκ. Αν θέλατε. Δεν θέλετε γιατί μια χώρα που δεν έχει αθλητικές επιτυχίες είναι μία χρεοκοπημένη χώρα. Έτσι έχουμε μάθει τον λαό μας. Τον έχουμε μάθει να θέλει επιτυχίες, να θέλει πρωτιές που δεν αντιστοιχούν καν στο μπόι μας. Πώς περιμένετε μια χώρα 10 εκατομμυρίων να πάρει το παγκόσμιο πρωτάθλημα ποδοσφαίρου; Δεν γίνεται. Εκτός αν οι ποδοσφαιριστές γίνουν ντοπέ και τρέχουν περισσότερο από τους Γερμανούς, από τους Γάλλους, από τους Ιταλούς κάτι που δεν το έχουμε δει να είναι πολύ εφικτό.

Επομένως στην πραγματικότητα το ντόπινγκ, τα αναβολικά είναι σύμφυτα με τη ματαιοδοξία που καλλιεργούν οι δυτικές κοινωνίες, που καλλιεργούν οι φιλελεύθερες πολιτικές ότι είμαστε οι πρώτοι, είμαστε οι άριστοι, είμαστε οι άχαστοι, είμαστε οι νικητές κατά των πάντων. Ο Ουίνστον Τσώρτσιλ που ήταν ασφαλώς κανονικός νεοφιλελεύθερος είχε άλλη γνώμη. Έλεγε,. βεβαίως περπατάω και γυμνάζομαι πολύ στις κηδείες των φίλων. Γι’ αυτό σας το είπα.

Θα ήθελα να μιλήσω λίγο για τα self tests. Είναι πολύ καλή ιδέα και όπως πάντα φοβάμαι ότι θα είναι μια πάρα πολύ κακή εκτέλεση. Ξέρετε ασφαλέστατα, θα υπάρξουν συνάνθρωποί μας, οι οποίοι θα δυσκολευτούν να κάνουν ακόμα και αυτά τα πολύ απλά, τα απλούστατα θα έλεγε κανείς self tests. Σε αυτό ποια λύση βρίσκουμε; Δεν βρίσκουμε σαν κοινωνία καμμία λύση. Τους λέμε δηλαδή πηγαίνετε στα φαρμακεία, πάρτε δωρεάν τα self tests -τα οποία θα σας αποδείξω αργότερα ότι δεν είναι δωρεάν- και αν βγουν θετικά, ουπς! Κανείς υπεύθυνος σε αυτή την Κυβέρνηση δεν σκέφτηκε τι θα συμβεί όταν θα βγουν τα θετικά; Ξέρουμε από την επιτροπή λοιμώξεων, δεν το λέω από το κεφάλι μου, ότι είναι εκατοντάδες χιλιάδες οι ασυμπτωματικοί φορείς στη χώρα μας αυτή τη στιγμή. Κατά άλλους τριακόσιες, κατά άλλους τετρακόσιες, κατά άλλους παραπάνω από πεντακόσιες χιλιάδες και αυτό φαίνεται να είναι το πιθανότερο νούμερο.

Τι θα συμβεί λοιπόν; Πρώτον, όλοι όσοι βρουν θετικό δείγμα στα self tests τους θα έχουν μια μπατονέτα η οποία στην άκρη της θα είναι γεμάτη από πλούσιο ιικό φορτίο, που δεν θα υπάρχει καμμία πρόβλεψη για το πού θα αποθηκευτεί. Πού θα αποθηκευτεί; Στα καλαθάκια αχρήστων των φαρμακείων; Μετά θα πάει στα σκουπίδια. Στα σκουπίδια έχετε καταφέρει όλοι, μετά από δέκα χρόνια μνημονίων, να ψαρεύουν την τροφή τους ή αντικείμενα πολύτιμα γι’ αυτούς στη δεύτερη αγορά -στη δευτερογενή αγορά, όπως θα έλεγαν οι καπιταλιστές οικονομολόγοι-, πάμφτωχοι συνάνθρωποι μας. Και αυτοί θα έρθουν σε επαφή με τις μπατονέτες που θα είναι πλούσιες σε ιικό φορτίο από τον COVID-19. Επίσης, αυτά θα τα διαχειριστούν σκουπιδιάρηδες, άνθρωποι δηλαδή που κάνουν την τιμιότερη των εργασιών και οι οποίοι θα πρέπει κάτι να κάνουν με όλο αυτό το ιικό φορτίο. Ξέρετε, λέω για μπατονέτες και φαίνεται αστείο. Σας ενημερώνω ότι θα είναι πεντακόσιες χιλιάδες αυτές οι μπατονέτες, θα είναι κιλά ιικού φορτίου.

Τι θα συμβεί άραγε με αυτούς τους συμπολίτες μας -μακάρι να μην είμαι και εγώ ένας από αυτούς- που θα ανακαλύψουν στο self test τους έντρομοι στο φαρμακείο ότι είναι θετικοί; Θα θελήσουν αυτονοήτως να προφυλάξουν τη ζωή τους. Και το πρώτο πράγμα που κάνεις για να προφυλάξεις τη ζωή σου είναι να πιστοποιήσεις με 100% εγκυρότητα ότι είσαι ή δεν είσαι άρρωστος. Διότι όπως ξέρετε τα self tests δεν είναι και πάρα πολύ έγκυρα, έχουν πολύ μικρότερα ποσοστά από τα μοριακά. Όλοι θα θελήσουν να κάνουν ένα μοριακό τεστ για να ξέρουν αν απειλείται η ζωή τους ή όχι. Είναι έτσι ή όχι; Προφανώς και είναι. Τι θα συμβεί τότε, κυρίες και κύριοι Βουλευτές; Θα συμβεί το φρικτό να επαληθευτεί για άλλη μια φορά ότι μετά από έναν χρόνο η δυνατότητα της Κυβέρνησης δεν υπερβαίνει τις εβδομήντα-εβδομήντα πέντε χιλιάδες μοριακά τεστ την ημέρα.

Όταν κληθεί λοιπόν, να κάνει πεντακόσιες ή τριακόσιες χιλιάδες μοριακά τεστ την ημέρα, θα πει ελάτε από βδομάδα, ελάτε από τον επόμενο μήνα. Και τότε ξέρετε τι θα γίνει; Οι άνθρωποι αυτοί, οι συμπολίτες μας θα συρθούν στον ιδιωτικό τομέα για να πιστοποιήσουν το self test τους με μοριακό τεστ, το οποίο κοστίζει από 50 έως 60 ευρώ. Το έκανα γιατί η Βουλή δεν προλάβαινε να μου δώσει τα αποτελέσματα μέσα σε οκτώ ώρες, όπως το κάνει ο ιδιωτικός τομέας, αλλά θα μου τα έδινε σε δύο μέρες. Έκανα ο ίδιος και ξέρω. Είμαι παθός.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, δύο λεπτά, ακόμα θα ήθελα να αναφερθώ και στα εσπερινά λύκεια, γιατί το έχω υποσχεθεί.

Όταν βγει λοιπόν το πρώτο τεστ δεν θα είναι πάλι σίγουροι, όπως δεν ήμουν κι εγώ σίγουρος, όπως κι εσείς δεν ήσασταν σίγουροι. Θα θελήσουν και δεύτερο και τρίτο. Θα φθάσουν τα 180 ευρώ τα δωρεάν τεστ για τους δύσμοιρους που θα βγουν κατ’ αρχάς θετικοί. Σκεφτείτε το και σκεφτείτε τι ανοργανωσιά δείχνει όλο αυτό.

Να μη μιλήσω για τα σχολεία που ανοίγουν ξανά. Και αναρωτιέμαι αν έχει σκεφτεί κανείς σας ότι θα χρειαστούν μάσκες, όχι αυτές που δώσατε στο δημοτικό που ήταν ολόσωμες ακόμα και για μαθητές τελειόφοιτους του λυκείου. Θα χρειαστούν μάσκες για παιδιά του λυκείου αυτή τη φορά, αλλά να μην είναι ολόσωμες. Και αν δεν είναι ολόσωμες, να έχουν το σωστό υλικό. Γιατί φανταζόμαστε φοβερά πράγματα μετά από αυτά που έχουμε δει.

Θα τελειώσω, κύριε Πρόεδρε, αμέσως μιλώντας λίγο για τα εσπερινά λύκεια. Ξέρετε, είναι τραγική αδικία το νομοσχέδιο της κ. Κεραμέως. Ουσιαστικά είναι νομοσχέδιο του κ. Μητσοτάκη μη γελιόμαστε. Ενός ανδρός αρχή είναι η Νέα Δημοκρατία και κάνει μπαμ αυτό το πράγμα. Συγκεντρωτικότερο Πρωθυπουργό δεν θυμάμαι να είχαμε από τότε που ήμουν παιδί, όχι από τότε που ασχολούμαι με τα πολιτικά.

Σε αυτό λοιπόν, το νομοσχέδιο που έχει πάρα πολλά προβλήματα, που ιδιωτικοποιεί ή ανοίγει τις πόρτες για να ιδιωτικοποιηθεί η παιδεία μας, υπάρχει και ένα κατάπτυστο κατά τη γνώμη μου άρθρο. Είναι το άρθρο που αφαιρεί την πριμοδότηση για τους μαθητές των εσπερινών σχολείων. Είναι το άρθρο που λέει το εξής και ακούστε αντιστροφή της πραγματικότητας και προκλητική αντιστροφή της αλήθειας: η κ. Κεραμέως ή ο συντάκτης τολμάει να λέει «για λόγους ισονομίας». Και τολμάει κάποιος τόσο νοσηρός νους να παρουσιάζει στον ελληνικό λαό ως ισονομία την κατάργηση του τελευταίου πλεονεκτήματος που είχαν αυτοί οι αιωνίως αδικούμενοι, αυτοί που θέλουν να σπουδάσουν ενώ εργάζονται και δέκα ώρες. Και είναι ισονομία να τους πεις θα σε αντιμετωπίσουμε με τον ίδιο τρόπο με αυτούς που δεν εργάζονται, που οι γονείς τους έχουν χρήματα για να τους στείλουν φροντιστήριο και που εν πάση περιπτώσει το δεκάωρο που οι άλλοι εργάζονται αυτοί το έχουν για να διαβάσουν;

Όχι. Τουλάχιστον όταν καταργείς κάτι που κάπως αποκαθιστούσε μία στοιχειώδη ισονομία, δεν μπορείς να επικαλείσαι λόγους ισονομίας για να το επιβάλλεις. Είναι ντροπή!

Σας λέω, λοιπόν, φεύγοντας, το εξής: Πραγματικά σκεφτείτε το να καθιερώσουμε ως γιορτή της Βουλής των Ελλήνων την Πρωταπριλιά, διότι σε λίγο κινδυνεύουμε και εμείς -χωρίς να φταίμε- μαζί σας να μας πάρουν με τις πέτρες οι πολίτες. Ξέρετε, δυσκολεύεσαι να πεις ότι είσαι πολιτευτής, ότι είσαι Βουλευτής πια.

Σας ευχαριστώ πολύ για την υπομονή σας και την ανοχή, κύριε Πρόεδρε.

**ΔΙΟΝΥΣΙΟΣ ΧΑΤΖΗΔΑΚΗΣ:** Για το νομοσχέδιο δεν μας είπατε. Θα το ψηφίσετε;

**ΚΛΕΩΝ ΓΡΗΓΟΡΙΑΔΗΣ:** Είπα «παρών».

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Επόμενη ομιλήτρια είναι η κ. Παναγιώτα Δούνια από τη Νέα Δημοκρατία.

Θα ακολουθήσουν η κ. Σκόνδρα, ο κ. Μωραΐτης και η κ. Σούκουλη -Βιλιάλη.

Ορίστε, κυρία Δούνια, έχετε τον λόγο.

**ΠΑΝΑΓΙΩΤΑ (ΝΟΝΗ) ΔΟΥΝΙΑ:** Σας ευχαριστώ πολύ, κύριε Πρόεδρε. Καλό μήνα σε όλους.

Θα ήθελα πριν ξεκινήσω την ομιλία μου, να συγχαρώ τη συνάδελφο Σοφία Σακοράφα για την ανάληψη των νέων καθηκόντων της και να της ευχηθώ καλή επιτυχία στο έργο της.

Κυρίες και κύριοι συνάδελφοι, η αντιμετώπιση του ντόπινγκ αποτελεί ένα μεγάλο στοίχημα για την Κυβέρνηση, για τον αθλητισμό, αλλά και για όλη την κοινωνία και αυτό επειδή αθλητισμός και ντόπινγκ δεν πηγαίνουν μαζί. Είναι έννοιες αντιφατικές, έννοιες αντικρουόμενες. Ο αθλητισμός διακρίνεται από θετικές αξίες όπως το ευ αγωνίζεσθαι, μας διδάσκει τον σεβασμό, την πειθαρχία, την ευγενή άμιλλα, το να έχουμε ομαδικό πνεύμα και να προσπαθούμε σκληρά για την επίτευξη των στόχων μας. Η ειλικρινής, κοπιαστική προσπάθεια, όλη αυτή η δύσκολη πορεία προς την πραγμάτωση σημαντικών επιδόσεων, είναι εκείνη που δίνει στις υψηλές αθλητικές επιδόσεις την αξία τους. Οι τεχνητά ενισχυμένες υπερεπιδόσεις, όπως και καθετί ψεύτικο, δεν έχει τίποτα το άξιο λόγου.

Η Κυβέρνηση της Νέας Δημοκρατίας έχει δείξει από την αρχή της θητείας της τη μεγάλη σημασία που δίνει στον αθλητισμό. Γι’ αυτό και η μείωση -και γιατί όχι η εξάλειψη- φαινομένων φαρμακοδιέγερσης αθλητών αποτέλεσε εξαρχής βασικό τμήμα του σχεδίου μας για τον αθλητισμό.

Κυρίες και κύριοι συνάδελφοι, με την ανάληψη των καθηκόντων της διακυβέρνησης της χώρας από τη Νέα Δημοκρατία, αποκαλύφθηκε αμέσως η χαοτική κατάσταση στην οποία είχε περιέλθει το θεσμικό πλαίσιο του αντιντόπινγκ κοντρόλ στην Ελλάδα. Οι δύο βασικοί πυλώνες που είχαμε για το αντιντόπινγκ ήταν υπό κατάρρευση, με ορατό, δυστυχώς, τον κίνδυνο αποκλεισμού των αθλητών μας από όλες τις διεθνείς αθλητικές διοργανώσεις.

Ειδικότερα, το Εθνικό Συμβούλιο Καταπολέμησης του Ντόπινγκ, το λεγόμενο ΕΣΚΑΝ, ως υφιστάμενη δομή της Γενικής Γραμματείας Αθλητισμού, ήταν ανεπαρκές. Αδυνατούσε να υποστηρίξει τον ρόλο του και παρουσίαζε έλλειμμα προσωπικού, υποδομών, καθώς και λειτουργικής ανεξαρτησίας. Την ίδια στιγμή το Εργαστήριο Ελέγχου Αντιντόπινγκ είχε περιπέσει σε τέτοια ανυποληψία, ώστε έχει φτάσει να χάσει τη διαπίστευσή του.

Η Νέα Δημοκρατία αποφάσισε να αλλάξει ριζικά αυτή την κατάσταση. Ήδη στο μέχρι τώρα έργο της σε αυτόν τον ευαίσθητο τομέα, η Κυβέρνηση έχει να επιδείξει αξιόλογο έργο, το οποίο πραγματοποίησε, μάλιστα, στις εξαιρετικά δύσκολες συνθήκες της πανδημίας.

Έτσι, μεταξύ άλλων, το Υπουργείο Πολιτισμού και Αθλητισμού προέβη στην αντικατάσταση του Εθνικού Συμβουλίου Καταπολέμησης του Ντόπινγκ με την ίδρυση του Εθνικού Οργανισμού Καταπολέμησης του Ντόπινγκ, του ΕΟΚΑΝ. Ο Εθνικός Οργανισμός Καταπολέμησης του Ντόπινγκ εφαρμόζει έναν σύγχρονο, ετήσιο σχεδιασμό κατανομής ελέγχων βασισμένο στην εκτίμηση κινδύνου, δίνοντας έμφαση στο πρόγραμμα ελέγχων εκτός αγώνα.

Για την καλύτερη λειτουργία του οργανισμού αυτού πραγματοποιήσαμε, κυρίες και κύριοι συνάδελφοι, τη μεταφορά των υπηρεσιών του σε σύγχρονες και λειτουργικές εγκαταστάσεις στο OAKA. Ακόμη, εξασφαλίσαμε τη λειτουργική του ανεξαρτησία τόσο από την Κυβέρνηση, όσο, φυσικά, και από τις αθλητικές ομοσπονδίες. Καταστήσαμε, επιπλέον, δυνατή την οικονομική του αυτονομία, εγκρίνοντας τον προϋπολογισμό του για το έτος 2021.

Δημιουργήσαμε, έτσι, έναν ανεξάρτητο οργανισμό, ένα νομικό πρόσωπο ιδιωτικού δικαίου με οικονομική αυτονομία, δικούς του χώρους και προσωπικό. Η πλήρης λειτουργία του ΕΟΚΑΝ αναμένεται να επιτευχθεί εντός του προσεχούς χρονικού διαστήματος.

Παράλληλα, η Κυβέρνησή μας δρομολόγησε όλες τις απαραίτητες διαδικασίες για την αποκατάσταση της διαπίστευσης του Εργαστηρίου Αντιντόπινγκ Αθηνών σε συνεργασία με το Ερευνητικό Κέντρο «Δημόκριτος». Συγκεκριμένα, τον Ιούλιο του 2019 υλοποίησε τη διοικητική υπαγωγή του εν λόγω εργαστηρίου στο ΕΚΕΦΕ «Δημόκριτος», ώστε να διευκολυνθεί η κάλυψη των αναγκών του σε προσωπικό, αλλά και σε εξοπλισμό.

Με άλλα λόγια, η Κυβέρνηση, αμέσως μετά την ανάληψη των καθηκόντων της, έδωσε το στίγμα της, ανέδειξε τη βούλησή της για έναν υγιή ελληνικό αθλητισμό με κύρος και διεθνή αξιοπιστία.

Το νομοσχέδιο που συζητάμε σήμερα, έρχεται, κυρίες και κύριοι συνάδελφοι, να συνεχίσει αυτή την προσπάθεια του Υπουργείου Πολιτισμού και Αθλητισμού. Αυτό το κάνει, εναρμονίζοντας το εθνικό θεσμικό μας πλαίσιο με τον νέο αναθεωρημένο Κώδικα Αντιντόπινγκ του Παγκόσμιου Οργανισμού Αντιντόπινγκ.

Όπως γνωρίζετε, ο Παγκόσμιος Κώδικας Αντιντόπινγκ είναι το θεμελιώδες κείμενο στο οποίο βασίζεται το Παγκόσμιο Πρόγραμμα Αντιντόπινγκ. Σκοπός του δεν είναι άλλος από την προστασία του θεμελιώδους δικαιώματος των αθλητών να αθλούνται χωρίς τη χρήση φαρμάκων διέγερσης. Τον στόχο αυτό ο κώδικας προσπαθεί να τον πετύχει μέσω της διασφάλισης εναρμονισμένων, συντονισμένων και αποτελεσματικών προγραμμάτων σε εθνικό και διεθνές επίπεδο ως προς τον εντοπισμό, την αποτροπή και την πρόληψη του ντόπινγκ.

Ο παγκόσμιος κώδικας που έχει συνταχθεί με βάση τις αρχές της αναλογικότητας και του σεβασμού των ανθρωπίνων δικαιωμάτων και η αναθεώρηση του οποίου εγκρίθηκε ομόφωνα το 2019 στην Παγκόσμια Διάσκεψη για το Ντόπινγκ στην Πολωνία, ετέθη σε ισχύ την 1η Ιανουαρίου του 2021 και ψηφίζεται σήμερα από το ελληνικό Κοινοβούλιο, αντικαθιστώντας τον ισχύοντα μέχρι σήμερα ν.4373/2016.

Στο νομοσχέδιο που καλούμαστε να ψηφίσουμε για να εναρμονιστεί η νομοθεσία μας με το αναθεωρημένο κείμενο του κώδικα, προσδιορίζεται ο κατάλογος των απαγορευμένων ουσιών και μεθόδων, περιγράφεται η διαδικασία ανάλυσης των δειγμάτων, αλλά και ο τρόπος διαχείρισης των αποτελεσμάτων.

Επίσης, γίνεται αναφορά στην πειθαρχική διαδικασία και τα πειθαρχικά όργανα που επιλαμβάνονται μετά την ένδειξη παραβίασης κάποιου κανόνα αντιντόπινγκ.

Καθιερώνεται, ακόμη, το δικαίωμα της δίκαιης ακρόασης και η δικονομική διαδικασία προόδου της δίκης.

Ως αρμόδιο πρωτοβάθμιο δικαιοδοτικό όργανο ορίζεται η Πρωτοβάθμια Πειθαρχική Επιτροπή του Εθνικού Οργανισμού Αντιντόπινγκ και ως δευτεροβάθμιο όργανο το Ανώτατο Συμβούλιο Επίλυσης Αθλητικών Διαφορών. Ταυτόχρονα, θεσπίζεται η δυνατότητα προσφυγής και στο Διεθνές Διαιτητικό Δικαστήριο.

Στο υπό εξέταση νομοσχέδιο ορίζονται επιπλέον οι ποινές και οι κυρώσεις για αθλητές, ομάδες και ομοσπονδίες που παραβαίνουν τους κανόνες αντιντόπινγκ, ενώ προβλέπεται και η αυτεπάγγελτη ακύρωση όλων των επιδόσεων και προνομίων των παραβατών.

Τέλος, προσδιορίζονται αναλυτικά οι ευθύνες και οι υποχρεώσεις όλων των εμπλεκόμενων προσώπων και φορέων σχετικά με τους κανόνες αντιντόπινγκ, την πρόληψη, αλλά και την αποτροπή του.

Κυρίες και κύριοι συνάδελφοι, δεν υπάρχει αμφιβολία ότι το ντόπινγκ υπονομεύει όχι μόνο τη σταδιοδρομία των αθλητών, αλλά και εν γένει το κύρος μιας χώρας στο διεθνές αθλητικό γίγνεσθαι. Γι’ αυτό και η αποκατάσταση του ελληνικού αντιντόπινγκ πρέπει να ολοκληρωθεί το συντομότερο. Η βούληση της Κυβέρνησης για την καταπολέμηση του ντόπινγκ, καθώς και για τη διασφάλιση της εύρυθμης λειτουργίας και της ανεξαρτησίας των αρμόδιων αρχών, είναι δεδομένη. Οφείλουμε όλοι μαζί, ενωμένοι, να αφήσουμε στην άκρη τις ολιγωρίες και τα λάθη του παρελθόντος, να εφαρμόσουμε αυστηρότερο θεσμικό πλαίσιο αποτροπής του ντόπινγκ και να προστατεύσουμε τον υγιή αθλητισμό, εκείνο, δηλαδή, τον αθλητισμό που μας κάνει περήφανους, μας χαρίζει απλόχερα χαρές και δίνει τα καλύτερα πρότυπα στα παιδιά μας.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Και εμείς ευχαριστούμε για τη συνέπεια στον χρόνο.

Τον λόγο τώρα έχει η κ. Σκόνδρα Ασημίνα από τη Νέα Δημοκρατία.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατ’ αρχάς επιτρέψτε μου να συγχαρώ από καρδιάς τους νεοεκλεγέντες στις ομοσπονδίες και να τους ευχηθώ καλό έργο και καλή θητεία.

Κυρίες και κύριοι συνάδελφοι, σταθερό πιστεύω μας στη Νέα Δημοκρατία είναι το ευ αγωνίζεσθαι να είναι πανταχού παρών, να δεσπόζει σε όλους τους τύπους του αθλητισμού και να διασφαλίζεται τόσο θεσμικά όσο και πρακτικά από όλους τους εμπλεκόμενους.

Από την πρώτη στιγμή που η Κυβέρνηση του Κυριάκου Μητσοτάκη ανέλαβε τα ηνία της χώρας, αποτέλεσε προτεραιότητά μας να βελτιωθεί συνολικά το πλαίσιο που διέπει τον αθλητισμό στην πατρίδα μας. Υπήρξε δέσμευσή μας να αναδείξουμε το υγιές κομμάτι του αθλητισμού, ώστε να γίνει πόλος έλξης όλο και περισσότερων ανθρώπων και κυρίως νέων παιδιών. Ξεκαθαρίσαμε προς όλες τις κατευθύνσεις, ότι πρόκειται για έναν ευαίσθητο τομέα, όπου απαιτούνται πολυεπίπεδες βελτιώσεις και αναμόρφωση υφιστάμενων δομών. Υπήρχε καταγεγραμμένη η ανάγκη τολμηρών μεταρρυθμίσεων, ώστε να μπουν νέες βάσεις, να ξεδιαλύνει το θολό τοπίο και να αντιμετωπιστούν σοβαρές παθογένειες και ελλείψεις.

Πέραν των άλλων σημαντικών νομοθετικών πρωτοβουλιών της Κυβερνήσεως και του αρμοδίου Υπουργού κ. Αυγενάκη στον τομέα του αθλητισμού, κληθήκαμε να αντιμετωπίσουμε τα σοβαρά προβλήματα που δημιούργησε η ολιγωρία της κυβέρνησης ΣΥΡΙΖΑ στον τομέα του αντιντόπινγκ.

Όλοι γνωρίζουμε ότι η φαρμακοδιέγερση αποτελεί μεγάλη μάστιγα στη σύγχρονη εποχή του αθλητισμού. Δεν αφορά μόνο τον επαγγελματικό αθλητισμό, δεν αφορά μόνο τους κορυφαίους αθλητές, δεν αφορά μόνο συγκεκριμένα αθλήματα. Δυστυχώς το ντόπινγκ παγκοσμίως έχει εισέλθει από πολλά χρόνια σε διάφορα επίπεδα αθλητικών διοργανώσεων, ακόμη και στα ερασιτεχνικά και πλέον αγγίζει όλους όσους ασχολούνται με τον αθλητισμό ανεξαρτήτως ηλικίας. Σαν ναρκωτικό προσπαθεί να εισβάλλει παντού, υποσχόμενο αύξηση αντοχής, μυϊκής μάζας, δύναμης και ταχύτητας. Απέναντι σε αυτόν τον εφιάλτη, που επί της ουσίας καταστρέφει τον αθλητισμό και την υγεία των αθλητών, υπάρχει ένα θεμελιώδες έγγραφο, ο Παγκόσμιος Κώδικας Αντιντόπινγκ, σκοπός του οποίου είναι η προστασία του δικαιώματος των αθλητών να συμμετέχουν σε αγωνίσματα χωρίς τη χρήση φαρμακοδιέγερσης.

Στα τέλη του 2017 ξεκίνησε η διαδικασία αναθεώρησης του κώδικα. Μετά από τρεις φάσεις διαβούλευσης, σε μια περίοδο δύο ετών, ο νέος αναθεωρημένος κώδικας εγκρίθηκε ομόφωνα στις 7 Νοεμβρίου 2019 στην Παγκόσμια Διάσκεψη για το Ντόπινγκ. Για την εφαρμογή του Παγκόσμιου Προγράμματος Αντιντόπινγκ εφαρμόζονται εναρμονισμένες και συντονισμένες πρακτικές τόσο σε εθνικό όσο και σε διεθνές επίπεδο για τον εντοπισμό, την αποτροπή και την πρόληψή του.

Στο προτεινόμενο νομοσχέδιο ενσωματώνεται στην ελληνική έννομη τάξη ο αναθεωρημένος κώδικας που τέθηκε σε ισχύ την 1η Ιανουαρίου 2021 σε αντικατάσταση του ν.4373/2016. Δεδομένων, λοιπόν, των προβλημάτων που κληρονομήσαμε από την ολιγωρία του ΣΥΡΙΖΑ και με ορατό κίνδυνο η χώρα μας να απομονωθεί από την παγκόσμια αθλητική κοινότητα, δεσμευτήκαμε εξαρχής ως κυβέρνηση να δώσουμε προτεραιότητα στην άμεση επίλυση της κατάστασης.

Θυμίζω ότι βάσει των απαιτήσεων του Παγκόσμιου Προγράμματος Αντιντόπινγκ οι υφιστάμενες δομές που παραλάβαμε κρίθηκαν εντελώς ανεπαρκείς και το Εθνικό Συμβούλιο Καταπολέμησης του Ντόπινγκ, ΕΣΚΑΝ, ως συλλογικό όργανο, υποστηριζόμενο από προσωπικό της Γενικής Γραμματείας Αθλητισμού, δεν ήταν σε θέση να ανταποκριθεί στις υποχρεώσεις του.

Μετά από διαβούλευση με τον WADA, προχωρήσαμε στην ίδρυση ενός ανεξάρτητου οργανισμού, του Εθνικού Οργανισμού Καταπολέμησης του Ντόπινγκ, EOKAN. Διασφαλίσαμε την οικονομική αυτονομία του με ετήσιο τακτικό προϋπολογισμό ύψους 1.500.000 ευρώ και μεταφέραμε τις υπηρεσίες του σε σύγχρονες, πλήρως εξοπλισμένες και λειτουργικές εγκαταστάσεις στο ΟΑΚΑ.

Στόχος της Κυβέρνησης είναι η στελέχωση με ειδικευμένο προσωπικό και η έναρξη λειτουργίας του νέου οργανισμού σε δύο μήνες περίπου, ώστε να μπορεί να ανταποκριθεί πλήρως στις απαιτήσεις του κώδικα. Για το εργαστήριο αντιντόπινγκ έχουμε ήδη προχωρήσει στη διοικητική του υπαγωγή σε ένα από τα κορυφαία ερευνητικά ιδρύματα της χώρας, στο ΕΚΕΦΕ «Δημόκριτος», ώστε να διευκολυνθεί η κάλυψη των αναγκών του σε προσωπικό πρωτίστως και εξοπλισμό βεβαίως. Η μεταφορά του έγινε τον Ιούλιο του 2019, ώστε να έχει οικονομική ανεξαρτησία και δυνατότητα προσλήψεων, καθώς αυτά ήταν από τις βασικές παρατηρήσεις του WADA. Σε στενή συνεργασία τόσο με το Υπουργείο Ανάπτυξης όσο και με τον «Δημόκριτο» ο Υπουργός Αθλητισμού κ. Αυγενάκης μεριμνά για την ανάκτηση της διαπίστευσής του και την επαναλειτουργία του.

Ενώ, λοιπόν, διανύουμε μια απρόβλεπτη περίοδο εξαιτίας του COVID-19, που ομολογουμένως άφησε το αρνητικό αποτύπωμά της στον διεθνή αθλητισμό και όχι μόνο, είναι δεδομένη και αδιαπραγμάτευτη η πολιτική βούληση της Κυβέρνησης για διασφάλιση της εύρυθμης λειτουργίας και της ανεξαρτησίας των αρμοδίων αρχών καταπολέμησης του ντόπινγκ. Οφείλουμε να αναγνωρίσουμε ότι έχει αντιστραφεί το δυσμενές κλίμα του παρελθόντος, όπως και οι αρνητικές αξιολογήσεις. Μπήκε τάξη στα ανοιχτά ζητήματα, δρομολογήθηκαν οι απαιτούμενες αλλαγές και πλέον βρισκόμαστε σε απόλυτη συμμόρφωση με τα πρότυπα του παγκοσμίου οργανισμού.

Κυρίες και κύριοι συνάδελφοι, κλείνω την τοποθέτησή μου επαναλαμβάνοντας προς όλες τις πτέρυγες της Βουλής το σταθερό πιστεύω μας ότι το ευ αγωνίζεσθαι πρέπει να δεσπόζει σε όλους τους τύπους του αθλητισμού και να διασφαλίζεται τόσο θεσμικά όσο και πρακτικά από όλους τους εμπλεκόμενους. Για τη Νέα Δημοκρατία ο αθλητισμός αποτελεί κοινωνικό και πολιτιστικό αγαθό που βελτιώνει τον εαυτό μας βεβαίως, αλλά και την κοινωνία μας. Πιστεύουμε ότι είναι ο χώρος της ευγενούς άμιλλας και αποτελεί μέσο κοινωνικοποίησης και αγωγής.

Ο αρμόδιος Υπουργός μας, ο κ. Λευτέρης Αυγενάκης, είναι κοινωνός αυτού του πιστεύω και αποφασισμένος να επιλύσει προβλήματα που χρόνιζαν στον ελληνικό αθλητισμό. Με μεθοδικότητα και σκληρή δουλειά του ιδίου και του επιτελείου του συνεχίζει το έργο του, ώστε ο ελληνικός αθλητισμός να μπορέσει και πάλι να ανθήσει.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Έχει ζητήσει τον λόγο ο Υφυπουργός Πολιτισμού και Αθλητισμού κ. Ελευθέριος Αυγενάκης για κάποιες νομοτεχνικές βελτιώσεις.

Ορίστε, κύριε Υπουργέ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Θα ήθελα να καταθέσω τις νομοτεχνικές βελτιώσεις. Πρόκειται για ένα τεχνικό κείμενο, το οποίο στην ουσία αφορά διορθώσεις και βελτιώσεις σε κάποιους όρους, για να είναι ακριβέστερο. Αν δεν έχετε αντίρρηση, να το καταθέσω απλώς. Κανονικά πρέπει να το αναγνώσω, αλλά νομίζω ότι θα φάμε χρόνο και δεν υπάρχει λόγος.

**ΠΡΟΕΔΡΕΥΩΝ (Γεώργιος Λαμπρούλης):** Όχι, όχι, για οικονομία χρόνου, καταθέστε το και θα μοιραστεί στις Κοινοβουλευτικές Ομάδες.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 186, 187, 188)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ κ. Μωραΐτης Αθανάσιος.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν μπω στα σημαντικά θέματα που θέτει το νομοσχέδιο και κυρίως πάνω στα ζητήματα που μπήκαν σήμερα και από συναδέλφους και από εισηγητές, θέλω να αναφερθώ λίγο στην πολιτική επικαιρότητα και κυρίως σε αυτό το τελευταίο δύσκολο διήμερο, το οποίο περνάμε ως χώρα.

Οι τελευταίες δύο μέρες είναι αρκετά κρίσιμες και βρισκόμαστε σε ένα πάρα πολύ κρίσιμο σημείο της πανδημίας. Η χώρα βιώνει μια τραγωδία δυστυχώς. Πάνω από οκτώ χιλιάδες συνάνθρωποί μας έχουν χάσει τη ζωή τους. Οι ΜΕΘ είναι στο «κόκκινο». Πάνω από εκατό συνάνθρωποί μας αυτή τη στιγμή ζητούν και δεν έχουν ΜΕΘ και έχουν απλή υποστήριξη. Αυτό που είναι ξεκάθαρο πλέον είναι ότι η Κυβέρνηση, με όλες τις παλινωδίες, με όλες τις εγκληματικές αποφάσεις και πολιτικές που ακολούθησε, έχει χάσει τον έλεγχο της πανδημίας.

Αυτό όμως το οποίο ξεπερνάει κάθε προηγούμενο, ειδικά αυτές τις κρίσιμες ώρες που περνάει ο ελληνικός λαός, είναι ότι έχετε, κύριε Υπουργέ, μια συμπεριφορά αλαζονική και καθεστωτική, που θα μου επιτρέψετε να πω ότι είναι χωρίς προηγούμενο. Αυτές τις δύσκολες ώρες, επαναλαμβάνω, που ο ελληνικός λαός χάνει -και δικαιολογημένα- την εμπιστοσύνη απέναντι στην Κυβέρνηση με αυτό το οποίο έκανε χθες ο κ. Γεραπετρίτης, ο οποίος εισηγήθηκε στην επιτροπή το τι πρέπει να ακολουθήσει, έχετε καταλάβει σε τι σημείο βρισκόμαστε σήμερα; Και ερωτώ: Υπάρχει πολίτης στη χώρα που πλέον μπορεί να σέβεται την άποψη ή την απόφαση της επιτροπής; Όχι βέβαια.

Και βεβαίως, να θυμίσω στους συναδέλφους που αυτή τη στιγμή μπορεί να δυσπιστούν με αυτά που λέω, να σας πάω τρεις-τέσσερις μέρες πριν. Άλλα λέγανε οι μισοί Υπουργοί το πρωί, άλλα οι άλλοι μισοί το μεσημέρι και άλλα ακούγαμε από τα κανάλια το βράδυ όσον αφορά τη χαλάρωση των μέτρων. Μια χαλάρωση μέτρων η οποία σας επιβάλλεται -προσέξτε- γιατί δυστυχώς είστε μια κυβέρνηση που για εσάς η επικοινωνία είναι θεός και οι δημοσκοπήσεις οδηγός.

Εκεί, λοιπόν, έχουμε φτάσει. Η χώρα έκλεισε με χίλια διακόσια κρούσματα και αυτή τη στιγμή, στο «κόκκινο», σας υποχρεώνουν οι δημοσκοπήσεις, σας υποχρεώνει η επικοινωνιακή πολιτική άρον-άρον, τσάτρα-πάτρα να ανακοινώσετε ένα νέο σχέδιο.

Και αυτό που περιμέναμε χθες ήταν πραγματικά ένα νέο σχέδιο, γιατί ακούσαμε τελικά αυτό που δεν επιτρεπόταν πριν δεκαπέντε - είκοσι μέρες, το σαββατοκύριακο τώρα να επιτρέπεται.

Αυτή είναι, λοιπόν, η εικόνα Κυβέρνησης-παρωδίας, είναι μια Κυβέρνηση που δεν μας λυπεί που χάνετε εσείς την εμπιστοσύνη του ελληνικού λαού. Αυτό το οποίο μας λυπεί ιδιαίτερα είναι ότι χάνεται η εμπιστοσύνη απέναντι στους επιστήμονες. Λέγαμε από την αρχή ότι έπρεπε να υπάρχει ένα σχέδιο, ένα σχέδιο υπεύθυνο για το πώς θα κρατηθούν όρθιοι οι πολίτες, η κοινωνία, η αγορά, οι μικρομεσαίοι. Δεν το κάνατε και αντί αυτού πηγαίνατε με βάση τις δημοσκοπήσεις και αυτά τα οποία σας επέβαλε η επικοινωνιακή σας πολιτική.

Ποτέ δεν καταλήξατε σε ένα σχέδιο για το άνοιγμα του τουρισμού πέρυσι το καλοκαίρι. Σίγουρα τώρα δεν έχετε.

Ποτέ δεν καθίσατε σοβαρά να δείτε το μεγάλο ζήτημα της ιχνηλάτησης στον πληθυσμό και έρχεστε έναν χρόνο μετά να μας μιλάτε για τα self test και τώρα τελικά να στοχοποιείτε και τους φαρμακοποιούς για την εξέλιξη που είχαμε, αφού έχετε στοχοποιήσει στο προηγούμενο διάστημα το σύνολο της κοινωνίας, πότε τους νέους, πότε τους επαγγελματίες, πότε τους ιδιώτες γιατρούς, αν θυμάμαι καλά, συνάδελφε, τώρα τους φαρμακοποιούς.

Αυτό κάνετε όλο αυτό το διάστημα για να μπορέσετε να σκεπάσετε τις εγκληματικές σας ευθύνες.

Το κακό, όμως, είναι ότι η πολιτική σας πλέον αποκαλύπτεται, οι ευθύνες σας πλέον είναι ξεκάθαρες και όσο και αν προσπαθείτε με ευχολόγια, αυτοθαυμασμούς, ψέματα, θράσος, δεν μπορείτε να ξεπεράσετε το αδιέξοδο που δημιουργήσατε οι ίδιοι.

Θέλω να θυμίσω ότι εν μέσω πανδημίας η χώρα μας είναι η μοναδική χώρα που αντί να προσλάβει γιατρούς και υγειονομικό προσωπικό, προσέλαβε χίλιους τριάντα τρεις ειδικούς φρουρούς στα κλειστά πανεπιστήμια. Το λέω για να καταλάβετε λίγο τι έχετε κάνει σε αυτή τη χώρα και πόσο εγκληματικές είναι οι ευθύνες σας.

Η φθορά σας, βεβαίως, είναι μη αναστρέψιμη. Αυτό το γνωρίζετε πάρα πολύ καλά. Και η πραγματικότητα, λοιπόν, -και ξεκάθαρη πλέον- είναι ότι έχετε οδηγήσει σε ένα χάος την υγεία, την οικονομία και την παιδεία.

Υποσχεθήκατε επενδύσεις. Άλμα στο κενό. Υποσχεθήκατε τάξη. Φέρατε αυταρχισμό και καταστολή. Υποσχεθήκατε ασφάλεια και βυθίσατε τους πολίτες στην ανασφάλεια, στην αβεβαιότητα, στην αγωνία και στο απόλυτο αδιέξοδο.

Συστηθήκατε ως άριστοι. Για θυμηθείτε τι ακούγαμε πριν δύο χρόνια σε αυτή την Αίθουσα, από τα κανάλια και από τις εφημερίδες, ότι έρχεται η Κυβέρνηση των αρίστων. Και, τελικά, οι άριστοι αποδείχθηκαν ανίκανοι, άχρηστοι, οι οποίοι με «φωτογραφικές» διατάξεις προσπαθούν να βολέψουν «ημετέρους», να δημιουργήσουν ένα «πάρτι» αναθέσεων όλο αυτό το διάστημα και να αυτοεξευτελίζεται ο ένας Υπουργός απέναντι στον άλλον κάθε μέρα στα κανάλια για το ποια είναι η στρατηγική στο μεγάλο θέμα της πανδημίας.

Κυρίες και κύριοι συνάδελφοι, στο σημείο στο οποίο βρισκόμαστε σήμερα και όσο και αν προσπαθείτε να κρύψετε αυτές τις εγκληματικές ευθύνες και όσο και αν προσπαθεί -και εκτιμώ μάταια πλέον- μια μεγάλη μερίδα των μέσων μαζικής ενημέρωσης να σας υπερασπιστεί, θέλω να θυμίσω ότι είμαστε σε μια χώρα αυτή τη στιγμή στη χειρότερη θέση της Ευρώπης. Εκεί μας φτάσατε.

Δεν θα αναφέρω το «BLOOMBERG» και όλα τα άλλα στοιχεία. Τα μέσα μαζικής ενημέρωσης της χώρας μας δεν ασχολούνται με το ποια είναι η πραγματική κατάσταση κάθε μέρα στα νοσοκομεία, αλλά ποιο είναι το πρόγραμμα των εμβολιασμών που θα γίνουν τους επόμενους μήνες και έχει στηθεί ένα μεγάλο εμπόριο ελπίδας στην πλάτη ενός λαού που βλέπει τα αδιέξοδα μπροστά του, το οποίο, βεβαίως, κατασκευάζεται μέρα με τη μέρα.

Και χθες είχαμε το εξής δεύτερο παράδοξο: Είδαμε ξανά με στόμφο, μάλιστα, και ισχυρές δόσεις αυτοθαυμασμού να παρουσιάζεται μια έκθεση ιδεών για τη διαχείριση των 32 δισεκατομμυρίων από το Ευρωπαϊκό Ταμείο Ανάκαμψης με έωλες εξαγγελίες και καμμία αναφορά στο πώς μια χώρα έφτασε σε αυτό το σημείο που βρίσκεται σήμερα, σε αυτό το αδιέξοδο, χωρίς να γίνει καμμία συζήτηση και διαβούλευση για το πώς θα πάει την επόμενη μέρα. Ειλικρινά, είναι κρίμα αυτές τις δύσκολες ώρες. Δεν θα μπω στα θέματα της μόχλευσης, το πώς θα έρθουν τα άλλα χρήματα, αν υπάρχει τραπεζικό σύστημα, ποιες θα είναι οι στρατηγικές. Αυτό το οποίο έγινε χθες είναι επικοινωνιακό σόου. Είναι επικοινωνιακό σόου, το οποίο ειλικρινά, ειδικά στον χώρο της αγοράς, μετέφερε ένα πολύ αρνητικό κλίμα από μια Κυβέρνηση η οποία παρουσιάζεται ως κυβέρνηση της αγοράς, των επενδύσεων, της οικονομίας και όλα αυτά.

Έρχομαι τώρα -και έχω τον χρόνο- στα θέματα του νομοσχεδίου που συζητάμε σήμερα, στο μεγάλο κομμάτι που λέγεται αθλητισμός. Μίλησα για ένα χάος το οποίο έχει προκαλέσει η Κυβέρνηση σε πολλά μέτωπα. Θα μου επιτρέψετε, κυρίες και κύριοι συνάδελφοι, να πω ότι χάος έχει προκαλέσει η Κυβέρνηση και στο θέμα του αθλητισμού.

Ο αθλητισμός θέλω να θυμίσω ότι έχει κατεβάσει ρολά εδώ και έναν χρόνο, με τους ανθρώπους του αθλητισμού να μαστίζονται από ανεργία και εξαθλίωση όλο αυτό το διάστημα. Και είναι πολλοί, είναι χιλιάδες. Είναι αθλητές, εργαζόμενοι, προπονητές, ιδιοκτήτες γυμναστηρίων, σχολές χορού, πολεμικών τεχνών, άλλες ειδικότητες που θα μπορούσα να αναφέρω, που για όλους αυτούς η μοναδική απάντηση του Υπουργείου Αθλητισμού είναι ότι καταφέραμε και βγάλαμε κάποια χρήματα να στηρίξουμε τα σωματεία.

Πού είναι το πρόβλημα; Το πρόβλημα αυτό δεν το λέμε σήμερα, δεν το είπαμε πριν λίγες μέρες στην επιτροπή. Το φωνάζουμε και το λέμε από πέρυσι τον Μάιο, ότι ειδικά στο κομμάτι του αθλητισμού θα έπρεπε η Κυβέρνηση να εκπονήσει ένα σχέδιο, να μελετήσει τα υγειονομικά πρωτόκολλα, να εισηγηθεί στην επιτροπή, ώστε να μην είμαστε η μοναδική χώρα στην Ευρώπη που έκλεισε ο αθλητισμός όσο σε καμμία άλλη, γιατί αυτή είναι η σκληρή πραγματικότητα.

Χάσατε πάρα πολύ καιρό, κύριε Υπουργέ, από τον Μάιο έως τον Σεπτέμβριο. Δεν σας θυμάμαι αν ήσασταν στη Σαντορίνη όταν ο Πρωθυπουργός νικούσε τον κορωνοϊό και πιστέψατε ως Κυβέρνηση ότι έχετε ξεμπερδέψει από αυτό. Όμως, χάσατε εκείνο το κρίσιμο διάστημα.

Και για να φύγετε από τις ευθύνες σας αυτό το οποίο κάνατε ήταν να μεταβιβάσετε την ευθύνη στην επιτροπή λοιμωξιολόγων. Μας είπατε λίγο ή πολύ ότι ο αθλητισμός «πάγωσε», γιατί η επιτροπή λοιμωξιολόγων πιστεύει ότι η μετάδοση είναι πάρα πολύ μεγάλη.

Εγώ θα επαναλάβω αυτό που σας είπα και στην επιτροπή: Οφείλατε, κύριε Υπουργέ, και εσείς και ο Γενικός σας Γραμματέας με στοιχεία να πάτε στην επιτροπή και να αποδείξετε ότι ο αθλητισμός δεν είναι πρόβλημα, είναι μέρος της λύσης και πώς μπορεί πράγματι να προχωρήσει, όπως έγινε σε άλλες χώρες.

Θα μπορούσα να αναφέρω πολλά παραδείγματα. Από τα πέντε επαγγελματικά πρωταθλήματα που εφάρμοζαν το ίδιο υγειονομικό πρωτόκολλο, θέλω να θυμίσω ότι απρόσκοπτα ήταν μόνο τα τέσσερα από τα πέντε.

Και εγώ θέλω να κάνω μια ερώτηση: Η απόφαση της επιτροπής λοιμωξιολόγων να σταματήσει το πρωτάθλημα της Football League ήταν μια δική της απόφαση; Γνώριζε η επιτροπή λοιμωξιολόγων, λοιπόν, ότι από τις είκοσι ομάδες της Football League οι δώδεκα δεν μπορούν να συνεχίσουν και οι οχτώ όχι; Όχι, βέβαια. Για τέτοια ζητήματα ήσασταν σε επαφή με την επιτροπή λοιμωξιολόγων;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λίγο χρόνο θα ήθελα, κύριε Πρόεδρε.

Και θέλω να θυμίσω σε όλους -και εδώ είναι άλλο ένα παράδοξο- ότι την ίδια στιγμή σε άλλα πρωταθλήματα επί μήνες κολλούσε ο κορωνοϊός και σε άλλα δεν κολλούσε! Παράδειγμα, στο ανδρικό μπάσκετ ο κορωνοϊός δεν κολλούσε, ενώ στο γυναικείο μπάσκετ ο κορωνοϊός κολλούσε!

Θέλω να πάω σε ένα θέμα το οποίο το θεωρώ, επίσης, σημαντικό και είναι το δεύτερο που ήθελα να βάλω, κύριε Πρόεδρε, και περιμένω να πάρω κάποιες απαντήσεις.

Είναι ξεκάθαρο ότι ο κ. Αυγενάκης δεν είχε τον χρόνο να ασχοληθεί με όλα αυτά, να καταστρώσει ένα σχέδιο, να δει τις πραγματικές ανάγκες, γιατί ακολούθησε τον δρόμο που πάρα πολλοί συνάδελφοι εισηγητές και εκπρόσωποι από άλλα κόμματα έβαλαν σήμερα. Ασχολήθηκε με το πώς θα αλώσει, πώς θα χειραγωγήσει, πώς θα κομματικοποιήσει τις αθλητικές ομοσπονδίες και μόνο. Αυτό ήταν το μοναδικό μέλημά του. Και, ειλικρινά, αυτό το οποίο εξέπεμπε ο ίδιος, το Υπουργείο και όλα τα δημοσιεύματα γύρω τους ήταν μόνο αυτό, ο μοναδικός στόχος.

Κύριε Υπουργέ μου, με όλο τον σεβασμό σάς λέω ότι ήταν ένα λάθος σας. Ήταν ένα λάθος, το οποίο σήμερα το πληρώνετε γιατί αποτύχατε να χειραγωγήσετε το αθλητικό κίνημα στη χώρα μας. Και η απάντηση και η αυλαία αυτού του έργου έπεσε χθες.

Θέλω να θυμίσω ότι επί των ημερών σας είχαμε για πρώτη φορά, κύριε Υπουργέ, διαδηλώσεις αθλητών. Ειλικρινά, προσπάθησα να πάω πολλά χρόνια πίσω για να δω πότε οι αθλητές βγήκαν στον δρόμο. Οι αθλητές βγήκαν στον δρόμο επί της δικής σας Κυβέρνησης.

Το τρίτο θέμα που θέλω να θέσω και θεωρώ πάρα πολύ σημαντικό είναι τα λεγόμενα 12 εκατομμύρια, τα οποία ο Υπουργός επί οκταμήνου περίπου τα έταζε και έλεγε «έρχονται, έρχονται, έρχονται και θα ενισχυθεί ο ερασιτεχνικός αθλητισμός». Και θέλω να είμαι ξεκάθαρος εδώ σε κάτι, το οποίο το θεωρώ πάρα πολύ σημαντικό. Αλήθεια, έχουμε μια Κυβέρνηση, η οποία πολυδιαφημίζει και μας λέει ότι έχει μοιράσει 25 δισεκατομμύρια με αφορμή την πανδημία του κορωνοϊού.

Κύριε Υπουργέ, σας ρωτάω: Αν πράγματι η Κυβέρνηση μοίρασε 25 δισεκατομμύρια, εσείς καταφέρατε από αυτά να πάρετε μόνο 12 εκατομμύρια για τον ερασιτεχνικό αθλητισμό; Είναι κρίμα, αν πιστεύουμε ότι με αυτά τα ψίχουλα και με αυτά που έχει περάσει ο χώρος του ερασιτεχνικού αθλητισμού μπορεί να σταθεί όρθιος σε αυτή τη συγκυρία.

Και έρχομαι τώρα –και κλείνω με αυτό, κύριε Πρόεδρε, ξέρω ότι πήρα τρία λεπτά περίπου από τη δευτερολογία μου- στο θέμα της περιβόητης και πολυδιαφημισμένης κοινής υπουργικής απόφασης, που ο Υπουργός τη διαφημίζει και λέει ότι αυτή η ΚΥΑ είναι η λύση στο μεγάλο θέμα της χρηματοδότησης.

Εδώ είναι ξεκάθαρο κάτι, ότι οι νεοφιλελεύθερες πολιτικές σας, που δεν απουσιάζουν τόσο καιρό και εν μέσω κρίσης από τον χώρο της παιδείας και της υγείας, δεν θα μπορούσαν να απουσιάζουν σε καμμία περίπτωση και από τον χώρο του αθλητισμού. Και είναι ξεκάθαρο ότι οδηγείτε στην πλήρη ιδιωτικοποίηση τον ερασιτεχνικό αθλητισμό μέσω της υποτιθέμενης ενίσχυσής του από τα έσοδα του στοιχήματος.

Επειδή έχουμε δεχθεί μια πάρα πολύ μεγάλη κριτική όλο αυτό το διάστημα και ειδικά τις τελευταίες μέρες ότι ως Αξιωματική Αντιπολίτευση δεν κάνουμε προτάσεις, δεν είμαστε παραγωγικοί, δεν συμβάλλουμε θετικά, θέλω να θυμίσω ότι ειδικά σε αυτό το κομμάτι, όπως και σε άλλα μεγάλα ζητήματα της πολιτικής, και προτάσεις είχαμε και ολόκληρα σχέδια καταθέσαμε.

Θυμίζω, λοιπόν, ότι ως ΣΥΡΙΖΑ - Προοδευτική Συμμαχία προτείναμε μετά από το πρώτο lockdown τη δημιουργία ενός ενιαίου ταμείου ανταποδοτικότητας υπέρ του ερασιτεχνικού αθλητισμού, με πόρους που θα προέρχονται, πρώτον, από το διοικητικό τέλος στα επαγγελματικά συμβόλαια όλων των κατηγοριών ποδοσφαίρου, μπάσκετ και βόλεϊ, δεύτερον, από τη διάθεση ποσοστού από τα έσοδα όλων των στοιχηματικών εταιρειών που φορολογούνται στην Ελλάδα και τρίτον, από διοικητικά πρόστιμα για περιπτώσεις πράξεων βίας σε αθλητικούς χώρους και λοιπές παραβάσεις, καθώς και άλλες πηγές χρηματοδότησης.

Τα ποσά του ταμείου που προτείναμε θα διατίθεντο ως εξής: το 30% για την αύξηση των ετήσιων τακτικών επιχορηγήσεων στις εθνικές αθλητικές ομοσπονδίες, το 50% στα αναγνωρισμένα ερασιτεχνικά αθλητικά σωματεία και το 20% για την ασφάλιση αθλητών και την ιατρική και υγειονομική περίθαλψη σε περιπτώσεις μεγάλης ανάγκης. Όλο αυτό με ένα αλγοριθμημένο σύστημα κριτηρίων και διαφάνειας θα μπορούσε να κατανείμει με δικαιοσύνη κρατικούς πόρους σε όλα τα σωματεία.

Αντί αυτού, προωθήσατε την υπογραφή της συγκεκριμένης ΚΥΑ με αμιγώς οικονομική λογική και εκεί ακριβώς είναι η αντίθεσή μας. Οι πόροι από το στοίχημα διατίθενται πλέον στις ανώνυμες αθλητικές εταιρείες, σε όσες ομοσπονδίες-μέλη και σε όσα μεγάλα και μόνο αθλητικά σωματεία που έχουν τη δυνατότητα προσέλκυσης χορηγιών. Προωθείτε δηλαδή την ενίσχυση πάλι των πιο ισχυρών και μετατρέπετε τα χιλιάδες ερασιτεχνικά σωματεία –προσέξτε- σε κυνηγούς χορηγιών, κυνηγούς διαφημίσεων, θέτοντας σε αμφισβήτηση ακόμη και τον μη κερδοσκοπικό τους χαρακτήρα.

Άρα γυρίζετε την πλάτη σε αυτά τα σωματεία της γειτονιάς, της συνοικίας, του χωριού, τα οποία είναι τα πραγματικά φυτώρια του ερασιτεχνικού αθλητισμού της χώρας, γιατί θέλετε να εμπορευματοποιήσετε και να ιδιωτικοποιήσετε τα πάντα. Αυτή λοιπόν, δυστυχώς, είναι η επιλογή σας, αυτή είναι η πολιτική σας.

Κλείνω λέγοντας ότι –το είπαν και πάρα πολλοί συνάδελφοι- ο αθλητισμός είναι ένα θέμα, το οποίο πράγματι όλες τις πτέρυγες της Βουλής θα έπρεπε να τις ενώνει, γιατί έχουμε μια διαδρομή και μια ιστορία και ως χώρα.

Όμως, δυστυχώς, κύριε Υπουργέ, ακολουθείτε εσείς και η Κυβέρνησή σας μια πολιτική διχαστική. Προσπαθήσατε να χειραγωγήσετε, προσπαθήσατε να εργαλειοποιήσετε.

Εμείς σας καλούμε σήμερα και σας λέμε πάλι ότι είναι ώρα να δούμε όλοι μαζί τα μεγάλα αδιέξοδα του αθλητισμού, να φύγουμε από αυτά και να αφήσουμε πίσω μας όλες τις κακές πρακτικές που είδαμε το τελευταίο διάστημα.

Σας ευχαριστώ πάρα πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Τον λόγο έχει τώρα η Κοινοβουλευτική Εκπρόσωπος της Νέας Δημοκρατίας κ. Μαρία - Ελένη Σούκουλη - Βιλιάλη.

Με την ολοκλήρωση της ομιλίας τής κ. Βιλιάλη, θα μπούμε στον τρίτο κύκλο των ομιλητών μέσω Webex με πρώτο τον κ. Αναστάσιο Δημοσχάκη.

Ορίστε, κυρία Βιλιάλη, έχετε τον λόγο.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ:** Ευχαριστώ πολύ, κύριε Πρόεδρε.

Ακούσαμε τον κ. Κεγκέρογλου να κάνει σοβαρές καταγγελίες, τις οποίες περιμένει -τάχα μου- να τον καλέσουν για να αναφέρει. Γιατί δεν προχωράει μόνος του σε αποκαλύψεις και ονόματα, αφού έχει αποδείξεις, όπως λέει;

Θα σας πω γιατί. Διότι προτιμά τον ρόλο ενός κοινού πολιτικού συκοφάντη που πετάει λάσπη στον ανεμιστήρα. Δεν θα μείνει τίποτα έτσι. Θεωρώ ότι έχει δευτερολογία, τριτολογία. Κοινοβουλευτικός Εκπρόσωπος είναι. Ιδού η Ρόδος.

Κύριε Μωραΐτη, μαθήματα ηθικής πρακτικής και αμετροεπείς αναφορές περί εγκληματικών ευθυνών δεν δεχόμαστε από το κόμμα του οποίου ο Πρόεδρος μιλάει για θύματα και διασωληνωμένους χαμογελώντας. Δεν ξέρω γιατί. Αφήστε που το να μιλάτε εσείς για τα μέσα μαζικής ενημέρωσης, όταν ένας Υπουργός σας είναι υπόλογος, νομίζω ότι πρέπει να το σκεφτείτε καλύτερα. Εσείς με διχαστικό λόγο προσπαθείτε να οξύνετε τα πνεύματα της ελληνικής κοινωνίας, με σκοπό την αύξηση των ποσοστών των δημοσκοπήσεών σας.

Εκτιμώ ότι πρέπει να επαναλαμβάνουμε συνέχεια και συνέχεια, ιδιαίτερα σε εσάς, την Αξιωματική Αντιπολίτευση, ότι η φονική πανδημία, αγαπητοί συνάδελφοι, δεν προσφέρεται για κομματική σπέκουλα ούτε για ακατάσχετο λαϊκισμό. Κατανοώ απόλυτα ότι για μερικούς από εσάς είναι η τελευταία ευκαιρία, προκειμένου να μπορέσετε να φαντασιώνεστε καλύτερα το ρεσάλτο στην κατάκτηση της πολυπόθητης, ενδεχομένως και πολυαγαπημένες σας εξουσίας. Γι’ αυτό συνεχίζετε να αποδομείτε αντί να συνδράμετε. Είναι το μόνο που ξέρετε να κάνετε.

Όμως, να σας πω κάτι; Η ρητορική τύπου «η δεύτερη φορά θα είναι πολύ αλλιώς από την πρώτη» και άλλα τέτοια μαζί με τα ανιστόρητα παραληρήματα που ακούσαμε προσφάτως περί «παράταξης μαυραγοριτών και δωσίλογων» νομίζω ότι δεν «ντοπάρουν» –να χρησιμοποιήσω και μια έκφραση που έχει σχέση και με το παρόν νομοσχέδιο- ούτε ακόμα και πολίτες που ανήκουν στον στενό πυρήνα της δικής σας παράταξης και αριστερής βάσης, αγαπητοί κύριοι συνάδελφοι, με κραυγές και μάλιστα στην πιο δύσκολη στιγμή που το υγειονομικό προσωπικό δίνει τη μάχη των μαχών για να σώσει ζωές.

Όμως, ξέρετε, για τη χώρα και τους ανθρώπους της το παρελθόν σας –το παρελθόν σας, ευτυχώς- αποτελεί οδηγό για το παρόν και το μέλλον σας και δεν μπορείτε να ξεφύγετε από αυτό.

Θέλω, όμως, να γνωρίζετε ότι η ανευθυνότητά σας δεν αποσπάει λεπτό της δικής μας προσοχής από τη θεσμική μας υποχρέωση να καταφέρουμε να ξεπεράσουμε αυτή τη δύσκολη κατάσταση. Δεν αποσπάει την προσοχή μας από το να μπορέσουμε να προστατεύσουμε κάθε ζωή που μπορεί να προστατευθεί.

Γνωρίζουμε ότι πρόκειται για μία πρωτόγνωρη παγκόσμια υγειονομική κρίση που τα κράτη προσπαθούν να αντιμετωπίσουν με υπευθυνότητα, ώστε να προστατεύσουμε το υπέρτατο αγαθό της δημόσιας υγείας.

Σε αυτή τη δύσκολη συγκυρία, όπου τα υγειονομικά δεδομένα μεταβάλλονται καθημερινά, προσπαθούμε να χρησιμοποιήσουμε εργαλεία -όλα τα εργαλεία- που μας προσφέρει η επιστήμη.

Γνωρίζουμε ότι η κοινωνική κόπωση είναι μεγάλη, αλλά ο εμβολιασμός και η θετική απόκριση της κοινωνίας μας σε αυτόν δημιουργεί ένα μεγάλο «παράθυρο» ελπίδας για σταδιακή επιστροφή στην κανονικότητα. Το βλέπουμε σε άλλες χώρες, όπως είναι το Ισραήλ. Αυτό θα συμβεί και στην Ελλάδα, όπου ο εμβολιασμός προχωρά με γοργούς ρυθμούς.

Ακολουθούμε τις συστάσεις των ειδικών και θα παίρνουμε αποφάσεις που θα μας οδηγούν σταθερά προς την ελευθερία, μη ακούγοντας τις σειρήνες μίας απελπισμένης Αντιπολίτευσης.

Γνωρίζουμε, φυσικά, ότι οι φωνές του λαϊκισμού, όταν δουν ότι η υγειονομική κατάσταση εξομαλύνεται, θα προσπαθήσουν με κάθε τρόπο να εκμεταλλευτούν τις οικονομικές συνέπειες που προκλήθηκαν στην ελληνική οικονομία, χωρίς φυσικά καμμία δημιουργική πρόταση, απλά τάζοντας χαμένους παραδείσους, αποδομώντας κάθε δράση για τη δυναμική ανάταξη της οικονομίας.

Όμως και εκεί η ελληνική κοινωνία γνωρίζει καλά ότι σε μία κρίση, στην οποία διεκόπη τόσο βίαια και απότομα ο οικονομικός κύκλος, η Κυβέρνηση στάθηκε στο πλευρό των επιχειρήσεων και των εργαζομένων, ώστε να μη βιώσουν ανεξέλεγκτες οικονομικές συνέπειες. Σε αυτό το διάστημα διοχετεύτηκαν περισσότερα από 38 δισεκατομμύρια ευρώ στην ελληνική οικονομία, αποδεικνύοντας ότι διατηρούμε την αξιοπιστία μας στο εξωτερικό, διότι στο εσωτερικό λειτουργούμε με ορθολογικό και συνετό τρόπο στη χρήση και στην αξιοποίηση των ταμειακών διαθέσιμων της χώρας.

Παράλληλα, όμως, δεν σταματήσαμε ούτε στιγμή να υπηρετούμε τη μεταρρυθμιστική μας πολιτική που στοχεύει στην αλλαγή του οικονομικού μοντέλου της χώρας, διότι ο στρατηγικός μας στόχος παραμένει ο ίδιος παρά την υγειονομική κρίση, να δημιουργήσουμε μία ισχυρή Ελλάδα που θα πρωταγωνιστεί στο μέλλον και θα προσφέρει στους πολίτες -και ιδιαίτερα στους νέους μας- το επίπεδο διαβίωσης που τους αξίζει.

Και ναι, έχουμε το εθνικό σχέδιο, αλλά και τους οικονομικούς πόρους να πετύχουμε και σε βραχυπρόθεσμο και σε μακροπρόθεσμο επίπεδο την αναγκαία παραγωγική αναπροσαρμογή της χώρας. Και ναι, αυτό είναι ένα σχέδιο δικό μας που «κουμπώνει» στις δικές μας οικονομικές συνθήκες, αλλά λαμβάνει υπ’ όψιν και τις διεθνείς οικονομικές και κοινωνικές τάσεις, με νέα αρχιτεκτονική που δεν στοχεύει αποσπασματικά στην επούλωση των τρεχουσών αναγκών μόνο, αλλά δημιουργεί τη στρατηγική κατεύθυνση που αυτές θα πρέπει να υπηρετούν, δηλαδή της βιώσιμης ανάπτυξης. Διότι όταν ξέρεις πού θέλεις να πας, τότε είναι σίγουρο ότι θα φτάσεις εκεί που τελικά θέλεις, στοχεύοντας ξεκάθαρα να δημιουργήσεις νέο πλούτο μετά από την κάλυψη του χρόνιου επενδυτικού κενού στη χώρα, την ενίσχυση της ποιοτικής απασχόλησης, αλλά και την αύξηση του διαθέσιμου εισοδήματος για τους πολίτες που θα έρχονται σε επαφή με ένα ψηφιακό και αποτελεσματικό κράτος.

Στην επόμενη εξαετία θα κινητοποιήσουμε το τεράστιο ποσό των 57 δισεκατομμυρίων ευρώ επενδυτικών πόρων, για να επιτύχουμε τη στροφή στην «πράσινη» οικονομία, στην ψηφιακή μετάβαση του κράτους -των πολιτών και των επιχειρήσεων- στην ενίσχυση του κοινωνικού κράτους και της κοινωνικής συνοχής και φυσικά στην αναγέννηση της δημιουργικής επιχειρηματικότητας, όπου ο όρος «ποιότητα» θα αποτελεί το συγκριτικό μας πλεονέκτημα.

Κυρίες και κύριοι συνάδελφοι, η Ελλάδα στο τέλος της δεκαετίας θα είναι μια διαφορετική χώρα, στην οποία η υπερηφάνεια θα είναι το βασικό συναίσθημα που θα χαρακτηρίζει τους πολίτες μας, η υπερηφάνεια ότι καταφέραμε να ανταποκριθούμε στο κάλεσμα των καιρών και να κάνουμε το επόμενο βήμα προς ένα μέλλον ευημερίας και προόδου για όλους τους πολίτες, υπερηφάνεια διότι με σκληρή δουλειά θα έχουμε καταφέρει να σωπάσουμε τις σειρήνες που θέλουν να μας γυρίσουν πίσω σε ένα σκοτεινό παρελθόν καθυστέρησης, υπερηφάνεια διότι θα ξέρουμε ότι το μέλλον δεν μας χαρίστηκε, αλλά το κατακτήσαμε.

Κυρίες και κύριοι συνάδελφοι, καλούμαστε σήμερα στην Ολομέλεια του ελληνικού Κοινοβουλίου να τοποθετηθούμε επί του νομοσχεδίου αναφορικά με την εναρμόνιση της εθνικής μας νομοθεσίας με τον επικαιροποιημένο Παγκόσμιο Κώδικα Αντιντόπινγκ.

Πριν περάσουμε, όμως, στο θέμα αυτό, θα ήθελα να εκφράσω τα θερμά μου συγχαρητήρια στον Υφυπουργό κ. Αυγενάκη και σε όσους εργάστηκαν για την επιστροφή του Ράλι Ακρόπολις στο καλεντάρι της τρέχουσας αγωνιστικής περιόδου.

Εμείς στην Κορινθία γνωρίζουμε πάρα πολύ καλά τη σημασία που έχει το συγκεκριμένο διεθνές αθλητικό γεγονός, ιδιαίτερα για τους φίλους της μηχανοκίνησης και όχι μόνο, καθώς φυσικά και την τεράστια προβολή που προσφέρει στις τοποθεσίες όπου πραγματοποιείται. Είχαμε τη χαρά να φιλοξενήσουμε με απόλυτη επιτυχία το Ράλι στο Λουτράκι, στην Κορινθία και στην Πελοπόννησο και να προσφέρουμε μοναδικές στιγμές αγωνιστικής δράσης και φιλοξενίας στους θεατές και στις ομάδες.

Κύριε Υπουργέ, γνωρίζετε την πρόταση που σας κατατέθηκε και γνωρίζετε και την πρόθεσή μας και την επιθυμία μας -δεν μπορώ να μην το πω από το Βήμα της Βουλής- να χρησιμοποιήσουμε την τεχνογνωσία μας, αλλά και την εμπειρία που έχουμε αποκτήσει, ώστε να εγγυηθούμε την άρτια διοργάνωση του αγώνα. Τηρούμε τις απαραίτητες προϋποθέσεις για τη διοργάνωσή του και είναι πολύ σημαντικό ότι και οι αρμόδιοι φορείς και η τοπική κοινωνία είναι ενωμένοι στη διεκδίκηση της φιλοξενίας του Ράλι Ακρόπολις.

Περνώντας τώρα στο σημερινό νομοσχέδιο, θα ήθελα να σταθώ στο γεγονός ότι η χώρα όπου γεννήθηκαν και οφείλουν να εκπροσωπούνται αυθεντικά τα ολυμπιακά ιδεώδη δεν είναι δυνατό να μην πρωτοστατεί εναντίον της μάστιγας του ντόπινγκ. Είναι μια μάστιγα που φθείρει την ουσία του αθλητισμού και δημιουργεί ιδιαίτερα στα νέα παιδιά τη στρεβλή εντύπωση ότι προκειμένου να επιτύχουν αγωνιστικά στο υψηλότερο επίπεδο, χρειάζεται να χρησιμοποιούν και αθέμιτα μέσα.

Επιτρέψτε μου να είμαι σε θέση να το γνωρίζω και να το επιβεβαιώσω προσωπικά αυτό, γιατί υπήρξα για μία δεκαετία πρωταθλήτρια στον στίβο, σε πιο αγνά, βέβαια, χρόνια του παρελθόντος.

Φυσικά και η μάστιγα του ντόπινγκ δεν επιλύεται με ευχολόγια και ευγενείς προθέσεις, διότι αποτελεί μια σκληρή πραγματικότητα στον χώρο του αθλητισμού και απαιτεί συγκεκριμένες δράσεις. Είναι μία πραγματικότητα η οποία εξελίσσεται δυναμικά και με ταχύτητα και γι’ αυτόν ακριβώς τον λόγο οι απαντήσεις που θα πρέπει να δώσουμε πρέπει να είναι άμεσα εναρμονισμένες με τα νέα δεδομένα, ώστε να είναι και αποτελεσματικές.

Αυτό πράττει και ο Παγκόσμιος Κώδικας Αντιντόπινγκ, δημιουργεί ένα ενιαίο, καλά συντονισμένο πρόγραμμα κατά του ντόπινγκ σε εθνικό και σε διεθνές επίπεδο, εφαρμόζοντας σύγχρονα στάνταρτς εντοπισμού, αποτροπής και πρόληψής του.

Δεν θα σταθώ στο τι ακριβώς παραλάβαμε, το ανέλυσε εκ των έσω ο Υφυπουργός όταν μίλησε νωρίτερα. Άλλωστε, το μοτίβο της κυβερνητικής πρακτικής του ΣΥΡΙΖΑ είναι σχεδόν πανομοιότυπο σε όλους τους τομείς δημοσίων πολιτικών, αποσπασματικότητα, αναβλητικότητα και στο τέλος καθυστέρηση και αναποτελεσματικότητα.

Το θέμα του αντιντόπινγκ δεν θα μπορούσε να αποτελέσει εξαίρεση από αυτούς που με τα λόγια χτίζουν ανώγια και κατώγια, αλλά η δυσπραγία τους είναι μνημειώδης. Εκεί, βέβαια, είναι και η διαφορά μας: Εμείς αναλαμβάνουμε την ευθύνη και δεν κρύβουμε τα προβλήματα «κάτω από το χαλί».

Ο νέος ανεξάρτητος Εθνικός Οργανισμός Καταπολέμησης του Ντόπινγκ με την επαρκή στελέχωσή του, σε λειτουργικό χώρο εργασίας, με εξασφαλισμένη τη χρηματοδότηση και φυσικά τη διοικητική υπαγωγή του Εργαστηρίου Αντιντόπινγκ σε ένα από τα κορυφαία ιδρύματα της χώρας, στον «Δημόκριτο», αποτελούν απτή απόδειξη ότι εμείς πράττουμε με αποτελεσματικότητα και με ταχύτητα, ώστε να αποφύγουμε αυτή την απίστευτη ντροπή, η χώρα του ευ αγωνίζεσθαι να αποκλειστεί από τους αγώνες εξαιτίας της μη συμμόρφωσής της με τα διεθνή πρότυπα του αντιντόπινγκ.

Διότι αυτό είναι το διακύβευμα, κυρίες και κύριοι συνάδελφοι και ας μην κρυβόμαστε πίσω από το δάχτυλό μας.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Θα πάρω και μέρος της δευτερολογίας μου, κύριε Πρόεδρε, ευχαριστώ.

Επομένως, όταν δεχόμαστε συγχαρητήρια από τη WADA για τις πρωτοβουλίες μας, καλό θα είναι να αφήσετε τη μικροκομματική κριτική στην άκρη και να συνδράμετε στην προσπάθεια να βελτιώσουμε τις επιδόσεις μας και σε αυτόν τον τομέα.

Θα μου επιτρέψετε, όμως, να σταθώ λίγο παραπάνω σε ένα συγκεκριμένο θέμα του κώδικα που το θεωρώ κομβικής σημασίας. Αφορά την πρόληψη του ντόπινγκ μέσω εκπαιδευτικών πρακτικών που μπορούν να υιοθετηθούν, ώστε να αποδειχθεί ακόμα μια φορά η πρωτεύουσα χρησιμότητά τού προλαμβάνειν από το θεραπεύειν. Η WADA ορίζει την εκπαίδευση στον τομέα του αντιντόπινγκ ως την ευαισθητοποίηση, την πληροφόρηση και την επικοινωνία αξιών και δεξιοτήτων, ιδιαίτερα στη διαδικασία λήψης αποφάσεων που θα αποτρέπουν την εκ προθέσεως ή την ακούσια παράβαση των κανόνων του αντιντόπινγκ.

Στο πλαίσιο αυτό ο Εθνικός Οργανισμός Αντιντόπινγκ σχεδιάζει, εφαρμόζει αξιολογεί και παρακολουθεί τις πληροφορίες, την εκπαίδευση και τα προγράμματα πρόληψης για αθλήματα χωρίς ντόπινγκ, σύμφωνα με τις απαιτήσεις του άρθρου 18.2 του κώδικα και του διεθνούς προτύπου για την εκπαίδευση και υποστηρίζει την ενεργό συμμετοχή των αθλητών και του προσωπικού υποστήριξής τους σε τέτοια προγράμματα.

Χαρακτηριστικό είναι το παράδειγμα της ανανεωμένης Πλατφόρμας Αντιντόπινγκ Εκπαίδευσης και Εκμάθησης του 2021, της «ADEL by WADA», μίας πλατφόρμας που αποσκοπεί στην ηλεκτρονική μάθηση για αθλήτριες και αθλητές, για γονείς και για προπονητές, αλλά και για μέλη εθελοντές -κάτι που θεωρώ ως πάρα, πάρα πολύ σημαντικό- αθλητικών συμβουλίων. Αυτό το λέω γιατί είναι πραγματικά πάρα πολλοί οι αθλητικοί οργανισμοί στη χώρα μας που θέλουν να συμμορφωθούν με τις αρχές χρηστής διακυβέρνησης, αλλά ή δεν έχουν την τεχνογνωσία ή δεν έχουν τους πόρους για να το πράξουν ή και τα δύο. Εκεί θεωρώ ότι βρίσκεται και το «κλειδί» για την περαιτέρω βελτίωση της λειτουργίας του αθλητικού μας συστήματος, δηλαδή στην υιοθέτηση ενός ενιαίου φιλικού, δυναμικού και εφαρμόσιμου κώδικα χρηστής διακυβέρνησης που θα προάγει την ορθή αθλητική πρακτική, συμπεριλαμβανομένων φυσικά και των νέων πολιτικών αντιντόπινγκ.

Οπότε μπορούμε να συμπεράνουμε ότι ενώ πράγματι η συγκεκριμένη επικαιροποίηση του κώδικα σχετίζεται με τον δέκατο έκτο στόχο βιώσιμης ανάπτυξης των Ηνωμένων Εθνών περί ειρήνης, δικαίωσης, δικαιοσύνης και ισχυρών θεσμών, θεωρώ ότι επεκτείνεται και στον τέταρτο στόχο που σχετίζεται με την ποιοτική εκπαίδευση, κάτι άλλωστε που έχει στο επίκεντρό του, κύριε Υπουργέ, και ο πρόσφατα αναθεωρημένος αθλητικός νόμος.

Ας μην ξεχνάμε ότι έχουμε υπογράψει τη διεθνή σύμβαση κατά του ντόπινγκ στον αθλητισμό της UNESCO, οι βασικές αρχές της οποίας αποτελούν τον κεντρικό πυρήνα κάθε προσπάθειας που προστατεύει τα αθλητικά ιδεώδη και θα μπορούσαμε να τη συνοψίσουμε ως εξής: Ο αθλητισμός πρέπει να διαδραματίσει σημαντικό ρόλο στην προστασία της υγείας, τα ήθη, την πολιτιστική και φυσική αγωγή, καθώς και την προώθηση της διεθνούς κατανόησης και της ειρήνης. Υπάρχει διαρκής ανάγκη να ενθαρρυνθεί και να συντονιστεί η διεθνής συνεργασία για την εξάλειψη του ντόπινγκ στον αθλητισμό, καθώς επίσης υπάρχει σήμερα περισσότερο από ποτέ και η επίγνωση ότι το ντόπινγκ θέτει σε κίνδυνο εκτός από την υγεία και τη ζωή, τις ηθικές αρχές, αλλά και τις εκπαιδευτικές αξίες που ενσωματώνονται στον διεθνή χάρτη φυσικής αγωγής και αθλητισμού της UNESCO και στον ολυμπιακό χάρτη.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής, κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Κυρίες και κύριοι συνάδελφοι, η Ελλάδα αποτελεί ένα μοναδικό σύμβολο που εμπνέει τον παγκόσμιο αθλητισμό και έχει την ιερή υποχρέωση, ιδιαίτερα απέναντι στις νέες και στους νέους του πλανήτη μας, να δίνει το παράδειγμα της ενεργού προστασίας των πανανθρώπινων αξιών που πρεσβεύει ο πολιτισμός μας. Αυτός είναι ο στόχος μας, αυτή είναι η υποχρέωσή μας. Και σήμερα κάνουμε ένα πάρα, πάρα πολύ σημαντικό βήμα προς αυτή την σωστή κατεύθυνση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Ιωάννης Πασχαλίδης.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η συζήτηση του σημερινού νομοσχεδίου αφορά ένα ζήτημα τεράστιας σημασίας, δεδομένου ότι το ντόπινγκ έρχεται σε αντίθεση με τους κανόνες της ηθικής τόσο του αθλητισμού, όσο και της ιατρικής.

Η εξάπλωσή του μοιάζει με κοινό μυστικό μιας ολόκληρης κοινότητας που η εκάστοτε αποκάλυψή του προκαλεί θλίψη, αλλά όχι και κατάπληξη. Είναι πλέον ο μεγαλύτερος εφιάλτης που πλανιέται πάνω από κάθε Ολυμπιάδα. Μετάλλια αφαιρέθηκαν, αθλητές αποκλείστηκαν, μεγάλα ονόματα από πολλές χώρες δεν έλαβαν τελικά μέρος στους αγώνες με τις υποψίες περί χρήσης απαγορευμένων ουσιών να πλανώνται πάνω από τα κεφάλια τους. Είναι, λοιπόν, αυτονόητο πως το ντόπινγκ αποτελεί ένα από τα σημαντικότερα θέματα που ταλαιπωρούν την αθλητική κοινότητα και χρήζει άμεσης αντιμετώπισης.

Σήμερα με το παρόν νομοσχέδιο η ελληνική έννομη τάξη προχωρά στην εναρμόνιση με τον Παγκόσμιο Κώδικα Αντιντόπινγκ, που είναι το θεμελιώδες έγγραφο στο οποίο βασίζεται το παγκόσμιο πρόγραμμα ντόπινγκ που εναρμονίζει τους κανονισμούς σχετικά με την καταπολέμηση του ντόπινγκ στον αθλητισμό σε όλα τα αθλήματα και σε όλες τις χώρες του κόσμου.

Ο κώδικας παρέχει ένα πλαίσιο για τις πολιτικές, τους κανόνες και τους κανονισμούς κατά του ντόπινγκ για τους αθλητικούς οργανισμούς και τις δημόσιες αρχές. Βασικός στόχος του κώδικα είναι η προστασία της υγείας του αθλητή, καθώς και η υπεράσπιση του τίμιου αγώνα, η γνησιότητα της αθλητικής προσπάθειας και η ισότητα των αγωνιζομένων.

Ειδικότερα όσον αφορά τις αξιολογούμενες ρυθμίσεις, θα ήθελα να σταθώ στο άρθρο 3, σύμφωνα με το οποίο ορίζεται πως ο Εθνικός Οργανισμός Αντιντόπινγκ είναι αυτός που φέρει το βάρος της απόδειξης ότι έχει πράγματι διαπραχθεί παράβαση κανόνα αντιντόπινγκ, σύμφωνα άλλωστε και με τους κανόνες της δίκαιης νομικής μεταχείρισης, ενώ προσδιορίζονται και τα μέσα απόδειξης. Ο βαθμός της απόδειξης έγκειται στο εάν ο Εθνικός Οργανισμός Αντιντόπινγκ μπορεί να αποδείξει σε ικανοποιητικό βαθμό ή επίπεδο ενώπιον της πειθαρχικής επιτροπής την παράβαση κανόνων αντιντόπινγκ, λαμβανομένης υπ’ όψιν της σοβαρότητας της αποδιδόμενης κατηγορίας. Ο βαθμός απόδειξης σε όλες τις περιπτώσεις είναι μεγαλύτερος από την απλή πιθανολόγηση, αλλά μικρότερος από την απόδειξη πέραν πάσης αμφιβολίας.

Επίσης, θα ήθελα να αναφερθώ στο άρθρο 8, στο οποίο γίνεται αναφορά στην πειθαρχική διαδικασία και τα πειθαρχικά όργανα που επιλαμβάνονται μετά την ένδειξη περί παραβίασης κανόνα αντιντόπινγκ και καθιερώνεται το δικαίωμα της δίκαιης ακρόασης και η δικονομική διαδικασία προόδου της δίκης.

Με το ένατο άρθρο προβλέπεται η αυτεπάγγελτη ακύρωση όλων των επιδόσεων και προνομίων των παραβατών, ενώ με το επόμενο άρθρο προβλέπονται οι πειθαρχικές ποινές σε παραβάτες αθλητές, όπως για παράδειγμα η ακύρωση αποτελεσμάτων σε αθλητική διοργάνωση κατά την οποία συμβαίνει παράβαση κανόνων αντιντόπινγκ και ο αποκλεισμός λόγω παρουσίας χρήσης ή απόπειρας χρήσης ή κατοχής απαγορευμένης ουσίας ή απαγορευμένης μεθόδου.

Στο ενδέκατο άρθρο προσδιορίζονται οι κυρώσεις σε ομάδες, όταν διαπιστωθεί παράβαση κανόνα αντιντόπινγκ από μέλη-αθλητές της ομάδας, ενώ με το δωδέκατο άρθρο προσδιορίζονται οι κυρώσεις κατά των αθλητικών ομοσπονδιών ή άλλων αθλητικών φορέων από αθλητές ή άλλα πρόσωπα που συνδέονται με την αθλητική ομοσπονδία ή τον συγκεκριμένο οργανισμό ή φορέα.

Ουσιαστικής σημασίας είναι και το άρθρο 18 του νομοσχεδίου, βάσει του οποίου ο Εθνικός Οργανισμός Αντιντόπινγκ σχεδιάζει, εφαρμόζει, αξιολογεί και παρακολουθεί τις πληροφορίες, την εκπαίδευση και τα προγράμματα πρόληψης για αθλήματα χωρίς ντόπινγκ, σύμφωνα με τις απαιτήσεις του κώδικα και του διεθνούς προτύπου για την εκπαίδευση και υποστηρίζει την ενεργό συμμετοχή των αθλητών και του προσωπικού υποστήριξής τους σε τέτοια προγράμματα.

Είναι πράγματι ουσιώδους σημασίας ο ρόλος της εκπαίδευσης για την αντιμετώπιση του φαινομένου ντόπινγκ. Πρέπει οι νεαροί αθλητές να θωρακιστούν με τις ανάλογες αξίες και αρχές, ώστε να κλείσουν τα αυτιά στις «σειρήνες» των μεγάλων συμβολαίων χορηγίας που έχουν οδηγήσει σε αύξηση των πιέσεων προς τους αθλητές και τον περίγυρό τους και τους ωθούν να καταφύγουν στη χρήση απαγορευμένων ουσιών. Αυτή η εμπορευματοποίηση και τα οικονομικά διακυβεύματα που απορρέουν από αυτήν οδήγησαν σε πολλαπλασιασμό των αθλητικών διοργανώσεων και σε μείωση του χρόνου ανάπαυσης των αθλητών, γεγονός που προκαλεί και μείωση της διάρκειας της αθλητικής καριέρας του επαγγελματία.

Είναι, επίσης, σκόπιμο να αναφέρουμε τις αρνητικές συνέπειες των συμβολαίων που υπογράφονται μεταξύ αθλητικών ομοσπονδιών και των χορηγών τους και τα οποία προβλέπουν αμοιβή ανάλογα με τα αποτελέσματα ή τα μετάλλια που θα κατακτήσουν οι αθλητές σε μεγάλες αθλητικές διοργανώσεις. Το ντόπινγκ δυστυχώς υπάρχει, αλλάζει ραγδαία και παρασύρει μαζί του εκείνους τους αθλητές που δεν στηρίζονται στις δικές τους δυνάμεις, αλλά αναζητούν το πρόσκαιρο και ανήθικο όφελος.

Κλείνοντας την ομιλία μου, θα ήθελα να συγχαρώ την ηγεσία του Υπουργείου Αθλητισμού για τα γρήγορα αντανακλαστικά που επιδεικνύει σε ουσιαστικά προβλήματα που αντιμετωπίζει ο χώρος του αθλητισμού. Και αυτή τη φορά αναφέρομαι στις άμεσες ενέργειες στις οποίες προχώρησε ο κ. Αυγενάκης, προκειμένου να αποτραπεί ο κίνδυνος αποκλεισμού των αθλητών μας από όλες τις διεθνείς αθλητικές διοργανώσεις εξαιτίας της ακατανόητης ολιγωρίας της προηγούμενης κυβέρνησης, προχωρώντας στην αντικατάσταση του προβληματικού Εθνικού Συμβουλίου Καταπολέμησης του Ντόπινγκ με την ίδρυση του νέου ανεξάρτητου Εθνικού Οργανισμού Καταπολέμησης του Ντόπινγκ, αλλά και στην αποκατάσταση της διαπίστευσης του Εργαστηρίου Αντιντόπινγκ Αθηνών σε συνεργασία με το Ερευνητικό Κέντρο «Δημόκριτος».

Δυστυχώς το ντόπινγκ με την έννοια της χρήσης απαγορευμένων ουσιών δεν αλλοιώνει μόνο το γράμμα, αλλά και το ίδιο το πνεύμα του αθλητισμού.

Οφείλουμε να κάνουμε τα πάντα ώστε ο αθλητισμός να μείνει καθαρός. Η προώθηση της υγείας, της δικαιοσύνης και της ισότητας των αθλητών σε ολόκληρο τον κόσμο μπορεί να επιτευχθεί μόνο μέσω της επιβολής κανόνων αντιντόπινγκ κατά τρόπο οικουμενικό και εναρμονισμένο. Γι’ αυτό είναι επιβεβλημένη η στήριξη όλων μας στο παρόν νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Αναστάσιος Δημοσχάκης από τη Νέα Δημοκρατία.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κυρίες και κύριοι συνάδελφοι, το παρόν νομοσχέδιο αποτελεί μία σημαντική προσπάθεια εναρμόνισης της χώρας μας με την παγκόσμια κοινότητα αντιντόπινγκ. Η ελληνική ευνομία εναρμονίζεται με τον νέο αναθεωρημένο και επικαιροποιημένο κώδικα αντιντόπινγκ του αρμόδιου Παγκόσμιου Οργανισμού Αντιντόπινγκ, που τέθηκε πριν από τρεις μήνες σε εφαρμογή, με απώτερο σκοπό ο ελληνικός αθλητισμός να οδηγηθεί σταδιακά σε τροχιά βελτίωσης και εκσυγχρονισμού στη βάση του υγιούς ευ αγωνίζεσθαι.

Ο αγώνας δρόμου με αντίπαλο τα επιστημονικά επιτεύγματα στα απαγορευμένα φάρμακα και ουσίες είναι διαρκής και υψηλής έντασης. Απαιτείται αποτελεσματική αντιμετώπιση του ντόπινγκ το οποίο λαμβάνει κοινωνικές διαστάσεις, δηλητηριάζοντας όχι μόνο τον υγιή αθλητισμό και τη σταδιοδρομία των αθλητών, αλλά και το κύρος της ίδιας της χώρας στο διεθνές αθλητικό γίγνεσθαι.

Η ολιγωρία και οι καθυστερήσεις της απελθούσας κυβέρνησης αναφορικά με το αντιντόπινγκ κοντρόλ κατέστησαν ορατό τον κίνδυνο αποκλεισμού των αθλητών μας από όλες τις διεθνείς αθλητικές οργανώσεις. Όλες οι επιθεωρήσεις του Παγκόσμιου Οργανισμού Αντιντόπινγκ επί ημερών ΣΥΡΙΖΑ αποκάλυπταν το τρομακτικό κενό συμμόρφωσης της χώρας μας με τις θεσμικές προδιαγραφές των διεθνών προτύπων, κληροδοτώντας στη σημερινή Κυβέρνηση βαθύτατα προβληματικούς φορείς. Το Εργαστήριο Ελέγχου Ντόπινγκ βρισκόταν στο χείλος της καταστροφής και ο Εθνικός Οργανισμός Αντιντόπινγκ, γνωστός ως ΕΣΚΑΝ, λειτουργούσε σε παρελθόντα χρόνο, μην έχοντας αντιληφθεί διεθνείς εξελίξεις ετών.

Με την παρούσα νομοθετική πρωτοβουλία, η Ελλάδα, η χώρα που γέννησε το ολυμπιακό ιδεώδες, αναπληρώνει το κενό και συμπορεύεται με τις διεθνείς κοινώς αποδεκτές αρχές του ευ αγωνίζεσθαι. Υιοθετούνται οι βέλτιστες πρακτικές στην επιστημονική προσέγγιση, τη μέθοδο και επαλήθευση των δειγμάτων και των ελέγχων αντιντόπινγκ. Προσδιορίζονται αναλυτικά οι ευθύνες και οι υποχρεώσεις όλων των εμπλεκομένων προσώπων και φορέων σχετικά με τους κανόνες αντιντόπινγκ, την πρόληψη και την αποτροπή του.

Η ηγεσία του Υπουργείου Αθλητισμού έχει ήδη διασφαλίσει την αντικατάσταση του ΕΣΚΑΝ με την ίδρυση ενός σύγχρονου και λειτουργικού Εθνικού Οργανισμού Καταπολέμησης Ντόπινγκ, του επονομαζόμενου ΕΟΚΑΝ. Η πλήρης λειτουργία του θα λάβει σάρκα και οστά εντός του προσεχούς χρονικού διαστήματος.

Ο νέος οργανισμός θα επανατοποθετήσει τη χώρα μας σε περίοπτη θέση στο διεθνές αθλητικό στερέωμα. Ορίζεται ότι ο Εθνικός Οργανισμός Αντιντόπινγκ σχεδιάζει, εφαρμόζει, αξιολογεί και παρακολουθεί τις πληροφορίες, την εκπαίδευση και τα προγράμματα πρόληψης για χωρίς ντόπινγκ αθλήματα. Επίσης, ξεπερνιούνται τα γραφειοκρατικά εμπόδια που ανακύπτουν προκειμένου η επανάκτηση της διαπίστευσης του Εργαστηρίου Αντιντόπινγκ Αθηνών στην επόμενη επιθεώρηση του Παγκόσμιου Οργανισμού Αντιντόπινγκ να είναι γεγονός.

Κυρίες και κύριοι συνάδελφοι, υπηρέτησα με πίστη και αφοσίωση τον αθλητισμό οικογενειακά, βγάζοντας δύο παιδιά αθλητές της ελληνικής κολύμβησης με μεγάλες επιτυχίες σε εσωτερικά και διεθνή πρωταθλήματα. Ταυτόχρονα, όμως, υπηρέτησα τον αθλητισμό και τον υπερασπίστηκα με σχέδιο και συνέπεια επαγγελματικά. Είναι ιδιαιτέρως ελπιδοφόρο που αντιμετωπίζεται το πολυετές κενό εκπαίδευσης αθλητών και αθλητικών φορέων, δηλαδή των ομοσπονδιών, των ενώσεων και των σωματείων, ενώ αναπτύσσεται μία σειρά ενημερωτικών δράσεων για τις αξίες του υγιούς αθλητισμού, ενός αθλητισμού που θα βασίζεται στις αξίες της ακεραιότητας, της διαφάνειας και της ευγενούς άμιλλας.

Είναι σημαντικό οι αξίες αυτές να πρωταγωνιστούν όχι μόνο στις ομοσπονδίες, αλλά και στον ερασιτεχνικό μαζικό αθλητισμό κυρίως, όπως εκφράζεται μέσω των ενώσεων, των συλλόγων και των σωματείων. Πρόκειται για φυτώρια μελλοντικών πρωταθλητών, που σε μικρή και ευαίσθητη ηλικία ξεκινούν μια πολλά υποσχόμενη πορεία στον αθλητισμό με συμπαραστάτες κυρίως τους γονείς οι οποίοι συχνά δεν είναι επαρκώς ενημερωμένοι για τους κινδύνους.

Ως πατέρας ξέρω τη χαρά των διακρίσεων. Έχω ζήσει μεγάλες στιγμές περηφάνιας, αλλά και αγωνίας, γιατί ο δρόμος για τα μετάλλια και τα ρεκόρ είναι απαιτητικός. Οι προπονητές, οι διαιτολόγοι, οι γιατροί, οι διοικητικοί και οι λοιποί παράγοντες που εμπλέκονται στην προετοιμασία των αθλητών οφείλουν να διαθέτουν αποδεδειγμένα ακεραιότητα, κύριε Υπουργέ, υπευθυνότητα και απόλυτη συμμόρφωση με τις αρχές του ευ αγωνίζεσθαι και πάνω απ’ όλα σεβασμό στην ανθρώπινη ύπαρξη και υγεία. Θα πρέπει να διασφαλίζεται η ποιότητα των υπηρεσιών που θα προσφέρουν στους αθλητές, προκειμένου οι γονείς να φέρνουν τα παιδιά τους χωρίς φόβο στους αθλητικούς χώρους.

Στους προπονητές, γιατρούς, παράγοντες, διαιτολόγους των παιδιών μου επαναλάμβανα πάντα το εξής τρίπτυχο: Πρώτον, όταν μεγαλώσουν να με κάνουν παππού. Δεύτερον, να είναι καλοί μαθητές και σπουδαστές. Τρίτον, συνεχώς να αθλούνται και αν με το σπαθί τους φέρνουν διακρίσεις, θα είναι καλοδεχούμενες. Αυτό ήταν για μένα η υγιής αντίληψη για τον αθλητισμό και η υγιής προσέγγιση για την εξέλιξη και ολοκλήρωση ενός αθλητή.

Το παρόν νομοσχέδιο φέρει και κοινωνικό πρόσημο, καθώς προβλέπεται η διασφάλιση οικονομικής επιβράβευσης των συνοδών αθλητών με αναπηρία οι οποίοι αγωνίζονται μαζί, όπως και όπου απαιτείται από το αγώνισμά τους, ενώ υπάρχει μέριμνα και για τη χορήγηση αδειών με αποδοχές στους αθλητές Παραολυμπιακών Αγώνων, Ολυμπιακών Αγώνων Κωφών και Σκακιστικής Ολυμπιάδας προκειμένου να συμμετέχουν στους αγώνες.

Κύριε Υπουργέ, στον ακριτικό Έβρο η δράση σωματείων, συλλόγων και φορέων ατόμων με αναπηρία είναι σπουδαία, τα δε αποτελέσματα ηχηρά μέχρι τώρα. Είμαστε υπερήφανοι και καμαρώνουμε για τις παγκόσμιες διακρίσεις των αθλητών του υγρού στίβου Δημοσθένη Μιχαλεντζάκη και Δημήτρη Καρυπίδη, καθώς και τις μεγάλες διακρίσεις των άλλων άξιων αθλητών του Αθλητικού Συλλόγου Ατόμων με Αναπηρία με την επωνυμία «Κότινος». Προσδοκούμε με τη στήριξη του Υπουργείου σας να σημειώσουμε ακόμα μεγαλύτερες επιτυχίες για τον Έβρο, για τη Θράκη και για όλη τη χώρα.

Κυρίες και κύριοι συνάδελφοι, ο αθλητισμός και ο πρωταθλητισμός με κανόνες αποτελεί ένα εκκολαπτήριο προτύπων και υψηλών ιδανικών. Σήμερα νομοθετείται το αντίδοτο στο απαγορευμένο φάρμακο. Επανακτούμε την πρωτοπορία του διεθνούς κινήματος αντιντόπινγκ και κυρίως την ασφάλεια αυτή που χωρίς αμφιβολία είχαμε ως χώρα την περίοδο των Ολυμπιακών Αγώνων της Αθήνας του 2004, θεσπίζοντας τις βάσεις ενός αθλητισμού που έχει ανάγκη η ελληνική οικογένεια, τα Ελληνόπουλα και η Ελλάδα μας. Με την εμπειρία της οικογένειάς μου και την προσωπική μου και για όλους τους λόγους που ανέφερα, υπερψηφίζω τον παρόντα νόμο που τον θεωρώ σημαντικό.

Σας ευχαριστώ για την προσοχή σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Να συνεχίσουμε τώρα με τον κ. Ιωάννη Μπουρνούς από τον ΣΥΡΙΖΑ.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ, κύριε Πρόεδρε.

Κατ’ αρχάς εκφράζω την ικανοποίηση και παράλληλα την έκπληξή μου για το γεγονός ότι μετά από καιρό εισάγεται στην Ολομέλεια από τον Υφυπουργό Αθλητισμού μια νομοθετική πρωτοβουλία με τη μορφή νομοσχεδίου τηρουμένης της προβλεπόμενης διαδικασίας και όχι με τη μορφή μιας ακόμα «φωτογραφικής» και εκπρόθεσμης τροπολογίας σε κάποιο άσχετο νομοσχέδιο, όπως μας έχει συνηθίσει.

Εισάγεται, λοιπόν, προς ψήφιση σήμερα η εναρμόνιση της ελληνικής νομοθεσίας με τον αναθεωρημένο Κώδικα Αντιντόπινγκ του Παγκόσμιου Οργανισμού Αντιντόπινγκ, του WADA.

Είναι μια προσπάθεια που ξεκινήσαμε επί ΣΥΡΙΖΑ, όταν μετά από χρόνια αδιαφορίας των προηγούμενων κυβερνήσεων, εναρμονίσαμε το νομικό περιβάλλον της χώρας, το οποίο έπρεπε να έχει εναρμονιστεί από το 2012 και καταφέραμε να κρατήσουμε το Εθνικό Συμβούλιο Καταπολέμησης του Ντόπινγκ, το ΕΣΚΑΝ, εναρμονισμένο με τη διεθνή κοινότητα.

Σας θυμίζω ότι το 2018, κατόπιν ενεργειών μας, εξασφαλίσαμε την εναρμόνιση με τη Διεθνή Σύμβαση των Ηνωμένων Εθνών για την Καταπολέμηση της Φαρμακοδιέγερσης, με τη δημιουργία εθνικής πλατφόρμας, που ήταν υποχρέωση της ελληνικής πολιτείας ήδη από το 2013.

Σας θυμίζω, επίσης, ότι ήταν η κυβέρνηση του ΣΥΡΙΖΑ και η τότε πολιτική ηγεσία του αθλητισμού που κατάφεραν με σειρά πρωτοβουλιών να αναβαθμίσουν σε πλήρη συνεργασία με τον WADA τη θέση της χώρας απέναντι στο ντόπινγκ. Ήμασταν εμείς που αποφασίσαμε και νομοθετήσαμε με τον ν.4589/2019 τη μεταφορά του εργαστηρίου στο ΕΚΕΦΕ «Δημόκριτος», την οποία τότε η παράταξη της Νέας Δημοκρατίας καταψήφισε στο Κοινοβούλιο.

Επιπλέον, μέχρι την προκήρυξη των εκλογών του 2019, είχαν γίνει όλες οι απαραίτητες προπαρασκευαστικές ενέργειες για την έκδοση της κοινής υπουργικής απόφασης, ενώ είχε εξασφαλιστεί και η χρηματοδότηση 2 εκατομμυρίων ευρώ για την ανανέωση του εξοπλισμού του εργαστηρίου για πρώτη φορά από το 2004.

Παρ’ όλα αυτά και ενώ όλα ήταν έτοιμα, καταφέρατε με τις παλινωδίες και την καθυστέρηση που έφερε στην υπογραφή της ΚΥΑ ο μετασχηματισμός σας σε επιτελικό κράτος, που όλοι έχουμε αντιληφθεί τελικά τι σημαίνει, να χαθεί η πιστοποίηση του εργαστηρίου στο ΟΑΚΑ. Ξέρετε ότι το πάθημα του Οκτωβρίου του 2019 σάς έγινε μάθημα.

Είναι, βέβαια, στην παρούσα συγκυρία βαθύτατα υποκριτικό και ανεδαφικό να μιλάμε για την καταπολέμηση του ντόπινγκ στον αθλητισμό, όταν αυτός εξαιτίας σας δεν υπάρχει, όταν επί των ημερών σας βιώνει τη βαθύτερη κρίση του εδώ και δεκαετίες.

Είναι προκλητική τουλάχιστον η αδιαφορία σας για το γεγονός ότι η πολύμηνη αναστολή λειτουργίας έχει φέρει σε εξαιρετικά δεινή θέση τα αθλητικά σωματεία της χώρας, η πλειονότητα των οποίων έχει περιέλθει, μετά και τη δεύτερη αναστολή κάθε αθλητικής δραστηριότητας, σε αντικειμενική αδυναμία επαναλειτουργίας όταν αυτή επιτραπεί.

Είναι προκλητική, επίσης, η αδιαφορία σας για το γεγονός ότι τα έσοδα των σωματείων από συνδρομές έχουν εκμηδενιστεί, ενώ αντίθετα, οι οικονομικές τους υποχρεώσεις και τα χρέη συσσωρεύονται. Κι όχι μόνο αδιαφορείτε, αλλά τους εμπαίζετε κιόλας. Εξαγγείλατε συμβολικές ενισχύσεις για το πρώτο κύμα της πανδημίας τον Ιούλιο και τελικά, τις καταβάλλετε τον Δεκέμβρη, όταν εκ νέου τα αθλητικά σωματεία έχουν κλείσει για δεύτερη φορά.

Ουσιαστικά, έχετε εγκαταλείψει με πρόσχημα την πανδημία επί έναν χρόνο τον αθλητισμό και τους ανθρώπους που τον απαρτίζουν στην τύχη τους. Αθλητικά σωματεία, αθλητές κάθε ηλικίας, προπονητές και διοικητικό προσωπικό αγωνιούν για το μέλλον τους, βιώνοντας μια δυσοίωνη καθημερινότητα, εξαιτίας της δικής σας ανεπάρκειας και της μνημειώδους πλέον ανικανότητας της Κυβέρνησης Μητσοτάκη να διαχειριστεί οτιδήποτε κρίσιμο.

Η ίδια κατάσταση, ίσως και χειρότερη, επικρατεί και στον κλάδο των γυμναστηρίων, με εκατοντάδες γυμναστήρια να απειλούνται με λουκέτο και χιλιάδες γυμναστές και προσωπικό να βρίσκονται στον αέρα εξαιτίας της καταστροφικής σας πολιτικής.

Όμως, όση αδιαφορία και αδράνεια έδειξε η Κυβέρνηση διά του Υφυπουργού της στην άμεση λήψη εξειδικευμένων μέτρων στήριξης του αθλητισμού, τόσο ενδιαφέρον και ενεργητικότητα επέδειξε στην υλοποίηση ενός σχεδίου εγκαθίδρυσης στενών κομματικών μηχανισμών εν όψει των αρχαιρεσιών στις εθνικές αθλητικές ομοσπονδίες. Ποιος μπορεί να ξεχάσει τις φωτογραφικές τροπολογίες άρσης κωλυμάτων εκλογιμότητας, προκειμένου να προωθηθούν οι εκλεκτοί; Ποιος μπορεί να ξεχάσει τη θέσπιση ορίου ηλικίας και την τελική διαμόρφωσή του, εξετάζοντας προφανώς πιστοποιητικά γέννησης των ανεπιθύμητων για τον σχεδιασμό του Υφυπουργού;

Σε αυτό το σημείο, θα ήθελα να ευχηθώ περαστικά στον Βασίλη Σεβαστή και να βγει νικητής από τη μάχη που δίνει, όπως βγήκε χθες στις εκλογές του ΣΕΓΑΣ.

Ποιος μπορεί να ξεχάσει τη χυδαία εργαλειοποίηση αθλητών για τη δήθεν επανάσταση του αυτονόητου, όταν γνωρίζατε ότι δεν επρόκειτο ούτε για επανάσταση ούτε για το αυτονόητο, αλλά για σχέδιο κομματικής επιβολής στον αθλητισμό;

Ποιος μπορεί να ξεχάσει την εξίσου χυδαία εργαλειοποίηση εκ μέρους του Υφυπουργού των φρικτών καταγγελιών για περιστατικά κακοποίησης στους αθλητικούς χώρους, προκειμένου να υλοποιήσει το σχέδιό του και να προσπαθήσει να απομακρύνει ανεπιτυχώς όσες διοικήσεις δεν ήταν αρεστές στον ίδιο; Μετά και τα μέχρι τώρα αποτελέσματα των αρχαιρεσιών στις εθνικές αθλητικές ομοσπονδίες, ο μόνος που θα θέλει να ξεχάσει όλα αυτά είναι η Κυβέρνηση του κ. Μητσοτάκη και ο Υφυπουργός της για τον αθλητισμό.

Όλη αυτή η προσπάθειά σας πήγε χαμένη. Παρέμεινε απόπειρα. Ο χρόνος, όμως, που διαθέσατε για αυτή την απόπειρα ήταν πολυτιμότατος, καθοριστικότατος και θα αποβεί μοιραίος για τα αθλητικά σωματεία και τον ερασιτεχνικό αθλητισμό, που εγκαταλείψατε.

Η αθλητική κοινότητα αντιστάθηκε και κέρδισε. Γύρισε την πλάτη στους αυτόκλητους σωτήρες και τους όψιμους μεταρρυθμιστές, όπως θα τη γυρίσουν και οι πολίτες στις επόμενες εκλογές, όποτε και αν γίνουν αυτές.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πριν δώσω τον λόγο στον κ. Δημήτρη Μπιάγκη από το Κίνημα Αλλαγής, έχει ζητήσει τον λόγο για ένα λεπτό ο κ. Κεγκέρογλου, ως Κοινοβουλευτικός Εκπρόσωπος.

Παρακαλώ, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θέλω για ένα λεπτό τον λόγο, κύριε Πρόεδρε.

Κατ’ αρχάς, μιας και άκουσα τον κ. Μπουρνούς, είμαι υποχρεωμένος να πω ότι πέντε χρόνια περιμέναμε τη διαπιστωτική πράξη για τον ΕΟΚΑΝ και δεν ήρθε! Και είπε και ο ΣΥΡΙΖΑ ότι τα έφτιαξε καλά!

Το εργαστήριο έχασε την πιστοποίησή του το 2019, γιατί δεν είχαν γίνει όλο το προηγούμενο διάστημα οι απαραίτητες ενέργειες. Άρα δεν ήρθε από παρθενογένεση όλη αυτή η κατάσταση. Κάποιοι έχουν μεγάλες ευθύνες.

Πήρα, όμως, τον λόγο γιατί η Κοινοβουλευτική Εκπρόσωπος της Νέας Δημοκρατίας με χαρακτήρισε «κοινό συκοφάντη» την ώρα που ήμουν στην Επιτροπή Κανονισμού. Το πληροφορήθηκα και θέλω να πω στην Ολομέλεια και καθαρά προς όλους ότι όλη η αθλητική κοινότητα βοά και γνωρίζει τις παρεμβάσεις που έγιναν σε κομματικό, κυβερνητικό και άλλο επίπεδο, τις υποσχέσεις και τις απειλές.

Εγώ είπα από το Βήμα της Βουλής ότι από όποια αρχή κληθώ θα αναφέρω. Δεν δίνω βορά τους ανθρώπους, γιατί υπάρχει και η προστασία των προσωπικών δεδομένων. Εάν, όμως, τολμάτε, ας ανοίξετε τα τηλέφωνα και του Υφυπουργού -όχι το προσωπικό, αλλά το υπουργικό- και άλλων γραφείων που μπορώ να σας πω, για να φανεί.

Γνωρίζει, λοιπόν, ο Υπουργός και ποιους πήρε και τι πήρε. Δεν λέω ότι ο Υπουργός απείλησε. Ζήτησε βοήθεια. Με ποιον τρόπο ζήτησε τη βοήθεια είναι άλλο θέμα! Θεωρείται παρέμβαση αυτό.

Όμως, το να βγείτε να πείτε εμένα συκοφάντη για τις ενέργειες που έκανε η Κυβέρνηση, ο Πρωθυπουργός και ο Υπουργός, ε, αυτό πια πάει πολύ! Και για την Ιεράπετρα ξέρουμε ποιον πήρε και στον Άγιο Νικόλαο και στη Σητεία! Και τα τρία ενδεικτικά τα λέω. Ξέρει ο Υπουργός ποιους πήρε! Δεν χρειάζεται.

Είπαμε, όμως, τέλος σε αυτά! Μπορείτε να τα σταματήσετε και να ασχοληθούμε με τον αθλητισμό και την πολιτική; Καλέστε μας να σας πούμε προτάσεις και απόψεις, έστω και τώρα. Η επόμενη μέρα θέλει δουλειά.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τον κ. Μπιάγκη.

**ΔΗΜΗΤΡΙΟΣ ΜΠΙΑΓΚΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, νομίζω ότι άπαντες σήμερα θα συμφωνήσουμε μέσα στην Αίθουσα αυτή ότι θα ήταν ιδιαίτερα ανώριμο πολιτικά και ανώφελο ουσιαστικά να κάνουμε στείρα αντιπολίτευση για ένα νομοσχέδιο που αφορά στην εναρμόνιση της ελληνικής νομοθεσίας με τον Παγκόσμιο Κώδικα Αντιντόπινγκ. Ορθώς και ο ΕΟΚΑΝ συμφωνεί και συναινεί με τον Παγκόσμιο Οργανισμό Αντιντόπινγκ, αλλιώς ομονοούμε για έναν υγιή, χωρίς εξαρτήσεις αθλητισμό.

Δράττομαι, όμως, του σημερινού νομοσχεδίου για να αναφερθώ στις συνθήκες που τελικά οδηγούν τους αθλητές μας στο ντόπινγκ και στη χρήση εξαρτησιογόνων ουσιών. Δεν είναι διόλου παράξενο σε μια κοινωνία αποπροσανατολισμένη, με ξεθωριασμένα ιδανικά, ένας άνθρωπος να καταφεύγει σε ανήθικα μέσα, προκειμένου να κερδίσει, να ξεχωρίσει από τους άλλους.

Επομένως όσους νόμους και ελεγκτικούς μηχανισμούς και να φτιάξουμε, η μεγαλύτερη νίκη μας θα είναι να εμπνεύσουμε τους νέους μας προς τη σωστή κατεύθυνση. Έχουμε, αλήθεια, αναρωτηθεί ποτέ τι είναι αυτό που πραγματικά οδηγεί τους αθλητές μας στα αναβολικά και στις ουσίες; Έχουμε διερευνήσει και μελετήσει ποιο είναι το ερέθισμα που οδηγεί τους αθλητές μας σε αυτού του είδους τις συμπεριφορές;

Μήπως θα πρέπει να προβούμε σε μια ριζικά και εκ διαμέτρου αντίθετη στάση ζωής όπου η ευγενής άμιλλα θα υποσκελίζει κάθε προσπάθεια εμπορευματοποίησης του αθλητισμού και των αθλητών;

Κύριε Πρόεδρε, κυρίες και κύριοι συνάδελφοι, ο αθλητισμός κατείχε στην αρχαιότητα πρωταγωνιστικό κοινωνικό ρόλο και αποτελούσε κατ΄ εξοχήν εκπαιδευτικό εργαλείο.

Στις μέρες μας απαξιώνεται συστηματικά από τη διαχρονική έλλειψη εθνικής αθλητικής στρατηγικής. Ξεκινώντας από τον τρόπο που εφαρμόζεται το μάθημα της φυσικής αγωγής στο εκπαιδευτικό μας σύστημα, μπορεί κανείς να πάρει μια ιδέα της υποβάθμισης που γνωρίζει ο αθλητισμός μας από την πολιτεία.

Οι ώρες της γυμναστικής μειώνονται στο ωρολόγιο πρόγραμμα και φυσικά οι εγκαταστάσεις άθλησης στα σχολεία είναι ως επί το πλείστον ανύπαρκτες. Η μεγαλύτερη κληρονομιά που θα μπορούσαν να μας αφήσουν οι Ολυμπιακοί Αγώνες της Αθήνας, αυτή της ολυμπιακής παιδείας στα σχολεία, καταργήθηκε. Αυτό, λοιπόν, που χαιρετίζεται από την υφήλιο και αποτελεί τη λαμπρότερη οικουμενική ιδέα εξοστρακίστηκε από την εκπαίδευση.

Κύριε Πρόεδρε, κυρίες και κύριοι συνάδελφοι, οι συγκυρίες δείχνουν ότι ίσως έφτασε η στιγμή να προχωρήσουμε σε μια εκ βάθρων και εκ βαθέων αλλαγή στον αθλητισμό, κατά την οποία οι αθλητές μας, από τα πρώτα προπονητικά τους χρόνια, θα εκπαιδεύονται για το δίκαιο παιχνίδι, για τους κανόνες του, για τον σεβασμό στους αντιπάλους τους. Είναι πια γεγονός ότι στις μέρες μας υπάρχει σοβαρή διαστρέβλωση όλων των όρων και των κανόνων. Λόγω της ανάγκης για άριστες επιδόσεις, για πρωτεία, για ολυμπιονίκες, για πρωταθλητές, οι όροι του «ευ αγωνίζεσθαι» και της «ευγενούς άμιλλας» έχουν απωλέσει την πραγματική τους ισχύ. Αυτό ασφαλώς δεν γίνεται μόνο στον αθλητισμό. Είναι ένα ευρέως κοινωνικό πια φαινόμενο που έχει λάβει ιδιαίτερα ανησυχητικές διαστάσεις.

Χρειάζεται λοιπόν μια νέα αθλητική εκπαίδευση, όπου οι νέοι θα προσανατολίζονται κυρίως για το παιχνίδι και όχι για το αποτέλεσμα. Επιβάλλεται οι αθλητές, επίσης, κατά τα προπονητικά τους στάδια να εκπαιδευτούν για μια νέα αγωνιστική συμπεριφορά, με πίστη στην προσήλωση, στα ιδεώδη του αθλητισμού, με βασική πυξίδα ότι στη ζωή πρέπει να ξέρουμε και να κερδίζουμε και να χάνουμε και ότι κάθε ήττα μπορεί να αποτελέσει την απαρχή μιας μεγάλης νίκης.

«Φτάσε όπου δεν μπορείς, παιδί μου, μην ντραπείς αν έπαιξες καλά και έχασες, να ντραπείς αν έπαιξες κακά και κέρδισες», έλεγε ο Καζαντζάκης.

Αγαπητοί συνάδελφοι, ο αθλητισμός ιδίως όταν συνοδεύεται από διακρίσεις και μετάλλια πέρα από το δέλεαρ, την αίγλη, το κύρος που έχει, κρύβει πίσω από την κουρτίνα πολλή πίεση και πολλή ένταση. Οι αθλητές ζουν για τη νίκη και τα κύπελλα και είναι εκεί που χάνεται η πραγματική αξία, η μαγεία και η ουσία του αθλητισμού.

Είναι καθήκον όλων μας, λοιπόν, να επιστρέψουμε στα ιδεώδη του αθλητισμού της Αρχαίας Ελλάδας, σε έναν αθλητισμό με όραμα, με ηθική, με αξίες, με επίκεντρο την αυτοβελτίωση, τη συμμετοχή, τη νίκη που πηγάζει από έναν υγιή αγώνα.

Κύριε Υπουργέ, προερχόμαστε από έναν λαό που μας κληροδότησε βαριά ευθύνη, να συνεχίσουμε το μεγαλείο του. Μέχρι τώρα αποτυγχάνουμε αναπαυμένοι στις δάφνες του παρελθόντος. Η ολυμπιακή ιδέα μάς επιβάλλει και ταυτόχρονα μάς υποδεικνύει τον τρόπο με τον οποίον πρέπει να δράσουμε.

Η περιφέρεια της χώρας οφείλει να κατέχει κεντρική θέση στην απαιτούμενη αναμόρφωση του αθλητισμού. Σημαντικό κομμάτι των ορόσημων των Ολυμπιακών Αγώνων βρίσκεται στην περιφέρεια, μην το ξεχνάτε. Η Πελοπόννησος αποτελεί τη ζωντανή συνέχεια της παγκόσμιας κληρονομιάς της Αρχαίας Ολυμπίας. Ένας Κερκυραίος συνέθεσε τον Ολυμπιακό Ύμνο και μια φιλαρμονική της ιδιαίτερης πατρίδας μου τον παιάνισε για πρώτη φορά στους πρώτους Ολυμπιακούς Αγώνες της σύγχρονης εποχής. Η καρδιά της πατρίδας μας χτυπάει στην περιφέρεια, όσο κι αν το αθηνοκεντρικό κράτος το ξεχνάει. Αποδώστε της, λοιπόν, τα εύσημα που δικαιούται.

Η Κέρκυρα, η περιοχή από όπου κατάγομαι αποτελεί χαρακτηριστικό παράδειγμα της αντίληψης που επικρατεί. Πάλι, όμως, το ανθρώπινο πείσμα και μόνο κατάφερε να δημιουργήσει παράδοση και σημαντική παρουσία στον στίβο, τη γυμναστική, την κολύμβηση, τη χειροσφαίριση, την κωπηλασία, την καλαθοσφαίριση, στο άγνωστο σε πολλούς από εσάς κρίκετ, με αθλητές που έφτασαν μέχρι την ολυμπιακή διάκριση. Ο Σπύρος Γιαννιώτης και η Μαρία Γεωργάτου αποτελούν χαρακτηριστικά παραδείγματα.

Οι επιδόσεις των Κερκυραίων αθλητών και αθλητριών στα αγωνίσματα του στίβου συμβάλλουν στη συγκρότηση μιας ισχυρής εθνικής ομάδας. Δεν είναι τυχαίο, κύριοι συνάδελφοι, ότι αυτή τη στιγμή που μιλάμε Κερκυραίοι αθλητές και αθλήτριες κατέχουν δεκαέξι πανελλήνια ρεκόρ στα αγωνίσματα του στίβου, έχοντας κατά το παρελθόν καταρρίψει αυτά περισσότερες από είκοσι πέντε φορές.

Υπάρχει θαυμασμός και μεγαλείο από τη μια βεβαίως, πίκρα και απογοήτευση όμως από την άλλη για την ανυπαρξία αθλητικών υποδομών και τη συμπεριφορά της ίδιας της πολιτείας και της κεντρικής εξουσίας τα τελευταία πολλά χρόνια. Αθλητές, προπονητές και σωματεία λειτουργούν με μόχθο και με αγάπη για τον αθλητισμό, βιώνοντας απαράδεκτες συνθήκες, ψεύτικες υποσχέσεις και απαξίωση από το κράτος.

Το Εθνικό Στάδιο της Κέρκυρας αποτελεί μια απαρχαιωμένη εγκατάσταση με πολλά και χρονίζοντα προβλήματα και σοβαρές ελλείψεις. Τι να πρωτοαναφέρει κανείς; Την παντελή έλλειψη κλειστού χώρου σε ένα νησί με τον υψηλότερο ίσως δείκτη βροχόπτωσης σε όλη την Ελλάδα; Τον κλειστό αγωνιστικό χώρο με τις μικρές πεπαλαιωμένες κερκίδες και τα υποτυπώδη αποδυτήρια ή μήπως το προπονητήριο με τις κατασκευαστικές αστοχίες που το καθιστούν έως και επικίνδυνο ή μήπως το κολυμβητήριο με τα δεκάδες προβλήματα που συχνά αναγκάζουν να διακόψουν την ίδια τη λειτουργία του;

Πολλά σωματεία δεν κερδίζουν παρά μια με δυο ώρες κάθε εβδομάδα προπόνηση στις εγκαταστάσεις, ίσως και καμμία, καταφεύγοντας στους ανοικτούς ακατάλληλους χώρους για να γυμναστούν.

Σκεφτείτε, όμως, πόσες περισσότερες επιτυχίες θα πανηγυρίζαμε και πόσα περισσότερα θετικά πρότυπα θα είχαμε με καλύτερες συνθήκες! Κι αν αυτή είναι η κατάσταση που επικρατεί στο κέντρο του νησιού, φανταστείτε τι βιώνουν οι αθλητές της περιφέρειας των νησιών μας, η περιφέρεια της περιφέρειας δηλαδή.

Κυρίες και κύριοι συνάδελφοι, εμείς ως Κίνημα Αλλαγής δεν θα μπορούσαμε να καταψηφίσουμε ένα τέτοιο νομοσχέδιο. Ωστόσο, περιμένουμε επιτέλους να έχουμε μια πραγματική μεταρρύθμιση για τον αθλητισμό και την αθλητική εκπαίδευση εν γένει. Κανείς μέχρι τώρα δεν ασχολήθηκε για την καταγραφή του πλήθους των αθλούμενων ανά άθλημα και αυτών που θα ήθελαν δυνητικά να αθληθούν, ώστε με πλήρη αποτύπωση των αναγκών να καθοριστεί και ο αριθμός αλλά και το είδος των εγκαταστάσεων που χρειαζόμαστε.

Σας προτρέπω, λοιπόν σε κάτι πρωτοποριακό. Αποτυπώστε τις ανάγκες και βάλτε στόχους δημιουργίας εγκαταστάσεων ώστε όλοι οι νέοι –αλλά και οι μεγαλύτεροι, θα έλεγα εγώ- να βρουν την αθλητική στέγη που τους χρειάζεται. Ας δώσουμε στους νέους τα εργαλεία εκείνα που χρειάζονται για να μείνουν μακριά από καταχρήσεις και αλλότριους αντιπερισπασμούς, επενδύοντας σε μια προσπάθεια ενεργοποίησης και εμπλοκής όλων των ηλικιών με τον αθλητισμό που θα επέφερε μείωση της νοσηρότητας, αλλά και των εξόδων των ταμείων ασφάλισης και του Εθνικού Συστήματος Υγείας κατά προέκταση.

Κύριε Υπουργέ, εμπλουτίστε σε συνεργασία με το Υπουργείο Παιδείας το μάθημα της φυσικής αγωγής στα σχολεία, ωθήστε τις ομοσπονδίες προς την ανάθεση αγώνων στην περιφέρεια, προχωρήστε στη δημιουργία προπονητικών κατασκηνώσεων, εκμεταλλευόμενοι τα οφέλη του αθλητικού τουρισμού, επενδύστε επιτέλους στα συγκριτικά πλεονεκτήματα τούτης της χώρας, στο κλίμα, την ιστορία, την παράδοση, την αγνή κουλτούρα του αθλητισμού.

Κυρίες και κύριοι συνάδελφοι, δεν έχουμε αυταπάτες ότι ένας κώδικας ή μια νομοθετική ρύθμιση θα καταπολεμήσει αυτή τη μάστιγα του τόπου. Χρειαζόμαστε σήμερα πολιτικές πρωτοβουλίες. Οι συνθήκες είναι ώριμες πια. Η κοινωνία το επιζητά. Στο χέρι σας είναι πια να αφουγκραστείτε τη συγκυρία και να τη μετατρέψετε σε αθλητική ιδεολογία, με σεβασμό στον αθλητή, με σεβασμό στον άνθρωπο και στην επώδυνη καθημερινή προσπάθεια που καταβάλλει.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Να συνεχίσουμε τώρα με τον κ. Ζήση Τζηκαλάγια από τη Νέα Δημοκρατία.

**ΖΗΣΗΣ ΤΖΗΚΑΛΑΓΙΑΣ:** Κύριε Πρόεδρε, κυρίες και κύριοι συνάδελφοι, είναι ευρέως παραδεκτό, αλλά και αυτονόητο πως το ντόπινγκ αποτελεί ένα από τα σοβαρότερα θέματα που ταλαιπωρούν την αθλητική κοινότητα. Οικονομικά σκάνδαλα, δωροδοκίες, στημένα παιχνίδια, βία, ξέπλυμα χρήματος, χρήση ναρκωτικών από προπονητές είναι μερικά προβλήματα με ηθική διάσταση που ταλανίζουν διαχρονικά τον αθλητισμό ανά τον κόσμο.

Ο Παγκόσμιος Κώδικας Αντιντόπινγκ είναι το θεμελιώδες κείμενο στο οποίο βασίζεται το Παγκόσμιο Πρόγραμμα Αντιντόπινγκ.

Πρόκειται για τον εναρμονίζοντα χάρτη των πολιτικών σε όλα τα αθλήματα και σε όλες τις χώρες. Σκοπός του είναι η προστασία του δικαιώματος των αθλητών και των αθλουμένων για συμμετοχή στον αθλητισμό, χωρίς τη χρήση φαρμακοδιέγερσης, μέσω της διασφάλισης εναρμονισμένων, συντονισμένων και αποτελεσματικών προγραμμάτων κατά του ντόπινγκ, σε εθνικό και διεθνές επίπεδο, για τον εντοπισμό, την αποτροπή αλλά και την πρόληψη του ντόπινγκ.

Ο αναθεωρημένος κώδικας ετέθη σε ισχύ την 1η Ιανουαρίου 2021. Το προτεινόμενο νομοσχέδιο κρίνεται επιβαλλόμενο να αντικαταστήσει την παλαιότερη, παρωχημένη ελληνική νομοθεσία του 2016, με τις νέες αναθεωρημένες ρυθμίσεις του. Το ντόπινγκ αναμφισβήτητα υπάρχει και παρασύρει μαζί του εκείνους τους αθλητές που δεν στηρίζονται στις δικές τους δυνάμεις, αλλά αναζητούν το πρόσκαιρο αλλά και ανήθικο όφελος. Η καταπολέμηση του ντόπινγκ είναι μείζονος σημασίας θέμα και γι’ αυτό και αποτέλεσε προτεραιότητα για την Κυβέρνησή μας, προτεραιότητα που φέρνουμε εις πέρας επιτυχώς. Η εθνική νομοθεσία για το αντιντόπινγκ εναρμονίζεται πλέον με τον Παγκόσμιο Κώδικα Αντιντόπινγκ, τη Διεθνή Σύμβαση της UNESCO κατά της Φαρμακοδιέγερσης για τον αθλητισμό, που κυρώθηκε με τον ν.3516/2006, τα διεθνή πρότυπα του Παγκόσμιου Οργανισμού Αντιντόπινγκ και τις δεσμευτικές κατευθυντήριες οδηγίες του Παγκόσμιου Οργανισμού Αντιντόπινγκ.

Θεσπίζονται τα αναγκαία μέτρα και ρυθμίζονται οι απαραίτητες διαδικασίες, οι μηχανισμοί και τα συστήματα κατά της φαρμακοδιέγερσης, προκειμένου να καταστεί δυνατή και εφικτή η εφαρμογή τους. Δεδομένης λοιπόν της επιτακτικής ανάγκης αντιμετώπισης του προβλήματος ντόπινγκ και καταπολέμησής του και για να αποφευχθεί η απομόνωση της Ελλάδας από την παγκόσμια αθλητική κοινότητα, σήμερα η ελληνική νομοθεσία εναρμονίζεται απολύτως με τον νέο επικαιροποιημένο Παγκόσμιο Κώδικα Αντιντόπινγκ του WADA και τις λοιπές διεθνείς συμβάσεις.

Πρώτα από όλα και δεδομένης της ανεπάρκειας των υφιστάμενων δομών και του Εθνικού Συμβουλίου Καταπολέμησης του Ντόπινγκ, ΕΣΚΑΝ, που καθιστούσαν δυσχερή την ανταπόκριση στις σύγχρονες απαιτήσεις του Παγκόσμιου Προγράμματος Αντιντόπινγκ, ιδρύσαμε έναν ανεξάρτητο Εθνικό Οργανισμό Καταπολέμησης του Ντόπινγκ, ΕΟΚΑΝ, έναν οργανισμό οικονομικά και λειτουργικά αυτοτελή. Ο εθνικός αυτός οργανισμός είναι ο εθνικός φορέας που ορίζεται ως έχων την πρωταρχική αρμοδιότητα και ευθύνη της υιοθέτησης, αλλά και της εφαρμογής, και της διαχείρισης της αποτελεσματικής πολιτικής του αντιντόπινγκ στη χώρα μας. Σκοπός του είναι η προστασία της υγείας του αθλητή, καθώς και η γνησιότητα της αθλητικής προσπάθειας και η ισότητα των αγωνιζομένων. Αποστολή του είναι ο καθαρός αθλητισμός. Βασική μέριμνά μας η θεσμική ενίσχυση του έργου του. Έχουμε πλέον εξασφαλίσει τη λειτουργική ανεξαρτησία του ΕΟΚΑΝ και την οικονομική αυτονομία του ΕΟΚΑΝ. Εγκρίναμε τον προϋπολογισμό για το έτος 2021, ύψους 1,5 εκατομμυρίου ευρώ. Από το σύνολο του προϋπολογισμού η Γενική Γραμματεία Αθλητισμού θα καταβάλει ως τακτική επιχορήγηση 1.266.000. Κάθε χρόνο θα εγγράφεται στον τακτικό προϋπολογισμό αντίστοιχο ποσό χρηματοδότησης. Έχουμε εξασφαλίσει και τη χωροταξική αυτονομία.

Επιπρόσθετα, η προσπάθεια πλήρους συμμόρφωσης του ΕΣΚΑΝ προς τον κώδικα έχει φέρει ιδίως στο τεχνικό επίπεδο σημαντικά αποτελέσματα βελτίωσης της δραστηριότητάς του, με σειρά διορθωτικών ενεργειών ως προς τις εντοπισθείσες, κατά την επιθεώρηση, μη συμμορφώσεις, όπως η υλοποίηση του προγράμματος ελέγχου εκτός αγώνων, η οποία για σειρά ετών διεξαγόταν πλημμελώς.

Στόχοι: Με την έναρξη λειτουργίας του νέου οργανισμού ΕΟΚΑΝ σε δύο μήνες περίπου θα είναι σε θέση να ανταποκριθεί πλήρως στις απαιτήσεις του κώδικα. Στο μεταβατικό στάδιο, έως τον Μάιο, θα έχουν ολοκληρωθεί όλες οι διαδικασίες για τη λειτουργία του ΕΟΚΑΝ.

Στελέχωση με ειδικευμένο προσωπικό: Θα είναι πλέον, έτσι, γεγονός η εφαρμογή κανόνων αντιντόπινγκ, η διεύθυνση της δειγματοληψίας, η διαχείριση των αποτελεσμάτων των ελέγχων και η διεξαγωγή της διαχείρισης των αποτελεσμάτων σε εθνικό επίπεδο.

Εργαστήριο αντιντόπινγκ: Εξασφάλιση οικονομικής ανεξαρτησίας και δυνατότητας προσλήψεων. Ήταν από τις βασικές παρατηρήσεις του WADA. Τον Ιούλιο του 2019 υλοποιήσαμε τη διοικητική του υπαγωγή σε ένα από τα κορυφαία ερευνητικά ιδρύματα της χώρας, στον «Δημόκριτο», ώστε να διευκολυνθεί η κάλυψη των αναγκών του, πρωτίστως σε προσωπικό αλλά και σε εξοπλισμό. Είμαστε στη διαδικασία επανάκτησης της διαπίστευσής του, καθώς ήρθη, στις 1-10-2019, πάλι εξαιτίας της ολιγωρίας της κυβέρνησης του ΣΥΡΙΖΑ.

Εγγύηση της επαρκούς στήριξης προς τον Εθνικό Οργανισμό: Ζητούμενο η διασφάλιση ικανού αριθμού δειγμάτων για την εύρυθμη λειτουργία του εργαστηρίου. Αναφορικά με τον νέο εξοπλισμό του εργαστηρίου έχει γίνει ο διαγωνισμός και έχουν ήδη αγοραστεί τα πρώτα όργανα ύψους 1,2 εκατομμυρίων ευρώ. Προτεραιότητά μας είναι να επανακτηθεί η διαπίστευση για το εργαστήριο ντόπινγκ Αθηνών, ξεπερνώντας τα όποια θεσμικά και γραφειοκρατικά εμπόδια, και να επαναλειτουργήσει.

Η βούληση της Κυβέρνησης στην κατεύθυνση της καταπολέμησης του ντόπινγκ και στη διασφάλιση της εύρυθμης λειτουργίας και της ανεξαρτησίας των αρμόδιων αρχών είναι δεδομένη και ξεκάθαρη. Η αποκατάσταση του ελληνικού αντιντόπινγκ θα ολοκληρωθεί το συντομότερο δυνατόν. Βεβαίως, ο αόρατος εχθρός του COVID -19 έχει αφήσει το στίγμα του και στον αθλητισμό, με αποτέλεσμα να σημειώνονται καθυστερήσεις, που δεν μπόρεσαν εκ των πραγμάτων να προβλεφθούν λόγω της υφιστάμενης πανδημίας. Σημασία έχει πως μέσα στο σύντομο χρονικό διάστημα της διακυβέρνησης του κόμματός μας κατορθώσαμε να αναστρέψουμε το δυσμενές κλίμα και τις αρνητικές αξιολογήσεις από τις επιθεωρήσεις του WADA, να αποκαταστήσουμε την τάξη, να ρυθμίσουμε την πλειονότητα όσων είχαν ζητηθεί, να είμαστε σε απόλυτη συμμόρφωση με τα πρότυπα του παγκόσμιου οργανισμού.

Οι αξιολογούμενες ρυθμίσεις αφορούν άμεσα όλους τους εμπλεκόμενους με τον αθλητισμό φορείς, τους αθλητές, τον Εθνικό Οργανισμό Αντιντόπινγκ, το ΕΣΚΑΝ, τον ΕΟΚΑΝ, την Ελληνική Ολυμπιακή Επιτροπή, την Ελληνική Παραολυμπιακή Επιτροπή, όλους τους αθλητικούς φορείς και όλους τους πολίτες, που αμέσως ή εμμέσως ασχολούνται με τον αθλητισμό. Η νοοτροπία ντόπινγκ έγινε σήμα κατατεθέν στις άκρως ανταγωνιστικές κοινωνίες υψηλής απόδοσης, όπου σκοπός είναι η επιτυχία, το χρήμα, η δόξα, ασχέτως με το τίμημα. Ο ιδανικός στόχος θα πρέπει να είναι η ύπαρξη καθαρού αθλητισμού. Η επίτευξή του, όμως, που διαφαινόταν ως τώρα δύσκολη, προϋποθέτει κι ένα άλλο, πρωταρχικό συστατικό, πάνω απ’ όλα χρειάζεται αλλαγή νοοτροπίας απέναντι στη ζωή, χρειάζεται αλλαγή νοοτροπίας και σε ό,τι αφορά τον αθλητισμό, με κυριότερο σημείο την αποσύνδεσή του από τα οικονομικά ή άλλα οφέλη. Το συμπέρασμά μας είναι πως ο αθλητισμός πρέπει να είναι δίκαιος. Αν κάποιοι αθλητές κάνουν ντόπινγκ, ενώ οι άλλοι όχι, τότε ο αθλητής που δεν κάνει είναι σχεδόν καταδικασμένος στην αποτυχία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, ολοκληρώστε παρακαλώ.

**ΖΗΣΗΣ ΤΖΗΚΑΛΑΓΙΑΣ:** Ναι, ολοκληρώνω.

Λέγεται ότι κερδίζουν οι καλύτερα ντοπαρισμένοι ή οι καλύτεροι από τους ντοπαρισμένους. Ένας αθλητής πρέπει να χαίρεται με αυτό που κάνει για την υγεία και το πνεύμα του, χωρίς να έχει αποκλειστικό στόχο τη δόξα, την επιτυχία, να παίζει δίκαια, καθαρά, σεβόμενος τους συμπαίκτες αλλά και τους αντιπάλους. Το ζητούμενο στον αθλητισμό δεν είναι η αναγνώριση και τα επακόλουθά της, ένα μετάλλιο ή η πρωτιά, αλλά η συμμετοχή και η συνεργασία, η ευγενής άμιλλα, και η εκτίμηση, και η αναγνώριση της προσπάθειας αυτής από τους συμπαίκτες, τους αντιπάλους, από το κοινό. Αυτή είναι η πραγματική νίκη.

Το συγκεκριμένο νομοσχέδιο σηματοδοτεί την αλλαγή αυτή, το πέρασμα από την άρρωστη νοοτροπία του ντόπινγκ στην καθαρότητα, και συνιστά τη νίκη του υγιούς πνεύματος, μια νίκη, που όλοι μας και ο κάθε πολίτης προσδοκά.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον κ. Χρήστο Γιαννούλη από τον ΣΥΡΙΖΑ.

**ΧΡΗΣΤΟΣ ΓΙΑΝΝΟΥΛΗΣ:** Σας ευχαριστώ πολύ.

Παρατήρησα -και το λέω έτσι και με λίγο χαλαρωτικό τόνο- ότι ο κ. Τζηκαλάγιας από την πανέμορφη Καστοριά επέλεξε την κουζίνα του σπιτιού του για να συνδεθεί στην τηλεδιάσκεψη και μου έφερε στον νου το γεγονός ότι καμμιά φορά και στην πολιτική –δεν αφορά τον κ. Τζηκαλάγια αυτό- τα πράγματα όσο και να τα μαγειρέψεις δεν βγαίνει η συνταγή. Διότι παρακολουθώ από το πρωί μια προσπάθεια του Υφυπουργού κ. Αυγενάκη, χωρίς να είναι υπό την επήρεια του μύθου της σημερινής ημέρας, της Πρωταπριλιάς, να προσπαθεί να μας πείσει ότι στην προσπάθεια για τις αρχαιρεσίες των συλλόγων και των φορέων του αθλητισμού δεν έγινε τίποτε, ότι υπάρχει μια λευκή σελίδα, η οποία δεν περιείχε παρεμβάσεις, δεν περιείχε υποψηφιότητες, δεν ενισχύθηκαν από κανέναν πολιτικό χώρο, ήταν όλα πραγματικά καθαρά, κρυστάλλινα και διαυγή, όπως συμβαίνει στον αθλητισμό είτε στον πρωταθλητισμό τόσα χρόνια.

Όποιος θέλει το πιστεύει. Έτσι είναι αν έτσι νομίζει. Βέβαια εγώ οφείλω να σας μεταφέρω και από τη δημοσιογραφική μου εμπειρία, κύριε Πρόεδρε, μιλώντας με ανθρώπους και συναδέλφους από τον χώρο του αθλητισμού ότι οι περισσότεροι χάρηκαν για το μεγαλύτερο φορέα που είναι ο ΣΕΓΑΣ, για την εκλογή της κ. Σακοράφα. Στεναχωρήθηκαν όμως, που μια εξίσου σημαντική Ελληνίδα, πρωταθλήτρια του στίβου υποχρεώθηκε να ταυτιστεί με μια πρωτοβουλία -που προφανώς την γνωρίζει ο κ. Αυγενάκης όσο κι αν θέλει να μην το παραδέχεται- και την «αμαύρωσαν» -σε πολλά εισαγωγικά μέσα- πολιτικά χωρίς να το αξίζει, γιατί μας έχει κάνει περήφανους από τον χώρο του αθλητισμού και τυχαίνει να είναι και από τη Θεσσαλονίκη. Αυτά σε ό,τι αφορά την υποκρισία για το γεγονός ότι η Κυβέρνηση, η Νέα Δημοκρατία, ο κ. Αυγενάκης κατ’ εντολή Μητσοτάκη δεν αναμείχθηκε στις αρχαιρεσίες των ομοσπονδιών το τελευταίο διάστημα.

Κλείνω αυτό το θέμα με την εκτίμηση «έτσι είναι αν έτσι νομίζει». Επίσης, νόμιζε ότι δεν είχε αποσυρθεί από το πολιτικό προσκήνιο, όταν τον είχε αδειάσει ο κ. Μητσοτάκης και ο κ. Γεραπετρίτης για το θέμα του επαγγελματικού ποδοσφαίρου. Εκεί όπου κάναμε αρκετές εβδομάδες ή και μήνες ίσως να τον δούμε να επιστρέφει στη Βουλή. Όπως και να έχει το ζήτημα δεν είναι προσωπικό.

Είπε ο κ. Τζηκαλάγιας ότι η προσδοκία και η προσπάθειά μας είναι να υπάρχει καθαρός αθλητισμός. Αυτός είναι ένας στόχος που καλό είναι να τον διευρύνουμε και στην πολιτική και στην κοινοβουλευτική δράση, δηλαδή να είναι καθαρά τα πράγματα. Για να είναι όμως καθαρός ο αθλητισμός, όχι μόνο σε επίπεδο ουσιών, όχι μόνο σε επίπεδο ανίχνευσης δραστικών ουσιών που καταστρέφουν τους αθλητές απλά για να πετύχουν έναν στόχο που έχει αγιοποιηθεί, έχει μυθοποιηθεί και είναι πραγματικά πολύ ελκυστικός σαν στόχος, πρέπει να είμαστε καθαροί και με τις πολιτικές μας αποφάσεις.

Σε ό,τι αφορά τον ερασιτεχνικό αθλητισμό, το ερασιτεχνικό ποδόσφαιρο, σας μεταφέρω την αγωνία της Ένωσης Ποδοσφαιρικών Σωματείων Μακεδονίας, τον χώρο του βόλεϊ, κ.λπ.. Σε μία σειρά από αθλητικές δραστηριότητες η συμπεριφορά της ελληνικής Κυβέρνησης Μητσοτάκη, αλλά και του Υπουργείου Αθλητισμού ήταν κάτι περισσότερο από απογοητευτική. Και αυτό που εισπράττουμε με ειλικρίνεια και από ανθρώπους που δεν προέρχονται από τον χώρο της δαιμονοποιημένης Αξιωματικής Αντιπολίτευσης ούτε από τους εφήμερους γενίτσαρους του τριταθλητισμού της πολιτικής δημοσκοπικής κατάταξης, είναι απογοήτευση, αγωνία και πικρία για το πόσο τους έχετε απογοητεύσει με υποσχέσεις, δεσμεύσεις ή προϋποθέσεις που υποσχεθήκατε και δεν υλοποιήσατε.

Δεν ξέρω αν δεν μπορούσατε ή αν δεν θέλατε. Πάντως σίγουρα η επίγευση είναι μια επίγευση κοροϊδίας, κύριε Αυγενάκη και αυτό αν θέλετε να το διορθώσετε προς τους ανθρώπους και όχι απαντώντας μόνο στην Αξιωματική Αντιπολίτευση.

Θα κλείσω για να μην κάνω κατάχρηση χρόνου. Πραγματικά σέβομαι πάρα πολύ τους πάρα πολλούς Έλληνες πρωταθλήτριες, όπως τη Βούλα Πατουλίδου, τον Κώστα Κουκοδήμο –και σας λέω πρόσωπα που δεν ανήκουν στον πολιτικό χώρο του ΣΥΡΙΖΑ-, τον Αλέξανδρο Νικολαΐδη -από την πλευρά του ΣΥΡΙΖΑ-, που διακρίθηκαν χωρίς να μπουν στον πειρασμό «πολλά λεφτά, μεγάλη δόξα, αλλά θα ζω πάντα με μια σύριγγα ή ένα χάπι στο προσκεφάλι μου» και οφείλουμε να τους τιμήσουμε αυτούς τους ανθρώπους. Αυτοί οι άνθρωποι, αυτοί οι αθλητές ήταν και η αιτία που ο ΣΥΡΙΖΑ από το 0%, ποσοστό συμμόρφωσης με την WADA, έφθασε στο 95% όταν κατελήφθη η εξουσία με ψέματα και τυχοδιωκτισμούς από την Κυβέρνηση Μητσοτάκη, το καλοκαίρι του 2019.

Εύχομαι και ελπίζω στον χώρο του αθλητισμού, του ερασιτεχνικού αθλητισμού, του ατομικού πρωταθλητισμού, του συλλογικού πρωταθλητισμού να διαψευστεί ο πολίστας του Ολυμπιακού, με τον οποίο συνταξιδεύαμε χθες από την Αθήνα προς τη Θεσσαλονίκη, που έλεγε ότι «είμαστε η τελευταία προτεραιότητα σε αυτές τις αποφάσεις που λαμβάνονται συνολικά».

Σε ό,τι αφορά την προσπάθεια για το αντιντόπινγκ, τοποθετήθηκαν και άλλοι συνάδελφοι με απόλυτη ευκρίνεια. Θα ήθελα να παρακαλέσω τον κ. Αυγενάκη να σταματήσει κάθε πολιτική του δραστηριότητα, κάθε ημέρα να είναι μια συνεχής Πρωταπριλιά.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Θα συνεχίσουμε με την κ. Χριστίνα Αλεξοπούλου από τη Νέα Δημοκρατία και θα ακολουθήσει ο Αθανάσιος Λιούτας από τη Νέα Δημοκρατία. Θα μιλήσουν οι εισηγητές και θα ολοκληρώσει ο Υπουργός.

Κυρία Αλεξοπούλου, έχετε τον λόγο.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ πολύ, κύριε Πρόεδρε.

Δεν μπορώ να μη σχολιάσω αυτό που είπε ο κ. Γιαννούλης, ότι «κατελήφθη η εξουσία με ψέματα». Καμμία από αυτές τις λέξεις δεν βοηθάει τη δημοκρατία μας, κύριε Γιαννούλη και είναι ντροπή να λέγονται από το Βήμα της Βουλής.

**ΧΡΗΣΤΟΣ ΓΙΑΝΝΟΥΛΗΣ:** Αποσύρω το «κατελήφθη», κυρία συνάδελφε. Εξασφαλίστηκε όμως, η εξουσία με ψέμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριε Γιαννούλη.

Κυρία Αλεξοπούλου, συνεχίστε.

**ΧΡΙΣΤΙΝΑ ΑΛΕΞΟΠΟΥΛΟΥ:** Πρωταπριλιά σήμερα και ο άνθρωπος των fake news είναι ο Αλέξης Τσίπρας. Κανένας άλλος, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Τον Άδωνι ξεχάσατε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γιαννούλη, είμαστε στο Webex. Σας παρακαλώ μην το κάνετε αυτό!

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, απαντώ όταν γίνει επίκληση του ονόματός μου. Αφού δεν με προστατεύετε εσείς…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ!

Δεν είμαστε σε αυτή τη διαδικασία. Παρακαλώ να κλείσει το μικρόφωνο του κ. Γιαννούλη.

Κυρία Αλεξοπούλου, ορίστε.

**ΧΡΙΣΤΙΝΑ ΑΛΕΞΟΠΟΥΛΟΥ:** Όπως, λοιπόν, με εξαιρετική γλαφυρότητα περιέγραψε ο εισηγητής της Πλειοψηφίας, κ. Μπαραλιάκος, είναι το αρχαίο ελληνικό πνεύμα αυτό που πρώτο εξύψωσε το αθλητικό ιδεώδες και έθεσε τις βασικές αρχές του ευ αγωνίζεσθαι, αρχές και αξίες τις οποίες ο Παγκόσμιος Αθλητισμός εξακολουθεί να έχει και σήμερα. Είναι η Αρχαία Ελλάδα που εξύψωσε σώμα και πνεύμα και που δίδαξε ότι εκγύμναση και των δύο είναι το ιδανικό, είναι το άριστο.

Εδώ σε αυτόν τον τόπο γεννήθηκαν οι σπουδαιότεροι αθλητικοί αγώνες της αρχαιότητας, αλλά και της ανθρωπότητας των οποίων οι πρωταθλητές, οι καλύτεροι των καλυτέρων επέστρεψαν στις πόλεις τους ως ήρωες και έμειναν αθάνατοι σε ποιήματα και αγάλματα. Όμως, επίσης, πρώτοι οι πρόγονοί μας ανέδειξαν την ντροπή και την καταδίκη μιας επίπλαστης νίκης, βασισμένης όχι στο σθένος και το ήθος, αλλά σε δόλιες τακτικές. Η αθλητική αγωγή αποτελούσε πάντοτε βασικό στοιχείο της παιδείας των Ελλήνων.

Στη σημερινή εποχή τα ιδανικά του αθλητισμού καθίστανται πιο επίκαιρα από ποτέ. Η άσκηση του σώματος, αλλά και του νου, η πειθαρχία, ο σωστός προγραμματισμός, η επίτευξη στόχων, η ευθύνη και το μέτρο είναι πολύτιμες αξίες που ο αθλητισμός μπορεί να διδάξει στα νέα παιδιά.

Δυστυχώς, όμως, σε μια εποχή που υπάρχει η αμετροέπεια, ο αμοραλισμός, η αναζήτηση της εύκολης λύσης και της ήσσονος προσπάθειας και στην οποία κυριαρχεί η χωρίς όρια εμπορευματοποίηση του αθλητισμού, οι αξίες και τα ιδανικά συχνά παραμερίζονται και γιγαντώνουν το πρόβλημα της κατανάλωσης παράνομων σκευασμάτων και της εφαρμογής αθέμιτων πρακτικών. Είναι δε λυπηρό πως έχουμε καταγεγραμμένες και στη δική μας αθλητική ιστορία τέτοιες μελανές σελίδες, που απογοήτευσαν τον λαό μας και αμαύρωσαν μεγάλους αθλητές που αποτελούσαν πρότυπα για τους νέους και καμάρι για όλους μας. Ευτυχώς ήταν πάρα πολύ λίγοι.

Το φαινόμενο του ντόπινγκ λαμβάνει τις τελευταίες δεκαετίες ανησυχητικές διαστάσεις, έχοντας πια στις μέρες μας επεκταθεί ακόμα και στον ερασιτεχνικό αθλητισμό, ακόμα και σε τοπικό επίπεδο. Ο Παγκόσμιος Οργανισμός Αντιντόπινγκ, καθώς και οι ανά την υφήλιο αρμόδιες αθλητικές αρχές επιδίδονται σε έναν διαρκή αγώνα για την αντιμετώπιση του παγκόσμιου αυτού προβλήματος στον αθλητισμό. Με τη θέσπιση και εφαρμογή του παγκόσμιου Κώδικα Αντιντόπινγκ, ο οργανισμός καθορίζει τους κανόνες, συντονίζει τις ενέργειές και διαμορφώνει τα προγράμματα πρόληψης και αποτροπής του ντόπινγκ. Στόχος, η προστασία των αθλητών από τον μεγάλο αυτόν κίνδυνο και την εκμετάλλευση, αλλά και η προάσπιση του δικαιώματος κάθε ανθρώπου να συμμετέχει στον αθλητισμό με ίσους όρους, χωρίς απαγορευμένες ουσίες.

Η τελευταία αναθεώρηση του κώδικα εγκρίθηκε ομόφωνα το 2019 στην Παγκόσμια Διάσκεψη για το Ντόπινγκ και ετέθη σε ισχύ την 1η Ιανουαρίου του 2021.

Θα ήθελα, λοιπόν, με την ευκαιρία να συγχαρώ τον Υφυπουργό και τους συνεργάτες του, καθώς και τα στελέχη του Υπουργείου, για την άμεση ανταπόκρισή τους στην ενσωμάτωση του αναθεωρημένου κώδικα στην εθνική νομοθεσία. Αποδεικνύουν με τον τρόπο αυτό, την ετοιμότητα και το έμπρακτο ενδιαφέρον της Κυβέρνησης για το σημαντικό αυτό ζήτημα.

Κυρίες και κύριοι συνάδελφοι, η Ελλάδα ως γενέτειρα του κλασικού αθλητισμού οφείλει να είναι πρωτοπόρα στη μάχη αυτή. Δυστυχώς, όμως, κάθε άλλο παρά αυτό υπήρξε τα τελευταία έτη. Αρκεί και μόνο η αναφορά στην απώλεια διαπίστευσης του ίδιου του εργαστηρίου αντιντόπινγκ της χώρας μας, για να γίνει εμφανής η απόλυτη ανυπαρξία μέριμνας από την πλευρά του ΣΥΡΙΖΑ για το ακανθώδες αυτό πρόβλημα. Αναγκαστήκαμε να απευθυνθούμε σε άλλη χώρα για να πιστοποιήσει δικά μας δείγματα, ώστε να αποφύγουμε τον υποτιμητικό αποκλεισμό των αθλητών μας και τη βέβαιη απομόνωση από την παγκόσμια αθλητική κοινότητα.

Ευτυχώς, η Κυβέρνηση αυτή ξέρει να παίρνει γρήγορες αποφάσεις και να φέρνει αποτελέσματα και προχωρά ήδη σε άμεσες παρεμβάσεις όπως ο Εθνικός Οργανισμός Καταπολέμησης του Ντόπινγκ, ένας οικονομικά αυτόνομος και λειτουργικά ανεξάρτητος φορέας, ικανός να αντεπεξέρχεται άμεσα και αποτελεσματικά στις σύγχρονες απαιτήσεις του Παγκόσμιου Προγράμματος Αντιντόπινγκ, ο οποίος ιδρύθηκε κατόπιν συνεννόησης και διαβούλευσης με τον Παγκόσμιο Οργανισμό.

Η επικείμενη έναρξη λειτουργίας του ΕΟΚΑΝ, με τις αρμοδιότητες που αναθέτονται από το παρόν νομοσχέδιο, θα μπορέσει να εναρμονίσει και πάλι τον ελληνικό αθλητισμό με όλες τις προβλέψεις του Κώδικα Αντιντόπινγκ. Και, βέβαια, απόλυτη προτεραιότητα έχει δοθεί στην επαναλειτουργία του εργαστηρίου αντιντόπινγκ. Οι διαδικασίες είναι ήδη δρομολογημένες, έτσι ώστε στην επόμενη επιθεώρηση του Παγκόσμιου Οργανισμού να πραγματοποιηθεί η επανάκτηση της διαπίστευσής του. Η δε διοικητική του υπαγωγή σε ένα κορυφαίο ερευνητικό Ίδρυμα, όπως ο «Δημόκριτος», και η σταθερή χρηματοδότησή του, εξασφαλίζει τους ανθρώπινους και υλικοτεχνικούς πόρους για την απρόσκοπτη λειτουργία του στο μέλλον.

Η Ελλάδα είναι και πάλι ένας καλός συμπαίκτης, ένας ισότιμος συναθλητής στην παγκόσμια ομάδα.

Κυρίες και κύριοι συνάδελφοι, το παρόν νομοσχέδιο εναρμονίζει την ελληνική νομοθεσία με τις παγκόσμιες βέλτιστες πρακτικές όσον αφορά στη μάστιγα του ντόπινγκ και στους τρόπους αντιμετώπισής της. Η τεχνική ανάλυσή του και κατ’ επέκταση του Κώδικα Αντιντόπινγκ από έναν πολιτικό μηχανικό, όπως είμαι εγώ, διαφεύγει των σκοπών αυτής της ομιλίας. Οι ρυθμίσεις, άλλωστε, κατ’ άρθρο έχουν επεξηγηθεί πολύ αναλυτικά και διεξοδικά από τον κύριο Υφυπουργό, όσο και από τον εισηγητή του νομοσχεδίου.

Σεβόμενη, λοιπόν, τον χρόνο σας εκείνο που εγώ θα ήθελα να τονίσω κλείνοντας, είναι πως το λυπηρό φαινόμενο του ντόπινγκ δεν είναι κάτι πολύ μακριά από εμάς, δεν είναι κάτι περαστικό ή μεμονωμένο. Αποτελεί καθημερινό κίνδυνο για τους αθλητές μας, επαγγελματίες και ερασιτέχνες, απειλεί την κοινωνία μας και διαβρώνει τις αξίες του αθλητισμού.

Πέρα και πάνω, όμως, από όλα αυτά, η αυστηροποίηση και τήρηση των κανόνων για την εξασφάλιση της αθλητικής νομιμότητας, προστατεύει τη νεολαία μας, τους νέους αθλητές και τις νέες αθλήτριες που με τον αγώνα τους, την πειθαρχία τους και τις καθημερινές τους θυσίες μοχθούν για να πάνε πιο γρήγορα, πιο ψηλά, πιο δυνατά και να μας κάνουν υπερήφανους.

Πρέπει, λοιπόν, να είμαστε σε εγρήγορση και επαγρύπνηση, για να προστατεύσουμε πολύ περισσότερο από το ευ αγωνίζεσθαι τα ίδια μας τα παιδιά.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Λιούτας Αθανάσιος.

**ΑΘΑΝΑΣΙΟΣ ΛΙΟΥΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα με σκοπό την εναρμόνιση της ελληνικής έννομης τάξης με το νέο, αναθεωρημένο και επικαιροποιημένο Κώδικα Αντιντόπινγκ του Παγκόσμιου Οργανισμού WADA. Στον κώδικα αυτό βασίζεται το Παγκόσμιο Πρόγραμμα Αντιντόπινγκ. Όλοι μας αντιλαμβανόμαστε την κρισιμότητα των περιεχομένων του, με δεδομένο ότι το ντόπινγκ έχει εξελιχθεί σε μάστιγα που θέτει σε κίνδυνο την υγεία των αθλητών, καθώς και το οικοδόμημα και το ιδεώδες του ευ αγωνίζεσθαι στο σύνολό του.

Με το Παγκόσμιο Πρόγραμμα Αντιντόπιγνκ τίθεται ο στόχος της προστασίας των αθλητών και των αθλούμενων, τίθεται ο στόχος της προστασίας του δικαιώματός τους να συμμετέχουν στον αθλητισμό χωρίς τη χρήση φαρμακοδιέγερσης, τίθενται οι στόχοι, σε εθνικό και σε διεθνές επίπεδο, του εντοπισμού, της προστασίας και της πρόληψης.

Στον επικαιροποιημένο κώδικα προσδιορίζονται οι ειδικοί κανόνες ανάλυσης των δειγμάτων, η πειθαρχική διαδικασία και οι ποινές σε παραβάτες αθλητές. Επιπρόσθετα, προβλέπονται κυρώσεις σε ομάδες όταν διαπιστωθεί η παράβαση κανόνων αντιντόπινγκ και οι σχετικές κυρώσεις κατά αθλητικών ομοσπονδιών, κατά αθλητικών φορέων ή κατά άλλων προσώπων που συνδέονται με την αθλητική ομοσπονδία ή με άλλους αθλητικούς φορείς.

Επιπλέον, με το παρόν σχέδιο νόμου ορίζεται ότι ο Εθνικός Οργανισμός Αντιντόπινγκ σχεδιάζει, εφαρμόζει και αξιολογεί την εκπαίδευση και τα προγράμματα πρόληψης, σύμφωνα με τον κώδικα και τα διεθνή πρότυπα για την εκπαίδευση.

Κυρίες και κύριοι, από την Ελλάδα, από τη γενέτειρα των Ολυμπιακών Αγώνων και του ευ αγωνίζεσθαι, όλοι μας πάντα θα πρέπει να στέλνουμε το ηχηρό μήνυμα της υποχρέωσής μας να είμαστε πρωτοπόροι στον αγώνα αυτόν. Το μήνυμα αυτό μετουσιώθηκε επί των ημερών της διακυβέρνησης της Νέας Δημοκρατίας σε ουσιαστικές πράξεις. Ειδικότερα, σε πλήρη αντιδιαστολή με την ολιγωρία που διαπιστώθηκε από την κυβέρνηση του ΣΥΡΙΖΑ πάνω στο ζήτημα του αντιντόπινγκ, η οποία δημιούργησε τον κίνδυνο η χώρα μας να απομονωθεί από την παγκόσμια αθλητική κοινότητα, η Κυβέρνηση της Νέας Δημοκρατίας έδωσε αγώνα για την επίλυση των προβλημάτων που είχαν δημιουργηθεί.

Συγκεκριμένα, έγιναν δραστικές κινήσεις για να λυθεί το πρόβλημα της ανεπάρκειας των υφιστάμενων δομών, του Εθνικού Συμβουλίου Καταπολέμησης του Ντόπινγκ. Σχεδιάσαμε και προχωρήσαμε στον ανεξάρτητο Εθνικό Οργανισμό Καταπολέμησης του Ντόπινγκ. Κινηθήκαμε προς την οικονομική αυτονομία του οργανισμού αυτού, η πλήρης λειτουργία του οποίου αναμένεται το προσεχές διάστημα. Ταυτόχρονα, το Εθνικό Συμβούλιο Αντιμετώπισης του Ντόπινγκ βελτιώθηκε σημαντικά επί ημερών μας, με αποτέλεσμα να υλοποιηθεί το πρόγραμμα ελέγχου εκτός αγώνων.

Την ίδια στιγμή οι δράσεις του Υπουργείου επικεντρώνονται και στον τομέα της πρόληψης και της ευαισθητοποίησης της ελληνικής κοινωνίας πάνω στο συγκεκριμένο και εξαιρετικά σημαντικό αυτό ζήτημα. Σε συνεργασία με τον ΟΠΑΠ λαμβάνει χώρα καμπάνια πρόληψης, η οποία θα διαρκέσει το επόμενο τρίμηνο, ενώ μαζί με το καινοτόμο πρόγραμμα «ΖΗΣΕ ΑΘΛΗΤΙΚΑ» και του Εθνικού Οργανισμού Καταπολέμησης του Ντόπινγκ σχεδιάζονται και διοργανώνονται και άλλοι κύκλοι συζητήσεων πάνω στο ζήτημα για την ευαισθητοποίηση της αθλητικής κοινότητας.

Αναφορικά με το εργαστήριο αντιντόπινγκ, δρομολογήθηκαν ενέργειες για την αποκατάσταση της διαπίστευσης του σε συνεργασία με το Ερευνητικό Κέντρο «Δημόκριτος». Όπως καταγράφηκε και μέσα από την επεξεργασία του σχεδίου νόμου στην αρμόδια επιτροπή, εξαιτίας της ολιγωρίας του ΣΥΡΙΖΑ το εργαστήριο ελέγχου περιέπεσε σε ανυποληψία με αποτέλεσμα να απωλέσει και τη διαπίστευσή του. Αυτό πρακτικά σήμαινε ότι τα δείγματα των ελέγχων δεν θα έφερναν τη διαπιστευμένη ανάλυση και αυτό θα οδηγούσε στον αποκλεισμό των αθλητών από όλες τις διεθνείς αθλητικές διοργανώσεις με μείζον αλλά και πολύπλευρο κόστος.

Πάνω σε αυτό το κρίσιμο ζήτημα κινηθήκαμε άμεσα και αποφασιστικά, δίνοντας λύση μέσω της υπογραφής σύμβασης με τρίτη χώρα. Με τις πράξεις μας αυτές στηρίζουμε το εργαστήριο αντιντόπινγκ αποφασιστικά και αποτελεσματικά και κινούμαστε προς την επανάκτηση της συγκεκριμένης διαπίστευσης που έχουμε απωλέσει.

Κυρίες και κύριοι συνάδελφοι, ο αγώνας καταπολέμησης του ντόπινγκ αποτελεί ύψιστη προτεραιότητα του Υπουργείου και της Κυβέρνησής μας, αλλά και αγώνα της εθνικής και της διεθνούς κοινωνίας. Η ενασχόληση των ανθρώπων με τον αθλητισμό συνιστά μία απόφαση και σηματοδοτεί μια στάση ζωής που δημιουργεί πολύ σημαντικά οφέλη είτε μιλάμε γενικότερα για τον αθλητισμό είτε ειδικότερα για τον πρωταθλητισμό. Η απόφαση της ενασχόλησης οδηγεί σε ευεργετικά οφέλη είτε σε ατομικό επίπεδο είτε σε συλλογικό.

Η προσφορά του αθλητισμού είναι γνωστή, είναι μεγίστη αν αναλογιστεί κανείς την ωφέλεια στη σωματική και στην ψυχική υγεία, στη διαμόρφωση ενός δυνατού χαρακτήρα, στην ενίσχυση της αντίληψης και της κρίσης και στην εδραίωση της πίστης στη σημασία της προσπάθειας του δίκαιου αγώνα. Μέσω του αθλητισμού οι άνθρωποι έρχονται κοντά και μαθαίνουν να λειτουργούν μέσα σε κανόνες σεβασμού και αλληλεγγύης, ενώ καταρρίπτονται οι διακρίσεις και η μισαλλοδοξία.

Ταυτόχρονα, σε επίπεδο πρωταθλητισμού, δημιουργούνται πρότυπα δύναμης και αντοχής για όλη την κοινωνία, πρότυπα από τα οποία όλοι μας αντλούμε δύναμη και των οποίων οι διακρίσεις προκαλούν δέος και συγκινούν.

Η στιγμή της εθνικής διάκρισης των Ελλήνων αθλητών μας, καθώς και ο έντιμος και μεγάλος αγώνας τους μέσα στα γήπεδα και στους αθλητικούς χώρους στην Ελλάδα αλλά και σε κάθε άλλη άκρη της γης μάς συγκίνησε, μας συγκινεί και συνεχίζει να μας κάνει περήφανους, ενώ λειτουργεί πάντα και ως φάρος ελπίδας, αισιοδοξίας και δύναμης. Όλα αυτά βέβαια γεννιούνται και απορρέουν μόνο από το πλαίσιο του ορθού αθλητικού πνεύματος, της ευγενούς άμιλλας και της τήρησης των κανόνων. Μέσω αυτών μπορούν να αντιμετωπιστούν στη ρίζα τους και ο οπαδισμός, αλλά και η βία.

Ακριβώς εδώ εντοπίζεται και μια επιπλέον κρίσιμη διάσταση της αντιμετώπισης του ντόπινγκ, μαζί ασφαλώς και με το καθήκον μας να διασφαλίζεται η υγεία των αθλητών μας. Η διάσταση αυτή είναι η θωράκιση της τιμιότητας και της αξιοκρατίας ως πηγής δύναμης για όλους, ως πηγής αξιοσύνης, συνειδητής επιλογής και πίστης στον δίκαιο αγώνα.

Πρέπει όλοι να χαιρετίζουμε αυτές τις ενέργειες που ο Υφυπουργός Αθλητισμού και η Κυβέρνησή μας έχουν πραγματοποιήσει και συνεχίζουν να πραγματοποιούν προς τον στόχο αυτόν και να συνδράμουμε όλοι μαζί με όλες μας τις δυνάμεις. Να συνδράμουμε αναλογιζόμενοι τους αθλητές όλων των ηλικιών που διαβλέπουν στον αθλητισμό την ίδια τους τη ζωή, καθώς και τις οικογένειές τους που έχουν θυσιάσει τα πάντα για το όνειρο των παιδιών τους. Ας αναλογιστούμε τα παιδιά μας, που από μικρά αισθάνονται ότι αθλούμενα κερδίζουν. Κερδίζουν φίλους, κερδίζουν χαρά, κερδίζουν δύναμη και όρεξη.

Κυρίες και κύριοι, καταπολεμώντας το ντόπινγκ και συνολικά την αδικία στον αθλητισμό, ας διαπιστώσουμε ότι υπερασπιζόμαστε τη ζωή και συμβάλλουμε στην δυνάμωση της ίδιας μας της κοινωνίας.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Η κ. Μπακαδήμα θα λάβει τον λόγο; Όχι.

Τον λόγο έχει τώρα η κ. Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Αναφερθήκαμε αναλυτικά στο νομοσχέδιο και στα επιμέρους άρθρα του, το κλειδί όμως για την καταπολέμηση του ντόπινγκ είναι η αυστηροποίηση των ποινών. Δυστυχώς το ντόπινγκ, σαν άλλη Λερναία Ύδρα που για κάθε κεφάλι που της έκοβαν εμφάνιζε περισσότερα, ενδυναμώνεται και πολλαπλασιάζεται συνεχώς και βρίσκεται ανάμεσά μας. Το βασικό που πρέπει να αλλάξει είναι η αντίληψη για τον αθλητισμό και τον πρωταθλητισμό. Η απλή άσκηση είναι γνωστό ότι προάγει την υγεία. Όμως, η ενασχόληση με τον πρωταθλητισμό και η ταυτόχρονη χρήση απαγορευμένων ουσιών δεν ενέχει απλώς κινδύνους, αλλά μπορεί να οδηγήσει και στο θάνατο. Όταν κυρίαρχο μοντέλο είναι η επιτυχία πάση θυσία, τότε η θυσία μπορεί να αφορά τον ίδιο τον αθλητή, την υγεία του και τη ζωή του.

Τα κρούσματα ντόπινγκ απλώνουν μια σκιά πάνω από τον αθλητισμό και γι’ αυτό θα συμβάλουμε με όλες μας τις δυνάμεις στην καταπολέμηση της χρήσης απαγορευμένων ουσιών με ιδιαίτερη έμφαση στην πρόληψη και τη σωστή ενημέρωση. Πρέπει να κοιτάξουμε όμως και πόσο έχει επηρεάσει η πανδημία τους σχετικούς ελέγχους. Ο αγώνας κατά του ντόπινγκ χρειάζεται συνέπεια και συνέχεια. Δεν αρκούν τα ευχολόγια. Τα προβλήματα που περιβάλλουν τον αθλητισμό γίνονται ολοένα και πιο έντονα στην κοινωνική συνείδηση, καθώς η εμπορική διαφθορά των αθλημάτων αναπτύσσεται. Ο αθλητής έπαψε να ανυψώνεται και το οικονομικό κέρδος αναδείχθηκε σε βασικό κίνητρο που έχει επικαλύψει τον βασικό στόχο. Η επιστροφή του ήθους και του σκοπού της άθλησης πρέπει να ξεκινήσει από την αναθεώρηση των κινήτρων, των σκοπών και των στόχων. Πραγματική σημασία έχει ο αγώνας και όχι η πιθανή νίκη.

Το θέμα του ντόπινγκ είναι μεγάλο και πολυσύνθετο. Γι’ αυτό θέτουμε το ερώτημα. Τι αθλητισμό θέλουμε; Είναι καιρός ο αθλητής να ξαναβρεί τη χαμένη του αθλητική συνείδηση και τη χαμένη του αυτοπεποίθηση. Για εμάς στην Ελληνική Λύση πρώτος και βασικός στόχος είναι ο καθαρός αθλητισμός και όσοι τον διαβρώνουν πρέπει να τιμωρούνται παραδειγματικά.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ξέρετε, καμμιά φορά και η υποκρισία έχει τα όριά της. Και το λέω αυτό, διότι χύσατε κροκοδείλια δάκρυα για το αθλητικό ιδεώδες, για την εφαρμογή του Κώδικα Αντιντόπινγκ, την ανάπτυξη του αθλητισμού. Τι υποκρισία πραγματικά!

Καλά, εσείς δεν είστε που κυβερνήσετε εδώ και σαράντα πέντε χρόνια; Από τη Μεταπολίτευση εννοώ και μετά, εναλλάξ στον κυβερνητικό θώκο. Δεν θα πάω στην αρχαία εποχή, όπως πήγατε εσείς, έτσι για να αθωώσετε το καπιταλιστικό σύστημα, τα κόμματά σας και τις πολιτικές σας. Και ξέρετε γιατί είναι υποκρισία; Γιατί ο βασικός σκοπός ο δικός σας είναι η γυναίκα του Καίσαρα να φαίνεται τίμια, απλά και μόνο. Πρόκειται για μέγιστη κοροϊδία.

Εμπορευματοποιημένος αθλητισμός και αγορά του αθλητικού προϊόντος είναι έννοιες άρρηκτα δεμένες μεταξύ τους. Αυτά δεν υπερασπίζεστε; Ποιοι έχουν το πάνω χέρι και στον χώρο του αθλητισμού; Δεν είναι τα διεθνή μονοπώλια; Δεν είναι η «COCA-COLA», δεν είναι η «NIKE», δεν είναι η «ADIDAS», δεν είναι οι φαρμακοβιομηχανίες που είναι στην κορυφή της πυραμίδας; Τους βάλατε ποτέ περιορισμούς;

Εμείς δεν λέμε να τους καταργήσετε, όπως εμείς θα κάνουμε με αυτό που εμείς λέμε, αλλά να περιορίσετε αυτή την εγκληματική τους δραστηριότητα, που έχουν ως κύριο στόχο τη μεγιστοποίηση των κερδών τους και ποντάρουν στη ζωή, στην υγεία αθλητών, εκατομμυρίων, δισεκατομμυρίων ανθρώπων σε όλο τον κόσμο.

Το μεγαλύτερο πρόβλημα με το ντόπινγκ δεν είναι ότι είναι γενικευμένο στον αθλητισμό, είναι ευρύτερη κοινωνική μάστιγα. Είναι η συνείδηση που επιδιώκει να διαμορφώσει ιδιαίτερα στους νέους ότι αυτό που ξεχωρίζει σε αυτή την κοινωνία είναι τα ρεκόρ των μη κανονικών ανθρώπων. Είναι η δόξα των αθλητών και το χρήμα που αυτή φέρνει από τους χορηγούς, όχι μόνο ως κίνητρο, αλλά ως ιδανικό, ως αξία ζωής. Ναι, εδώ φτάσαμε. Αυτός είναι ο καπιταλισμός, ένας «όμορφος κόσμος ηθικά πλασμένος», να δημιουργεί μεταλλαγμένους μη κανονικούς ανθρώπους για να υπηρετούν μια ιστορικά ξεπερασμένη κοινωνία, την οποία διαφεντεύουν οι λίγοι που ζουν από την κλεμμένη εργασία των πολλών σε βάρος της υγείας και της ζωής των πολλών.

Επομένως το επικίνδυνο της υπόθεσης είναι το κοινωνικό ντοπάρισμα ανοχής ή υποταγής στο σύστημα. Αντιντόπινγκ κοντρόλ, λοιπόν, θέλει η πολιτική σας που ενισχύει και αναπαράγει τη διαφθορά, τη βία, τον τζόγο, τον πλουτισμό, αξιοποιώντας ένα κατ’ εξοχήν κοινωνικό αγαθό. Ανατροπή θέλει το ντοπαρισμένο οικοδόμημα που χτίσατε όλα αυτά τα χρόνια.

Και μέσα σε όλα αυτά, βέβαια, βρέθηκαν και ορισμένοι Βουλευτές της Νέας Δημοκρατίας επιλέγοντας τη μέθοδο συκοφάντησης των πρώην σοσιαλιστικών χωρών, προκειμένου να εξωραΐσουν και να αθωώσουν το σύστημα που υπηρετούν, που παράγει και αναπαράγει τέτοιου είδους φαινόμενα. Μίλησαν για το ντοπάρισμα που αποτελούσε πρακτική στις λεγόμενες σοσιαλιστικές χώρες και δη στην Ανατολική Γερμανία. Δεν ξέρω βέβαια, προφανώς παίρνετε σκυτάλη από δημοσιολόγους, απολογητές του συστήματος, κανάλια κ.λπ..

Σας λέει τίποτα άραγε η Φλόρενς Τζόινερ Γκρίφιθ, αυτός ο θηλυκός Λιούις με τα πολλά ολυμπιακά μετάλλια και τα τεράστια κέρδη που έφερε στις πολυεθνικές που διαπλέκονται με τον επαγγελματικό αθλητισμό και τελικά την έστειλαν στο θάνατο με τα αναβολικά; Σας λέει τίποτα ο Αμερικανός Καρλ Λιούις που ομολόγησε όταν αποχώρησε από τους στίβους ότι όλοι οι Αμερικανοί αθλητές ντοπάρονται; Το ίδιο και ο Καναδός Μπεν Τζόνσον. Η Μάριον Τζόουνς που ομολόγησε ότι γνώριζε για τα αναβολικά που έπαιρνε για να κάνει ρεκόρ και δικάστηκε από το αμερικανικό δικαστήριο; Οποία υποκρισία.

Όλοι οι πιο πάνω αθλητές και πολλοί ακόμα, βεβαίως, που δεν έχουν καμμία σχέση με χώρα σοσιαλιστική, εκπροσωπούσαν ισχυρές καπιταλιστικές χώρες.

Ένα απλό ερώτημα και μόνο μπορεί να δώσει εύκολα απάντηση ως προς το άλλοθι που ψάχνετε εσείς ως προστάτες της χαμένης τιμής του ντοπαρισμένου αθλητισμού και όλων των πατρόνων του, που όλως τυχαίως όλοι τους είναι μεγαλοεπιχειρηματίες των πολυεθνικών που μανατζάρουν αθλητές, των φαρμακοβιομηχανιών που παράγουν αναβολικά κ.λπ..

Σας ρωτάμε, λοιπόν, αφού τα είχαν όλα αυτά στα χέρια τους οι δυτικοί -Διεθνής Ολυμπιακή Επιτροπή, Παγκόσμια Ομοσπονδία Στίβου, διάφορες επιτροπές αντιντόπινγκ και άλλα- όταν οι αθλητές από τις σοσιαλιστικές χώρες έσπαγαν τα ρεκόρ και έπαιρναν τα μετάλλια στις Ολυμπιάδες, γιατί δεν έπιασαν κανέναν ντοπαρισμένο τότε; Γιατί τώρα ρίχνεται η λάσπη αυτή; Γιατί ο μόνος τρόπος να σπείρετε τη σύγχυση, τη διαστρέβλωση της αλήθειας για να δικαιολογήσετε τα αίσχη του συστήματος που υπηρετείτε είναι αυτός.

Όλοι αυτοί, εσείς δηλαδή, επιδιώκετε να συγκαλύψετε το αντικειμενικό γεγονός της ανάπτυξης του μαζικού λαϊκού αθλητισμού σε αυτές τις χώρες με καθολική μέριμνα της κοινωνίας σε υποδομές, ειδικευμένο ανθρώπινο δυναμικό. Είναι ή δεν είναι έτσι;

Κανέναν από εσάς δεν μιλάει για αυτό. Δεν λέει κουβέντα για την οργάνωση του αθλητισμού στον σοσιαλισμό που γνωρίσαμε, που ήταν σε όλη την κλίμακα της κοινωνίας οργανωμένος ως συστατικό μέρος της δωρεάν καθολικής κοινωνικής παροχής υπηρεσιών στην υγεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε, και ευχαριστώ για την ανοχή.

Όντως, από ένα σημείο υπήρχαν και σε αυτές τις χώρες στρεβλώσεις κάτω από την πίεση του ανταγωνισμού με τις καπιταλιστικές χώρες, γιατί κυρίως από ένα σημείο και μετά υπήρχαν λαθεμένες κατευθύνσεις πρώτα και κύρια στο επίπεδο της οικονομίας που επέδρασσαν, βέβαια, και σε όλους τους υπόλοιπους τομείς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, ολοκληρώστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω.

Υπήρχαν, λοιπόν, τέτοιου είδους περιστατικά με δύο διαφορές, όμως, κυρίες και κύριοι. Η πρώτη διαφορά ήταν ότι τα περιστατικά αυτά ήταν συντριπτικά μεμονωμένα και περιορισμένα σε σχέση με τους χιλιάδες αθλητές που διακρίθηκαν και, δεύτερον, -και το πιο σημαντικό- είναι ότι οι στρεβλώσεις δεν μπορούν να κρύψουν μια πραγματικότητα σαν αυτή που ζήσαμε στις πρώην χώρες του σοσιαλισμού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Κωνσταντόπουλος από το Κίνημα Αλλαγής έχει τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, κυρίες και κύριοι συνάδελφοι, κύριε Υπουργέ, ολοκληρώνουμε τη συζήτηση του νομοσχεδίου για την εναρμόνιση της εθνικής νομοθεσίας με τον νέο Κώδικα του Παγκόσμιου Οργανισμού Αντιντόπινγκ, μάλιστα, τούτο, όπως είπα και πριν στην πρωτολογία μου, μέσα στη δίνη της πανδημίας, και, μάλιστα, σε μια εποχή που όλος ο κόσμος του αθλητισμού βρίσκεται σε παρατεταμένη απραξία.

Αγαπητοί συνάδελφοι, θα σταθώ ιδιαίτερα σε μια σημαντική αλλαγή που φέρνει το νομοσχέδιο και δεν είναι άλλη από την εμφάνιση των αθλητών και άλλων προσώπων πέριξ του αθλητισμού στο να καταγγείλουν περιστατικά ντόπινγκ και ουσιαστικά να σπάσουμε ή να σπάσουν τα ταμπού του φόβου. Άλλωστε, ο εκφοβισμός, τα αντίποινα, οι απειλές που έχουν στόχο να αποτρέψουν τέτοιους είδους καταγγελίες τιμωρούνται πλέον κατά παράβαση του Ποινικού Κώδικα.

Εδώ, αγαπητοί συνάδελφοι, θεωρώ ότι είναι αυτονόητη η υποχρέωση της πολιτείας να προστατεύσει όσους βρίσκονται σε ευάλωτη θέση. Μάλιστα, είναι θετικό. Και θα αναφερθώ στην εφαρμογή του κώδικα που αφορά και τρίτα πρόσωπα εκτός των αθλητών. Έτσι, δηλαδή, εδώ ορίζεται πλέον ξεκάθαρα ότι τα μέλη της διοίκησης των αθλητικών ομοσπονδιών, όπως, επίσης, και γυμναστές, προπονητές, δεσμεύονται με τους κανόνες του ντόπινγκ.

Τέλος, αγαπητοί συνάδελφοι, ο ΕΟΚΑΝ θα είναι πλέον ο αρμόδιος οργανισμός για την εφαρμογή του Κώδικα Αντιντόπινγκ από σήμερα, ένα νομικό πρόσωπο ιδιωτικού δικαίου, εποπτευόμενο, βέβαια, και επιχορηγούμενο από τη Γενική Γραμματεία Αθλητισμού και έχει προβλεφθεί ήδη, όπως είπα και πριν, με τον ν.4049/2012. Φτάσαμε, βέβαια, μετά από οχτώ χρόνια για να εκδοθεί ένα προεδρικό διάταγμα που αντικαθιστά το Εθνικό Συμβούλιο Καταπολέμησης του Ντόπινγκ, τον ΕΣΚΑΝ, δηλαδή, με τον ΕΟΚΑΝ.

Ο ΕΟΚΑΝ ως ένας νέος οργανισμός, επιφορτισμένος με το σημαντικό έργο του ντόπινγκ για το ντόπινγκ, πρέπει να είναι ουσιαστικά πρώτα από όλα αποτελεσματικούς.

Και εδώ, κύριε Υπουργέ, θέλουμε να πας πείτε ξεκάθαρα πώς θα γίνει η στελέχωση -το πιο σημαντικό-, αν έχουν γίνει προσλήψεις και με ποιες διαδικασίες και, επίσης, αυτό που μας ενδιαφέρει είναι η διαύγεια και η διαφάνεια παντού και, φυσικά, η ανεξαρτησία του από κάθε πολιτική και κομματική δέσμευση.

Εδώ, εν κατακλείδι, θα λέγαμε ότι θα πρέπει να προβλεφθεί να υπάρχει γνώμη της Επιτροπής Διαφάνειας, καθώς, επίσης, της Επιτροπής Μορφωτικών Υποθέσεων της Βουλής για την επιλογή της διοίκησης του οργανισμού.

Άλλωστε, δεν τιμά τη χώρα μας ουσιαστικά να βλέπουμε, όπως έχουμε δει, ότι μέσα στα τρία εργαστήρια που δεν υπάρχει πιστοποίηση -της Ταϊλάνδης, της Ινδίας- να είναι μαζί με την Ταϊλάνδη και την Ινδία και της Ελλάδας. Αυτό είναι πραγματικά ό,τι χειρότερο.

Τέλος, κύριε Υπουργέ, περιμένουμε να μας ενημερώσετε πότε θα δοθεί και πάλι η πιστοποίηση WADA στο εργαστήριο.

Ολοκληρώνοντας, θεωρώ ότι το θέμα ντόπινγκ απαιτεί συνεργασία, συντονισμένες προσπάθειες, με κοινό στόχο, δηλαδή την καταπολέμησή του, έτσι ώστε να γίνει βίωμα σε όλους και ιδιαίτερα στη νέα γενιά, στα παιδιά μέσα από το σχολείο, ότι το ρεκόρ των ντοπαρισμένων παύει να είναι ρεκόρ, καθώς και τα αρνητικά αποτελέσματα του ντόπινγκ και η χρήση αναβολικών δεν ωφελούν τον αθλητή και είναι μια πρόσκαιρη νίκη χωρίς ποιότητα, χωρίς ουσία, γιατί είναι ένα κατασκευασμένο αποτέλεσμα.

Τέλος, και φυσικά τεχνηέντως παίρνει ο αθλητής μια πλασματική κατάταξη και αυτό πλέον θα πρέπει, ιδιαίτερα από τα νέα παιδιά και από τους αθλητές, να καταπολεμηθεί.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με την κ. Καλλιόπη Βέττα από τον ΣΥΡΙΖΑ και ολοκληρώνουμε τον κύκλο των εισηγητών με τον κ. Μπαραλιάκο. Μετά θα κλείσει ο Υπουργός.

Έχετε τον λόγο, κυρία Βέττα.

**ΚΑΛΛΙΟΠΗ ΒΕΤΤΑ:** Κύριε Πρόεδρε, στην πρωτολογία μου δεν εξάντλησα τον χρόνο μου. Θα ζητήσω την ανοχή σας.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Κύριε Πρόεδρε, θα μου δώσετε και εμένα τον λόγο μετά για δύο λεπτά;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν γίνεται να μιλήσετε στο τέλος λόγω του Κανονισμού. Σας το είπα και πριν. Θα έχουμε παρεξηγήσεις από άλλους συναδέλφους. Σας το είπα και νωρίτερα. Θα μιλήσει ο Υπουργός και θα κλείσει η διαδικασία. Δεν θέλω να υπάρχουν παρεξηγήσεις

**ΚΑΛΛΙΟΠΗ ΒΕΤΤΑ:** Εμένα με ακούσατε, κύριε Πρόεδρε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας άκουσα.

**ΚΑΛΛΙΟΠΗ ΒΕΤΤΑ:** Ζητώ την ανοχή σας πέρα από το τρίλεπτο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Την ανοχή μου θα την έχετε.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Μίλησε δέκα λεπτά στην πρώτη τοποθέτησή της. Κοιτάξτε τον χρόνο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε απόλυτο δίκιο.

Ορίστε, κυρία Βέττα, έχετε τον λόγο.

**ΚΑΛΛΙΟΠΗ ΒΕΤΤΑ:** Κυρίες και κύριοι συνάδελφοι, οΥπουργός για μια ακόμη με λαθροχειρίες και παραναγνώσεις παραποιεί και αντιστρέφει την πραγματικότητα. Για μια ακόμη φορά -τρίτη τις τελευταίες μέρες- θα τοποθετηθώ συγκεκριμένα για καταστάσεις που εσκεμμένα διαστρέφει και, πρώτα από όλα, για τις εκλογές και την πρωτοφανή του παρέμβαση.

Μάλλον, κύριε Αυγενάκη, όλοι οι δημοσιογράφοι του αθλητικού και πολιτικού ρεπορτάζ είναι φαντασιόπληκτοι για εσάς και ψεύτες. Μάλλον οι πάνω από είκοσι πέντε χιλιάδες αναφορές, δημοσιεύσεις, άρθρα κ.λπ. στις μηχανές αναζήτησης του internet, που αφορούν το θέμα -πληκτρολογήστε- «Παρέμβαση Αυγενάκη στις εκλογικές ομοσπονδίες» λένε ψέματα και έχετε εσείς δίκιο.

Μόλις γυρίσετε στο Ηράκλειο, να ζητήσετε εξηγήσεις από τον συνυποψήφιό σας με τη Νέα Δημοκρατία στις εκλογές του 2019, τον κ. Τζώρτζογλου, για τα ψέματα που είπε δήθεν ο ίδιος περί πρωτοφανούς παρέμβασης τα τελευταία τριάντα πέντε χρόνια. Και προφανώς να του ζητήσετε να το ανασκευάσει δημόσια.

Για το δημοσίευμα του in.gr, που καταθέσαμε στα Πρακτικά και σας χαρακτηρίζει «ολίγιστο, ποδοσφαιρικά άσχετο» και ζητά την αποπομπή σας από το Υπουργείο για το θέμα της δράσης σας στις εκλογές, μάλλον δεν θα ζητήσετε επανόρθωση. Καταλαβαίνω το πρόβλημα που θα αντιμετωπίσετε.

Για την πανδημία, καμμία αναφορά και πάλι, για το γεγονός ότι τα εθνικά πρωταθλήματα ήταν ερμητικά κλειστά μέχρι πρότινος, σε αντίθεση με όλη την Ευρώπη που λειτουργούσαν κανονικά. Προφανώς, εκεί δεν θέλετε να συγκριθούμε με την Ευρώπη.

Καμμία αναφορά για το γεγονός ότι ο μαζικός αθλητισμός και τα τοπικά πρωταθλήματα παραμένουν κλειστά. Καμμία αναφορά για την απευθείας στήριξη των αθλητών και προπονητών, διαιτητών και κριτών.

Υπήρχαν δημόσιες δηλώσεις για απελπιστικές συνθήκες ανθρώπων, κραυγές αγωνίας, διαδηλώσεις διαμαρτυρίας αθλητών κι εσείς, όπως πάντα, αφωνία και επικοινωνιακή διαχείριση. Στην ουσία, μηδέν, αυτάρεσκος παρατηρητής των εξελίξεων, όπως και η προϊσταμένη σας στο Υπουργείο Πολιτισμού η κ. Μενδώνη, που δεν ενδιαφέρθηκε καθόλου για τους ανθρώπους του πολιτισμού.

Για το εργαστήριο ντόπινγκ τι μάθαμε σήμερα από τον κύριο Υπουργό; Το γνωστό. Ενάμιση χρόνο μετά είναι ακόμα κλειστό και ότι γίνονται ενέργειες για να ανοίξει στο μέλλον.

Μάθαμε επίσης και κάτι άλλο. Άφησε αιχμές στους συναδέλφους του λέγοντας ότι δεν ανήκει πλέον στο Υφυπουργείο Αθλητισμού, άρα συνεπάγεται ότι κάποιος άλλος Υπουργός της Κυβέρνησης της Νέας Δημοκρατίας ευθύνεται. Μήπως εννοείτε τον Υπουργό Ανάπτυξης, τον κ. Γεωργιάδη, στον οποίο υπάγεται η έρευνα από τον Ιούλιο του 2019 και μετά; Παρακαλώ διευκρινίστε μας, για να έχουμε μια εικόνα για τις ευθύνες και για τη συναδελφική σας αλληλεγγύη.

Για το ταμείο ανάκαμψης, καμμία αναφορά και σήμερα. Και βέβαια θα σας κάνουμε ερώτηση, κύριε Υπουργέ, μιας και σήμερα δεν καταδεχτήκατε να κάνετε ούτε μία νύξη για να μας πείτε ποιες ακριβώς δράσεις προτείνατε για τον αθλητισμό εσείς ο ίδιος. Θα μας απαντήσετε βέβαια, ελπίζω μέσω κοινοβουλευτικού ελέγχου.

Για τον ΕΟΚΑΝ, η συζήτηση γίνεται από το 2008. Αναφέρθηκε μάλιστα σε νόμο του 2012 το ν.4049 άρθρο 11 και ολοκληρώθηκε η θεσμική του σύσταση με το ν.4373 του ΣΥΡΙΖΑ, όπου εναρμόνισε την ελληνική νομοθεσία περί ντόπινγκ και συμπεριέλαβε το νέο οργανισμό σε αυτόν.

Είστε Υπουργός Αθλητισμού είκοσι μήνες, κύριε Αυγενάκη. Θα μας πείτε το χρονοδιάγραμμα; Τι θα κάνετε ακριβώς; Θα είστε συνεπείς με τις δημόσιες δεσμεύσεις σας, ώστε να λειτουργήσει ο ΕΟΚΑΝ ως τα μέσα Απριλίου που τελειώνει η εξάμηνη μεταβατική περίοδος, που ο ίδιος είχατε θεσπίσει από τον Οκτώβρη;

Δεν έγινε τίποτα μέχρι τώρα, μόνο η μετακόμιση στα γραφεία του ΟΑΚΑ. Δεν έχουν γίνει προσλήψεις προσωπικού. Χθες μόλις έγινε από τη Γενική Γραμματεία πρόσκληση ενδιαφέροντος για υπαλλήλους της υπηρεσίας για τρία χρόνια. Δεν υπάρχει επικαιροποιημένος κανονισμός και έχουν ανακοινωθεί 1,2 εκατομμύρια προϋπολογισμού, που βέβαια δεν φτάνουν.

Για το δείκτη συμμόρφωσης της χώρας με τη σύμβαση της UNESCO, σηκώνετε το δάχτυλο σε μας για το γεγονός ότι η χώρα από το 65% της συμμόρφωσης με τη διεθνή σύμβαση ενάντια στο ντόπινγκ για το 2019, έφτασε το 95% το 2017; Μας κατηγορείτε για το γεγονός ότι πηγαίναμε στις συσκέψεις έτοιμοι και εφοδιασμένοι; Μας κατηγορείτε ότι η χώρα είχε καλύτερους δείκτες και πλησίασε το 100% σε κατηγορίες όπως η έρευνα και η χρηματοδότηση;

Μας κατηγορείτε για το γεγονός, όπως είπε και ο κ. Μάρκου, ότι το 2011 και το 2013 η χώρα μας είχε μηδενικές καταγραφές στη διεθνή σύμβαση για το ντόπινγκ; Αυτό είναι το ενδιαφέρον σας και έχετε το θράσος να κατηγορείτε εμάς, που προσπαθήσαμε να αντιμετωπίσουμε τα ερείπιά σας και στον αθλητισμό.

Και κάτι τελευταίο για τον κ. Μαυρωτά. Ο Γενικός Γραμματέας του Υπουργείου σας το 2019 είχε την πολιτική ευθυκρισία να ψηφίσει τη μεταφορά του εργαστηρίου στο «Δημόκριτο» που προτείναμε με το νομοσχέδιο της κυβέρνησης του ΣΥΡΙΖΑ. Η Νέα Δημοκρατία δεν το είχε ψηφίσει, ενώ παίρνοντας και τον τομέα της έρευνας από την παιδεία, είχαμε το καλοκαίρι και το φθινόπωρο του 2019 σημαντικές καθυστερήσεις που οδήγησαν στην άρση της πιστοποίησης τον Οκτώβρη του 2019.

Επανέρχομαι. Μπορείτε να τον ρωτήσετε –δυστυχώς δεν ήρθε μαζί σας ούτε σήμερα ούτε στην επιτροπή, αν και κατ’ εξοχήν γνώστης του θέματος- για την πρωτοφανή κατάσταση του 2008 έως 2010, την απεργία των δειγματοληπτών, την άρση της πιστοποίησης, την έμπρακτη και ρητή αποδοκιμασία από τη WADA; Θα μάθετε πολλά και ενδιαφέροντα για τον ρόλο πολλών στον χώρο, πολιτικών στελεχών και επιστημόνων.

Περιμένουμε να απαντήσετε στα ερωτήματά μας άμεσα, χωρίς στρεψοδικίες και συγκεκριμένα βέβαια.

Κυρίες και κύριοι συνάδελφοι, ο αθλητισμός για εμάς είναι μια ατομική αλλά κοινωνική ανάγκη, μια ανάγκη για ψυχαγωγία, εκτόνωση, συνύπαρξη, θεσπισμένη αντιπαράθεση και αναγνώριση της προσπάθειας και του αποτελέσματος, ένα εφόδιο ζωής.

Εμείς δεν έχουμε καμμία σχέση με φιέστες, μεγάλα ιδιωτικά συμφέροντα, σχέδια «ΚΟΡΟΙΒΟΣ» για το ντοπάρισμα των αθλητών της χώρας. Σε αυτή την κατεύθυνση, με μια σαφή διάκριση των δύο στρατοπέδων, εμείς στηρίζουμε τον αθλητισμό για όλους, τον ερασιτεχνικό αθλητισμό και ταυτόχρονα ρυθμίζουμε ενδελεχώς τους όρους λειτουργίας του επαγγελματικού αθλητισμού. Γιατί και στον αθλητισμό δεν είμαστε όλοι το ίδιο.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο εισηγητής της Νέας Δημοκρατίας κ. Μπαραλιάκος.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητοί συνάδελφοι, άκουσα με προσοχή τις τοποθετήσεις των ειδικών αγορητών της Αντιπολίτευσης, οι οποίοι δυστυχώς οι περισσότεροι επέλεξαν να εστιάσουν σε ζητήματα άσχετα με την ψήφιση του σημερινού νομοσχεδίου, που αφορά ένα μείζον ζήτημα για το εθνικό γίγνεσθαι του αθλητισμού. Με τη στάση τους αυτή υποβαθμίζουν συνειδητά ή ανεπίγνωστα την τεράστια σημασία του αντιντόπινγκ ελέγχου για το παρόν και το μέλλον του αθλητισμού.

Στη συζήτηση για ένα τόσο σημαντικό ζήτημα που πιστεύω ότι όλοι εδώ μέσα συμφωνούμε, δηλαδή στην πάταξη του ντόπινγκ, δεν παρατήρησα καμμία δημιουργική συμβολή κατά τη διάρκεια της συζήτησης από πλευράς Αντιπολίτευσης με την κατάθεση συγκεκριμένων προτάσεων και την εμπέδωση του ευ αγωνίζεσθαι, για την προστασία των αθλητών μας και ιδιαίτερα των νέων παιδιών από τις απαγορευμένες ουσίες, για την επικοινώνηση των συνεπειών του ντόπινγκ στη σωματική υγεία και στην ψυχολογία του αθλητή.

Με λαϊκισμό, με διχαστικό λόγο, αλλά και με παροχές –το ακούσαμε σήμερα, άνοιξε πάλι το συρτάρι του ο ΣΥΡΙΖΑ και μοίραζε αφειδώς χρήματα- δεν κάνουμε αντιπολίτευση σήμερα. Αν θέλουμε να επανακτήσει το πολιτικό σύστημα την αξιοπιστία του, πρέπει να είμαστε ειλικρινείς.

Σήμερα, κύριε Πρόεδρε, καλά θα ήταν οι συνάδελφοι της Αξιωματικής Αντιπολίτευσης να ήταν πιο προσεκτικοί στις τοποθετήσεις τους, ειδικά στις αναφορές τους στα χρόνια της διακυβέρνησης ΣΥΡΙΖΑ - ΑΝΕΛ. Όμως, αφού μπήκαν σε αυτή τη διαδικασία, θα ήταν έντιμο να αναλάβουν και τις ευθύνες τους.

Θα ήταν χρήσιμο, κυρία και κύριοι του ΣΥΡΙΖΑ, να ακούσουμε σήμερα εδώ πότε ήρθη και για ποιο λόγο η διαπίστευση των εργαστηρίων αντιντόπινγκ της χώρας μας και ποιοι ευθύνονται τελικά γι’ αυτό. Δεν το ακούσαμε. Ποιος ευθύνεται τελικά γι’ αυτό; Η Κυβέρνηση που ανέλαβε τον Ιούλιο του 2019 ή η προηγούμενη κυβέρνηση, που ήταν απούσα από όλη τη διαδικασία, έτσι ώστε να λειτουργεί κανονικά το εργαστήριο; Είναι ένα παγκόσμιο πλήγμα για τη χώρα μας και τραυματίζει βαθιά το κύρος της.

Αυτά πότε έγιναν, κυρίες και κύριοι; Έγιναν έναν χρόνο πριν τους προγραμματισμένες Ολυμπιακούς Αγώνες του 2020. Με ποιο δικαίωμα, λοιπόν, βάλατε εσείς σε κίνδυνο τη συμμετοχή των αθλητών μας στους Ολυμπιακούς Αγώνες;

Κυρίες και κύριοι συνάδελφοι, έχετε καταλάβει τι έχετε κάνει και γι’ αυτό πετάτε την μπάλα στην κερκίδα και ήρθατε και σήμερα εδώ να μας κουνήσετε το δάχτυλο. Μέχρι και για το πού στέλνονται τα δείγματα σήμερα κάνατε κριτική. Και αυτό σας πείραξε.

Δυστυχώς η προηγούμενη κυβέρνηση μάς κληροδότησε όλη αυτή την προβληματική κατάσταση, την οποία εμείς σε ελάχιστο χρόνο όχι μόνο διορθώσαμε, αλλά κατορθώσαμε να αγγίξουμε τα διεθνή πρότυπα και τις προδιαγραφές συμμόρφωσης, που θέτει η WADA.

Και δεν μπορεί να κρύψει η Αντιπολίτευση την έκδηλη αμηχανία της και τη στενοχώρια της για το γεγονός ότι η Κυβέρνηση της Νέας Δημοκρατίας εισπράττει τα εύσημα, ενώ οι ίδιοι παραλάμβαναν αλλεπάλληλες επιστολές με παρατηρήσεις για τις ολιγωρίες και τις κωλυσιεργίες της.

Κυρίες και κύριοι συνάδελφοι, το ζήτημα του αντιντόπινγκ κοντρόλ είναι πολυσύνθετο και απαιτεί διαρκή εγρήγορση. Έχουμε διανύσει πολλά και σημαντικά βήματα και παραμένουμε προσηλωμένοι στην πλήρη υλοποίηση των προγραμματικών μας δηλώσεων από τότε που είχαμε θέσει ψηλά στην ιεράρχηση των προτεραιοτήτων μας την αποτροπή, την καταπολέμηση των απαγορευμένων ουσιών.

Και σε αυτή τη μάχη δεν πρέπει να περισσεύει κανείς. Το μήνυμα που εκπέμπουμε σήμερα με την ψήφιση του νομοσχεδίου από τη συντριπτική πλειοψηφία των κοινοβουλευτικών δυνάμεων δεν πρέπει να θολώνει από φτηνή αντιπολίτευση που αφορά άλλες θεσμικές άσχετες με το σημερινό θέμα συζήτησης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ.

Θα ξεκινήσω, κύριε Πρόεδρε, δηλώνοντας ότι δεν κάνουμε δεκτές τις τροπολογίες που έχουν κατατεθεί από συναδέλφους. Και θα μου επιτρέψετε να δώσω στοιχεία -γιατί είχε ενδιαφέρον η συζήτηση, όπως φάνηκε τελικά και κράτησε περισσότερο από ό,τι αρχικά υπολόγιζαν κάποιοι συνάδελφοι- διότι η πραγματικότητα διαψεύδει όλα αυτά τα ωραία που προσπαθούν να μας παρουσιάσουν οι συνάδελφοι της Αντιπολίτευσης -της Αξιωματικής Αντιπολίτευσης- και όλα αυτά που θα σας πω φυσικά θα τα πω με έγραφα, διότι αυτά έχουν τη δικιά τους αξία και δεν αμφισβητούνται. Αφορούν έγγραφα της κυβέρνησης ΣΥΡΙΖΑ - ΑΝΕΛ.

Στις 5 Σεπτεμβρίου 2018 ο πρώην Υφυπουργός κ. Βασιλειάδης με επιστολή του προς τη WADA αναφέρει: «Το εργαστήριο θα μεταφερθεί στον “Δημόκριτο”».

Το καταθέτω στα Πρακτικά.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

«Στις αρχές Νοεμβρίου θα έχει ψηφιστεί η σχετική ρύθμιση», συνεχίζει, αναφορικά δε με την ανανέωση του εξοπλισμού, αναφέρεται στην επιστολή ότι μέχρι το τέλος του 2018 θα έχει ολοκληρωθεί η διαγωνιστική διαδικασία.

Στις 4 Οκτωβρίου η WADA με επιστολή της προς τον κ. Βασιλειάδη ζητά τα εξής, τα οποία θα τα καταθέσω και στα Πρακτικά: Ζητά μέχρι τις 20 Νοεμβρίου 2018 –κρατήστε τις ημερομηνίες- να έχουν ενημέρωση για την ψήφιση της νομοθετικής διάταξης για τη μεταφορά του εργαστηρίου και δεύτερον, μέχρι τα τέλη Οκτωβρίου 2018 να έχουν πληροφορίες για το νέο προσωπικό του εργαστηρίου –προσόντα, καθεστώς απασχόλησης- και τρίτον, μέχρι τέλη Οκτωβρίου 2018 να έχει σταλεί λεπτομερής αναφορά για τον εξοπλισμό του εργαστηρίου.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στις 9 Οκτωβρίου, όμως, του 2018 ο WADA επανέρχεται με νέα επιστολή. Αυτή τη φορά υπενθυμίζει την επικοινωνία του Ιουλίου του 2018 και ζητά από το εργαστήρι την αλλαγή σε εξοπλισμό, αναλύσεις αίματος, υπενθυμίζοντας ότι οι διαδικασίες -παραγγελία εξοπλισμού- πρέπει να έχουν ολοκληρωθεί έως τις 31 Οκτωβρίου 2018.

Το καταθέτω και αυτό στα Πρακτικά.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στις 31 Οκτωβρίου ξανά ο WADA κρούει τον κώδωνα του κινδύνου αναφορικά με την ανάλυση και την αποθήκευση των δειγμάτων του εργαστηρίου.

Στις 15 Νοεμβρίου 2018 ο κ. Βασιλειάδης απαντά στον WADA και τι τους λέει;

Κατ’ αρχάς, καταθέτω την επιστολή του WADA προς τον κ. Βασιλειάδη, μη χάσουμε τη σειρά.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και έχουμε και την επιστολή του κ. Βασιλειάδη προς τον WADA. Και τι λέει; Λέει ότι η νομοθετική διάταξη –και καταλαβαίνετε γιατί εκτίθεστε, διότι εδώ τα γραπτά μιλάνε, δεν μιλάει κανένας άλλος, υπάρχουν οι αποδείξεις- για τη μεταφορά του εργαστηρίου στο ΕΚΕΦΕ «Δημόκριτος» θα ψηφιστεί άμεσα και δεύτερον, ότι για την ανανέωση του εξοπλισμού η διαγωνιστική διαδικασία θα ξεκινήσει μόλις ψηφιστεί η διάταξη.

Το καταθέτω στα Πρακτικά και αυτό.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ωστόσο, όμως, δεν σταματήσαμε εδώ. Επανέρχεται ο WADA στις 19 Μαρτίου 2019 με επιστολή και αναφέρει ότι οι διορθωτικές δράσεις που έχουν γίνει είναι αναποτελεσματικές και μη ικανοποιητικές. Ο WADA το λέει αυτό.

Το καταθέτω στα Πρακτικά για όποιον ενδιαφέρεται.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και μάλιστα λέει ότι δεν υπάρχει σχέδιο δράσης που να αντιμετωπίζει τα προβλήματα που παραμένουν και φυσικά, δεν υπάρχει κανένα απολύτως χρονοδιάγραμμα. Και συνεχίζει η επιστολή που μόλις κατέθεσα: «Σας δίνουμε μία τελευταία ευκαιρία να δώσετε λύσεις στα ζητήματα που σας έχουμε θέσει». Και ζητά σε αυτή την επιστολή να έχει πρόσβαση το εργαστήριο στη χρηματοδότηση έως την 1η Ιουνίου 2019, να έχει μεταφερθεί το εργαστήριο στο ΕΚΕΦΕ «Δημόκριτος» έως την 1η Απριλίου 2019, να έχει ένα αναλυτικό σχέδιο δράσης και να έχει κατατεθεί ως την 1η Ιουνίου 2019 και όλες οι δράσεις για το εργαστήριο να έχουν ολοκληρωθεί έως την 31η Δεκεμβρίου 2019. Και κλείνει η επιστολή -παρακαλώ πολύ, θα ήταν πολύ ευχάριστο να την παραλάβετε, γιατί όλα αυτά που σας λέω αποδεικνύονται- «αδυναμία να τα κάνετε αυτά θα οδηγήσει σε πειθαρχικές ενέργειες για την άρση της διαπίστευσης του εργαστηρίου».

Από τη δική μας την πλευρά, αντιθέτως, αναφέρουμε ότι μέσα σε ένα τρίμηνο του 2021 έχουμε πραγματοποιήσει εκατόν δώδεκα αληθείς ελέγχους εκτός αγώνων, ενώ στο σύνολο της τριετίας 2016 - 2018 μετά βίας ξεπέρασαν τις διακόσιες λήψεις, ενώ παράλληλα –το επαναλαμβάνω, το είπα και στην πρωτολογία μου- πραγματοποιούνται και αιμοληψίες, που μάλλον δεν το είχαν καταλάβει στην προηγούμενη διοίκηση του ΕΣΚΑΝ που είχε διορίσει ο κ. Βασιλειάδης ότι και αυτό είναι από τα απαραίτητα. Οι αριθμοί, αλλά κυρίως τα έγγραφα μιλούν από μόνα τους.

Σχετικά με το προσωπικό που ερωτήθηκα, έχω απαντήσει –νομίζω- επαρκέστατα. Παρακαλώ πάρα πολύ, αν δείτε την πρωτολογία μου, δίνω όλες τις απαντήσεις που χρειάζονταν σχετικά με τα θέματα αυτά. Ωστόσο, όμως, σπεύδω να ικανοποιήσω και την ικανοποίησή μου, γιατί η πλειονότητα των πολιτικών δυνάμεων αυτή τη στιγμή, παρά τη διαφωνία που έχουμε σε κάποια ζητήματα -επιμέρους ζητήματα- νιώθω ότι στηρίζει, στηρίζουμε, κατ’ αρχήν το σημερινό σχέδιο νόμου, τον κανονισμό δηλαδή, αφ’ ενός, αλλά και την προσπάθεια η οποία γίνεται με απόλυτη σοβαρότητα από αυτή την Κυβέρνηση για τα θέματα αντιντόπινγκ.

Πρέπει να ενισχύσουμε τη δυναμική που δίνει αυτή τη στιγμή η Κυβέρνηση και το Υπουργείο στη μάχη κατά της φαρμακοδιέγερσης και βεβαίως, δεν λύνουμε όλα τα προβλήματα. Απλά κάνουμε ένα μεγάλο και ισχυρό βήμα, το οποίο έπρεπε να έχει γίνει πολλά χρόνια πριν.

Έχω δεχτεί πάρα πολλά ερωτήματα που είναι σχετικά με το θέμα, στα οποία –σε όσα τουλάχιστον μπόρεσα να σημειώσω- θέλω να τα απαντήσω.

Το θέμα των περιστατικών ντόπινγκ το συνδέουμε και με τον «ΧΙΛΩΝΑ». Θυμίζω ότι ο «ΧΙΛΩΝΑΣ» είναι το μοντέλο που εφαρμόστηκε για πρώτη φορά πέρυσι, που με μετρήσιμα στοιχεία κατανέμουμε την κρατική χρηματοδότηση σε όλες τις αθλητικές ομοσπονδίες και με απόλυτη διαφάνεια. Δεν κρατά, δηλαδή, ο Υπουργός στο συρτάρι του τον παρά και ανάλογα τη συμπάθεια ή την αντιπάθεια στον εκάστοτε πρόεδρο της ομοσπονδίας, αυτομάτως θα εγκρίνει λιγότερο ή περισσότερο ποσό. Όχι, κύριοι και κυρίες! Καμμία σχέση! Βάλαμε μπροστά ένα μοντέλο, το οποίο το διαβουλευτήκαμε και με τα στελέχη της ΟΑΕΕ και της ΕΠΕ, αλλά φυσικά και με τους εκπροσώπους των ελληνικών αθλητικών ομοσπονδιών και καταλήξαμε μετά και από παρατηρήσεις τους -πολύ εύστοχες, οφείλω να πω- σε ένα εξαιρετικά λειτουργικό, το οποίο, όμως, συνδέεται μεταξύ άλλων και με τα θέματα ντόπινγκ. Δηλαδή, αν σε μια ομοσπονδία σε μερικά αθλήματα έχουν εμφανιστεί περιστατικά ντόπινγκ, είναι αυτονόητο ότι έχει μείον, δηλαδή δυσχεραίνεται η χρηματοδότηση και υπάρχει και μια σειρά άλλων στοιχείων, τα οποία, βεβαίως, συνδέονται πλέον στο επικαιροποιημένο μοντέλο που έχουμε δεσμευθεί ότι θα ανακοινώσουμε μετά και τα περιστατικά σεξουαλικής και κάθε μορφής άλλης παρενόχλησης που έχουν εντοπιστεί.

Ένας άλλος, επίσης, παράγοντας που θα προστεθεί είναι και αυτός, και ζητήματα κακοδιοίκησης ή κακοδιαχείρισης, για τα οποία έχει γίνει πολύς λόγος το τελευταίο διάστημα μετά τη δημοσιοποίηση μιας προσωπικής ιστορίας της Σοφίας Μπεκατώρου και σειράς άλλων αθλητών και αθλητριών.

Βεβαίως, αγαπητοί συνάδελφοι, έχουμε δώσει 9 εκατομμύρια ευρώ. Ψηφίσαμε μόλις χθες μια διάταξη με μια τροπολογία που φέραμε για άλλα 4 επιπλέον, για να χρηματοδοτηθούν τα σωματεία που είχαν εγγραφεί και είχαν ελεγχθεί οι φάκελοί τους ή είχαν προσκομίσει συμπληρωματικά στοιχεία που τους ζητήθηκαν από τις αρμόδιες υπηρεσίες και που είναι νόμιμα και εγγεγραμμένα στο αθλητικό μητρώο του Υπουργείου Αθλητισμού. Αυτή ήταν η πρώτη φάση.

Ωστόσο, όμως, αγαπητέ κύριε συνάδελφε, κύριε Μωραΐτη, δεν θεωρώ ότι είναι «ψίχουλα» αυτό που κάναμε μόλις μερικές μέρες πριν, να ικανοποιήσουμε δηλαδή ένα πάγιο αίτημα της αθλητικής οικογένειας, πράγμα το οποίο δεν το έκανε ούτε το ΠΑΣΟΚ –που ήσασταν πριν- ούτε ο ΣΥΡΙΖΑ που είστε σήμερα.

Τι κάναμε, δηλαδή; Συνεργαστήκαμε με το Υπουργείο Οικονομικών και φορολογήσαμε πλέον με τον πιο καθαρό, διαφανή τρόπο τα κέρδη των στοιχηματικών εταιρειών. Στη συνέχεια, με μία διάταξη που περάσαμε τον Νοέμβριο και με μία ΚΥΑ που υπογράψαμε με το Υπουργείο Οικονομικών μόλις πριν μερικές εβδομάδες, δύο εβδομάδες πριν, δώσαμε ήδη ένα μέρος σε επαγγελματικές ομάδες του ποδοσφαίρου, του μπάσκετ και του βόλεϊ και με απόλυτη διαφάνεια, όπως προβλέπεται μέσα στην ΚΥΑ, θα υπάρξει ποσό προκαταβολικά, λόγω των δυσκολιών. Αυτό το ποσό θα καταβάλλεται κάθε χρόνο με απόλυτη διαφάνεια και φυσικά θα αυξομειώνεται ανάλογα με τα έσοδα που θα έχει το Υπουργείο Οικονομικών από τη φορολόγηση των νόμιμων στοιχηματικών εταιρειών.

Ξέρετε, ήταν πάγιο αίτημα της αθλητικής κοινότητας και εμείς το ικανοποιήσαμε. Και δεν νομίζω ότι πρόκειται για «ψίχουλα». Αν θέλετε, ευχαρίστως να μιλήσουμε από κοντά, ώστε να σας ενημερώσω λεπτομερέστατα για το θέμα αυτό και θα δείτε πως θα αναθεωρήσετε αυτή την άποψή σας. Και η ίδια η αθλητική οικογένεια αντιλήφθηκε ότι τα ποσά που τελικά κατέληξαν σε κάποιες επαγγελματικές ομάδες και θα καταλήξουν και σε πλήθος ερασιτεχνικών ομάδων που είναι εγγεγραμμένες στο μητρώο και είναι νόμιμα και ενεργά σωματεία είναι ένα βοήθημα που δεν είχαν ποτέ.

Συν τοις άλλοις, σας παρακαλώ να μην υποτιμάτε τη διάταξη που πάλι αποτελούσε ένα πάγιο αίτημα και το οποίο δεν κάνατε ούτε την προηγούμενη, ούτε την προ-προηγούμενη περίοδο. Όμως, το κάναμε εμείς. Και αναφέρομαι στα φορολογικά κίνητρα που δώσαμε. Υπάρχει τώρα η δυνατότητα για κάθε σωματείο που επιθυμεί να έχει χορηγούς ή αναζητά χορηγούς να έχει φορολογικά κίνητρα, ώστε να αυξάνει τα έξοδα λειτουργίας του σωματείου του. Υπάρχει, δηλαδή, η σύνδεση του αθλητικού οικοδομήματος με την ελεύθερη αγορά. Εμείς ιδεολογικά είμαστε απόλυτα ξεκάθαροι. Δεν υπάρχει απόσταση, ούτε υπάρχει καμμία προκατάληψη. Ναι, ως πολιτεία θα ενισχύσουμε τον αθλητισμό και όλο το αθλητικό οικοδόμημα. Συν τοις άλλοις, όμως, θα δώσουμε και τα κίνητρα για να υπάρξει στενότερη συνεργασία μεταξύ του αθλητικού οικοδομήματος και φυσικά της ελεύθερης αγοράς.

Νομίζω ότι μας αδικείτε σχετικά με τις αναφορές που έγιναν για τον κλειστό αθλητισμό, ότι έχουμε δείξει αδιαφορία και τα σχετικά. Θέλω να σας πω ότι το Υπουργείο Αθλητισμού έχει μια μοναδικότητα σε σύγκριση με όλα τα υπόλοιπα Υπουργεία. Έχουμε συστήσει την υγειονομική επιστημονική επιτροπή στην οποία λειτούργησαν εθελοντικά, αμισθί, οι ιατροί οι οποίοι συμμετέχουν από την πρώτη πανδημία, από την πρώτη φάση του κλεισίματος. Μάλιστα, έχουμε και δύο, τρία πρόσωπα τα οποία είναι και στην επιτροπή λοιμωξιολόγων. Σας ενημερώνω ότι έχουν κάνει απίστευτη δουλειά και τους ευχαριστώ δημόσια γι’ αυτό, διότι επικαιροποιούν διαρκώς τα πρωτόκολλα. Έχουμε διαχειριστεί πάρα πολλές και κρίσιμες καταστάσεις με απόλυτη επιστημονική επάρκεια, με πολλή σοβαρότητα και υπευθυνότητα. Πριν φύγει το οποιοδήποτε αίτημα από εμάς προς την επιτροπή των λοιμωξιολόγων, αυτομάτως έχει εξεταστεί, επικαιροποιηθεί και ελεγχθεί, αν θέλετε, και από τους δικούς μας συνεργάτες της υγειονομικής επιστημονικής επιτροπής. Στη συνέχεια, αυτό μας βοήθησε και στην εφαρμογή των πρωτοκόλλων τα οποία είναι εξαιρετικά απαιτητικά, ειδικά μετά από την τελευταία απόφαση που πάρθηκε πριν τρεις εβδομάδες περίπου, κατόπιν και πιέσεών μας στην επιτροπή λοιμωξιολόγων.

Συν τοις άλλοις, θέλω να πω ότι ο κ. Μπαχ, ευρισκόμενος προ ημερών στο Μέγαρο Μαξίμου προσκεκλημένος του Πρωθυπουργού, ευχαρίστησε τον Έλληνα Πρωθυπουργό, διότι δεν αδιαφορήσαμε ούτε στο πρώτο ούτε στο δεύτερο lockdown. Απεναντίας, είχαμε προβλέψει και ειδικά οι αθλητές των ολυμπιακών και παραολυμπιακών ομάδων εξυπηρετήθηκαν από όλες τις αθλητικές μας εγκαταστάσεις. Και σιγά σιγά, σταδιακά, αυτό συνέβη και με άλλους αθλητές άλλων κατηγοριών πολλών αθλημάτων.

Βεβαίως εδώ πρέπει να λάβουμε υπ’ όψιν μας και τους κινδύνους για τους εργαζόμενους, για τους παράγοντες και για τους γιατρούς, τους συνοδούς των αθλητών. Γι’ αυτόν τον λόγο, υπάρχουν τα πρωτόκολλα τα οποία έχουν εφαρμοστεί με απόλυτη προσοχή, εκτός από μικρές εξαιρέσεις. Δεν είναι τυχαίο ότι στον οργανωμένο αθλητισμό έχουμε ελάχιστα περιστατικά μεταδοτικότητας του κορωνοϊού.

Στο σημείο αυτό, θα ήθελα να δώσω και μια απάντηση για το θέμα του Κατάρ, στο γιατί συνεργαζόμαστε με το Κατάρ. Κατ’ αρχάς, διότι στο Κατάρ οι τιμές που μας έδωσαν, η οικονομική προσφορά είναι πιο συμφέρουσα απ’ ό,τι όταν λειτουργούσε το εργαστήριο στο ΟΑΚΑ. Μας χρεώνουν, δηλαδή, λιγότερο από ό,τι μας χρέωνε το ΟΑΚΑ. Φυσικά, όμως, δεν είναι μόνο αυτός ο λόγος. Υπάρχει ένας ακόμα λόγος και αυτός είναι ότι επιστημονικός διευθυντής στο Κατάρ είναι ο νούμερο «1» Έλληνας επιστήμονας που ήταν στο ΟΑΚΑ και όταν έκλεισε, έφυγε και έψαξε να βρει τη λύση στο πρόβλημά του, να δει τέλος πάντων πού θα απασχοληθεί και τελικά βρέθηκε στο Κατάρ. Πρόκειται για τον κ. Γεωργακόπουλο, για έναν εξαιρετικό, για έναν λαμπρό επιστήμονα. Είναι το νούμερο «2», δηλαδή, μαζί με ένα μεγάλο αριθμό Ελλήνων στελεχών, επιστημόνων που δουλεύουν στο Κατάρ και χρεωνόμαστε πολύ λιγότερο από ό,τι όταν ήταν στο ΟΑΚΑ.

Ωστόσο, συμπληρώνω εδώ ότι δεν συνεργαζόμαστε μόνο με το Κατάρ, αλλά και με την Κολωνία για τα δείγματα αίματος. Όμως, οι υπηρεσίες αθλητικού διαβατηρίου παρέχονται από το εργαστήριο της Αυστρίας. Κάνουμε δηλαδή ό,τι μπορούμε και αξιοποιούμε όλες τις δυνατότητες έως ότου έρθει η ώρα που θα επαναλειτουργήσει -ελπίζουμε σύντομα- το πιστοποιημένο Εργαστήριο του «Δημόκριτου».

Βεβαίως ο «Δημόκριτος», το Εργαστήριο, δεν ανήκει σε εμάς, αλλά στο Υπουργείο Ανάπτυξης και πολιτικός προϊστάμενος είναι ο κ. Γεωργιάδης. Όμως, τον πρώτο βαθμό ευθύνης τον έχει ο κ. Δήμας με τον οποίο συνεργαζόμαστε άριστα και έχουμε υπογράψει μαζί το μνημόνιο συνεργασίας, μέσα από το οποίο έχουν προκύψει τα ποσά και οι υποχρεώσεις μας απέναντι στον «Δημόκριτο», όπως σας ανέφερα πριν από λίγο.

Άρα, βεβαίως και συνεπικουρούμε, αλλά για να είμαστε σαφείς, τον πρώτο βαθμό ευθύνης τον έχει το Υπουργείο Ανάπτυξης και αρμόδιος Υφυπουργός του είναι ο κ. Δήμας με τον οποίο σπεύδω να πω ότι συνεργαζόμαστε, για να μη θεωρηθεί ότι έχουμε και κανένα θέμα μεταξύ μας, ίσα ίσα μάλιστα.

Κλείνοντας, ξεπερνώ τα προβλήματα και όλα αυτά που είπε ο κ. Κεγκέρογλου, ο καλός φίλος και συνάδελφος από το Ηράκλειο, που όμως η αλήθεια είναι ότι ξεχωρίζει για τον τρόπο που λειτουργεί και προσπαθεί να δημιουργήσει εντυπώσεις και να στρέψει τα βλέμματα πάνω του.

Αυτή την ώρα, η αθλητική οικογένεια ξέρει πολύ καλά ότι ολοκληρώθηκε μια εκλογική διαδικασία για την ανάδειξη νέων διοικήσεων σε όλες τις ομοσπονδίες της χώρας μας -πλην ελαχίστων που έχουν προσωρινές διοικήσεις από τα ελληνικά δικαστήρια- με απόλυτη διαφάνεια, ενώ το πιο σημαντικό είναι ότι έχουμε ένα μεγάλο, ένα υψηλότατο ποσοστό ανανέωσης. Θα σας ενημερώσω σε επόμενο χρόνο, τις επόμενες ημέρες, για τα όποια στοιχεία, δηλαδή για το ποσοστό ανανέωσης, για τον αριθμό πλέον συμμετοχής γυναικών στις διοικήσεις, αλλά και από την άλλη για το πόσες διοικήσεις είναι νέες, για το καθαρό «οξυγόνο» που μπήκε, δηλαδή, στον διοικητικό κορμό των αθλητικών ομοσπονδιών και για το ποιες παρέμειναν οι ίδιες.

Όμως, από εκεί και πέρα, όταν τελειώνει η διαδικασία της εκλογής, κλείνει η κάλπη και δίνει αποτέλεσμα, είμαστε απολύτως ξεκάθαροι ότι εμείς είμαστε υποχρεωμένοι, κάτι που κάνουμε με μεγάλη μας χαρά, να συνεργαστούμε ακόμα και με αυτούς με τους οποίους μπορεί πολιτικά να είχαμε διαφωνήσει. Όμως, ο χώρος του αθλητισμού δεν σηκώνει πολιτική διαφωνία. Γι’ αυτό είναι υποχρέωσή μας, κάτι που δηλώνω ξεκάθαρα αυτή τη στιγμή ενώπιον της Ολομέλειας των Βουλευτών, να συνεργαστούμε με τους πάντες, πόσω μάλλον δε όταν αυτή είναι και ολυμπιακή χρονιά και έχουν μείνει ελάχιστοι μήνες μέχρις ότου η ολυμπιακή μας ομάδα μεταβεί στο Τόκιο.

Όσον αφορά αυτό που ρώτησε ο κ. Κωνσταντόπουλος, δηλαδή για το πότε θα έρθει η πιστοποίηση του εργαστηρίου, θα ήθελα να σας πω ότι αυτή τη στιγμή δεν έχω πλήρη εικόνα. Ξέρω ότι έχουν γίνει οι διαδικασίες που ανέφερα πριν από λίγο για την απορρόφηση 1,2 εκατομμυρίων ευρώ για τον εξοπλισμό που είχε προβλεφθεί και έχει απορροφήσει 1,2 εκατομμύρια. Είχαν μείνει οκτακόσια χιλιάρικα που πέρασαν και αυτά από σχετικό έλεγχο. Θεωρώ, λοιπόν, ότι είμαστε σε έναν εξαιρετικά καλό δρόμο. Παρ’ όλα αυτά, όπου καλείται και όπου μπορεί να βοηθήσει το Υπουργείο Πολιτισμού, είναι σαφές ότι θα το κάνει, διότι πρόκειται για εθνικό συμφέρον και όχι για υπόθεση του ενός ή του άλλου Υπουργού. Είναι εθνικό συμφέρον να έχουμε εργαστήριο, να λειτουργεί σωστά και φυσικά να έχει την πιστοποίηση και να πάψουν τα προβλήματα τα οποία είχαμε αντιμετωπίσει την προηγούμενη περίοδο.

Και μια τελευταία κουβέντα για το θέμα της UNESCO και της έκθεσης αυτής, επειδή αναφέρθηκε η κ. Βέττα. Στο ξεκίνημα, σας ανέφερα και κατέθεσα και έγγραφα WADA, του διαλόγου που είχε ο Έλληνας Υπουργός, ο κ. Βασιλειάδης, με τον Πρόεδρο της WADA, δηλαδή με τον πλέον αρμόδιο. Θα επαναλάβω για ακόμη μία φορά ότι δεν πρέπει να δημιουργούμε λανθασμένες εντυπώσεις. Η έκθεση της UNESCO, την οποία και επικαλεστήκατε εσείς, είναι ερωτηματολόγιο. Δεν έχει να κάνει με υλοποίηση υποχρεώσεων, όπως αυτές αναφέρονται ρητά στην αλληλογραφία την οποία και σας κατέθεσα.

Και έρχομαι και σε μία ακόμα λεπτομέρεια που σας διαφεύγει και είμαι βέβαιος ότι το αναφέρατε από λάθος σας. Δεν έχει καμμία σχέση ο νέος οργανισμός που συζητάμε σήμερα με τον νόμο του ΣΥΡΙΖΑ, τον ν.4373/2016. Παρακαλώ πολύ να τον δείτε καλύτερα, διότι κάνετε λάθος. Ξέρω ότι δεν το κάνετε από κακή πρόθεση, αλλά ούτε και εκεί είστε καλά ενημερωμένη.

Εμείς ξεκαθαρίζουμε ότι θα δεχτούμε οποιαδήποτε πρόταση, οποιαδήποτε βοήθεια και οποιαδήποτε συνεισφορά, για να βοηθήσουμε τον ελληνικό αθλητισμό, για να βοηθήσουμε αυτή τη μεγάλη προσπάθεια που ξεκίνησε από πολύ παλιά όντως με καθυστερήσεις και προβλήματα, αλλά που σήμερα δεν σηκώνει άλλη καθυστέρηση. Έχουμε φτάσει ήδη στο παρά ένα των Ολυμπιακών Αγώνων και έχουμε ηθική υποχρέωση απέναντι στην αθλητική οικογένεια να κάνουμε ό,τι είναι ανθρωπίνως δυνατόν, ώστε σύντομα ο ΕΟΚΑΝ να λειτουργεί, όπως πρέπει. Αυτό σημαίνει τον Απρίλιο που καταθέτουμε και την τελευταία μας έκθεση προς τη WADA να είμαστε σε όλα μας «κύριοι», όπως οφείλουμε, και να διορθώσουμε και όποιες άλλες εκκρεμότητες εντοπίσουν, διότι, κακά τα ψέματα, τα προβλήματα έχουν συσσωρευτεί δέκα και πλέον χρόνια. Η τελευταία πενταετία, τετραετία ήταν πραγματικά απίστευτη, κάτι που αποδεικνύεται από τα έγγραφα.

Άρα δεν μας μένει τίποτα άλλο παρά μόνο να σηκώσουμε τα μανίκια και να δουλέψουμε συντονισμένα με τους υπηρεσιακούς μας, τους οποίους και ευχαριστώ θερμά, για να φέρουμε αποτελέσματα και να μην έχουμε κανένα απολύτως πρόβλημα και στο θέμα αυτό.

Και βεβαίως ευχαριστώ και όλους τους εισηγητές, όλων των πολιτικών πτερύγων, ακόμα και αυτών που διαφώνησαν μαζί μας σε επιμέρους θέματα και όχι με το θέμα του κανονισμού. Εγώ θεωρώ ότι ήταν χρήσιμη η σημερινή συζήτηση. Ακούστηκαν πολλά και ενδιαφέροντα, που μας κάνουν και πιο δυνατούς, πιο προσεκτικούς και σίγουρα πιο γρήγορους.

Σας ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μωραΐτη, έχετε ζητήσει τον λόγο επί προσωπικού. Δεν υπάρχει άλλη διαδικασία. Πείτε μου ποιο είναι το προσωπικό ζήτημα.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Παραποίησε κάτι που είπα ο κύριος Υπουργός και θέλω να το εξηγήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αναφέρθηκε σε εσάς; Πείτε μας ποιο είναι το προσωπικό για να καταλάβουμε.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ειπώθηκε ότι ανήκε στον χώρο του ΠΑΣΟΚ…

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Τέτοιο πρόβλημα δεν έχω, κύριε Κωνσταντόπουλε. Κάνετε λάθος. Δεν είναι αυτό το πρόβλημά μου. Για να το ξεκαθαρίσω, το πρόβλημά μου είναι ότι αντιλαμβάνομαι την αδυναμία του Υπουργού να μιλάει πάνω από σαράντα λεπτά σήμερα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το προσωπικό θέμα ποιο είναι;

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Πάω στο προσωπικό, κύριε Πρόεδρε.

…και να αναφέρεται στο 60% του χρόνου που μίλησε στο τι έκανε η Αντιπολίτευση και να μην…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, κύριε Μωραΐτη, σας παρακαλώ.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Καταλήγω, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πείτε μου ποιο είναι το προσωπικό.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Αναφέρθηκε, λοιπόν, στην ΚΥΑ την οποία υπέγραψε πριν από λίγες ημέρες και ανέφερε το όνομά μου, ότι εγώ μίλησα για «ψίχουλα». Η διαφωνία μας, κύριε Υπουργέ, είναι η εξής: πρώτον,…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν είναι προσωπικό. Κύριε Μωραΐτη, σας παρακαλώ.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Σας παρακαλώ, κύριε Πρόεδρε. Είναι ένας νόμος ο οποίος ψηφίστηκε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν είναι προσωπικό.

Κοιτάξτε, θα ήθελα πάρα πολύ να σας δώσω τον λόγο, αλλά δεν επιτρέπεται γιατί μετά…

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Όταν παραποιείται αυτό που λέει κάποιος, δεν μπορεί να απαντήσει;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, δεν είναι προσωπικό το ζήτημα. Θα ήταν προσωπικό για άλλα θέματα.

Κοιτάξτε, δεν μπορώ μετά τον Υπουργό και μετά την ολοκλήρωση της διαδικασίας να δώσω τον λόγο εκτός αν πρόκειται για προσωπικό ζήτημα. Θεωρώ ότι δεν είναι προσωπικό.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Παραποίησε κάτι που είπα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ. Δυστυχώς δεν μπορώ να αξιολογήσω ότι αυτό είναι προσωπικό ζήτημα και το ξέρετε πολύ καλά. Σταματάει εδώ η διαδικασία. Είπατε αυτό που είπατε. Πρέπει να προχωρήσουμε. Είναι λάθος. Σας παρακαλώ πάρα πολύ. Θα υπάρξει αντίλογος και είναι λάθος. Και το καταλαβαίνετε και εσείς. Σας παρακαλώ.

**ΠΡΟΕΔΡΕΥΩΝ (Oδυσσέας Κωνσταντινόπουλος):** Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Πολιτισμού και Αθλητισμού: «Αναγκαίες ρυθμίσεις για την εναρμόνιση της ελληνικής νομοθεσίας με τον αναθεωρημένο, με ισχύ από 1ης.1.2021, Κώδικα Αντιντόπινγκ του Παγκόσμιου Οργανισμού Αντιντόπινγκ».

Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, είκοσι τρία άρθρα, το ακροτελεύτιο άρθρο, καθώς και το σύνολο του νομοσχεδίου.

Βεβαιωθείτε ότι έχετε ψηφίσει όλα τα άρθρα καθώς και το ακροτελεύτιο άρθρο και το σύνολο του νομοσχεδίου. Αφού καταχωρισθεί η ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Αναγκαίες ρυθμίσεις για την εναρμόνιση της ελληνικής νομοθεσίας με τον αναθεωρημένο, με ισχύ από 1ης.1.2021, Κώδικα Αντιντόπινγκ του Παγκόσμιου Οργανισμού Αντιντόπινγκ |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 1 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 2 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 11 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 16 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Πολιτισμού και Αθλητισμού: «Αναγκαίες ρυθμίσεις για την εναρμόνιση της ελληνικής νομοθεσίας με τον αναθεωρημένο, με ισχύ από 1ης.1.2021, Κώδικα Αντιντόπινγκ του Παγκόσμιου Οργανισμού Αντιντόπινγκ» έγινε δεκτό κατά πλειοψηφία, σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 307α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το Σώμα παρέσχε τη ζητηθείσαεξουσιοδότηση.

Έχουν διανεμηθεί τα Πρακτικά της 14ης, 15ης, 16ης, 19ης, 20ης, 21ης, 22ης, 23ης, 24ης, 26ης πρωί και απόγευμα, 29ης και 30ης Οκτωβρίου 2020, 2ης, 3ης, 4ης, 5ης, 6ης, 9ης, 11ης, 12ης πρωί και απόγευμα, 13ης, 16ης, 17ης, 18ης, 20ης, 23ης, 25ης, 26ης, 27ης και 30ης Νοεμβρίου 2020, 2ης, 3ης, 4ης, 7ης, 9ης, 10ης και 11ης πρωί Δεκεμβρίου 2020 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς τα Πρακτικά της 14ης, 15ης, 16ης, 19ης, 20ης, 21ης, 22ης, 23ης, 24ης, 26ης πρωί και απόγευμα, 29ης και 30ης Οκτωβρίου 2020, 2ης, 3ης, 4ης, 5ης, 6ης, 9ης, 11ης, 12ης πρωί και απόγευμα, 13ης, 16ης, 17ης, 18ης, 20ης, 23ης, 25ης, 26ης, 27ης και 30ης Νοεμβρίου 2020, 2ης, 3ης, 4ης, 7ης, 9ης, 10ης και 11ης πρωί Δεκεμβρίου 2020 επικυρώθηκαν.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 17.03΄ λύεται η συνεδρίαση για αύριο, ημέρα Παρασκευή 2 Απριλίου 2021 και ώρα 11.00΄, με αντικείμενο εργασιών του Σώματος, κοινοβουλευτικό έλεγχο: συζήτηση προ ημερησίας διατάξεως, σύμφωνα με το άρθρο 143 του Κανονισμού της Βουλής, με πρωτοβουλία της Προέδρου της Κοινοβουλευτικής Ομάδας του Κινήματος Αλλαγής κ. Φωτεινής (Φώφης) Γεννηματά σε επίπεδο Αρχηγών Κομμάτων, σχετικά με την ανάγκη ενός αποτελεσματικού εθνικού σχεδίου αντιμετώπισης της πανδημίας και των επιπτώσεών της στην οικονομία.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**